A szentmise olvasmányai

A „B” év vasárnapjaira és a főbb ünnepekre

(Ordo Lectionum Missae)

Mű a Pázmány Péter Elektronikus Könyvtár (PPEK)

– a magyarnyelvű keresztény irodalom tárháza – állományában.

Bővebb felvilágosításért és a könyvtárral kapcsolatos legfrissebb hírekért

látogassa meg a http://www.ppek.hu internetes címet.

Impresszum

A szentmise olvasmányai

A „B” év vasárnapjaira és a főbb ünnepekre

(Ordo Lectionum Missae)

____________________

A könyv elektronikus változata

Ez a publikáció az azonos című könyv elektronikus változata. A könyv 1991-ben jelent meg a Szent István Társulat kiadásában az ISBN 963 360 561 X (öszkiadás) és az ISBN 963 360 577 6 azonosítóval. Az elektronikus változat a Szent István Társulat engedélyével készült. A könyvet lelkipásztori célokra a Pázmány Péter Elektronikus Könyvtár szabályai szerint lehet használni. Minden más szerzői jog a Szent István Társulaté. Az elektronikus változat – egy-két kivételtől eltekintve – megtartotta a nyomtatott könyv formázását.

A könyvet Lovász Tibor vezetésével a „szegedi kispapok” vitték számítógépbe.

Tartalomjegyzék

Impresszum

Tartalomjegyzék

A magyar fordítás jóváhagyása

Az egyházi év mozgó ünnepeinek táblázata

Szentírási könyvek címének rövidítése

Advent

Advent 1. vasárnapja

Advent 2. vasárnapja

Advent 3. vasárnapja

Advent 4. vasárnapja

Karácsonyi idő

December 25. – Urunk születése: Karácsony

Vigília mise

Éjféli mise

Pásztorok miséje

Ünnepi mise

A Szent Család ünnepe (Vasárnap Karácsony nyolcada alatt)

Január 1. Szűz Mária, Isten anyja ünnepe (Újév)

Karácsony utáni 2. vasárnap

Urunk megjelenése (Vízkereszt)

Vízkereszt utáni vasárnap: Urunk megkeresztelkedése

Nagyböjt

Nagyböjt 1. vasárnapja

Nagyböjt 2. vasárnapja

Nagyböjt 3. vasárnapja

Nagyböjt 4. vasárnapja

Nagyböjt 5. vasárnapja

Virágvasárnap, az Úr szenvedésének vasárnapja

Körmenet

Ünnepi mise

Nagycsütörtök, krizmaszentelési mise

Húsvéti szent háromnap és húsvéti idő

Nagycsütörtök, az utolsó vacsora miséje

Nagypéntek

Húsvétvasárnap, Urunk feltámadásának ünnepe

Húsvéti vigília

Húsvétvasárnap

Húsvéthétfő

Húsvét 2. vasárnapja

Húsvét 3. vasárnapja

Húsvét 4. vasárnapja

Húsvét 5. vasárnapja

Húsvét 6. vasárnapja

Urunk mennybemenetele

Húsvét 7. vasárnapja

Pünkösd

Vigília mise

Pünkösdvasárnap

Évközi idő

Évközi 2. vasárnap

Évközi 3. vasárnap

Évközi 4. vasárnap

Évközi 5. vasárnap

Évközi 6. vasárnap

Évközi 7. vasárnap

Évközi 8. vasárnap

Évközi 9. vasárnap

Évközi 10. vasárnap

Évközi 11. vasárnap

Évközi 12. vasárnap

Évközi 13. vasárnap

Évközi 14. vasárnap

Évközi 15. vasárnap

Évközi 16. vasárnap

Évközi 17. vasárnap

Évközi 18. vasárnap

Évközi 19. vasárnap

Évközi 20. vasárnap

Évközi 21. vasárnap

Évközi 22. vasárnap

Évközi 23. vasárnap

Évközi 24. vasárnap

Évközi 25. vasárnap

Évközi 26. vasárnap

Évközi 27. vasárnap

Évközi 28. vasárnap

Évközi 29. vasárnap

Évközi 30. vasárnap

Évközi 31. vasárnap

Évközi 32. vasárnap

Évközi 33. vasárnap

Évközi 34. vasárnap – Krisztus király vasárnapja

Urunk főünnepei az évközi időben

Szentháromság vasárnapja

Szentháromság vasárnapja utáni vasárnap – Krisztus Szent Teste és Vére: Úrnapja

Jézus Szent Szívének ünnepe

Augusztus 6. – Urunk színeváltozása

Válaszok és egyéb válaszos zsoltárok

Szűz Mária és szentek miséi

December 8. – A Boldogságos Szűz Mária szeplőtelen fogantatása

December 26. – Szent István első vértanú

Február 2. – Urunk bemutatása (Gyertyaszentelő Boldogasszony)

Március 19. – Szent József, a Boldogságos Szűz Mária jegyese

Március 25. – Urunk születésének hírüladása (Gyümölcsoltó Boldogasszony)

Június 29. – Szent Péter és Szent Pál apostolok

Vigília mise

Ünnepi mise

Július 2. – Szűz Mária látogatása Erzsébetnél (Sarlós Boldogasszony)

Augusztus 15. – Szűz Mária mennybevétele (Nagyboldogasszony)

Vigília mise

Ünnepi mise

Augusztus 20. – Szent István király, Magyarország fővédőszentje

Szeptember 8. – Szűz Mária születése (Kisboldogasszony)

Október 8. – Szűz Mária, Magyarok Nagyasszonya, Magyarország Főpátronája

November 1. – Mindenszentek ünnepe

Egyetemes könyörgések

Advent

Advent 1. vasárnapjára

Advent 2. vasárnapjára

Advent 3. vasárnapjára

Advent 4. vasárnapjára

Karácsonyi idő

Karácsonyra (Vigília mise)

Karácsonyra (Éjféli mise)

Karácsonyra (Pásztorok miséje)

Karácsonyra (Ünnepi mise)

Szent Család ünnepére (Vasárnap Karácsony nyolcada alatt)

Az év utolsó estéjére

Szűz Mária Istenanyaságának ünnepére

Évkezdetre

Karácsony utáni 2. vasárnapra

Urunk megjelenésének ünnepére (Vízkereszt)

Vízkereszt utáni vasárnapra, Urunk megkeresztelkedésének ünnepére

(Évközi 1. vasárnap)

Nagyböjt

Nagyböjt 1. vasárnapjára

Nagyböjt 2. vasárnapjára

Nagyböjt 3. vasárnapjára

Nagyböjt 4. vasárnapjára

Nagyböjt 5. vasárnapjára

A Szenvedés vasárnapjára (Virágvasárnapra)

Húsvéti szent háromnap és húsvéti idő

Nagycsütörtökre az utolsó vacsora miséjében

Húsvét vigíliájára

Húsvétvasárnapra

Húsvéthétfőre

Húsvét 2. vasárnapjára

Húsvét 3. vasárnapjára

Húsvét 4. vasárnapjára

Húsvét 5. vasárnapjára

Húsvét 6. vasárnapjára

Urunk mennybemenetelére

Húsvét 7. vasárnapjára

Pünkösdre (Vigília mise)

Pünkösdre I. (Ünnepi mise)

Pünkösdre II. (Ünnepi mise)

Évközi idő

Évközi 2. vasárnapra

Évközi 3. vasárnapra

Évközi 4. vasárnapra

Évközi 5. vasárnapra

Évközi 6. vasárnapra

Évközi 7. vasárnapra

Évközi 8. vasárnapra

Évközi 9. vasárnapra

Évközi 10. vasárnapra

Évközi 11. vasárnapra

Évközi 12. vasárnapra

Évközi 13. vasárnapra

Évközi 14. vasárnapra

Évközi 15. vasárnapra

Évközi 16. vasárnapra

Évközi 17. vasárnapra

Évközi 18. vasárnapra

Évközi 19. vasárnapra

Évközi 20. vasárnapra

Évközi 21. vasárnapra

Évközi 22. vasárnapra

Évközi 23. vasárnapra

Évközi 24. vasárnapra

Évközi 25. vasárnapra

Évközi 26. vasárnapra

Évközi 27. vasárnapra

Évközi 28. vasárnapra

Évközi 29. vasárnapra

Évközi 30. vasárnapra

Évközi 31. vasárnapra

Évközi 32. vasárnapra

Évközi 33. vasárnapra

Krisztus király ünnepére (Évközi 34. vasárnapra)

Urunk főünnepei az évközi időben

Szentháromság vasárnapjára (Pünkösd után 1. vasárnap)

Úrnapra

Jézus Szíve ünnepére (Elsőpéntekre is)

Urunk színeváltozásának ünnepére (Augusztus 6.)

Szűz Mária és szentek miséihez

Szűz Mária szeplőtelen fogantatásának ünnepére (December 8.)

Szent István első vértanú ünnepére (December 26.)

Urunk bemutatásának ünnepére (Gyertyaszentelő Boldogasszony) (Február 2.)

Szent József ünnepére (Március 19.)

Urunk születésének hírüladására (Gyümölcsoltó Boldogasszony) (Március 25.)

Szent Péter és Szent Pál ünnepére (Június 29.)

Szűz Mária látogatására (Sarlós Boldogasszony) (Július 2.)

Szűz Mária mennybevételének ünnepére (Nagyboldogasszony) (Augusztus 15.)

Szent István király ünnepére (Augusztus 20.)

Szűz Mária születésének ünnepére (Kisboldogasszony) (Szeptember 8.)

Magyarok Nagyasszonya ünnepére (Október 8.)

Mindenszentek ünnepére (November 1.)

Zsoltár-dallamok (tónusok)

Alleluja-csoportok a zsoltárokhoz és az evangélium előtti versekhez

A magyar fordítás jóváhagyása

SZENTSÉGI ÉS ISTENTISZTELETI KONGREGÁCIÓ

724 /90. sz.

A MAGYARORSZÁGI EGYHÁZMEGYÉKNEK

Miután az Országos Liturgikus Tanács elnöke, dr. Konkoly István szombathelyi megyéspüspök 1990. szeptember 19-én kelt levelében kéréssel fordult hozzánk, A Szentmise olvasmányai: „B” év vasárnapjaira és a főbb ünnepekre c. kötet magyar fordítását úgy, amint a mellékelt példányban előttünk áll, nagy örömmel jóváhagyjuk és megerősítjük ama meghatalmazás alapján, amelyet II. János Pál pápa ennek a Kongregációnak adott.

A kinyomtatott szövegben közöljék teljes egészében ezt a határozatot az Apostoli Szentszéktől kapott megerősítésről.

Továbbá: két nyomtatott példányt küldjenek majd a Kongregációnak. Bármely ellenkező rendelkezés hatályát veszti.

Kelt az Istentiszteleti és Szentségi Kongregáció székhelyén, 1991. január 15-én.

Eduardus Martinez bíboros

elnök

+ Kada Lajos

tibicai címzetes érsek,

titkár

Az egyházi év mozgó ünnepeinek táblázata

Naptári év

Vasár-napok

Hét-köz-napok

Hamvazó-szerda

Húsvét

Urunk mennybe-menetele (csütörtök)

Pünkösd

Úrnapja (csütörtök)

1988

B

II.

febr. 17.

ápr. 3.

máj. 12.

máj. 22.

jún. 2.

1989

C

I.

febr. 8.

márc. 26.

máj. 4.

máj. 14.

máj. 25.

1990

A

II.

febr. 28.

ápr. 15.

máj. 24.

jún. 3.

jún. 14.

1991

B

I.

febr. 13.

márc. 31.

máj. 9.

máj. 19.

máj. 30.

1992

C

II.

márc. 4.

ápr. 19.

máj. 28.

jún. 7.

jún. 18.

1993

A

I.

febr. 24.

ápr. 11.

máj. 20.

máj. 30.

jún. 10.

1994

B

II.

febr. 16.

ápr. 3.

máj. 12.

máj. 22.

jún. 2.

1995

C

I.

márc. 1.

ápr. 16.

máj. 25.

jún. 4.

jún. 15.

1996

A

II.

febr. 21.

ápr. 7.

máj. 16.

máj. 26.

jún. 6.

1997

B

I.

febr. 12.

márc. 30.

máj. 8.

máj. 18.

máj. 29.

1998

C

II.

febr. 25.

ápr. 12.

máj. 21.

máj. 31.

jún. 11.

1999

A

I.

febr. 17.

ápr. 4.

máj. 13.

máj. 23.

jún. 3.

2000

B

II.

márc. 8.

ápr. 23.

jún. 1.

jún. 11.

jún. 22.

2001

C

I.

febr. 28.

ápr. 15.

máj. 24.

jún. 3.

jún. 14.

2002

A

II.

febr. 13.

márc. 31.

máj. 9.

máj. 19.

máj. 30.

2003

B

I.

márc. 5.

ápr. 20.

máj. 29.

jún. 8.

jún. 19.

2004

C

II.

febr. 25.

ápr. 11.

máj. 20.

máj. 30.

jún. 10.

2005

A

I.

febr. 9.

márc. 27.

máj. 5.

máj. 15.

máj. 26.

2006

B

II.

márc. 1.

ápr. 16.

máj. 25.

jún. 4.

jún. 15.

2007

C

I.

febr. 21.

ápr. 8.

máj. 17.

máj. 27.

jún. 7.

2008

A

II.

febr. 6.

márc. 23.

máj. 1.

máj. 11.

máj. 22.

2009

B

I.

febr. 25.

ápr. 12.

máj. 21.

máj. 31.

jún. 11.

2010

C

II.

febr. 17.

ápr. 4.

máj. 13.

máj. 23.

jún. 3.

2011

A

I.

márc. 9.

ápr. 24.

jún. 2.

jún. 12.

jún. 23.

2012

B

II.

febr. 22.

ápr. 8.

máj. 17.

máj. 27.

jún. 7.

Évközi hetek Nagyböjt előtt

Évközi hetek Pünkösd után

Naptári év

Vasár- napok

Hétköz-napok

végső nap

hetek száma

kezdő nap

kezdő hét

Advent

I. vasárnap

1988

B

II.

febr. 16.

6

máj. 23.

8

nov. 27.

1989

C

I.

febr. 7.

5

máj. 15.

6

dec. 3.

1990

A

II.

febr. 27.

8

jún. 4.

9

dec. 2.

1991

B

I.

febr. 12.

5

máj. 20.

7

dec. 1.

1992

C

II.

márc. 3.

8

jún. 8.

10

nov. 29.

1993

A

I.

febr. 23.

7

máj. 31.

9

nov. 28.

1994

B

II.

febr. 15.

6

máj. 23.

8

nov. 27.

1995

C

I.

febr. 28.

8

jún. 5.

9

dec. 3.

1996

A

II.

febr. 20.

7

máj. 27.

8

dec. 1.

1997

B

I.

febr. 11.

5

máj. 19.

7

nov. 30.

1998

C

II.

febr. 24.

7

jún. 1.

9

nov. 29.

1999

A

I.

febr. 16.

6

máj. 24.

8

nov. 28.

2000

B

II.

márc. 7.

9

jún. 12.

10

dec. 3.

2001

C

I.

febr. 27.

8

jún. 4.

9

dec. 2.

2002

A

II.

febr. 12.

5

jún. 20.

7

dec. 1.

2003

B

I.

márc. 4.

8

jún. 9.

10

nov. 30.

2004

C

II.

febr. 24.

7

máj. 31.

9

nov. 28.

2005

A

I.

febr. 8.

5

máj. 16.

7

nov. 27.

2006

B

II.

febr. 28.

8

jún. 5.

9

dec. 3.

2007

C

I.

febr. 20.

7

máj. 28.

8

dec. 2.

2008

A

II.

febr. 5.

4

máj. 12.

6

nov. 30.

2009

B

I.

febr. 24.

7

jún. 1.

9

nov. 29.

2010

C

II.

febr. 16.

6

máj. 24.

8

nov. 28.

2011

A

I.

márc. 8.

9

jún. 13.

11

nov. 27.

2012

B

II.

febr. 21.

7

máj. 28.

8

dec. 2.

Szentírási könyvek címének rövidítése

Abd

Abdiás próféta könyve

Agg

Aggeus próféta könyve

Am

Amosz próféta könyve

ApCsel

Apostolok Cselekedetei

Bár

Báruk próféta könyve

Bír

Bírák könyve

Bölcs

Bölcsesség könyve

Dán

Dániel próféta könyve

Ef

Szent Pál apostol levele az efezusiakhoz

Én

Énekek Éneke

Eszt

Eszter könyve

Ez

Ezekiel próféta könyve

Ezdr

Ezdrás könyve

Fil

Szent Pál apostol levele a filippiekhez

Filem

Szent Pál apostol levele Filemonhoz

Gal

Szent Pál apostol levele a galatákhoz

Hab

Habakuk próféta könyve

Iz

Izajás próféta könyve

Jak

Szent Jakab apostol levele

Jel

Jelenések könyve

Jer

Jeremiás próféta könyve

Jn

Szent János evangéliuma

1 Jn

Szent János apostol első levele

2 Jn

Szent János apostol második levele

3 Jn

Szent János apostol harmadik levele

Jób

Jób könyve

Joel

Joel próféta könyve

Jón

Jónás próféta könyve

Józs

Józsue könyve

Judit

Judit könyve

Júd

Júdás apostol levele

1 Kir

Királyok első könyve

2 Kir

Királyok második könyve

Kiv

Kivonulás könyve (Mózes 2. könyve)

Kol

Szent Pál apostol levele a kolosszeiekhez

1 Kor

Szent Pál apostol első levele a korintusiakhoz

2 Kor

Szent Pál apostol második levele a korintusiakhoz

1 Krón

Krónikák első könyve

2 Krón

Krónikák második könyve

Lev

Leviták könyve (Mózes 3. könyve)

Lk

Szent Lukács evangéliuma

1 Mak

Makkabeusok első könyve

2 Mak

Makkabeusok második könyve

Mal

Malakiás próféta könyve

Mik

Mikeás próféta könyve

Mk

Szent Márk evangéliuma

Mtörv

Második Törvénykönyv (Mózes 5. könyve)

Náh

Náhum próféta könyve

Neh

Nehemiás könyve

Oz

Ozeás próféta könyve

Péld

Példabeszédek könyve

1 Pét

Szent Péter apostol első levele

2 Pét

Szent Péter apostol második levele

Préd

Prédikátor könyve

Róm

Szent Pál apostol levele a rómaiakhoz

Rut

Rut könyve

1 Sám

Sámuel első könyve

2 Sám

Sámuel második könyve

Sir

Sirák fia könyve

Sirat

Siralmak könyve

Szám

Számok könyve (Mózes 4. könyve)

Szof

Szofoniás próféta könyve

Ter

Teremtés könyve (Mózes 1. könyve)

1 Tessz

Szent Pál apostol első levele a tesszalonikaiakhoz

2 Tessz

Szent Pál apostol második levele a tesszalonikaiakhoz

1 Tim

Szent Pál apostol első levele Timóteushoz

2 Tim

Szent Pál apostol második levele Timóteushoz

Tit

Szent Pál apostol levele Tituszhoz

Tób

Tóbiás könyve

Zak

Zakariás próféta könyve

Zsid

Zsidókhoz írt levél

Zsolt

Zsoltárok könyve

Advent

Advent 1. vasárnapja

OLVASMÁNY Iz 63, 16b-17. 19b; 64, 1. 2b. 3-8

A próféta a nép nevében imádkozik, amikor már a fogságból visszatértek, Jeruzsálembe, de megoldhatatlannak látszó nehézségek előtt álltak. Bűnbánattal gondol arra, hogy a csapást vétkeik miatt küldte rájuk Isten. Olyanok lettek, mintai elszáradt lomb, amelyen nem látszik a jövő ígérete. Egyedül a mindenható Isten segíthet rajtuk, akit a próféta atyának szólít, s aki elég irgalmas ahhoz, hogy megbocsásson.

OLVASMÁNY Izajás próféta könyvéből

Az alázatos lélek imája: Bárcsak megnyílna az ég, és mennyei Atyánk elküldené az üdvösséget.

Te vagy, Uram, a mi atyánk.

Mert Ábrahám nem tud rólunk,

és Izrael nem ismer minket;

te, Uram, te magad vagy a mi atyánk,

régtől fogva „Megváltónk” a neved.

Miért hagytad, Urunk, hogy letérjünk útjaidról,

és hogy megkeményítsük szívünket,

ahelyett, hogy félve tiszteltünk volna?

Fordulj felénk újra, a te szolgáidért,

örökrészed törzseiért.

Ó, bárcsak széttépnéd az egeket és leszállnál!

Színed előtt megolvadnának a hegyek,

mint ahogy a láng felgyújtja a rőzsét,

és ahogy a tűz felforralja a vizet.

Így neved ismertté válna ellenségeid előtt,

és a nemzetek megrendülnének színed előtt.

Leszálltál, és színed előtt megolvadtak a hegyek!

Nem hallotta soha senki, valóban fül nem hallotta,

és szem nem látta, hogy lenne Isten rajtad kívül,

aki ilyeneket vinne végbe azok javára, akik benne bíznak.

Te elébe sietsz annak, aki az igazsághoz szabja tetteit,

és aki útjaidon járva rád emlékezik.

Íme, te haragudtál ránk, és mi mégis tovább vétkeztünk;

bűneinkben vagyunk régtől fogva, bárcsak megszabadulnánk!

Olyanok lettünk mind, akár a tisztátalan,

és igaz-voltunk, mint a beszennyezett ruha.

Elfonnyadtunk, mint a falevél,

és gonoszságaink, mint a vihar elsodortak minket.

Nincs senki, aki segítségül hívná nevedet,

aki fölkelne és beléd kapaszkodna.

Mert elrejtetted előlünk arcodat,

és kiszolgáltattál minket bűneink hatalmának.

Mégis, Urunk, te vagy a mi atyánk;

mi vagyunk az agyag, és te, aki formálsz,

a te kezed művei vagyunk mindnyájan.

Ne haragudj ránk, Urunk, oly nagyon,

és ne emlékezzél többé gonoszságainkra.

Figyelj ránk s lásd meg: mindnyájan a te néped vagyunk.

Ez az Isten igéje.

VÁLASZOS ZSOLTÁR 79, 2ac és 3b. 15–16. 18–19

4g. tónus.

Válasz: Téríts meg minket, Istenünk, * ragyogtasd ránk arcodat, és szabadok leszünk! 4. vers.

Előénekes: Figyelj ránk, Izrael pásztora, ragyogj fel, aki trónolsz a kerubok fölött!

Mutasd meg hatalmadat, * jöjj, hogy megszabadíts minket!

Hívek: Téríts meg minket, Istenünk, ragyogtasd ránk arcodat, és szabadok leszünk!

E: Seregek Ura, fordulj hozzánk, + tekints le az égből, * lásd, és látogasd meg ezt a szőlőt!

Védd meg, amit jobbod ültetett, * és az emberfiát, akit magadnak megerősítettél.

H: Téríts meg minket, Istenünk, ragyogtasd ránk arcodat, és szabadok leszünk!

E: Jobbod embere fölé tárd ki kezedet, * az emberfia fölé, akit magadnak megerősítettél.

Nem hagyunk el többé, éltess még bennünket, * és mi segítségül hívjuk nevedet.

H: Téríts meg minket, Istenünk, * ragyogtasd ránk arcodat, és szabadok leszünk!

SZENTLECKE 1 Kor 1, 3-9

Az apostol úgy tekint vissza a korintusi egyház alapítására, hogy annak idején Isten minden kegyelemmel elhalmozta őket, s megengedte nekik, hogy Krisztus tanúi lehettek. Ezért remélhetik, hogy megkapják az állhatatosságot, hiszen Isten megtartja ígéretét. Viszont a hívőnek is az a kötelessége, hogy igazi hűséget tanúsítson az evangélium szerinti élettel. Az Egyháznak látható jelnek kell lennie a világban.

SZENTLECKE Szent Pál apostolnak a korintusiakhoz írt első leveléből

Urunk, Jézus Krisztus megjelenését várjuk.

Testvéreim! Kegyelem nektek és békesség Atyánktól, az Istentől és Jézus Krisztustól, a mi Urunktól!

Veletek kapcsolatban szüntelenül hálát adok az Istennek azért az isteni kegyelemért, amelyet Krisztus Jézusban nyertetek. Benne gazdagok lettetek minden tanításban és ismeretben. A Krisztus melletti tanúságtétel is megszilárdult köztetek. Így semmi kegyelmet sem nélkülöztök, amíg Urunk, Jézus Krisztus megjelenését várjátok. Ő mindvégig megerősít titeket, hogy feddhetetlenek legyetek Urunk, Jézus Krisztus napján. Hűséges az Isten, aki meghívott Fiának, Jézus Krisztusnak, a mi Urunknak közösségébe.

Ez az Isten igéje.

ALLELUJA

Alleluja. 1. szám.

Urunk, mutasd meg nékünk irgalmas szívedet, * és üdvösségedet add meg nékünk. Zsolt 84,8 – 1 D^2 tónus.

Alleluja.

EVANGÉLIUM Mk 13, 33-37

Mi már az első adventnek, a Krisztus várásnak csak emlékét ünnepeljük. De várjuk Krisztus második e jövetelét, illetőleg a vele való találkozást, amikor ítéletet tart felettünk. Erre vonatkozik a figyelmeztetés, hogy nem tudjuk sem a napot, sem az órát. Ezért kell ébernek lennünk. Erkölcsi döntéseinkben megerősíthet az a gondolat, hogy Istennek számadással tartozunk és csak tőle várhatjuk a jutalmat fáradozásainkért

+ EVANGÉLIUM Szent Márk könyvéből

Legyetek éberek, mert nem tudjátok, mikor érkezik az Úr!

Abban az időben Jézus így tanított:

Vigyázzatok és virrasszatok! Nem tudjátok, mikor jön el az idő. Az idegenbe induló ember is, amikor otthagyja házát, szolgáira bízza mindenét, és mindegyiknek kijelöli a maga feladatát; a kapuőrnek megparancsolja, hogy virrasszon.

Legyetek hát éberek! Mert nem tudjátok, mikor érkezik meg a ház ura: lehet, hogy este, vagy éjfélkor; kakasszóra, vagy reggel. Ne találjon alva benneteket, ha váratlanul megérkezik!

Amit nektek mondok, mindenkinek mondom: Virrasszatok!

Ezek az evangélium igéi.

Advent 2. vasárnapja

OLVASMÁNY Iz 40, 1-5. 9-11

A babiloni fogságban a próféta azt a feladatot kapja, hogy vigasztalja  népét, mert Isten velük van és kiengesztelődik. Bűneik miatt el kell viselniök a büntetést, de azért Isten hűséges marad a szövetséghez. A próféta előre látja, hogy Isten visszavezeti népét hazájába a pusztaságon keresztül, ezért kiált, hogy az utakat tegyék simává. Isten mind a  büntetéssel, mind az irgalommal kimutatja hatalmát, s egyúttal az az embert is alakítja.

OLVASMÁNY Izajás próféta könyvéből

Készítsük az Úr útját a magunk és embertársaink szívében!

„Vigasztaljátok meg népemet, vigasztaljátok meg”

– ezt mondja Istenetek.

„Szóljatok Jeruzsálem szívéhez

és kiáltsátok oda neki:

Véget ért szolgaságának ideje,

bocsánatot nyert gonoszsága,

hiszen kétszeresen sújtotta az Úr keze

minden bűnéért.”

Egy hang kiált:

„Készítsetek utat az Úrnak a pusztában,

egyengessétek Istenünk ösvényét a sivatagon át.

Minden völgy emelkedjék föl,

minden hegy és halom süllyedjen alá.

Ami egyenetlen, váljék egyenessé,

és sima úttá, ami göröngyös.

Akkor megnyilvánul az Úr dicsősége,

és meglátják azt mindenek.

Igen, az Úr szája mondta ezt így.”

Menj föl egy magas hegyre,

te, ki jó hírt viszel Sionnak,

emeld föl erősen hangodat,

te, aki jó hírt viszel Jeruzsálemnek.

Emeld föl hangodat! Ne félj!

Hirdesd Júda városainak:

„Íme, a ti Istenetek!

Isten, az Úr, íme, eljön hatalommal,

karjával mindent uralma alá vet.

Vele van győzelmének jutalma,

és színe előtt a bőséges zsákmány.

Úgy legelteti nyáját, mint a pásztor.

Karjaiba veszi bárányait,

ölében hordozza őket,

az anyajuhokat pedig nagy gonddal vezeti.”

Ez az Isten igéje.

VÁLASZOS ZSOLTÁR 84, 9ab-10, 11-12. 13-14

1 D2 tónus.

Válasz: Urunk, mutasd meg nékünk irgalmas szívedet, * és üdvösségedet add meg nékünk! 8. vers.

Előénekes: Hadd halljam, mit mond az én Uram, Istenem, * mert népének és szentjeinek békét ígér.

Az istenfélőkhöz valóban közel az üdvösség, * hogy országunkba dicsőség költözzék.

Hívek: Urunk, mutasd meg nékünk irgalmas szívedet, és üdvösségedet add meg nékünk!

E: Irgalom és hűség egymásra lelnek, * csókot vált az igazság és a béke.

A földből a hűség kisarjad, * és az igazságosság tekint le az égből.

H: Urunk, mutasd meg nékünk irgalmas szívedet, * és üdvösségedet add meg nékünk!

E: Az Úr jóságát megmutatja, * földünk is meghozza termését.

Igazság jár az Úr előtt, * és béke a lába nyomában.

H: Urunk, mutasd meg nékünk irgalmas szívedet, * és üdvösségedet add meg nékünk!

SZENTLECKE 2 Pét 3, 8–14

Az első keresztények várták Krisztus második eljövetelét, hogy még az a nemzedék lássa hatalmát, amely megtagadta őt. De Isten terve más volt. Azt akarta, hogy az evangélium legyen igazi történelemformáló erő. Ő az örökkévalóság szempontjából vezeti életünket: Nála egy nap annyi, mint ezer esztendő. Ha időt enged, azt akarja, hogy használjuk fel tökéletesedésre. Ha ez a világ elmúlik, új hazába lépünk át, amely az igazságosság otthona. Ezért kell az evangélium szerint élnünk.

SZENTLECKE Szent Péter apostol második leveléből

Mi új eget és új földet várunk.

Szeretteim! Főképp egy dolog ne kerülje el figyelmeteket: az, hogy egy nap az Úr előtt annyi, mint ezer év, ezer év pedig annyi, mint egy nap. Az Úr nem késik ígéretével, mint ahogy némelyek késedelmesnek tartják, hanem türelemmel viseltetik irántatok, mert nem akarja, hogy valaki is elvesszen, hanem azt, hogy mindenki bűnbánatot tartson. Mint a tolvaj, úgy jön el az Úr napja. Ezen a napon az egek nagy robajjal elpusztulnak, az elemek a tűz hevétől felbomlanak, a föld és ami rajta van, elenyészik.

Mivel így minden elpusztul, minden tekintetben szentül és vallásosan kell élnetek. Hiszen várjátok és siettetitek az Isten napjának eljövetelét, amikor is az egek lángba borulnak és felbomlanak, az elemek a tűz hevétől megolvadnak. Mi az ő ígérete alapján új eget és új földet várunk, az igazságosság hazáját.

Szeretteim, minthogy ezt várjuk, azon legyetek, hogy békességben, tisztán és feddhetetlenül találjon benneteket.

Ez az Isten igéje.

ALLELUJA

Alleluja. 5. szám.

Készítsétek elő az Úr útját! + Egyengessétek ösvényét, * és minden ember meglátja az Üdvözítőt, akit elküld az Isten. Lk 3, 4. 6 – 5. tónus.

Alleluja.

EVANGÉLIUM Mk 1, 1-8

Márk azzal vezeti be a könyvét, hogy Jézus Krisztusról, az Isten Fiáról közli az örömhírt. Az ő megjelenése a megváltás kezdete volt, amit az Ószövetségben a fogságból való szabadulás jelképezett. Jézus Krisztusban Isten személyesen jön hozzánk. Ezért Keresztelő János joggal követeli a bűnbánatot mint előkészületet. János maga is kifejezte hódolatát az e jövendő Megváltó előtt. Minket is segít a karácsony megünneplésében, ha arra gondolunk, hogy Krisztusban Istennel találkozunk.

+ EVANGÉLIUM Szent Márk könyvéből

Keresztelő János hirdeti:

Tegyétek egyenessé az Úr ösvényeit!

Jézus Krisztus, az Isten Fia evangéliumának kezdete.

Izajás próféta megírta: Íme, elküldöm követemet színed előtt, hogy előkészítse utadat. A pusztában kiáltónak szava: Készítsétek el az Úr útját, tegyétek egyenessé ösvényeit.

János ezért a pusztában hirdette a bűnbánat keresztségét a bűnök bocsánatára. Kivonult hozzá Júdea egész vidéke és Jeruzsálem minden lakója. Megvallották bűneiket, ő pedig megkeresztelte őket a Jordán folyóban.

János teveszőrből készült ruhát viselt, csípőjét bőröv vette körül; sáskát és vadmézet evett. Ezt hirdette: „Aki utánam jön, hatalmasabb nálam. Arra sem vagyok méltó, hogy lehajoljak és megoldjam a saruszíját. Én vízzel keresztellek titeket, ő pedig Szentlélekkel keresztel majd meg benneteket!”

Ezek az evangélium igéi.

Advent 3. vasárnapja

OLVASMÁNY Iz 61, 1-2a. 10-11

Az Isten Lelke az Ószövetségben az ő teremtő és éltető erejét jelentette. A próféta tudja, hogy ezt a Lelket kapta küldetéséhez. Feladata az, hogy tanúskodjék Isten irgalmasságáról, hogy hirdesse az örömhírt az elhagyatottaknak, hogy gyógyítsa a megtört szívűeket Küldetését megtiszteltetésnek veszi és örömmel teljesíti. Ebben előképe a Messiásnak, aki majd egészen birtokolja a Szentlelket és meghozza a szabadulást a bűntől.

OLVASMÁNY Izajás próféta könyvéből

Egyedül a Megváltó hozza meg az igazi boldogságot.

A próféta így beszél:

Az Úr Lelke nyugszik rajtam.

Azért kent föl az Úr és küldött engem,

hogy örömhírt vigyek a szegényeknek,

és meggyógyítsam a megtört szívűeket.

Hogy szabadulást hirdessek a foglyoknak,

és szabadságot a börtönök lakóinak.

Hogy hirdessem az Úr kegyelmének esztendejét.

Nagy örömmel örvendezem az Úrban,

lelkem ujjong az én Istenemben,

mert az üdvösség ruhájába öltöztetett,

s az igazság köntösét terítette rám.

Felékesített, mint a vőlegényt, aki koszorút visel,

és mint a menyasszonyt, aki ékszerekkel díszíti magát.

Mert amint a föld megtermi növényeit,

és a kert veteményeket sarjaszt,

úgy sarjasztja ki az Úristen az igazságot,

és a magasztalást minden nép színe előtt.

Ez az Isten igéje.

VÁLASZOS ZSOLTÁR Lk 1, 46-48. 49-50. 53-54

3a. tónus.

Válasz: Lelkem ujjongva hirdeti  Istenemnek dicsőségét. Vö. Iz 61, 10b

Előénekes: Magasztalja az én lelkem az Urat, * és szívem ujjong üdvözítő Istenemben.

Mivel tekintetre méltatta alázatos szolgálóleányát,* íme, mostantól fogva boldognak hirdet engem minden nemzedék.

Hívek: Lelkem ujjongva hirdeti * Istenemnek dicsőségét.

E: Mert nagy dolgot művelt velem ő, aki hatalmas, * ő, akit Szentnek hívunk.

Nemzedékről nemzedékre megmarad irgalma * azokon, akik istenfélők.

H: Lelkem ujjongva hirdeti * Istenemnek dicsőségét.

E: Az éhezőket minden jóval betölti, * a gazdagokat elbocsátja üres kézzel.

Gondjába vette gyermekét, Izraelt, * megemlékezett irgalmáról.

H: Lelkem ujjongva hirdeti * Istenemnek dicsőségét.

SZENTLECKE 1 Tessz 5, 16-24

A hívő kereszténynek joga van az örömre, hiszen megkapta a kinyilatkoztatást az élet értelméről, erkölcsi kötelességeiről, a bűnbocsánatról és Isten irgalmáról. Ez az ismeret igazítja el az imában és a földi javak értékelésében. Tudja, hogy a Szentlélek működik az Egyházban, segíti az igazság megtalálásában, és erőt ad arra, hogy gyengesége ellenére is kitartson a jóban.

SZENTLECKE Szent Pál apostolnak a tesszaloniki hívekhez írt első leveléből.

Őrizze meg Isten a szellemeteket, lelketeket és testeteket feddhetetlenül!

Testvéreim! Legyetek mindig derűsek. Imádkozzatok szüntelenül. Adjatok hálát mindenért, mert Isten ezt kívánja mindnyájatoktól Krisztus Jézusban. Ne oltsátok ki a Lelket, s a prófétai beszédet ne vessétek meg. Vizsgáljatok meg mindent, és a jót tartsátok meg. Mindenféle rossztól óvakodjatok.

A békesség Istene szenteljen meg titeket, hogy tökéletesek legyetek. Őrizze meg szellemeteket, lelketeket és testeteket feddhetetlenül Urunk, Jézus Krisztus eljöveteléig. Hűséges az, aki meghívott benneteket, ő majd végbe is viszi.

Ez az Isten igéje.

ALLELUJA

Alleluja. 7. szám.

Az Úr lelke van rajtam: * elküldött, hogy a szegényeknek örömhírt vigyek. Iz 61,1 – 7b. tónus

Alleluja.

EVANGÉLIUM Jn 1, 6-8; 19-28

János feladata volt a Messiás útjának előkészítése és a róla való tanúskodás. Tanúskodása előképe lehet a keresztény magatartásnak is. Semmi kiváltságot és dicsőséget nem követel magának. Ő nem a Messiás, nem Illés, nem a Próféta, akit úgy vártak, mint a nagy átalakulás megszervezőjét. Jánosnak egy feladata van: a bűnbánat hirdetése. De jelzi a Messiás igazi nagyságát is: Szentlélekkel fog keresztelni, nem csupán vízzel, vagyis valóban Istenhez kapcsolja a hívőt.

+ EVANGÉLIUM Szent János könyvéből

Köztetek van az, akit ti nem ismertek.

Abban az időben:

Föllépett egy ember: az Isten küldte, és János volt a neve. Azért jött, hogy tanúságot tegyen, tanúságot a világosságról, hogy mindenki higgyen általa. Nem ő volt a világosság, hanem (azért jött, hogy) tanúságot tegyen a világosságról.

János így tett tanúságot: A zsidók papokat és levitákat küldtek hozzá Jeruzsálemből, hogy megkérdezzék őt: „Ki vagy te?” Erre megvallotta, nem tagadta, hanem megvallotta: „Nem én vagyok a Messiás.”

Ezért megkérdezték tőle: „Hát akkor? Talán Illés vagy?”

„Nem vagyok” – felelte.

„A próféta vagy?”

Erre is nemmel válaszolt.

Azt mondták tehát neki: „Akkor ki vagy? Mert választ kell vinnünk azoknak, akik küldtek minket. Mit mondasz magadról?”

Ezt felelte: „A pusztában kiáltó hangja vagyok: Egyengessétek az Úr útját”, amint Izajás próféta mondta.

A küldöttek a farizeusoktól jöttek, ezért megkérdezték: „Miért keresztelsz hát, ha nem te vagy a Messiás, sem Illés, sem pedig a próféta?” János így válaszolt: „Én csak vízzel keresztelek. De köztetek áll az, akit nem ismertek, aki utánam jön, s akinek még a saruszíját sem vagyok méltó megoldani.”

Ez Betániában történt, a Jordánon túl, ahol János tartózkodott és keresztelt.

Ezek az evangélium igéi.

Advent 4. vasárnapja

OLVASMÁNY 2 Sám 7, 1-5. 8b-12. 14a. 16

A szövetség ládája Mózes kora óta Isten jelenlétének jelképe volt és sátorban őrizték a pusztai vándorlás után is. Dávid templomot akar építeni számára. Ezzel kapcsolatban kapja a jövendölést a Messiásról, aki az ő családjából származik. Elküldése befejezése lesz azoknak a jótéteményeknek, amelyeket népével szemben Isten gyakorolt. Isten elővételezi irgalmát és nem Dávid érdemeit jutalmazza.

OLVASMÁNY Sámuel, második könyvéből

Dávid királysága a családjából származó Messiás révén szilárdan áll mindörökké.

Amikor Dávid király mára házában lakott, és az Úr nyugalmat adott neki körös-körül minden ellenségétől, a király így szólt Nátán prófétához: „Nézd, magam cédrusfából készült házban lakom, az Úr ládája meg, sátorban lakik.”

Erre hátán ezt mondta a királynak: „Tedd meg mindazt, amit szándékozol, mert veled van az. Úr.”

Még azon az éjszakán történt, hogy az Úr szózatot intézett Nátánhoz: „Menj és mondd meg szolgámnak, Dávidnak: »Ezt mondja az Úr: Te akarsz nekem házat építeni lakóhelyül? Elhoztalak a legelőről, a juhok, mellől, hogy népem, Izrael fejedelme légy. Veled voltam minden vállalkozásodban, és minden ellenségedet megsemmisítettem előtted. Nagy nevet szereztem neked, olyat; mint a föld nagyjaié. Népemnek, Izraelnek is meghatároztam egy helyet, és oda telepítettem. Ezen a helyen lakik majd, és nem fogják többé háborgatni. A gonoszok sem szorongatják, mint kezdetben, attól a naptól fogva, hogy bírákat rendeltem népem, Izrael fölé. Azért megszabadítalak minden ellenségedtől. Azt is közli veled az Úr, hogy fölépíti (uralkodó)-házadat.

Ha aztán napjaid betelnek és megtérsz atyáidhoz, fölemelem magvadból származó utódodat, és megszilárdítom királyságát. Az ő atyja leszek, ő meg a fiam lesz.

Házad és királyságod örökre fennmarad színem előtt, és trónod mindörökké szilárd marad.«”

Ez az Isten igéje.

VÁLASZOS ZSOLTÁR 88, 2-3. 4–5. 27 és 29

6. tónus.

Válasz: Hadd énekeljem örökké * Urunknak irgalmas jóságát! Vö. 2a. vers.

Előénekes: Az Úr irgalmáról énekelek örökkön-örökké, * hűségedet nemzedékről nemzedékre hirdeti ajkam.

Így szóltál: + „Irgalmam szilárdan áll mindörökké.” * Valóban, a te hűséged erős, miként a mennybolt.

Hívek: Hadd énekeljem örökké * Urunknak irgalmas jóságát!

E: „Választottammal szövetséget kötöttem, * megesküdtem szolgámnak, Dávidnak.

Megerősítem ivadékodat örökre, * és megszilárdítom trónodat nemzedékről nemzedékre.”

H: Hadd énekeljem örökké * Urunknak irgalmas jóságát!

E: „Így szólít engem: Atyám vagy nékem, * Istenem és üdvöm sziklája.«

Irgalmam iránta örökké megmarad, * szövetségem hűsége nem szűnik meg.”

H: Hadd énekeljem örökké * Urunknak irgalmas jóságát!

SZENTLECKE Róm 16, 25-27

Az Ószövetségi jövendölések szó szerint többnyire csak Izraelre vonatkoznak. De ezekben el volt rejtve Isten végleges szándéka, amely az evangéliumban kifejezésre jutott. Isten minden embert meghív az üdvösségre, s Pál apostol ennek az egyetemes tervnek az eszköze: a pogányokat is el akarja vezetni az Isten előtti engedelmességre.

SZENTLECKE Szent Pál apostolnak a rómaiakhoz írt leveléből

Kinyilvánult a titok,

amelyre ősidők óta csend borult.

Testvéreim! Istennek hatalmában áll megerősíteni benneteket evangéliumomban, a Jézus Krisztusról szóló tanításban, annak a titoknak kinyilvánításában, amelyre ősidők óta csend borult, de amelyet most az örök Isten parancsára a próféták írásai kinyilatkoztattak, és minden nemzet előtt ismertté tettek, hogy így a hit befogadására eljussanak.

Neki, az egyedül bölcs Istennek legyen dicsőség Jézus Krisztus által örökkön-örökké! Ámen.

Ez az Isten igéje.

ALLELUJA

Alleluja.

Íme, az Úrnak szolgálóleánya: * legyen nekem a te igéd szerint! Lk 1, 38 – 8 G. tónus.

Alleluja.

EVANGÉLIUM Lk 1, 26-38

Isten legnagyobb beavatkozása az emberi történelembe a Fiú megtestesülése. Az örök Fiú beleszületik az emberiség családjába, azonosítja magát vele, magára veszi az ember minden baját és örömét, de ugyanakkor reményt ad arra, hogy a földi élet az üdvösséghez vezet. A megtestesülés misztériumában Isten helyet adott Mária szabad beleegyezésének. A hitben mi is szabadon döntünk Isten akaratának elfogadása mellett.

+ EVANGÉLIUM Szent Lukács könyvéből

Üdvöz légy, kegyelemmel teljes! Az Úr veled van.

Abban az időben:

Isten elküldte Gábor angyalt Galilea Názáret nevű városába egy szűzhöz, aki jegyese volt egy férfinak, a Dávid házából való Józsefnek. A szűz neve Mária volt. Az angyal belépett hozzá, és így szólt: „Üdvözlégy, kegyelemmel teljes! Az Úr veled van! Áldottabb vagy te minden asszonynál!” Ennek hallatára Mária zavarba jött és gondolkodóba esett, hogy miféle köszöntés ez. Az angyal azonban folytatta:

„Ne félj, Mária! Hisz kegyelmet találtál Istennél!

Mert íme, gyermeket fogansz méhedben és fiút szülsz,

s Jézusnak fogod őt nevezni!

Nagy lesz ő: a Magasságbeli Fiának fogják hívni.

Az Úristen neki adja atyjának, Dávidnak trónját.

Uralkodni fog Jákob házán mindörökké,

és uralmának soha nem lesz vége!”

Mária ekkor megkérdezte az angyalt: „Hogyan történhet meg ez, amikor én férfit nem ismerek?” Az angyal ezt válaszolta neki: „A Szentlélek száll le rád, és a Magasságbeli ereje borít be árnyékával. Ezért szent lesz az, ki tőled születik: Isten Fiának fogják őt hívni. Lásd, rokonod, Erzsébet is gyermeket fogant öregségében, sőt, már a hatodik hónapban van, bár magtalannak tartják az emberek. Istennél semmi sem lehetetlen.”

Erre Mária így szólt: „Íme, az Úr szolgálóleánya: történjék velem szavaid szerint!” Ezután az angyal eltávozott.

Ezek az evangélium igéi.

Karácsonyi idő

December 25. – Urunk születése: Karácsony

Vigília mise

OLVASMÁNY Iz 62, 1-5

A próféta arra tanít, hogy Isten adományait meg kell látni és tudni kell neki örülni. A történeti eseményeket, a fogságból való hazatérést és a békés élet felvirágzását már olyan szellemi távlatban írja le, hogy felismerjük benne a messiási ország kegyelmi kiáradásának előképét. Isten valóban új nevet adott, hiszen gyermekeinek hív, és nem vagyunk elhagyottak, mert Jézus Krisztusban Isten hozzá kötötte magát életünkhöz, Egyházával pedig létrehozta a jegyesi kapcsolatot A kegyelem kiáradásán érzett öröm mindig lendületet ad életünknek.

OLVASMÁNY Izajás próféta könyvéből

Az Úr örömét találja benned.

Sion miatt nem hallgathatok, és Jeruzsálem miatt nem nyugszom, amíg föl nem ragyog igazsága, mint a hajnal, és szabadulása, mint a fáklya, nem tündököl.

Meglátják majd a népek igazságodat és a királyok dicsőségedet. Új néven hívnak majd, amellyel az Úr ajka nevez el. A dicsőség koronája leszel az Úr kezében, királyi fejdísz Istened kezében.

Nem hívnak többé „Elhagyottnak”, sem országodat „Pusztaságnak”, hanem így neveznek: „Gyönyörűségem” és országodat: „Menyasszony”, mert az Úr örömét találja benned, s országod újra férjhez megy.

Mert amint a vőlegény feleségül veszi a leányt, úgy fog frigyre lépni veled, aki téged felépít, és amint a vőlegény örül a menyasszonynak, úgy leli örömét benned Istened.

Ez az Isten igéje.

VÁLASZOS ZSOLTÁR 88, 4-5. 16-17. 27 és 29

6. tónus.

Válasz: Hadd énekeljem örökké * Urunknak irgalmas jóságát. Vö. 2a vers.

Előénekes: Választottammal szövetséget kötöttem, * megesküdtem szolgámnak, Dávidnak:

„Megerősítem ivadékodat örökre * és megszilárdítom trónodat nemzedékről nemzedékre.”

Hívek: Hadd énekeljem örökké * Urunknak irgalmas jóságát.

E: Boldog a nép, amely tud ünnepelni, * arcod fényében járhat, Uram.

Egész nap örvendeznek nevednek, * és igazságod felmagasztalja őket.

H: Hadd énekeljem örökké * Urunknak irgalmas jóságát.

E: „Így szólít engem: Atyám vagy nékem, * Istenem és üdvöm sziklája.”

„Irgalmam iránta örökké megmarad, * szövetségem hűsége nem szűnik meg.”

H: Hadd énekeljem örökké * Urunknak irgalmas jóságát.

SZENTLECKE ApCsel 13, 16-17; 22-25

Szent Pál beszéde megmutatja, hogy az apostolok milyen mondanivalóval álltak a világ elé. A kereszténység azóta is arról tanúskodik, hogy Isten az ószövetségi ígéretekkel elkötelezte magát, hogy üdvösséget ad az embernek, s ez az ígéret Jézus Krisztusban megvalósult. Krisztusban az Isten Fia azért lett emberré, hogy elvegye a világ bűneit, biztosítson bennünket az Atya irgalmáról és bemutassa, hogy a földi élet lehet Isten szolgálata. Ez az ő nagysága, amit először Keresztelő János érzett meg, de nekünk is ezzel a hódolattal kell eléje járulnunk.

SZENTLECKE az Apostolok Cselekedeteiből

Pál tanúságtétele Krisztusról, Dávid Fiáról.

Amikor Pál apostol a pizidiai Antiókiába érkezett, a zsinagógában szólásra emelkedett. Kezével csendet parancsolt, és beszélni kezdett:

„Izraelita férfiak, és ti istenfélők, figyeljetek! Izrael népének Istene kiválasztotta atyáinkat, és Egyiptom földjén a száműzetés napjaiban nagy néppé tette őket. Azután hatalmas karjával kivezette őket onnan, és mintegy negyven éven át táplálta őket a pusztában.

Később Dávidot támasztotta nekik királyul. Róla így nyilatkozott: »Rátaláltam Dávidra, Izáj fiára, a szívem szerint való férfiúra. Ő majd teljesíti minden szándékomat.«

Ígéretéhez híven az ő utódai közül támasztotta Isten Izrael számára a Megváltót, Jézust. Az ő érkezése előtt János Izrael egész népének a bűnbánat keresztségét hirdette. Amikor János befejezte küldetését, így szólt: »Nem az vagyok, akinek engem hisztek. De íme, itt jön már az, akinek a saruját sem vagyok méltó leoldani.«

Ez az Isten igéje.

ALLELUJA

Alleluja. 2. szám.

Holnap eltörli a világ Megváltója az emberiség bűneit, * és ő uralkodik majd fölöttünk. – 2. tónus.

Alleluja.

EVANGÉLIUM Mt 1, 1-25.

Jézus családfáját az evangélista nem úgy közli, mint történeti okiratot, hanem mint az ószövetségi nép történetének hitbeli értelmezését. Isten kezdettől fogva mindent az e jövendő Megváltóra irányított. A felsorolt nevek és az általuk megjelölt korok azt mutatják, hogy az Isten Fia a gyarló emberekhez jött. Beleszületett abba a történelembe, amelyet a bűn, az emberi gonoszság olyan sok sötétfolttal eléktelenített. Isten nem tagadta meg teremtményét, nem félt attól, hogy szentségét az emberi környezet beszennyezi. Azért jött az elesettekhez, hogy a betegek orvosa, a reménytelenek bátorítója és az igazságot keresők világossága legyen.

Hosszabb forma:

+ EVANGÉLIUM Szent Máté könyvéből

Jézus Krisztusnak, Dávid fiának származása.

Jézus Krisztusnak, Dávid és Ábrahám fiának családfája.

Ábrahámnak Izsák volt a fia, Izsáknak Jákob, Jákobnak Juda és testvérei, Dudának Fáresz és Zára Támártól, Fáresznek Eszróm, Eszrómnak Árám, Árámnak Aminadáb, Aminadábnak Náásszón, Náásszónnak Szalmon, Szalmonnak Bóász Ráhábtól, Bóásznak Jóbéd Ruttól, Jóbédnek Izáj, Izájnak pedig Dávid király.

Dávidnak Salamon volt a fia Uriás feleségétől, Salamonnak Roboám, Roboámnak Abija, Abijának Ászáf, Ászáfnak Jozafát, Jozafátnak Dórám; Dórámnak Ozijás, Ozijásnak Joatám, Joatámnak Acház, Acháznak Ezekiás, Ezekiásnak Manasszesz, Manasszesznek Ámósz, Ámósznak Joziás, Joziásnak pedig Jekoniás és testvérei a babiloni fogság idején.

A babiloni fogság után: Jekoniásnak Szálátiél volt a fia, Szálátiélnek Zorobábel, Zorobábelnek Ábiud, Ábiudnak Elijakim, Elijakimnak Ázór, Ázórnak Szádok, Szádoknak Áhim, Áhimnak Eliud, Eliudnak Eleazár, Eleazámak Mattán, Mattánnak Jákob, Jákobnak pedig József. Ő volt a férje Máriának, akitől a Krisztusnak nevezett Jézus született.

Összesen tehát: Ábrahámtól Dávidig tizednégy nemzedék, Dávidtól a babiloni fogságig tizennégy nemzedék, és a babiloni fogságtól Krisztusig .is tizennégy nemzedék.

Jézus Krisztus születése pedig így történt: Anyja, Mária, jegyese volt Józsefnek. Mielőtt azonban egybekeltek volna, kitűnt, hogy Mária gyermeket fogant méhében a Szentféléktől. A férje, József igaz ember volt, nem akarta őt megszégyeníteni, ezét úgy határozott; hogy titokban bocsátja el. Míg ezen töprengett, megjelent neki álmában az Úr angyala, és így szólt: József, Dávid fia, ne félj. attól, hogy feleségül vedd Máriát, mert a benne fogant élet a Szentlélektől van. Fia születik majd, akit Jézusnak nevezel, mert ő váltja meg népét bűneitől.”

Mindez pedig azért történt, hogy beteljesedjék, amit az Úr a próféta által mondott:

Íme, a Szűz gyermeket fogan és fiút szül,

és az Emmánuel nevet adják neki,

ami azt jelenti: „Velünk az Isten”.

Amikor József felébredt álmából, úgy cselekedett, amint az Úr angyala megparancsolta neki. Magához vette feleségét, de nem ismerte meg, míg az világra nem hozta a fiát: a gyermeket pedig elnevezte Jézusnak.

Ezek az evangélium igéi.

Vagy rövidebb forma:

+ EVANGÉLIUM Szent Máté könyvéből 1, 18-25

Mária, fiút szül, akit Jézusnak neveznek.

Jézus Krisztus születése így történt:

Anyja, Mária, jegyese volt Józsefnek. Mielőtt azonban egybekeltek volna, kitűnt, hogy Mária gyermeket fogant méhében a Szentlélektől. A férje, József igaz ember volt, nem akarta őt megszégyeníteni, ezért úgy határozott, hogy titokban bocsátja el. Míg ezen töprengett, megjelent neki álmában az Úr angyala, és így szólt: ,József, Dávid fia, ne félj attól, hogy feleségül vedd Máriát, mert a benne fogant élet a Szentlélektől van. Fia születik majd, akit Jézusnak nevezel, mert ő váltja meg népét bűneitől.”

Mindez pedig azért történt, hogy beteljesedjék, amit az Úr a próféta által mondott:

Íme, a Szűz gyermeket fogan és fiút szül,

és az Emmánuel nevet adják neki,

ami azt jelenti: „Velünk az Isten”.

Amikor József felébredt álmából, úgy cselekedett, amint az Úr angyala megparancsolta neki. Magához vette feleségét, de nem ismerte meg, míg az világra nem hozta a fiát: a gyermeket pedig elnevezte Jézusnak.

Ezek az evangélium igéi.

Éjféli mise

OLVASMÁNY Iz 9, 1-6

A próféta jelképekben jövendöl a Messiásról. Három képet használ: a sötétben levőknek világosságot hoz, örömre hangol, mint jó aratáskor, és megszabadít a szolgaságtól, mert leveszi a terhet és eltöri a felügyelők botját. Azért teheti meg, mert a vállán hatalom van, isteni erőt hordoz, s ő a béke fejedelme. Krisztus valóban meghozta a hit világosságát, a szeretet örömét és kiszabadított a bűn szolgaságából.

OLVASMÁNY Izajás próféta könyvéből

Fiú adatik nekünk.

A nép, amely sötétségben jár, nagy fényességet lát. Akik a halál árnyékának országában laknak, azoknak nagy világosság támad. Nagy ujjongással töltöd el őket, kitörő örömet adsz nekik. Úgy örülnek majd színed előtt, ahogy aratáskor szoktak örülni, s ahogy akkor örülnek, amikor a zsákmányt osztják. Mert terhes igáját, a vállára nehezedő rudat, sanyargatója botját összetörted, mint Midián idejében.

Mert gyermek születik nekünk, fiú adatik nekünk, s az ő vállára kerül az uralom. Így fogják hívni: Csodálatos Tanácsadó, Erős Isten, Örök Atya, Béke Fejedelme. Messzire kiterjed majd uralma, és a békének nem lesz vége Dávid trónján és királyságában, amelyet a jog és az igazság által megerősít és megszilárdít mostantól fogva mindörökké. Ezt teszi a Seregek Urának féltő szeretete.

Ez az Isten igéje.

VÁLASZOS ZSOLTÁR 95, 1–2a. 2b–3. 11–12. 13

11. tónus.

Válasz: Ma született a Megváltónk, * az Úr Jézus Krisztus. Lk 2, 11.

Előénekes: Énekeljetek az Úrnak új éneket, * minden föld az Úrnak énekeljen.

Énekeljetek az Úrnak, áldjátok nevét, * napról napra hirdessétek üdvösségét.

Hívek: Ma született a Megváltónk, * az Úr Jézus Krisztus.

E: Hirdessétek dicsőségét a nemzetek között, * és csodatetteit minden népnek.

Örvendjen az ég, a föld ujjongjon, * zúgjon a tenger, és ami betölti.

H: Ma született a Megváltónk, * az Úr Jézus Krisztus.

E: Örvendjen a mező, * és minden, ami rajta van.

Ujjongjon az erdő minden fája * az Úr színe előtt, mert eljön.

H: Ma született a Megváltónk, * az Úr Jézus Krisztus.

E: Jön, hogy ítélje a földet. + Igazságosan ítéli meg a földkerekséget, * és a népeket hűsége szerint.

H: Ma született a Megváltónk, * az Úr Jézus Krisztus.

SZENTLECKE Tit 2, 11-14

A szövegben benne van az apostoli egyház tapasztalása: Kivétel nélkül minden ember számára megjelent az üdvözítés kegyelme Krisztusban, s ez megköveteli a bűnnel való szakítást, és értelmet ad az életnek. Reménnyel várhatjuk az Urunkkal való találkozást, ha jótettekben töltöttük el életünk idejét.

SZENTLECKE Szent Pál apostolnak Tituszhoz írt leveléből

Megnyilvánult minden ember számára Isten üdvözítő kegyelme.

Testvéreim! Isten üdvözítő kegyelme megnyilvánult minden ember számára, és arra tanít minket, hogy szakítsunk az istentelenséggel és az evilági vágyakkal. Éljünk becsületesen, buzgón és szentül ezen a világon. Várjuk reményünk boldog beteljesedését: nagy Istenünknek és Üdvözítőnknek, Jézus Krisztusnak dicsőséges eljövetelét. Hiszen ő önmagát adta értünk, hogy minket minden gonoszságtól megváltson, megtisztítson, és jótettekben buzgólkodó, választott népévé tegyen.

Ez az Isten igéje.

ALLELUJA

Alleluja. 10. szám.

Nagy örömet hirdetek nektek: Üdvözítő született ma nékünk, * a Messiás, a mi Urunk. Lk 2, 10-11 – 10. tónus.

Alleluja.

EVANGÉLIUM Lk 2, 1-14

Jézus születése az üdvtörténet kimagasló eseménye. A Római Birodalom előkészítette a természetes keretet a Megváltó e jöveteléhez. A kinyilatkoztatást azok kapják, akik Ábrahám egyszerű hitében élnek, és készek a felhívásnak engedelmeskedni. Isten kinyilvánította végső tervét. az embernek az ő dicsőségét kell szolgálnia, s ugyanakkor az ember számára ez lesz a béke biztosítéka. A béke elsősorban lelki állapot, amit a jóakaratú emberek tapasztalnak meg.

+ EVANGÉLIUM Szent Lukács könyvéből

Megszületett a ti Megváltótok!

Azokban a napokban Augusztusz császár elrendelte, hogy írják össze a földkerekség lakosságát. Ez az első összeírás akkor történt, amikor Szíria kormányzója Kirinusz volt. Mindenki elment a maga városába, hogy összeírják.

Galilea Názáret nevű városából, József is fölment Dávid városába, a judeai Betlehembe, hogy összeírják eljegyzett feleségével, Máriával, aki gyermeket várt.

Amíg ott tartózkodtak, beteltek Mária napjai, hogy megszülje gyermekét. Világra hozta, elsőszülött fiát, pólyába takarta, és jászolba fektette, mert nem kaptak helyet a szálláson.

A környéken pásztorok tanyáztak a szabad ég alatt, nyájukat őrizték az éjszakában. Egyszerre csak megállt előttük az Úr angyala, és az Úr dicsősége beragyogta őket. Nagyon megrémültek.

Az angyal így szólt hozzájuk: „Ne féljetek! Íme, jó hírt hozok nektek, amely nagy öröm lesz az egész népnek. Ma megszületett a Megváltótok, az Úr Krisztus, Dávid városában. Ez lesz nektek a jel: Kisdedet találtok pólyába takarva és jászolba fektetve.”

Az angyalt hirtelen nagy mennyei sereg vette körül. Istent dicsőítve ezt zengték:

Dicsőség a magasságban Istennek,

és békesség a földön

a jóakaratú embereknek!

Ezek az evangélium igéi.

Pásztorok miséje

OLVASMÁNY Iz 62, 11-12

Az üzenet Sion leányának, vagyis Jeruzsálem lakóinak szól: a fogság megszűnik, Isten felkarolja újra népét. De a babiloni fogságból való szabadulás egy végleges nagy esemény előképe. Az ilyen kifejezések, hogy szent népnek'; „az Úr megváltottjainak” hívják őket, mutatják, hogy a próféta egy másik, lelki szabadulásra gondol.

OLVASMÁNY Izajás próféta könyvéből

Íme, eljön Szabadítód.

Az Úr hirdeti a föld határáig:

„Mondjátok meg Sion leányának: Íme, eljön Szabadítód, íme, vele van a fizetség és kezében a jutalom. »Szent népnek«, »az Úr megváltottjainak« hívják majd őket, téged meg »keresett városnak«, »nem elhagyottnak« neveznek.”

Ez az Isten igéje.

VÁLASZOS ZSOLTÁR 96, 1 és 6, 11-12

2. tónus.

Válasz: Fényesség ragyog ma fölöttünk, * mert megszületett Urunk, Jézus Krisztus.

Előénekes: Király az Úr, a föld ujjong, * és örvendjen minden sziget.

Igazságosságát hirdetik az egek, * és dicsőségét meglátják a népek.

Hívek: Fényesség ragyog ma fölöttünk, * mert megszületett Urunk, Jézus Krisztus.

E: Fényesség ragyog az igazra, * és öröm a tiszta szívűekre.

Örvendjetek, igazak, az Úrban, * és szent nevére áldást mondjatok.

H: Fényesség ragyog ma fölöttünk, * mert megszületett Urunk, Jézus Krisztus.

SZENTLECKE Tit 3, 4–7

Jézusban Isten jósága és emberszeretete jelent meg. Ennek kell tulajdonítani megváltásunkat és megigazulásunkat, nem pedig saját érdemeinknek. Ő a keresztségben végbemenő újjászületés által tesz bennünket magához hasonlóvá. A keresztségben ugyanis a Szentlélek működik, akit Krisztus kiérdemelt nekünk és elküldött

SZENTLECKE Szent Pál apostolnak Tituszhoz írt leveléből

Irgalmassága szerint üdvözít minket az Isten.

Testvéreim!

Amikor Üdvözítő Istenünk kinyilvánította jóságát és

emberszeretetét, megmentett minket;

nem azért, mert igazak voltak tetteink,

hanem irgalmasságból,

a Szentlélekben való újjászületés és megújulás fürdőjében.

Bőséggel árasztotta reánk a Szentlelket

Jézus Krisztus, a mi Üdvözítőnk által,

hogy kegyelmével igaz életet éljünk,

és az örök élet reménye legyen osztályrészünk.

Ez az Isten igéje.

ALLELUJA

Alleluja. 3. szám.

Dicsőség a magasságban Istennek* és a földön békesség a jóakaratú, embereknek. Lk 2, 14 – 3a. tónus.

Alleluja.

EVANGÉLIUM Lk 2, 15-20

A pásztorok a hívő emberek példaképei. Tétovázás nélkül követik a kapott utasítást. Tudnak hinni, mert nem ők akarják eldönteni, hogy Isten milyen messiást küldjön, mint később az írástudók. Örülnek a jó hírnek, azért beszélnek szívesen arról, amit hallottak. Aki, felfogja az evangéliumot, az megőrzi szívében, és igyekszik továbbadni. A hitnek közösségalkotó ereje van, mert felébreszti a szeretetet Isten iránt és az emberek iránt.

+ EVANGÉLIUM Szent Lukács könyvéből

A pásztorok megtalálták Máriát, Józsefet és a Gyermeket.

Miután az angyalok visszatértek a mennybe, a pásztorok így biztatták egymást: „Menjünk hát Betlehembe, nézzük meg a történteket, amelyeket az Úr hírül adott nekünk!” El is mentek sietve, és megtalálták Máriát, Józsefet és a jászolban fekvő Kisdedet.

Miután látták, elbeszélték mindazt, amit már korábban megtudtak a Gyermekről. Aki csak hallotta, csodálkozott a pásztorok elbeszélésén. Mária pedig szívébe véste szavaikat, és gyakran elgondolkodott rajtuk.

A pásztorok ezután hazatértek. Dicsérték és magasztalták Istent mindazért, amit láttak és hallottak, pontosan úgy, amint előre megmondták nekik.

Ezek az evangélium igéi.

Ünnepi mise

OLVASMÁNY Iz 52, 7-10

A fogságban levő nép számára a béke és az öröm szózata az volt, hogy királya marad népének Isten, gondoskodik róla, vigasztalója lesz. De a próféta egyúttal távolabbra is tekint. a föld minden népe meglátja, hogy Istentől közeledik az üdvösség. Isten úgy uralkodik, hogy magához emeli az embert, aki hittel elfogadja őt.

OLVASMÁNY Izajás próféta könyvéből

Meglátja a föld minden határa, hogy szabadítást szerez Istenünk.

Milyen szép a hegyeken annak a lába, aki jó hírt hoz, aki békét hirdet, örömhírt hoz, kikiáltja a szabadulást, aki azt mondja Sionnak: „Királlyá lett a te Istened”. Figyelj csak! Őrszemeid felemelik hangjukat, és mind ujjonganak, mert szemtől szembe látják, hogy visszatér az Úr Sionra.

Ujjongva énekeljetek mindnyájan, Jeruzsálem romjai, mert az Úr megvigasztalja népét és megváltja Jeruzsálemet. Az Úr felemelte szent karját minden nemzet szeme láttára, és meglátja a föld minden határa, hogy szabadítást szerez Istenünk.

Ez az Isten igéje.

VÁLASZOS ZSOLTÁR 97, 1. 2–-3ab. 3cd–4. 5–-6

6. tónus.

Válasz: A föld minden határa látta * üdvözítő Urunknak jóságát. Vö. 3c vers.

Előénekes: Zengjetek az Úrnak új éneket, * csodálatra méltó, amit művelt.

Diadalt aratott jobbjával, * győzelmet szentséges karjával.

Hívek: A föld minden határa látta * üdvözítő Urunknak jóságát.

E: Az Úr megmutatta szabadító erejét, * igazságosságát feltárta a népek előtt.

Emlékezetébe idézte jóságát és hűségét * Izrael népe iránt.

H: A föld minden határa látta * üdvözítő Urunknak jóságát.

E: Meglátta a föld minden határa, * szabadulást Istenünk hozott nekünk.

Minden földek, zengjetek az Úrnak öröméneket, * ujjongjatok és zsoltárt mondjatok.

H: A föld minden határa látta * üdvözítő Urunknak jóságát.

E: Daloljatok az Úrnak citerával, * citerával és zsoltárok hangjával.

Harsonákkal és zengő kürtökkel * ujjongjatok az Úr és Király előtt.

H: A föld minden határa látta * üdvözítő Urunknak jóságát.

SZENTLECKE Zsid 1, 1-6

Krisztusban teljes lett a kinyilatkoztatás. belőtt Isten csak alkalmi üzeneteket adott a próféták által, most azonban Fiát küldte el, s benne tapasztalhatóvá vált Isten rejtett dicsősége. Ő azért jött, hogy teljes képet adjon az Atya irgalmáról, továbbá hogy legyőzze a bűnt és a halált. Az Atya általa teremtette a mindenséget, azért egyetemes uralmat ad neki.

SZENTLECKE a Zsidókhoz írt levélből

Isten az ő Fia által szólt hozzánk.

Testvéreim! Sok ízben és sokféle módon szólt egykor Isten az atyákhoz a próféták szavával. Most, a végső napokban Fia által szólt hozzánk, akit a mindenség örökösévé tett, hiszen a világot is általa teremtette. Benne ragyog az Istenség, ő az Atya képmása, és hathatós szavával ő tartja fenn a mindenséget.

Miután megváltott minket a bűntől, helyet foglalt az isteni Fölség jobbján. Hatalmasabb, mint az angyalok, mert magasztosabb nevet örökölt náluk. Vajon melyik angyalnak mondta valaha Isten:

„A Fiam vagy te, ma szültelek téged?”

Vagy pedig:

„Én Atyja leszek, ő pedig az én Fiam?”

Sőt, amikor Egyszülöttjét bevezeti a világba, így szól:

„És leborulva imádja őt Isten minden angyala.”

ALLELUJA

Alleluja. 5. szám.

Fölragyogott ránk a szent nap, * Jöjjetek, nemzetek, és imádjátok az Urat, * mert ma nagy fényesség szállt le a földre. – 5. tónus.

Alleluja.

EVANGÉLIUM Jn 1, 1-18

Jézus kilétét ez a két szó tárja fel: benne az Atya örök Fia, illetve örök Szava, Igéje lett emberré. A Fiú és az Ige egymást magyarázzák. A Fiú úgy születik az Atyától, hogy az Atya teljesen ismeri és kimondja magát. Ez a kimondott szó az ő tökéletes képe, benne van egész lényege. Ez az Ige lett emberré és ő lett az Atya üzenete számunkra. Benne egészen tükröződik az Atya teremtő és üdvözítő terve. Ezért Krisztus világosság a világ számára. Akik hittel elfogadják őt, azok egyesülnek vele és Isten gyermekeivé válnak, s így öröklik az isteni életet is.

Hosszabb forma:

+ EVANGÉLIUM Szent János könyvéből

Az Ige testté lett, és közöttünk lakott.

Kezdetben volt az Ige. Az Ige Istennél volt, és Isten volt az Ige. Ő volt kezdetben Istennél. Minden őáltala lett, és nélküle semmi sem lett, ami lett. Őbenne élet volt, és ez az élet volt az emberek világossága. A világosság a sötétségben világít, de a sötétség nem fogadta be.

Föllépett egy ember, akit Isten küldött: János volt a neve. Azért jött, hogy tanúságot tegyen: tanúságot a világosságról, hogy mindenki higgyen általa. Nem ő volt a világosság, ő csak azért jött, hogy tanúságot tegyen a világosságról.

Az Ige az igazi világosság volt, amely a világba jött, hogy megvilágítson minden embert. A világban volt, és a világ őáltala lett, de a világ nem ismerte fel őt. A tulajdonába jött, de övéi nem fogadták be. Mindazoknak azonban, akik befogadták, hatalmat adott, hogy Isten gyermekei legyenek; azoknak, akik hisznek benne, akik nem vér szerint, nem a test kívánságából, és nem is a férfi akaratából, hanem Istentől születtek.

És az Ige testté lett, és közöttünk lakott. Mi pedig láttuk az ő dicsőségét, mely az Atya Egyszülöttjének dicsősége, telve kegyelemmel és igazsággal.

János tanúságot tett róla, amikor ezt hirdette: „Ő az, akiről mondtam, hogy utánam jön, de megelőz engem, mert előbb volt, mint én.” Hiszen mi mindannyian az ő teljességéből nyertünk kegyelemből kegyelmet. A törvényt ugyanis Mózes által kaptuk, a kegyelem és az igazság azonban Jézus Krisztus által valósult meg.

Istent soha senki nem látta, Isten Egyszülöttje, aki az Atya kebelén van, ő nyilatkoztatta ki.

Ezek az evangélium igéi.

Vagy rövidebb forma:

+ EVANGÉLIUM Szent János könyvéből 1, 1-5. 9-14

Az Ige testté lett, és közöttünk lakott.

Kezdetben volt az Ige. Az Ige Istennél volt, és Isten volt az Ige. Ő volt kezdetben Istennél. Minden őáltala lett, és nélküle semmi sem lett, ami lett. Őbenne élet volt, és ez az élet volt az emberek világossága. A világosság a sötétségben világít, de a sötétség nem fogadta be.

Az Ige az igazi világosság volt, amely a világba jött, hogy megvilágítson minden embert. A világban volt, és a világ őáltala lett, de a világ nem ismerte fel őt. A tulajdonába jött, de övéi nem fogadták be. Mindazoknak azonban, akik befogadták, hatalmat adott, hogy Isten gyermekei legyenek; azoknak, akik hisznek benne, akik nem vér szerint, nem a test kívánságából, és nem is a férfi akaratából, hanem Istentől születtek.

És az Ige testté lett, és közöttünk lakott. Mi pedig láttuk az ő dicsőségét, mely az Atya Egyszülöttjének dicsősége, telve kegyelemmel és igazsággal.

Ezek az evangélium igéi.

A Szent Család ünnepe

(Vasárnap Karácsony nyolcada alatt)

OLVASMÁNY Sir 3, 3-7. 14-17a

Az ószövetségi bölcsességi irodalomnak megvolt a sajátos szemléleti módja. A kiindulás az, hogy a világ felett abszolút módon érvényesül Isten uralma. Annak elismerése adja meg a rendet, a békességet, az összhangot. De már felcsillan az a gondolat is, hogy a szeretet gyakorlása következményeiben áttöri a család kereteit, mert benne van Isten szolgálata is, s így ő jutalmazza meg a család összetartását és áldozatos lelkületét.

OLVASMÁNY Sirák fia könyvéből

Aki féli az Urat, tiszteli szüleit.

Isten tekintélyt adott az apának a gyermekek előtt, és megszabta az anya jogát a gyermekekkel szemben. Aki tiszteli apját, bűneit engeszteli, megszabadul tőlük, és mindennapi imája meghallgatásra talál. Kincset gyűjt magának, aki megbecsüli anyját, aki pedig tiszteli apját, örömét leli gyermekeiben, s amikor imádkozik, meghallgatásra talál. Aki becsüli apját, hosszú életű lesz, s aki szót fogad apjának, felüdíti anyját.

Fiam! Legyen gondod apádra öregségében, és ne keserítsd őt életében. Ha meg is fogyatkozik erejében, légy elnéző iránta, és ne vesd meg életének egy napján se. Apád iránt tanúsított jócselekedeted nem megy feledésbe, és elszámolják neked bűneidért. A jótett fejében majd gyarapodni fogsz.

Ez az Isten igéje.

VÁLASZOS ZSOLTÁR 127, 1-2. 3. 4-5

6. tónus.

Válasz: Boldog ember, ki féli az Urat, * aki az Úrnak ösvényén halad. Vö. 1. vers.

Előénekes: Boldog mindaz, ki féli az Urat, * aki az ő útjain jár.

Kezed munkájából élhetsz, * boldog leszel, és jól megy sorod.

Hívek: Boldog ember, ki féli az Urat, * aki az Úrnak ösvényén halad.

E: Feleséged olyan, mint a termő szőlőtő, * a te házad bensejében.

Fiaid olyanok, mint az olajfacsemeték, * úgy veszik körül asztalodat.

H: Boldog ember, ki féli az Urat, * aki az Úrnak ösvényén halad.

E: Íme, ilyen áldásban részesül az az ember, * aki féli az Urat.

Áldjon meg az Úr Sionból, * hogy lásd Jeruzsálem jólétét életed minden napján.

H: Boldog ember, ki féli az Urat, * aki az Úrnak ösvényén halad.

Vagy:

OLVASMÁNY Ter 15, 1-6; 21, 1-3

Amikor Isten meghívta Ábrahámot, három ígéretet adott neki: megsokasítja ivadékait, hazát ad neki és áldása fogja kísérni. Ábrahám hittel indult útjára, de sokáig ki kellett tartania a hit homályában, amíg gyermeke született, aki majd az áldás örököse lesz. Fiát Izsáknak nevezte, az öröm fiának, akiben Istennek és szüleinek kedve telik.

OLVASMÁNY a Teremtés könyvéből

Az lesz örökösöd, aki testedből származik.

Azokban a napokban: Az Úr szava megnyilatkozott Ábr(ah)ámnak látomásban: „Ne félj, Ábr(ah)ám, én védőpajzs vagyok; a jutalmad igen nagy lesz.” Ábr(ah)ám így szólt: „Uram, Istenem, mit adhatsz nekem, hiszen gyermek nélkül maradtam.” És Ábr(ah)ám folytatta: „Nézd, nem adtál nekem utódot, így szolgám lesz az örökösöm.” Az Úr szava ezt mondta neki: „Nem az lesz örökösöd, hanem az lesz az örökösöd, aki testedből származik.” Aztán kivezette, és ezt mondta neki: „Nézz föl az égre és számold meg a csillagokat, ha meg tudod számolni őket.”

Majd hozzáfűzte: „Ilyen lesz a nemzetséged.” Ábr(ah)ám hitt az Úrnak, ő pedig beszámította neki megigazulásra.

Az Úr meglátogatta Sárát, ahogy megígérte, s az Úr úgy tett Sárával, ahogy előre megmondta. Sára fogant, és fiút szült Ábrahámnak öreg korában, abban az időben, amelyről Isten beszélt. Ábrahám a fiának, aki született, akit Sára szült neki, az Izsák nevet adta.

Ez az Isten igéje.

VÁLASZOS ZSOLTÁR 104, 1b-2. 3-4. 5-6. 8-9

6. tónus.

Válasz: Ő az Úr, a mi Istenünk, * örökké emlékezik szövetségére. 7a. 8a. vers.

Előénekes: Adjatok hálát az Úrnak, és hívjátok segítségül nevét, * hirdessétek nagy tetteit a nemzetek között.

Énekeljetek és zengjetek zsoltárt neki, * emlegessétek minden csodáját.

Hívek: Ő az Úr, a mi Istenünk, * örökké emlékezik szövetségére.

E: Dicsekedjetek szent nevével, * az Urat kereső szívek örvendezzenek.

Keressétek az Urat és hatalmas erejét, * keressétek arcát szüntelen.

H: Ő az Úr, a mi Istenünk, * örökké emlékezik szövetségére.

E: Emlékezzetek csodatetteire, melyeket végbevitt, * és ajkáról elhangzó csodás döntéseire,

ti, Ábrahámnak, az ő szolgájának ivadékai, * választottjának, Jákobnak fiai.

H: Ő az Úr, a mi Istenünk, * örökké emlékezik szövetségére.

E: Örökké emlékezik szövetségére, * ezernyi nemzedéknek adott igéjére.

H: Ő az Úr, a mi Istenünk, * örökké emlékezik szövetségére.

SZENTLECKE Kol 3, 12-21

Az apostol az egymás iránti szeretetet azzal vezeti be, hogy Isten maga szeret bennünket, s nekünk ezt a szeretetet kell tovább sugározni. Krisztus maga is így nyilatkozott (Jn 15, 12). Ahol ilyen békében élnek az emberek, ott meghalják Isten szavát, ami az öröm és vigasztalás forrása. Az öröm további lendületet ad a szeretetnek.

SZENTLECKE Szent Pál apostolnak a kolosszeiekhez írt leveléből

A család élete az Úrban.

Testvéreim! Mint Istennek szent és kedves választottai, öltsétek magatokra az irgalmasságot, a jóságot, a szelídséget és a türelmet. Viseljétek el egymást, és bocsássatok meg egymásnak, ha valakinek panasza van a másik ellen. Bocsássatok meg ti is úgy, ahogyan az Úr megbocsátott nektek. Legfőként pedig szeressétek egymást, mert ez a tökéletesség köteléke.

Krisztus békéje töltse be szíveteket, hiszen erre kaptatok meghívást az egy test közösségében. Legyetek hálásak! Krisztus igéje éljen bennetek gazdagon! Tanítsátok és intsétek egymást telve bölcsességgel! Énekeljetek Istennek hálás szívvel zsoltárokat, himnuszokat és szent énekeket!

Bármit mondtok vagy tesztek, mindent az Úr Jézus nevében tegyetek! Így adjatok hálát általa az Atyaistennek!

Asszonyok! Engedelmeskedjetek férjeteknek, ahogy illik az Úrban! Férfiak! Szeressétek feleségeteket, ne legyetek hozzájuk durvák! Gyermekek! Fogadjatok szót szüleiteknek mindenben, mert ez kedves az Úr előtt!

Apák! Ne keserítsétek meg gyermekeitek életét, hogy kedvüket ne veszítsék!

Ez az Isten igéje.

ALLELUJA

Alleluja. 5. szám.

Szívetekben uralkodjék Krisztus békéje, * Krisztus tanítása töltsön el titeket gazdagon. Kol 3, 15a és 16a – 5. tónus.

Alleluja.

Vagy:

SZENTLECKE Zsid 11, 8. 11-12. 17-19

Az Istenbe vetett hit nem magától értetődő dolog, az mindig egyéni döntést és kitartást követel. Ezért nevezzük erénynek, ebben van az értéke. Az Ószövetség nagyjai ezért lehetnek példaképek. Rábízták magukat Isten ígéretére és engedelmeskedtek akaratának. A megpróbáltatások között a remény adott nekik erőt, mert tudták, hogy Isten mindenható.

SZENTLECKE a Zsidókhoz írt levélből

Ábrahám, Sára és Izsák hitének példája.

Testvéreim! Ábrahám hitből engedelmeskedett a hívásnak, hogy költözzék arra a vidékre, amelyet örökségül kellett kapnia. Elindult anélkül, hogy tudta volna, hová megy.

Sára is a hitében kapta az erőt, hogy előrehaladott kora ellenére anya lehessen, mert hűségesnek tartotta azt, aki az ígéretet tette. Ezért ettől az egytől, noha már nem volt fiatal, annyian származnak, mint égen a csillag, vagy mint a tengerpart megszámlálhatatlan fövenye.

Ábrahám hittel áldozta fel Izsákot, amikor az Isten próbára tette. Készen volt rá, hogy feláldozza egyszülöttét, ő, aki ígéretként kapta és hallotta: „Izsák által lesznek utódaid.” Biztosra vette, hogy Isten képes a halottakat is feltámasztani. Ezért is kapta vissza mintegy előképül.

Ez az Isten igéje.

ALLELUJA

Alleluja. 6. szám.

Azelőtt Isten a próféták útján több alkalommal és többféle módon szólt őseinkhez. * Ebben a végső korszakban a Fia által beszélt mihozzánk. Zsid 1, 1-2 – 6. tónus.

Alleluja.

EVANGÉLIUM Lk 2, 22-40

Izraelben az elsőszülött fiú Istennek volt szentelve, s áldozatbemutatással kellett kiváltani. Mária és József ezt teszik. De az evangélista már inkább azt mutatja be, hogy Jézus mint az Isten Fia a sajátjába jön, s a nép jámbor maradéka (Simeon, Anna) hódol előtte. Mivel ő a Fiú, neki az Atya tervét kell megvalósítania. Feladata össze lesz kötve áldozattal, s azt majd Mária is átéli lelkében.

+ EVANGÉLIUM Szent Lukács könyvéből

A gyermek Jézus növekedett és eltelt bölcsességgel.

Amikor Mózes törvénye szerint elteltek Mária tisztulásának napjai, fölvitték Jézust Jeruzsálembe, hogy bemutassák az Úrnak, amint az Úr törvénye előírja: „Minden elsőszülött fiú az Úr szent tulajdona.” Ekkor kellett Máriának, ugyancsak az Úr törvénye szerint, „egy pár gerlét vagy két galambfiókát” tisztulási áldozatul bemutatni.

És íme, volt Jeruzsálemben egy Simeon nevű férfiú, egy igaz és istenfélő ember, aki Izrael vigaszára várt, és a Szentlélek lakott benne. A Szentlélek kinyilatkoztatta neki, hogy nem lát halált addig, míg nem látja az Úr Fölkentjét. A Lélek arra indította, hogy menjen a templomba, amikor a gyermek Jézust odavitték szülei, hogy a törvény előírásai szerint cselekedjenek vele. Simeon a karjára vette őt, és így magasztalta Istent:

Most már elbocsáthatod szolgádat, Uram,

szavaid szerint békességben,

mert szemeim meglátták Szabadításodat,

melyet minden nemzet számára készítettél,

hogy világosság legyen: kinyilatkoztatás a pogányoknak,

és dicsőség népednek, Izraelnek.

Jézus atyja és anyja ámulva hallgatták mindazt, amit Simeon mondott. Simeon pedig megáldotta őket, és így szólt Máriához, Jézus anyjához: „Lám, e gyermek által sokan elbuknak és sokan feltámadnak Izraelben! Az ellentmondás jele lesz ő – még a te lelkedet is tőr járja át –, hogy napfényre kerüljenek sok szívnek titkos gondolatai!”

Ott volt Anna prófétanő is, Fánuel leánya Áser törzséből. Idős volt már, napjai előrehaladtak. Leánykora után hét évig élt férjével, majd özvegyen érte meg a nyolcvannegyedik évét. Nem hagyta el a templomot soha, böjtölve és imádkozva szolgálta Istent éjjel és nappal. Abban az órában is odament, dicsőítette Istent, és beszélt a gyermekről mindazoknak, akik Jeruzsálem megváltására vártak.

Miután az Úr tővénye szerint elvégeztek mindent, visszatértek városukba, a galileai Názáretbe. A gyermek pedig növekedett és erősödött; eltelt bölcsességgel, és Isten kedvét lelte benne.

Ezek az evangélium igéi.

Vagy rövidebb forma:

+ EVANGÉLIUM Szent Lukács könyvéből 2, 22. 39-40

A gyermek Jézus növekedett és eltelt bölcsességgel.

Amikor Mózes törvénye szerint elteltek Mária tisztulásának napjai, fölvitték Jézust Jeruzsálembe, hogy bemutassák az Úrnak.

Miután az Úr törvénye szerint elvégeztek mindent, visszatértek városukba, a galileai Názáretbe. A gyermek pedig növekedett és erősödött; eltelt bölcsességgel, és az Isten kedvét lelte benne.

Ezek az evangélium igéi.

Január 1. Szűz Mária, Isten anyja ünnepe (Újév)

OLVASMÁNY Szám 6, 22–27

Az évek fordulóján jó tudni, hogy Isten áldással fordul az ember felé. Áldását adta az ősszülőkre, Ábrahámban áldást ígért minden népnek. Krisztus is megáldotta tanítványait mennybemenetele előtt az ó és -újszövetségi istentisztelet is áldással végződik, hogy Isten szándékát ébren tartsa bennünk.

OLVASMÁNY Mózes negyedik könyvéből

Hívják le Izrael, fiaira a nevemet, és én megáldom őket.

Így szólt az Úr Mózeshez:

„Mondd meg Áron főpapnak és fiainak, a papoknak: Így áldjátok meg Izrael fiait, ezekkel a szavakkal:

Áldjon meg az Úr és oltalmazzon! Ragyogtassa rád arcát az Úr, s legyen hozzád jóságos! Fordítsa feléd arcát az Úr, és szerezzen neked üdvösséget!

Hívják le Izrael fiaira a nevemet, és én megáldom őket.”

Ez az Isten igéje.

VÁLASZOS ZSOLTÁR 66, 2-3. 5. 6 és 8

5. tónus.

Válasz: Könyörüljön rajtunk az Isten, * és áldjon meg minket. Vö. 2a. vers.

Előénekes: Könyörüljön rajtunk az Isten, és áldjon meg minket,* ragyogtassa fel arcát fölöttünk,

hogy megismerjék a földön utadat, * és üdvösségedet az összes nemzetek.

Hívek: Könyörüljön rajtunk az Isten, * és áldjon meg minket.

E: Örvendjenek és ujjongjanak a nemzetek, + mert igazságosan ítéled a népeket, * és te vezérled őket a földön.

H: Könyörüljön rajtunk az Isten, * és áldjon meg minket.

E: Magasztaljanak téged a népek, Istenünk, * dicsőítsenek az összes nemzetek.

Áldjon meg minket az Isten, * félve tisztelje őt a föld minden határa.

H: Könyörüljön rajtunk az Isten * és áldjon meg minket.

SZENTLECKE Gal 4, 4-7

Az idők te fességét éppen az adta meg, hogy az isteni személy belépett az emberiség családjába. A mi életünket akarta isteni tartalommal kitölteni. Azzal, hogy vállalta az anya gyermek kapcsolatát, megmutatta, hogy bízik az emberben és értékeli az emberi szeretetet, s ő maga is örömét találja abban, ha szeretetet sugározhat Mária anyasága így már előre mutat a megváltás végső ajándékára, hogy mi is Isten gyermekeivé válunk. A gyermek lelkületét a Szentlélek biztosítja bennünk.

SZENTLECKE Szent Pál apostolnak a galatákhoz írt leveléből

Isten elküldte Fiát, aki asszonytól született.

Testvéreim! Amikor elérkezett az idők teljessége, Isten elküldte Fiát, aki asszonytól született, alávetette magát a mózesi törvénynek, hogy felszabadítson minket a törvény szolgaságából, és a fogadott fiúságot elnyerjük.

Mivel pedig Isten fiai vagyunk, Isten szívünkbe elküldte Fiának Lelkét, aki ezt kiáltja: „Abba! Atyám!”

Nem vagy tehát többé szolga, hanem fiú, és ha fiú, akkor Isten kegyelméből örökös is.

Ez az Isten igéje.

ALLELUJA

Alleluja. 6. szám.

Sok ízben szólt prófétái által az ősatyákhoz egykor az Isten: * végül a beteljesedés napjaiban Fia által szólt hozzánk. Zsid 1, 1-2 – 6. tónus.

Alleluja.

EVANGÉLIUM Lk 2, 16-21

Mária megőrizte szívében mindazt, amit Jézusról hallott és eltöprengett rajta. A kinyilatkoztatás kezdődött az angyali üzenettel, folytatódott a Józsefnek és a pásztoroknak, Simeonnak és Annának a szavaival. Jézust tehát csak a hiten keresztül lehet megismerni, s Mária a hitben is példakép. A kinyilatkoztatásnak az a célja, hogy kitárja előttünk Isten dicsőségét, irgalmát, s ugyanakkor felemeljen bennünket az örök értékek magaslatára. Így éljük meg az idők te fességét.

+ EVANGÉLIUM Szent Lukács könyvéből

Megtalálták Máriát, Józsefet és a Kisdedet.

Eltelt nyolc nap, és a Jézus nevet adták neki.

A pásztorok sietve elindultak, és megtalálták Máriát, Józsefet és a jászolban fekvő Kisdedet. Miután látták, elbeszélték mindazt, amit már korábban megtudtak a Gyermekről. Aki csak hallotta, csodálkozott a pásztorok elbeszélésén. Mária pedig szívébe véste szavaikat, és gyakran elgondolkodott rajtuk. A pásztorok ezután hazatértek. Dicsérték és magasztalták Istent mindazért, amit láttak és hallottak, pontosan úgy, amint (az angyalok) előre megmondták nekik.

Azután eltelt nyolc nap, és körülmetélték a Gyermeket. A Jézus nevet adták neki, mert így nevezte őt az angyal, mielőtt még anyja méhében megfogant volna.

Ezek az evangélium igéi.

Karácsony utáni 2. vasárnap

OLVASMÁNY Sir 24, 1-4; 12-16

Az ószövetségi szent író úgy látja, hogy Isten a törvényben a bölcsesség adományát adta népének, s az nem más, mint az ő örök bölcsességének megnyilatkozása. Az újszövetségi kinyilatkoztatás azonban már ebben a bölcsességben a Fiúnak, az Igének az előképét látta. Ő is közöttünk vett lakást és Istennek tetsző életre oktat bennünket.

OLVASMÁNY Sirák fia könyvéből

Isten bölcsessége a választott nép között lakott.

A bölcsesség a maga dicséretét zengi, tiszteletben áll Istennél, népe közepette dicséri önmagát. Megszólal a Magasságbeli gyülekezetében, és Isten népének serege előtt eldicsekszik. Magasztalják népe körében, megcsodálják a szentek gyülekezetében. Dicsérik a választottak sokasága előtt, s áldják az áldottak között.

Így beszél hozzájuk: „A mindenség Teremtője parancsot adott nekem, s aki teremtett, kijelölte sátramnak helyét. Így szólt: »A sátradat Jákobban üsd fel, örökrészed Izraelben legyen, és választottaim között verj gyökeret.«

Ősidőktől fogva, a kezdet kezdetén teremtett, és nem pusztulok el soha, mindörökre. Szolgáltam előtte szent sátrában, majd pedig Sionban kaptam lakóhelyet. Letelepedtem a szeretett városban, s Jeruzsálemben van uralmam székhelye. Dicsőséges nép közt vertem így gyökeret, az Úrnak részében, az ő örökrészén, s a szentek gyülekezetében megtelepedtem.”

Ez az Isten igéje.

VÁLASZOS ZSOLTÁR 147, 12-13. 14-15. 19-20

7. tónus.

Válasz: Az Ige emberré lett, * és itt élt közöttünk. Jn 1, 14

Vagy: Alleluja. 7. szám

Előénekes: Dicsérd Uradat, Jeruzsálem, * magasztald, Sion, Istenedet.

Mert erőssé tette kapuid zárát, * és megáldotta benned fiaidat.

Hívek: Az Ige emberré lett, * és itt élt közöttünk.

Vagy: Alleluja.

E: Határaidon ő ad békét, * és jóllakat kövér búzával.

Elküldi szavát a földre, * az ő igéje gyorsan terjed.

H: Az Ige emberré lett, * és itt élt közöttünk.

Vagy: Alleluja.

E: Igéjét Jákobnak hirdeti, * törvényeit és végzéseit Izraelnek.

Egyetlen néppel sem bánt így, * végzéseit nem fedte fel senki másnak.

H: Az Ige emberré lett, * és itt élt közöttünk.

Vagy: Alleluja.

SZENTLECKE Ef 1, 3-6. 15-18

A Fiú megtestesülése az Atya örök gondolata és terve volt. Benne kiválasztott bennünket az üdvösségre, megadta a gyermekké fogadás kegyelmét, hogy Krisztussal együttdicsőítsük az ő irgalmát életünkben. De nekünk is imádkozni kell a bölcsesség és a kinyilatkoztatás kegyelméért, hogy adományait megértsük, s azokért állandóan hálát adjunk. Különösen értékelnünk kell a reményt, amelyet elénk tűzött, és az örökséget, amelyet biztosított gyermekeinek.

SZENTLECKE Szent Pál apostolnak az efezusiakhoz írt leveléből

Isten arra rendelt minket, hogy fogadott fiakká legyünk.

Testvéreim! Áldott legyen az Isten, Urunk Jézus Krisztus Atyja, aki Lelkének minden áldásával megáldott minket a mennyekben lévő Krisztus által. Őbenne választott ki a világ teremtése előtt, hogy szentek és feddhetetlenek legyünk színe előtt. Szeretetből eleve arra rendelt minket, hogy akaratának tetszése szerint, Jézus Krisztus által fogadott fiakká legyünk, és magasztaljuk fölséges kegyelmét, amellyel szeretett Fiában jóságosan megajándékozott minket.

Amióta értesültem az Úr Jézusba vetett hitetekről, és az összes szent iránt tanúsított szeretetetekről, szüntelenül hálát adok értetek, és imádságomban újra meg újra megemlékezem rólatok. Urunk Jézus Krisztus Istene, a dicsőséges Atya adja meg nektek a bölcsesség és a kinyilatkoztatás Lelkét, hogy megismerjétek őt. Gyújtson lelketekben világosságot, hogy megértsétek, milyen reménységre hívott meg titeket, és milyen gazdag az a fölséges örökség, amelyet ő a szenteknek készített.

Ez az Isten igéje.

ALLELUJA

Alleluja. 7. szám.

Dicsőség neked, Krisztus, akit hirdettek a pogány népeknek! Dicsőség neked, Krisztus, akiben hittek világszerte! Vö. 1 Tim 3, 16 – 7. tónus.

Alleluja.

EVANGÉLIUM Jn 1, 1-18

Az Ige emberré levését Isten már előre jelezte képekben. A törvény és a próféták megismertették hatalmát, irgalmát és akaratát. A Fiú megtestesülésében azonban feltárult az Atya isteni lényege, és egyetemes üdvözítő akarata. Amikor nekünk adta a Fiút, akkor végérvényesen elkötelezte magát, hogy gyermekeivé fogad és mindent megad üdvösségünk érdekében. A Krisztusba vetett hit által ezt a kegyelmet kapjuk meg.

Hosszabb forma:

+ EVANGÉLIUM Szent János könyvéből

Az Ige testté lett, és közöttünk lakott.

Kezdetben volt az Ige. Az Ige Istennél volt, és Isten volt az Ige. Ő volt kezdetben Istennél. Minden őáltala lett, és nélküle semmi sem lett, ami lett. Őbenne élet volt, és ez az élet volt az emberek világossága. A világosság a sötétségben világít, de a sötétség nem fogadta be.

Föllépett egy ember, akit Isten küldött: János volt a neve. Azért jött, hogy tanúságot tegyen, tanúságot a világosságról, hogy mindenki higgyen általa. Nem ő volt a világosság, ő csak azért jött, hogy tanúságot tegyen a világosságról.

Az Ige az igazi világosság volt, amely a világba jött, hogy megvilágítson minden embert. A világban volt, és a világ őáltala lett, de a világ nem ismerte fel őt. A tulajdonába jött, de övéi nem fogadták be. Mindazoknak azonban, akik befogadták, hatalmat adott, hogy Isten gyermekei legyenek; azoknak, akik hisznek benne, akik nem vér szerint, nem a test kívánságából, és nem is a férfi akaratából, hanem Istentől születtek.

És az Ige testté lett, és közöttünk lakott. Mi pedig láttuk az ő dicsőségét, mely az Atya Egyszülöttjének dicsősége, telve kegyelemmel és igazsággal.

János tanúságot tett róla, amikor ezt hirdette: „Ő az, akiről mondtam, hogy utánam jön, de megelőz engem, mert előbb volt, mint én.” Hiszen mi mindannyian az ő teljességéből nyertünk kegyelemből kegyelmet. A törvényt ugyanis Mózes által kaptuk, a kegyelem és az igazság azonban Jézus Krisztus által valósult meg.

Istent soha senki nem látta, Isten Egyszülöttje, aki az Atya kebelén van, ő nyilatkoztatta ki.

Ezek az evangélium igéi.

Vagy rövidebb forma:

+ EVANGÉLIUM Szent János könyvéből 1, 1-5. 9-14

Az Ige testté lett és közöttünk lakott.

Kezdetben volt az Ige. Az Ige Istennél volt, és Isten volt az Ige. Ő volt kezdetben Istennél. Minden őáltala lett, és nélküle semmi sem lett, ami lett. Őbenne élet volt, és ez az élet volt az emberek világossága. A világosság a sötétségben világít, de a sötétség nem fogadta be.

Az Ige az igazi világosság volt, amely a világba jött, hogy megvilágítson minden embert. A világban volt, és a világ őáltala lett, de a világ nem ismerte fel őt. A tulajdonába jött, de övéi nem fogadták be. Mindazoknak azonban, akik befogadták, hatalmat adott, hogy Isten gyermekei legyenek; azoknak, akik hisznek benne, akik nem vér szerint, nem a test kívánságából, és nem is a férfi akaratából, hanem Istentől születtek.

És az Ige testté lett, és közöttünk lakott. Mi pedig láttuk az ő dicsőségét, mely az Atya Egyszülöttjének dicsősége, telve kegyelemmel és igazsággal.

Ezek az evangélium igéi.

Urunk megjelenése (Vízkereszt)

OLVASMÁNY Iz 60, 1-6

Isten segítségének közeledését a próféta szívesen érzékelteti a világosság és a sötétség ellentétével. A világosságot Isten dicsőségének megjelenése árasztja. Az Ószövetségben ez a dicsőség (kabod) egyenlő Isten erejével, mindenhatóságával, világfelettiségével és irgalmával. A próféta először a fogságból való hazatérésben látja Isten dicsőségének kinyilvánulását, de ez már előképe Isten jövőbeli nagy tettének, amellyel a népeket összegyűjti a Messiás országába. A napkelen bölcsek látogatása ehhez adja a bevezetést.

OLVASMÁNY Izajás próféta könyvéből

Az Úr dicsősége felragyogott fölötted.

Kelj föl, és tündökölj, Jeruzsálem, mert elérkezett világosságod, és az Úr dicsősége felragyogott fölötted. Mert még sötétség borítja a földet, és homály a nemzeteket, de fölötted ott ragyog az Úr, és dicsősége megnyilvánul rajtad.

Népek jönnek világosságodhoz, királyok a benned támadt fényességhez. Hordozd körül tekintetedet és lásd: mind egybegyűlnek és idejönnek hozzád. Fiaid messze távolból érkeznek, s leányaidat karon fogva hozzák.

Ennek láttára földerülsz, szíved dobog az örömtől és kitágul, mert feléd áramlik a tengerek gazdagsága, és ide özönlik a nemzetek kincse. Tevék áradata borít majd el, Mádián és Efa dromedárjai. Mind Sábából jönnek; aranyat és tömjént hoznak, és az Úr dicsőségét zengik.

Ez az Isten igéje.

VÁLASZOS ZSOLTÁR 71, 2. 7-8. 10-11. 12–13

5. tónus.

Válasz: Hódoljon előtted, Istenem, * a föld minden nemzete! Vö. 11. vers.

Előénekes: Istenem, ítéletedet add át a királynak, * és igazságodat a király fiának,

hogy igazságosan ítélkezzék népeden, * és méltányosan minden szegényen.

Hívek: Hódoljon előtted, Istenem, * a föld minden nemzete!

E: Napjaiban virágzik az igazság és a teljes béke , * míg csak a hold meg nem szűnik;

uralkodik tengertől tengerig, * a Folyótól a földkerekség határáig.

H: Hódoljon előtted, Istenem, * a föld minden nemzete!

E: Tarzis és a szigetek királyai ajándékokat hoznak, * Arábia és Sába királyai adományokkal közelednek.

Minden király leborul előtte, * és minden nép neki szolgál.

H: Hódoljon előtted, Istenem, * a föld minden nemzete!

E: Megszabadítja a szegényt, mikor kiált hozzá, * a nyomorultat, akin nem segít senki.

Kíméli a kicsinyt és a gyengét, * a szegényeket megsegíti.

H: Hódoljon előtted, Istenem, * a föld minden nemzete!

SZENTLECKE Ef 3, 2-3a. 5-6

A próféták jelezték ugyan, hogy Isten irgalma kiterjed a pogány népekre, de a zsidó nép a messiási ország áldásait elsősorban magára alkalmazta. Pál apostol annak az újdonságnak a hírnöke, hogy Isten a pogányokat is felkarolta és országa örököseivé tette. Ebben benne van a tanítás a kegyelem ingyenességéről. Isten maga kezdeményez és hív, ő segít, hogy meghaljuk szavát és kövessük.

SZENTLECKE Szent Pál apostolnak az efezusiakhoz írt leveléből

A Szentlélek kinyilatkoztatta, hogy a pogányok is társörökösök.

Testvéreim! Bizonyára hallottatok Isten kegyelmi adományáról, amelyben a ti javatokra részesültem. Kinyilatkoztatásból megismertem Krisztus titkát, amelyről korábban nem tudtak az emberek, de most a Lélek a szent apostoloknak és prófétáknak kinyilatkoztatta.

Eszerint Jézus Krisztusban a pogányok is társörökösök, tagjai az egy testnek, és az evangélium által részesei az ígéreteknek.

Ez az Isten igéje.

ALLELUJA

Alleluja. 2. szám.

Láttuk napkeleten csillagát, * és eljöttünk, hogy hódoljunk az Úr előtt. Mt 2, 2 – 2. tónus.

Alleluja.

EVANGÉLIUM Mt 2, 1-12

Az apostoli egyház tudatában a napkeleti bölcsek szerepe hasonló a régi pátriárkákéhoz. Ahogy Ábrahám, Izsák és Jákob meghívása jelezte Izrael népének kiválasztását, úgy a napkeleti bölcsek vezetése jelzi a pogányok felkarolását A kép azóta is érvényes. Isten megvilágosító és hívó kegyelme mindenütt működik, s elegendő is ahhoz, hogy az emberek megtalálják az Egyházat, a kinyilatkoztatás hordozóját s ott további eligazítást kapjanak. Ám lesznek olyanok is, akik másokat eligazítanak, de maguk nem indulnak el a hit útján, hanem azt várják, hogy Isten maga jöjjön hozzájuk.

+ EVANGÉLIUM Szent Máté könyvéből

Keletről jöttünk – imádni a Királyt.

Amikor Heródes király idejében Jézus megszületett a judeai Betlehemben, íme, napkeletről bölcsek jöttek Jeruzsálembe, és tudakolták: „Hol van a zsidók újszülött királya? Láttuk csillagát napkeleten, és eljöttünk, hogy hódoljunk előtte.” Meghallotta ezt Heródes király és megrémült, s vele egész Jeruzsálem. Összehívatta a főpapokat és a nép írástudóit, és megkérdezte tőlük, hogy hol kell születnie a Messiásnak. Azok így válaszoltak: „A judeai Betlehemben, mert ezt írja a próféta:

Te, Betlehem, Júda földje,

bizony nem vagy a legkisebb Júda nemzetségei között,

mert belőled jő ki a fejedelem,

aki pásztora lesz népemnek, Izraelnek.”

Erre Heródes titokban magához hivatta a bölcseket és pontosan megtudakolta tőlük a csillag megjelenésének idejét. Aztán ezzel küldte őket Betlehembe: „Menjetek, tudakozódjatok szorgalmasan a gyermek felől, és ha megtaláljátok, jelentsétek nekem. Én is elmegyek, hogy hódoljak előtte!” Ők pedig, miután meghallgatták a királyt, elindultak. És lám, a csillag, amelyet napkeleten láttak, előttük járt, míg meg nem állapodott a ház fölött, ahol a Gyermekvolt. A csillagot meglátva nagyon megörültek. Bementek a házba, és ott látták a Gyermeket anyjával, Máriával. Földre borulva hódoltak előtte, majd kinyitották kincses zsákjaikat és ajándékokat adtak neki: aranyat, tömjént és mirhát.

Mivel álmukban utasítást kaptak, hogy ne menjenek vissza Heródeshez, más úton tértek vissza országukba.

Ezek az evangélium igéi.

Vízkereszt utáni vasárnap: Urunk megkeresztelkedése

OLVASMÁNY Iz 42, 1-4. 6–7

A próféta a titokzatos alaknak, Jáhve szolgájának képében beszél a Messiásról, akinek küldetése minden néphez szól. Különös erénye az lesz, hogy reményt, bátorítást ad: a megrokkant nádat nem töri le, hanem felegyenesíti. Az apostolok még jobban hittek a győzelemben, mert tudták, hogy Jézus nem szolga, hanem a Fiú, aki az Atya elismerő nyilatkozatával indult el küldetésének teljesítésére.

OLVASMÁNY Izajás próféta könyvéből

Íme az én szolgám, akiben kedvem telik.

Ezt mondja az Úr:

Íme, az én szolgám, akit támogatok, választottam, akiben kedvem telik. Kiárasztom rá lelkemet, és igazságot visz a nemzeteknek. Nem kiált majd, nem emeli föl a hangját, és szava se hallatszik az utcákon. A megtört nádszálat nem töri össze, a pislákoló mécsbelet nem oltja ki. Hűségesen tanítja az igazságot, nem lankad el, sem kedvét el nem veszti, míg az igazságot meg nem szilárdítja a földön. Az ő tanítására várnak a nemzetek.

Én, az Úr hívtalak meg igazságban, én fogtam meg a kezed és én formáltalak. Általad kötök szövetséget népemmel, és adok világosságot a nemzeteknek, hogy nyisd meg a vakok szemét, és szabadítsd ki a börtönből a foglyokat, és a tömlöcből azokat, akik a sötétben ülnek.

Ez az Isten igéje.

VÁLASZOS ZSOLTÁR 28, 1a és 2. 3ac–4. 3b. és 9b–10

4g. tónus.

Válasz: Áldja meg Isten az ő népét, * adjon neki békességet. Vö. 11 b. vers.

Előénekes: Adjátok meg az Úrnak, * Isten gyermekei,

adjátok meg az Úrnak a nevét megillető dicsőséget, * imádjátok az Urat szent ünnepi díszben!

Hívek: Áldja meg Isten az ő népét: * adjon neki békességet.

E: Az Úr szava zúg a vizek árján, * az Úr lebeg a nagy vizek fölött.

Az Úr szava telve erővel, * az Úr szava telve fönséggel.

H: Áldja meg Isten az ő népét: * adjon neki békességet.

E: A dicsőség Istene mennydörög, * templomában mindenek az ő dicséretét zengik.

Az Úr trónol a vízözön fölött, * az Úr király örökké.

H: Áldja meg Isten az ő népét: * adjon neki békességet.

Vagy:

OLVASMÁNY Iz 55, 1–11

Az emberek sokat aggódnak és fáradoznak a földi élet fenntartásáért A próféta ezzel szembeállítja Isten ingyenes ajándékát, amely az örök életet biztosítja. Az ingyenes ajándék elfogadásának azonban feltétele van: a bűnös hagyja el romlott útjait és térjen vissza az Úrhoz. Őnála olyan meglátásokat kap, amelyek szentség és igazság tekintetében úgy felülmúlják földies terveinket, mint ahogy az ég felülmúlja a földet

OLVASMÁNY Izajás próféta könyvéből

Jöjjetek a vízhez mindnyájan, hallgassatok rám, és élni fog lelketek!

Így szól az Úr:

Ti szomjazók, gyertek a vízhez mind,

és bár nincsen pénzetek, siessetek ide!

Vegyetek ingyen gabonát és egyetek,

vegyetek pénz nélkül bort és tejet.

Miért költitek a pénzt arra, ami nem kenyér,

és a keresetet arra, ami nem lakat jól?

Hallgassatok ide, figyeljetek rám, akkor jó ételt esztek,

és kövér falatokban lesz részetek.

Fordítsátok felém fületeket és gyertek ide hozzám;

hallgassatok rám, és élni fog lelketek.

Örök szövetséget kötök veletek

a Dávidnak megígért irgalom jegyében.

Íme, tanúvá tettelek a népek előtt,

vezérré és parancsolóvá a nemzetek fölött.

Olyan nemzeteket hívsz majd meg,

amelyeket nem ismertél,

és olyanok sietnek hozzád,

akik nem ismertek,

az Úrért, a te Istenedért,

Izrael Szentjéért,

aki majd megdicsőít.

Keressétek az Urat, amíg megtaláljátok,

hívjátok segítségül, amíg közel van!

Hagyja el útját a gonosz,

és gondolatait a bűnös,

térjen vissza az Úrhoz, mert megkönyörül rajta,

Istenünkhöz, mert bőkezű a megbocsátásban.

Hiszen az én gondolataim nem a ti gondolataitok,

az én utaim nem a ti utaltok – mondja az Úr.

Igen, amennyivel magasabb az ég a földnél,

annyival magasabbak az én utaim a ti utaitoknál,

az én gondolataim a ti gondolataitoknál.

Amint az eső és a hó lehull az égből és nem tér oda vissza,

hanem megöntözi a földet, és termővé, gyümölcsözővé teszi,

hogy magot adjon a magvetőnek és kenyeret az éhezőnek,

éppúgy lesz a szavammal is, amely ajkamról fakad.

Nem tér vissza hozzám eredménytelenül,

hanem végbe viszi akaratomat,

és eléri, amiért küldtem.

Ez az Isten igéje.

VÁLASZOS ZSOLTÁR Iz 12, 2-3. 4bcd. 5-6

4g. tónus.

Válasz: Örömmel merítsetek vizet * az üdvösség forrásaiból. Vö. 3.vers.

Előénekes: Íme, Isten az én üdvösségem, * bízom benne és nem félek.

Mert az Úr az én erősségem és dicsőségem, * ő lett nékem szabadulásom.

Hívek: Örömmel merítsetek vizet * az üdvösség forrásaiból.

E: Adjatok hálát az Úrnak, * magasztaljátok az ő nevét.

A népek közt hirdessétek tetteit, * emlékezzetek meg arról, hogy Fölséges az ő neve.

H: Örömmel merítsetek vizet * az üdvösség forrásaiból.

E: Zengjetek dalt az Úrnak, mert csodás dolgokat művelt: * tudja meg az egész világ!

Ujjongjatok és dicséretet mondjatok Sion lakói, * mert nagy a ti körötökben Izrael szentje.

H: Örömmel merítsetek vizet * az üdvösség forrásaiból.

SZENTLECKE ApCsel 10, 34–38

Péter beszéde az apostoli igehirdetés mintája: tanúskodás Jézus isten fiúsága mellett Az Atya maga igazolta őt jelekkel és csodákkal, s működése Isten irgalmának kiáradását jelezte. Az Atya azt is igazolta, hogy akik hisznek Fiában, azokra kiárasztja a Szentlelket, s ezzel megadja nekik a képességet, hogy a fogadott gyermekek hűségével éljenek.

SZENTLECKE az Apostolok Cselekedeteiből

Isten fölkente a názáreti Jézust Szentlélekkel.

Kornéliusz (százados) házában Péter szólásra nyitotta ajkát, és ezeket mondta: „Valóban el kell ismernem, hogy Isten nem személyválogató. Mindenki kedves előtte, bármely néphez tartozik is, aki féli őt és az igazságot cselekszi. Isten a tanítást Izrael fiainak adta, és a béke örömhírét hirdette Jézus által. Ő a mindenség Ura.

Ti tudjátok, hogy mi minden történt Galileától egész Judeáig attól kezdve, hogy János hirdette a keresztséget: Hogyan kente fel az Isten a názáreti Jézust Szentlélekkel és hatalommal. Ő pedig, amerre csak járt, jótetteket vitt végbe, és meggyógyított minden ördögtől megszállottat, mert vele volt az Isten.”

Ez az Isten igéje.

ALLELUJA

Alleluja. 3. szám.

Megnyílt az ég, és az Atya szózata hallatszott: * „Ez az én szeretett Fiam, őt hallgassátok!” Mk 9, 6 – 3a. tónus.

Alleluja.

Vagy:

SZENTLECKE 1 Jn 5, 1-9

Az apostol a hitet a világ fölötti győzelemnek mondja. Jézus maga is így nyilatkozott Én legyőztem a világot. Arról a hitről van itt szó, amely a mulandó mellett meglátja az örökkévalót, a földi mellett a mennyeit, a gyűlölet mellett a szeretetet, a halál mellett a feltámadást. Ez a hitünk Isten kifejezett tanúskodására épül, amely Jézus életét végigkísérte.

SZENTLECKE Szent János apostol első leveléből

A Lélek, a víz és a vér tanúskodnak Jézusról.

Testvéreim! Mindenki, aki hiszi, hogy Jézus a Krisztus, az az Isten szülötte; aki pedig a szülőt szereti, szereti a szülöttét is. Abból tudjuk meg, hogy szeretjük Isten gyermekeit, hogy szeretjük az Istent, és eleget teszünk parancsainak. Mert az az Isten iránti szeretet, hogy megtartjuk parancsait. Parancsai nem nehezek.

Mert mindenki, aki az Istentől született, legyőzi a világot. És ez a győzelem – győzelem a világ fölött! – a mi hitünk. Ki győzi le a világot, ha nem az, aki hiszi, hogy Jézus az Isten Fia?

Ő az, aki víz és vér által jött, Jézus Krisztus. Nem csupán víz által, hanem víz és vér által. És a Lélek tesz tanúságot róla, mert a Lélek igazság. Tehát hárman tanúskodnak: a Lélek, a víz és a vér, és ez a három egy. Az emberek tanúságát is elfogadjuk, de az Isten tanúsága többet jelent. Az Isten tanúsága az, hogy tanúságot tett a Fia mellett.

Ez az Isten igéje.

ALLELUJA

Alleluja. 6. szám.

Amikor Keresztelő János látta, hogy Jézus feléje tart, így szólt: * Íme, az Isten Báránya. Jn 1, 29 – 6. tónus.

Alleluja.

EVANGÉLIUM Mk 1, 7-11

Amíg Mária Jézus földi megjelenésének, az emberré levésnek az eszköze volt, addig Keresztelő János Jézus nyilvános működését vezette be kettős tanúságtétellel. Az egyik az volt, hogy Jézust a próféták fölé emelte. Ő, bár az utolsó és legnagyobb próféta, mégsem méltó arra, hogy a szolga feladatát, a saru levetését elvégezze mellette. A másik tanúskodás arra vonatkozik, hogy Jézus majd a Szentlelket árasztja ki a benne hívőkre. Új lelkületet ad azoknak, akik benne hisznek, belülről szenteli meg őket.

+ EVANGÉLIUM Szent Márk könyvéből

A mennyei Atya tanúsítja, hogy Jézus az ő szeretett Fia.

Abban az időben:

Keresztelő János ezt hirdette: „Aki utánam jön, hatalmasabb nálam. Arra sem vagyok méltó, hogy lehajoljak és megoldjam a saruszíját. Én vízzel keresztellek titeket, ő pedig Szentlélekkel keresztel majd meg benneteket!”

Ezekben a napokban történt, hogy eljött Jézus a galileai Názáretből, és megkeresztelkedett Jánosnál a Jordánban. És mindjárt, amint feljött a vízből, látta, hogy megnyílik az ég, és a Lélek, mint egy galamb, leszáll rá. Az égből pedig szózat hallatszott: „Te vagy az én szeretett Fiam, benned kedvem telik!”

Ezek az evangélium igéi.

Nagyböjt

Nagyböjt 1. vasárnapja

OLVASMÁNY Ter 9, 8–15

A Szentírás visszatekintés formájában ad tanítást arról, hogy Isten igazságossága és irgalma kezdettől fogva működött a történelemben. Ő a természeti csapást is fel tudja használni arra, hogy a bűnöst megfenyítse és megtérésre bírja. Ahhoz is elég erős, hogy a jókat kimentse a bajból. Az emberiség elé határozott célt tűzött és annak meg kell valósulnia. Ezért a maradékkal szövetséget köt és biztosúja jövőjét.

OLVASMÁNY Mózes első könyvéből

Isten a vízözön után szövetséget köt Noéval és utódaival.

A vízözön után Noé kijött a bárkából, és hálaáldozatot mutatott be. Ekkor Isten így szólt Noéhoz és fiaihoz, akik vele voltak: „Íme, szövetséget kötök veletek, utódaitokkal és minden élőlénnyel, amely veletek van: a madarakkal, a háziállatokkal és az összes mezei vaddal, mindennel, ami kijött a bárkából, a föld minden állatával. Megkötöm veletek szövetségemet, többé nem törlöm el valamennyi élőlényt a földről vízözönnel, és nem jön olyan áradat, amely elpusztítja a földet.”

Aztán így szólt Isten: „A szövetségnek, amely fennáll köztem és köztetek, meg a veletek levő minden élőlény között minden nemzedékre, ez lesz a jele: szivárványt helyezek a felhőkbe. Ez legyen a szövetség jele köztem és a föld között. Ha összegyűjtöm a föld felett a felhőket, és a szivárvány megjelenik a felhőkön, akkor megemlékezem szövetségemről, amely fennáll köztem és köztetek meg minden élőlény és test között. A vízből nem lesz többé vízözön, hogy minden lényt elpusztítson.”

Ez az Isten igéje.

VÁLASZOS ZSOLTÁR 24, 4bc-5ab. 6–7c. 8-9

8 G. tónus.

Válasz: Uram, minden utad irgalom és hűség, * azoknak, kik szövetséged törvényét megtartják. Vö. 10. vers.

Előénekes: Utaidat, Uram, mutasd meg nékem, * ösvényeidre taníts meg engem.

Taníts és vezess igazságod szerint, * mert te vagy üdvözítő Istenem.

Hívek: Uram, minden utad irgalom és hűség, * azoknak, kik szövetséged törvényét megtartják.

E: Irgalmasságodról emlékezzél meg, Uram, * és könyörületességedről, mely öröktől való.

Jóságodban, Uram, * gondolj rám irgalommal.

H: Uram, minden utad irgalom és hűség, * azoknak, kik szövetséged törvényét megtartják.

E: Az Úr igazságos és jóságos, * ezért a bűnösöknek is utat mutat.

Az alázatost a jóban vezérli, * a szelídet útjára tanítja.

H: Uram, minden utad irgalom és hűség, * azoknak, kik szövetséged törvényét megtartják.

SZENTLECKE 1 Pét 3, 18-22

Krisztus test szerint meghalt, vagyis vállalta az engesztelő áldozatot a bűnökért. Lélek szerint azonban, vagyis Isten erejéből él, tehát lehet a holtaknak és az élőknek megváltója. Mi a szabadulás kegyelmét a keresztségben kapjuk. Noé idejében a víznek volt pusztító ereje és egyúttal a választottak javára szabadító ereje. A keresztség Krisztus feltámadásából kapja hatékonyságát.

SZENTLECKE Szent Péter apostol első leveléből

A keresztség titeket is megment, testvérek!

Szeretteim! Krisztus meghalt egyszer a bűnökért, az Igaz a bűnösökért, hogy Istenhez vezessen minket. A test szerint ugyan megölték, de a lélek szerint életre kelt. Így ment el a börtönben sínylődő lelkekhez is, és hírt vitt nekik. Ezek egykor engedetlenek voltak, amikor Noé idejében Isten türelmesen várt, amíg a bárka elkészült. Ebben csak néhányan, mindössze nyolcan menekültek meg, épp a víz által.

A vele jelképezett keresztség most titeket is ugyanígy megment. Hiszen az nem a test szennyének a lemosása, hanem könyörgés az Istenhez, hogy adjon tiszta lelkiismeretet Jézus Krisztus feltámadása által. Ő azután, hogy az angyalok, hatalmasságok és erősségek az ő uralma alá kerültek, fölment a mennybe, és az Isten jobbján foglal helyet.

Ez az Isten igéje.

EVANGÉLIUM ELŐTTI VERS

Nemcsak kenyérrel él az ember, * hanem minden igével is, mely Isten ajkáról való. Mt 4, 4b. – 2. tónus.

EVANGÉLIUM Mk 1, 12-15

Márk röviden tudósít Jézus megkísértéséről. A negyvennapos pusztai tartózkodás előkészület a nyilvános működésre. Az evangélista itt a böjtöt nem is említi, hanem csak a kísértést és annak legyőzését. vadállatok között élt és angyalok szolgáltak neki. Egészen megízlelte a földi életet és nehézségeit nem kerülte ki. Csodatevő erejét nem használta fel saját javára, hanem rábízta magát az Atya gondviselésére. Messiási küldetését tehát egészen lelki értelemben fogta fel: ő az Isten országát képviseli.

+ EVANGÉLIUM Szent Márk könyvéből

Jézust megkísértette a sátán, és angyalok szolgáltak neki.

Abban az időben:

A Lélek kivitte Jézust a pusztába. Negyven napig kint volt a pusztában, és megkísértette a sátán. Vadállatokkal volt együtt, és angyalok szolgáltak neki.

Amikor Jánost elfogták, Jézus Galileába ment, és hirdette az Isten evangéliumát: „Betelt az idő, közel van az Isten országa. Térjetek meg, és higgyetek az evangéliumban.”

Ezek az evangélium igéi.

Nagyböjt 2. vasárnapja

OLVASMÁNY Ter 22, 1-2. 9a. 10-13. 15-18

Ma különösnek találjuk, hogy Isten ilyen próba elé állína az embert De Ábrahám pogány környezetében az emberáldozat nem volt szokatlan, ha veszélytől akartak szabadulni. Isten iránti bizalommal engedelmeskedett, Isten pedig elfogadta engedelmességét, de tudtára adta azt is, hogy nem kíván emberáldozatot.

OLVASMÁNY Mózes első könyvéből

Ábrahám Isten parancsára kész feláldozni, fiát, az ígéret gyermekét.

Isten próbára tette Ábrahámot és így szólt hozzá: „Ábrahám, Ábrahám!” „Itt vagyok” – felelte. Akkor ezt mondta neki: „Vedd egyetlen fiadat, akit szeretsz, Izsákot, menj Morfja földjére, s ott mutasd be égőáldozatul azon a helyen, amelyet majd mutatok neked.”

Amikor megérkeztek a helyre, amelyet Isten mondott neki, Ábrahám megépítette az oltárt, rárakta a fát, kinyújtotta kezét, és vette a kést, hogy feláldozza a fiát.

De az Úr angyala rászólt az égből, és azt mondta: „Ábrahám, Ábrahám!” „Itt vagyok” – felelte. Az angyal folytatta: „Ne nyújtsd ki kezedet a fiú felé és ne árts neki. Most már tudom, hogy féled az Istent, és egyetlen fiadat nem tagadtad meg tőlem.” Amikor Ábrahám fölemelte szemét, látott egy kost, amely szarvánál fogva fennakadt a bozótban. Ábrahám odament, megfogta a kost és feláldozta égőáldozatul fia helyett.

Azután az Úr angyala az égből másodszor is szólt Ábrahámhoz, és mondta: „Magamra esküszöm – ez az Úr szava –, hogy mivel ezt tetted és egyetlen fiadat nem tagadtad meg tőlem, gazdagon megáldalak. Utódaidat megsokasítom, mint az ég csillagait és mint a tengerpart fövenyét; utódaid elfoglalják majd az ellenség kapuját. Utódaid által nyer áldást a föld minden népe, mivel hallgattál a szavamra.”

Ez az Isten igéje.

VÁLASZOS ZSOLTÁR 115, 10 és 15. 16-17. 18–19. 4

G. tónus.

Válasz: Az Úr színe előtt járok, * az élők földjén. Zsolt 114, 9

Előénekes: Erős az én hitem, bár gyakran mondtam: * „Engem nagyon megaláztak.”

Drága dolog az Úr színe előtt * szentjei dicső halála.

Hívek: Az Úr színe előtt járok, * az élők földjén.

E: Ó, Uram, én a te szolgád vagyok, * szolgád vagyok és szolgálód gyermeke.

Bilincseimet széjjeltörted, + bemutatom néked a dicséret áldozatát, * és az Úr nevét hívom segítségül.

H: Az Úr színe előtt járok, * az élők földjén.

E: Megadom az Úrnak, amit fogadtam, * egész népének színe előtt.

Az Úr házának udvarán, * a te falaid között, Jeruzsálem.

H: Az Úr színe előtt járok, * az élők földjén.

SZENTLECKE Róm 8, 31 b-34

Az apostol a reményt akarja megalapozni, amikor arra utal, hogy az Atya szeretete és irgalma miben nyilvánult meg. Áldozatul adta Fiát, illetőleg alkalmat adott neki, hogy élete odaadásával kimutassa engedelmességét. Az Atya tehát őrá rakta bűneinket, hogy bennünket megigazulttá tegyen. Ezért mondhatjuk, hogy ha Isten velünk, ki ellenünk.

SZENTLECKE Szent Pál apostolnak a rómaiakhoz írt leveléből

Isten egyszülött Fiát adta áldozatul értünk.

Testvéreim! Ha Isten velünk, ki ellenünk? Aki nem kímélte saját Fiát, hanem mindnyájunkért áldozatul adta, hogyne ajándékozna nekünk vele együtt mindent?

Kiemel vádat Isten választottai ellen? Isten, aki a megigazulást adta? Ki ítél el? Krisztus Jézus, aki meghalt, sőt fel is támadt, és az Isten jobbján közbenjár értünk?

Ez az Isten igéje.

EVANGÉLIUM ELŐTTI VERS

A fényes felhőből az Atya szózata hallatszott: * „Ez az én szeretett Fiam, őt hallgassátok!” Mt 17, 5 – 3a. tónus.

EVANGÉLIUM Mk 9, 2-10

A színeváltozást megelőzte Péter vallomása (Mk 8, 20) és Jézus bejelentése, hogy szenvedni fog: Ő a látomással az apostoloknak adott tanítást, hogy higgyenek benne majd akkor is, ha szenvedni látják. Az Atya szeretett Fia ő, azért szavának hinni lehet. Mózes és Illés jelenléte arra utal, hogy benne az ószövetségi jövendölések beteljesednek. Személye tehát titokzatos, de az üdvösség üzenetét ő hordozza.

+ EVANGÉLIUM Szent Márk könyvéből

A kereszthalál előtt a mennyei Atya tanúskodik, hogy Jézus az ő szeretett Fia.

Abban az időben:

Jézus maga mellé vette Pétert, Jakabot és Jánost, és egyedül velük fölment egy magas hegyre. Ott elváltozott előttük. Ruhája olyan ragyogó fehér lett, hogy a földön semmiféle kelmefestő nem képes így a ruhát kifehéríteni. Egyszerre megjelent nekik Illés és Mózes, és beszélgettek Jézussal.

Péter ekkor ezt mondta Jézusnak: „Mester! Olyan jó nekünk itt lennünk! Készítsünk három sátrat: neked egyet, Mózesnek egyet és Illésnek egyet!” Nem is tudta, mit mond, annyira meg voltak ijedve.

Ekkor felhő árnyékolta be őket, és a felhőből szózat hallatszott: „Ez az én szeretett Fiam, őt hallgassátok!” Mire körülnéztek, már senkit sem láttak, csak Jézust egymagát.

A hegyről lejövet megparancsolta nekik, hogy ne mondják el senkinek, amit láttak, amíg az Emberfia fel nem támad a holtak közül. A parancsot megtartották, de maguk között megvitatták, hogy mit jelenthet az, hogy feltámad a holtak közül.

Ezek az evangélium igéi.

Nagyböjt 3. vasárnapja

Hosszabb forma:

OLVASMÁNY Kiv 20, 1-17

A vallás az embernek Istennel való kapcsolata, ahogy azt a kinyilatkoztatás elénk tárja. Isten a maga elkötelezettségének a szövetség nevet adta. A kinyilatkoztatás hihetőségének igazolásai a csodák és az is, hogy az erkölcsi követelmények összhangban állanak a természettörvénnyel. A tízparancsolat ezért is kötelez bennünket. Olyan alapvető követelményeket tartalmaz, amelyek az egyén és a közösség életének emberi szintjét biztosítják.

OLVASMÁNY Mózes második könyvéből

Isten a Sínai-hegyen kihirdeti a tízparancsolatot.

Isten a Sínai-hegynél táborozó népnek ezeket a parancsolatokat hirdette ki:

„Én vagyok az Úr, a te Istened, én hoztalak ki Egyiptom földjéről, a szolgaság házából.

Ne legyen más Istened rajtam kívül!

Ne készíts magadnak faragott képet vagy hasonmást arról, ami fent van az égben, vagy lent van a földön, vagy a vizekben a föld alatt!

Ne borulj le ilyen képek előtt és ne tiszteld őket, mert én, az Úr, a te Istened féltékeny Isten vagyok! Azoknak vétkét, akik gyűlölnek engem, megtorlom fiaikon, a harmadik és a negyedik nemzedéken. De ezredízig irgalmasságot gyakorlok azokkal, akik szeretnek engem és megtartják parancsaimat.

Uradnak, Istenednek nevét ne vedd hiába, mert az Úr nem hagyja büntetlenül azt, aki az ő nevét hiába veszi!

Emlékezzél meg a szombatról és szenteld meg! Hat napig dolgozzál és végezd minden munkádat. A hetedik nap azonban a nyugalom napja az Úrnak, a te Istenednek. Ezért semmiféle munkát nem szabad végezned ezen a napon, sem neked, sem fiadnak, sem lányodnak, sem szolgádnak, sem szolgálólányodnak, sem állatodnak, sem a kapuidon belül tartózkodó idegennek. Az Úr ugyanis hat nap alatt teremtette az eget és a földet, a tengert és mindent, ami bennük van; a hetedik napot pedig megáldotta és megszentelte.

Tiszteld atyádat és anyádat, hogy sokáig élj azon a földön, amelyet az Úr, a te Istened ad neked!

Ne ölj!

Ne törj házasságot!

Ne lopj!

Ne tégy hamis tanúságot felebarátod ellen!

Ne kívánd el felebarátod házát, ne kívánd el felebarátod feleségét, sem szolgáját, sem szolgálólányát, sem szarvasmarháját, sem szamarát, sem más egyebet, ami az övé!”

Ez az Isten igéje.

Vagy rövidebb forma:

OLVASMÁNY Mózes második könyvéből Kiv 20, 1-3. 7-8. 12-17

Isten a Sínai-hegyen kihirdeti a tízparancsolatos.

Isten a Sínai-hegynél táborozó népnek ezeket a parancsolatokat hirdette ki:

„Én vagyok az Úr, a te Istened, én hoztalak ki Egyiptom földjéről, a szolgaság házából.

Ne legyen más Istened rajtam kívül!

Uradnak, Istenednek nevét ne vedd hiába, mert az Úr nem hagyja büntetlenül azt, aki az ő nevét hiába veszi!

Emlékezzél meg a szombatról és szenteld meg!

Tiszteld atyádat és anyádat, hogy sokáig élj azon a földön, amelyet az Úr, a te Istened ad neked!

Ne ölj!

Ne törj házasságot!

Ne lopj!

Ne tégy hamis tanúságot felebarátod ellen!

Ne kívánd el felebarátod házát, ne kívánd el felebarátod feleségét, sem szolgáját, sem szolgálólányát, sem szarvasmarháját, sem szamarát, sem más egyebet, ami az övé!”

Ez az Isten igéje.

VÁLASZOS ZSOLTÁR 18, 8. 9. 10. 11

2. tónus.

Válasz: Uram, Istenem, * örök életet adó igéid vannak. Vö. Jn 6, 69

Előénekes: Tökéletes az Úr törvénye, * megújítja a lelket.

Az Úr tanúságában bízhatunk, * bölcsességet ad a kicsinyeknek.

Hívek: Uram, Istenem, * örök életet adó igéid vannak.

E: Az Úr végzése igaz, * megvidámítja a szívet.

Az Úr parancsa világos, * fényt gyújt a szemnek.

H: Uram, Istenem, * örök életet adó igéid vannak.

E: Az Úr félelme tiszta: * örökké megmarad.

Az Úr ítéletei igazak, * és mind egyaránt jogosak.

H: Uram, Istenem, * örök életet adó igéid vannak.

E: Értékesebb az aranynál, * és a legdrágább drágakőnél.

Édesebb a méznél, * a csorduló lépesméznél.

H: Uram, Istenem, * örök életet adó igéid vannak.

SZENTLECKE 1 Kor 1, 22-25

A megváltatlan ember mindig várt valamit az istenségtől, de várakozását színezték földi vágyai. Az apostol szerint a zsidók olyan jeleket vártak, amely népük kiváltságait biztosította. A görögök a vallásba saját bölcselkedésüket vitték bele. Jézus Krisztusban azonban Isten igazi titka jelent meg, amit csak a hitben lehet felfogni és értelmezni. Aki így megismeri Krisztust, meglátja, hogy benne Isten szeretete és bölcsessége nyilatkozott meg.

SZENTLECKE Szent Pál apostolnak a korintusiakhoz írt első leveléből

A megfeszített Krisztust hirdetjük, aki a zsidóknak botrány, a pogányoknak meg oktalanság.

Testvéreim! A zsidók csodajeleket kívánnak, a görögök bölcsességet követelnek, mi azonban a megfeszített Krisztust hirdetjük. Ő a zsidóknak ugyan botrány, a pogányoknak meg oktalanság, a meghívottaknak azonban, akár zsidók, akár görögök: Krisztus Isten ereje és Isten bölcsessége.

Hiszen Istennek az „oktalansága” bölcsebb az embereknél, és Istennek a „gyöngesége” erősebb az embereknél.

Ez az Isten igéje.

EVANGÉLIUM ELŐTTI VERS

Isten úgy szerette a világot, hogy egyszülött Fiát adta érte, * hogy örökké éljen minden őbenne hívő. Jn 3, 16 – 1 D^2 tónus.

EVANGÉLIUM Jn 2, 13-25

Jézusnak joga volt ahhoz, hogy a régi próféták stílusában is szóljon népéhez és kifogásolja a vallási visszaéléseket. A templom megtisztítása ilyen tett volt. A zsidók jelet kérnek annak igazolására, hogy neki igazi prófétai küldetése van. Ő már elég csodával igazolta magát, de azokat nem fogadták el. Ezért ad titokzatos választ, amely halálára és feltámadására utal. Embersége valóban az Isten temploma és feltámadásában is az marad. Ő tehát örök jele az üdvösségnek.

+ EVANGÉLIUM Szent János könyvéből

Jézus isteni küldetésének legfőbb bizonyítéka, hogy harmadnapra feltámadt.

Abban az időben:

Mivel közel volt a zsidók Húsvétja, Jézus fölment Jeruzsálembe. A templomban árusokat talált, akik ökröt, juhot és galambot árultak, valamint pénzváltókat, akik ott ültek. Ekkor kötelekből ostort font, és kikergette mindnyájukat a templomból, ugyanígy a juhokat és az ökröket is, a pénzváltók pénzét pedig szétszórta. Az asztalokat felforgatta, a galambárusoknak meg azt mondta: „Vigyétek innét ezeket, ne tegyétek Atyám házát vásárcsarnokká!” Tanítványainak eszébe jutott, hogy írva van: „Emészt a házadért való buzgóság.”

A zsidók erre így szóltak: „Miféle csodajelet mutatsz, hogy ezeket teszed?”

Jézus azt válaszolta: „Romboljátok le ezt a templomot, és én három nap alatt fölépítem!”

A zsidók azt felelték: „Negyvenhat esztendeig épült ez a templom, és te három nap alatt fölépíted azt?”

Ő azonban testének templomáról beszélt. Amikor föltámadt a halálból, tanítványainak eszébe jutott, hogy ezt mondta, s hittek az Írásnak és Jézus szavainak.

És amíg (Jézus) a Húsvét ünnepén Jeruzsálemben volt, sokan hittek az ő nevében, mert látták csodáit, amelyeket tett. Jézus azonban nem bízott bennük, mert ismerte mindnyájukat, és nem szorult rá, hogy bárki is tanúskodjék előtte az emberről. Tudta ő, hogy mi lakik az emberben.

Ezek az evangélium igéi.

Vagy: E nap összes olvasmányait vehetjük az „A” év nagyböjtjének 3. vasárnapjáról.

Nagyböjt 4. vasárnapja

OLVASMÁNY 2 Krón 36, 14-16. 19-23

A szerző visszatekint népe történetére a babiloni fogság után. Isten a szövetséghez híven mindig figyelmeztette népét a próféták által, de a vezetők nem hallgattak rá. Ezért jogos volt a büntetés, a templom és a város pusztulása meg a fogság. De Isten büntetése az irgalom jele is, mert felhív a bűnbánatra. Isten tehát az ember javát akarja, nem a büntetést

OLVASMÁNY a Krónikák második könyvéből

Isten igazságos haragját és irgalmát mutatja

a választott nép száműzetése és megszabadulása.

Cidkijának, Juda utolsó királyának napjaiban nemcsak a nép, hanem a papok összes elöljárói is sok-sok hűtlenséget követtek el, utánozva a nemzetek valamennyi iszonyatos dolgát. Megszentségtelenítették az Úr templomát, amelyet pedig ő tett szentté Jeruzsálemben. Az Úr, atyáik Istene, követei által még jókor és ismételten elküldte hozzájuk figyelmeztetéseit. Kímélni akarta népét és a maga lakóhelyét. De ők kigúnyolták Isten követeit, megvetették üzeneteit, és kinevették prófétáit. Végül az Úr haragja visszavonhatatlanul népére zúdult.

Ellenségeik a templomot felgyújtották, Jeruzsálem falait lerombolták, valamennyi palotáját és minden drágaságát elhamvasztották, és teljesen elpusztították. Aki a kardtól megmenekült, az fogságba került Babilonba. Szolgái lettek a királynak és utódainak, míg uralomra nem jutott a perzsa királyság. Így teljesedett be az Úrnak Jeremiás próféta által mondott szava: Pusztaság lesz az ország és nyugodni fog hetven esztendeig, míg e nyugalom által elégtételt nem szolgáltat a megszentségtelenített szombatokért.

Az Úr teljesíteni akarta Jeremiás próféta által mondott szavát. Azért Kürosznak, a perzsák királyának első évében fölébresztette Kürosznak, a perzsák királyának lelkét. Ő a következő felhívást intézte egész birodalmához, mégpedig írásban is: „Így szól Kürosz, a perzsa király: Az Úr, az ég Istene nekem adta a föld minden országát. Ő megparancsolta, hogy templomot építsek neki a Judában fekvő Jeruzsálemben. Aki közületek az ő népéhez tartozik, legyen azzal az ő Istene, és térjen haza.”

Ez az Isten igéje.

VÁLASZOS ZSOLTÁR 136, 1-2. 3. 4-5. 6

4g. tónus.

Válasz: Ragadjon ínyemhez a nyelvem, * ha nem emlékezem meg rólad. 6. vers.

Előénekes: Babilon folyói mellett ültünk és sírtunk, * Sion városára emlékeztünk.

Hárfáinkat fűzfákra függesztettük, * azon a földön.

Hívek: Ragadjon ínyemhez a nyelvem, * ha nem emlékezem meg rólad.

E: Mert akik elhurcoltak minket, * dalt akartak hallani tőlünk.

Elnyomóink öröméneket követeltek tőlünk: * „Daloljatok nekünk Sion dalaiból!”

H: Ragadjon ínyemhez a nyelvem, * ha nem emlékezem meg rólad.

E: Hogyan dalolhatnánk az Úr énekeit * az idegen földön?

Ha elfelednélek téged, Jeruzsálem, * száradjon el a jobb kezem!

H: Ragadjon ínyemhez a nyelvem, * ha nem emlékezem meg rólad.

E: Ragadjon ínyemhez a nyelvem, * ha nem emlékezem meg rólad.

Ha nem Jeruzsálemet tartom * legfőbb örömömnek.

H: Ragadjon ínyemhez a nyelvem, * ha nem emlékezem meg rólad.

SZENTLECKE Ef 2, 4–10

A megváltást, az üdvösséget Jézus Krisztus hozta, nélküle az ember ki volna téve a lelki halálnak. Isten azonban szereti teremtményeit és Krisztus feltámadásában megmutatta, hogy egészen átalakíthatja természetünket. A megigazulásban már a feltámadt Krisztus életének hatását hordozzuk magunkban, tehát új teremtménnyé válunk vele együtt. Ennek az újdonságnak az élet alakításában is meg kell mutatkoznia.

SZENTLECKE Szent Pál apostolnak az efezusiakhoz írt leveléből

Isten Krisztussal életre keltett minket is,

bűneink miatt halottakat.

Testvéreim! A végtelenül irgalmas Isten azzal mutatta meg nagy szeretetét irántunk, hogy Krisztussal életre keltett minket is, bűneink miatt halottakat. Így kegyelméből kaptátok az üdvösséget. Feltámasztott minket, és Krisztus Jézusban a mennyeiek közé helyezett, hogy az eljövendő korokban Jézus Krisztusban kinyilvánítsa kegyelmének túláradó bőségét, irántunk való jóságából.

Kegyelemből részesültetek az üdvösségben, a hit által. Ez tehát nem a magatok érdeme, hanem Isten ajándéka. Nem tetteiteknek köszönhetitek, hogy senki se dicsekedhessék. Az ő alkotása vagyunk: Krisztus Jézusban jótettekre teremtett minket; ezeket Isten előre elrendelte, hogy bennük éljünk.

Ez az Isten igéje.

EVANGÉLIUM ELŐTTI VERS

Isten úgy szerette a világot, hogy egyszülött Fiát adta érte, * hogy örökké éljen minden őbenne hívő. Jn 3, 16 – 1D^2 tónus.

EVANGÉLIUM Jn 3, 14-21

Jézus magyarázza e jövetelének célját. A kiindulás az Atyának a világ iránt való szeretete. A bűn ellenére sem vonta vissza jóindulatát, hanem elküldte Fiát, s lehetőséget adott neki, hogy áldozatával jóvátegye a világ bűneit. Mi a hitben azonosulunk a meghalt és feltámadt Krisztussal és részesei leszünk istenfiúságának. Aki viszont nem hisz, az kizárja magát a világosságból és az isteni életből. Isten irgalma annak ellenére is érvényesül, hogy az emberek jobban szeretik a sötétséget, mint a világosságot. A világosság tükrözése is keresztény feladat.

+ EVANGÉLIUM Szent János könyvéből

Isten a mi üdvösségünkért küldte el egyszülött Fiát a világba.

Abban az időben Jézus ezt mondta Nikodémusnak:

„Ahogy Mózes fölemelte a kígyót a pusztában, úgy fogják fölemelni az Emberfiát is, hogy aki hisz benne, el ne vesszen, hanem örökké éljen. Mert úgy szerette Isten a világot, hogy egyszülött Fiát adta oda, hogy aki benne hisz, el ne vesszen, hanem örök élete legyen. Isten nem azért küldte Fiát a világba, hogy elítélje a világot, hanem hogy általa üdvözüljön a világ. Aki hisz benne, az nem esik ítélet alá, de aki nem hisz, az már ítéletet vont magára, mert nem hitt Isten egyszülött Fiában.

Az ítélet ez: A világosság a világba jött, de az emberek jobban szerették a sötétséget, mint a világosságot, mert tetteik gonoszak voltak. Mert mindenki, aki gonoszat tesz, gyűlöli a világosságot, és nem megy a világosságra, nehogy napvilágra kerüljenek tettei. Aki azonban az igazságot cselekszi, a világosságra megy, hadd nyilvánuljanak ki tettei, hogy Isten szerint cselekedte azokat.”

Ezek az evangélium igéi.

Vagy: E nap összes olvasmányait vehetjük az „A” év nagyböjtjének 4. vasárnapjáról.

Nagyböjt 5. vasárnapja

OLVASMÁNY Jer 31, 31-34

Az ószövetségi törvény is kinyilatkoztatás volt. De a nép története megmutatta, hogy a törvény önmagában nem elég az ember átalakításához. A kőtáblára írt törvény csak az utat mutatta, de nem adott belső segítséget. Isten azonban megígérte, hogy új szövetséget köt az emberrel, új népet szerez magának. A szívükbe írja a törvényt, s belülről kapják az indíttatást az engedelmességre. Krisztus kegyelme és a Szentlélek ereje valóban erre segít

OLVASMÁNY Jeremiás próféta könyvéből.

Az Úr szövetséget köt népével:

az új törvényt a szívekbe írja.

„Íme, napok jönnek – mondja az Úr –, amikor új szövetséget kötök Izrael házával és Juda házával. De nem olyan szövetséget, mint amilyet atyáikkal kötöttem azon a napon, amikor kézen fogva kivezettem őket Egyiptom földjéről. Azt a szövetségemet ugyanis megszegték, pedig Uruk voltam – mondja az Úr.

Ez lesz az a szövetség, amelyet majd Izrael házával kötök, ha elérkeznek azok a napok – mondja az Úr: Bensejükbe adom törvényemet, és a szívükbe írom. Istenük leszek, ők meg az én népem lesznek.

Többé nem lesz szükség arra, hogy az egyik ember a másikat, testvér a testvérét így tanítsa: »Ismerd meg az Urat,« mert mindnyájan ismerni fognak a legkisebbtől a legnagyobbig – mondja az Úr –, mivel megbocsátom gonoszságaikat, és vétkeikre többé nem emlékezem.”

Ez az Isten igéje.

VÁLASZOS ZSOLTÁR 50, 3-4. 12-13. 14-15.

1 D 2 tónus.

Válasz: Istenem, kérlek téged, * teremts bennem tiszta szívet. Vö. 12a. vers.

Előénekes: Könyörülj rajtam, Istenem, + mivel irgalmas és jóságos vagy, * töröld el gonoszságomat mérhetetlen irgalmaddal.

Mosd le bűnömet teljesen, * és vétkemtől tisztíts meg engem.

Hívek: Istenem, kérlek téged, * teremts bennem tiszta szívet.

E: Tiszta szívet teremts bennem, Istenem, * az erős lelket éleszd fel újra bennem.

Ne taszíts el színed elől, * és szent lelkedet ne vond meg tőlem.

H: Istenem, kérlek téged, * teremts bennem tiszta szívet.

E: Üdvösséged örömét add meg újra, * a készséges lelkületet erősítsd meg bennem.

Megtanítom utaidat a vétkeseknek, * és a bűnösök hozzád térnek.

H: Istenem, kérlek téged, * teremts bennem tiszta szívet.

SZENTLECKE Zsid 5, 7-9

A megváltás Krisztus személyes tette volt. Embert természetében átélte a földi élet fájdalmait, kísértéseit Úgy imádkozott az Atyához, mint mi, emberek. A szenvedés kelyhét neki is ki kellett ürítenie. Amit elszenvedett, abból „engedelmességet tanult”; vagyis a keresztúton alkalma volt úgy gyakorolni az erényeket és úgy megdicsőíteni az Atyát, hogy mellette eltörpült a világ bűne.

SZENTLECKE a Zsidókhoz írt levélből

Krisztus a szenvedésből engedelmességet tanult

és hódolatáért meghallgatásra talált.

Testvéreim! Jézus földi életében hangosan kiáltozva, könnyek között imádkozott, és könyörgött ahhoz, aki meg tudta menteni a haláltól. Hódolatáért meghallgatásra talált. Annak ellenére, hogy ő volt a Fiú, a szenvedésből tanulta meg az engedelmességet. Műve befejeztével pedig örök üdvösséget szerzett azoknak, akik engedelmeskednek neki.

Ez az Isten igéje.

EVANGÉLIUM ELŐTTI VERS

Jézus mondja: + „Aki nékem szolgál, az engem kövessen, * és ahol én vagyok, ott lesz az én szolgám.” Jn 12, 26 – 1 D^2 tónus.

EVANGÉLIUM Jn 12, 20–33

Szenvedése előtt Jézus megvilágítja, hogy mit jelent az ő „órája'; amelyben magára veszi emberré levésének végső következményeit. Azért jött, hogy megismertesse velünk az Atyát és irgalmát. Legnagyobb tette az, hogy küldetésének igazolására vállalja az engedelmességet egészen a halálig. Az Atya ezért fogja megdicsőíteni. Jézus olyan, minta búzaszem, amely csak akkor hoz termést, ha a földben elhal. Az Istennek adott áldozat tehát gyümölcsöző.

+ EVANGÉLIUM Szent János könyvéből

Jézus meghirdeti, hogy a halálon keresztül dicsőül meg.

Abban az időben:

Azok között, akik felzarándokoltak, hogy az ünnepen imádják Istent, volt néhány görög is. Ezek odamentek Fülöphöz, aki a galileai Betszaidából származott, és kérték: „Uram, látni szeretnénk Jézust.” Fülöp elment és szólt Andrásnak. Aztán András és Fülöp elmentek, és megmondták Jézusnak. Jézus ezt válaszolta:

„Eljött az óra, hogy megdicsőüljön az Emberfia. Bizony, bizony, mondom nektek: ha a búzaszem nem hull a földbe, és el nem hal, egyedül marad, ha azonban elhal, sok gyümölcsöt hoz. Aki szereti életét, elveszíti azt, de aki gyűlöli életét ebben a világban, az megmenti azt az örök életre. Aki nekem szolgál, kövessen engem, és ahol én vagyok, ott lesz a szolgám is. Aki nekem szolgál, azt becsülni fogja az Atya.

Most megrendült a lelkem. Mit is mondjak? Atyám, szabadíts meg ettől az órától? De hiszen éppen ezért az óráért jöttem. Atyám, dicsőítsd meg nevedet!”

Erre hang hallatszott az égből: „Megdicsőítettem, és ismét megdicsőítem.” A tömeg, amely ott állt, ennek hallatára azt gondolta, hogy mennydörgött. Mások így vélekedtek: „Angyal beszélt vele.” Jézus megmagyarázta nekik: „Nem miattam hallatszott ez a hang, hanem miattatok. Ítélet van most a világon. Most vetik ki ennek a világnak a fejedelmét. Én pedig, ha majd fölmagasztalnak a földről, mindenkit magamhoz vonzok.”

Ezt azért mondta, hogy jelezze: milyen halállal fog meghalni.

Ezek az evangélium igéi.

Vagy: E nap összes olvasmányait vehetjük az „A” év nagyböjtjének 5. vasárnapjáról.

Virágvasárnap, az Úr szenvedésének vasárnapja

Körmenet

EVANGÉLIUM Mk 11, 1-10

Az ünnepélyes bevonulásról mind a négy evangélista megemlékezik. Márk szerényen felsorolja az eseményeket. Máté ünnepélyesebb, ő már kitér a jövendölések teljesedésére. Jézus úgy jön, mint a béke királya, nem mint politikai szabadító. (Zak 9, 9.) Ő Dávid Fia, aki az Úr nevében jön, tehát Isten országának kegyelmeit hozza. A tömeg lelkesedésében már benne van az Egyház hódolatának kifejezése is.

+ EVANGÉLIUM Szent Márk könyvéből

Áldott, aki jön az Úr nevében!

Abban az időben:

Amikor Jeruzsálemhez közeledtek, Betfagé és Betánia táján, az Olajfák-hegyénél Jézus előreküldte két tanítványát. Ezt mondta nekik: „Menjetek a szemközti faluba. Amint beértek, találtok ott egy megkötött szamárcsikót, amelyen ember még nem ült. Oldjátok el és vezessétek ide. Ha valaki szólna, hogy mit tesztek, mondjátok, hogy az Úrnak van rá szüksége. Erre mindjárt elengedi.”

El is mentek, és az útelágazásnál egy kapuhoz kötve megtalálták a szamárcsikót. Eloldották. Azok közül, akik ott ácsorogtak, valaki megkérdezte: „Miért oldjátok el a szamarat?” Azt válaszolták, amit az Úr mondott nekik, és erre elengedték őket.

A szamárcsikót Jézushoz vezették. Ráterítették köntöseiket, ő pedig felült rá. Sokan az útra teregették köntösüket, mások meg a lombos faágakat, amelyeket a réten vágtak. Akik előtte jártak, és akik kísérték, így kiáltoztak: „Hozsanna! Áldott, aki az Úr nevében jön! Áldott atyánknak, Dávidnak közelgő országa! Hozsanna a magasságban!”

Ezek az evangélium igéi.

Vagy:

+ EVANGÉLIUM Szent János könyvéből 12, 12-16

Abban az időben:

A nagy tömeg, amely az ünnepre jött, hírét vette, hogy Jézus Jeruzsálembe érkezik. Pálmaágakat szedtek és kivonultak eléje. Így köszöntötték: „Hozsanna! Áldott, aki az Úr nevében jön, Izrael királya!”

Jézus talált ott egy szamárcsikót. Felült rá, amint az Írás mondja: „Ne félj, Sion leánya! Nézd, jön királyod egy szamárcsikó hátán!” Tanítványai először nem értették mindezt. Amikor azonban Jézus

megdicsőült, visszaemlékeztek arra, hogy ami róla írva volt, azt cselekedték vele.

Ezek az evangélium igéi.

Ünnepi mise

OLVASMÁNY Iz 50, 4-7

A próféta „Jahve szolgájáról” beszél, a Messiás előképéről, akinek Isten fület adott, hogy hallja meg szavát, és nyelvet, hogy a hitet hirdesse. Amikor ellenfelei ellene támadnak, szelíd marad, mert bízik Isten erejében és segítségében. Viselkedése engesztelés.

OLVASMÁNY Izajás próféta könyvéből

Nem rejtettem el arcomat azok elől, akik gyaláztak,

de tudom, hogy nem vallok szégyent.

Izajás így jövendölt a Megváltóról:

Ezt mondja az Úr Szolgája:

„Isten, az Úr tanította nyelvemet, hogy az igével támasza lehessek a megfáradtaknak. Reggelenként ő teszi figyelmessé fülemet, hogy rá hallgassak, mint a tanítványok. Isten, az Úr nyitotta meg fülemet. S én nem álltam ellen és nem hátráltam meg. Hátamat odaadtam azoknak, akik vertek, arcomat meg azoknak, akik tépáztak. Nem rejtettem el arcomat azok elől, akik gyaláztak és leköpdöstek. Isten, az Úr megsegít, ezért nem vallok szégyent. Arcomat megkeményítem, mint a kőszikla, s tudom, hogy nem kell szégyenkeznem.”

Ez az Isten igéje.

VÁLASZOS ZSOLTÁR 21, 8–9. 17–18a. 19–20. 23–24

2. tónus.

Válasz: Istenem, Istenem, * miért hagytál el engem? Vö. 2a. vers.

Előénekes: Aki csak rám néz, mind kinevet, * elhúzza száját, fejét csóválja.

Az Úrban remélt, hát mentse meg, * ha szereti őt, szabadítsa meg.

Hívek: Istenem, Istenem, * miért hagytál el engem?

E: Kutyák falkája vett körül, * gonosztevők serege szorongat engem.

Átlyuggatták kezemet és lábamat, * megszámlálhatom minden csontomat.

H: Istenem, Istenem, * miért hagytál el engem?

E: Elosztják maguk közt ruhámat, * és köntösömre sorsot vetnek.

Te azonban, Uram, ne maradj távol, * erősségem siess és segíts.

H: Istenem, Istenem, * miért hagytál el engem?

E: Hirdetni fogom nevedet testvéreim előtt, * a gyülekezetben dicsőítelek téged.

Ti, akik félitek az Urat, áldjátok, + magasztaljátok őt, Jákob fiai, Izrael minden gyermeke félje őt.

H: Istenem, Istenem, * miért hagytál el engem?

SZENTLECKE Fil 2, 6-11

Isten Fia egészen vállalta az Atyától kapott küldetést. Lemondott az Isten Fiának kijáró dicsőségről, kiüresítette magát, és a szolga alakjában mutatta meg tökéletes engedelmességét. Ezzel érdemelte ki, hogy a feltámadásban embersége is beöltözzön dicsőségébe.

SZENTLECKE Szent Pál apostolnak a filippiekhez írt leveléből

Megalázta önmagát, ezért Isten felmagasztalta őt.

Testvéreim! Krisztus Jézus, mint Isten, az Istennel való egyenlőséget nem tartotta olyan dolognak, amelyhez feltétlenül ragaszkodnia kell, hanem szolgai alakot öltött, kiüresítette önmagát, és hasonló lett az emberekhez. Megalázta önmagát, és engedelmes lett a halálig, mégpedig a kereszthalálig.

Ezért Isten felmagasztalta őt, és olyan nevet adott neki, amely fölötte van minden névnek, hogy Jézus nevére hajoljon meg minden térd a mennyben, a földön, és az alvilágban, és minden nyelv hirdesse az Atyaisten dicsőségére, hogy Jézus Krisztus az Úr.

Ez az Isten igéje.

EVANGÉLIUM ELŐTTI VERS

Krisztus engedelmes lett értünk mindhalálig, * mégpedig a kereszthalálig.

Ezért Isten felmagasztalta, +* és olyan nevet adott neki, * amely fölötte áll minden névnek. Fil 2, 8–9 – 7b. tónus.

EVANGÉLIUM Mk 14, 1–15, 47

Az apostoli igehirdetés legősibb része a szenvedéstörténet volt. Igazolták, hogy a szenvedésben a próféták jövendölése teljesedett és Isten akarata valósult meg. Tehát nem azt jelentette, hogy Isten elvetette Jézust mint álmessiást, ahogy a zsidók gondolták. Amellett Jézus úgy gyakorolta az erényeket a keresztúton, hogy a róla való elmélkedés a tökéletességnek is biztos útja.

Hosszabb forma:

A MI URUNK JÉZUS KRISZTUS KÍNSZENVEDÉSE Szent Márk szerint

A főpapok arról tanácskoztak,

hogy hogyan foghatnák el Jézust.

Két nappal a húsvét és a kovásztalan kenyerek ünnepe előtt a főpapok és írástudók arról tanácskoztak, hogyan foghatnák el Jézust csellel, hogy azután megöljék. Így szóltak: „Ne az ünnepen, nehogy zavargás támadjon a nép között!”

Előre megkente testemet a temetésemre.

Amikor Jézust Betániában a leprás Simon házában vendégül látták, odalépett hozzá egy asszony. Alabástrom edényben valódi és igen drága nárdusolajat hozott. Széttörte az alabástrom edényt, és (az olajat Jézus) fejére öntötte. Egyesek bosszankodtak magukban: „Miért kell a kenetet így pazarolni? Hiszen több mint háromszáz dénárért el lehetett volna adni, és szétosztani a szegények között.” És megharagudtak az asszonyra.

Jézus azonban ezt mondta: „Hagyjátok őt! Miért bántjátok, hiszen jót tett velem! Szegények mindig lesznek veletek, és amikor csak akarjátok, jót tehettek velük. Én azonban nem leszek mindig veletek. Ő megtette azt, ami tőle telt: Előre megkente testemet a temetésre. Bizony mondom nektek, bárhol hirdetik majd az evangéliumot az egész világon, ezt is hirdetni fogják az ő emlékezetére.”

Iskarióti Júdásnak megígérték, hogy pénzt adnak neki.

Iskarióti Júdás, egy a tizenkettő közül, elment a főpapokhoz, hogy elárulja nekik Jézust. Amikor azok meghallották, megörültek, és megígérték, hogy pénzt adnak neki. Ő tehát kereste a kedvező alkalmat, hogy elárulhassa.

Hol van a szállás, ahol a húsvéti vacsorát tanítványaimmal elfogyaszthatom?

A kovásztalan kenyerek ünnepének első napján, amikor a húsvéti bárányt feláldozzák, tanítványai megkérdezték (Jézust): „Mit akarsz, hová menjünk, hogy elkészítsük számodra a húsvéti vacsorát?”

Erre elküldte két tanítványát ezekkel a szavakkal: „Menjetek a városba. Találkoztok ott egy emberrel, aki vizeskorsót visz. Kövessétek őt, aztán ahová bemegy, ott mondjátok meg a házigazdának: »A Mester kérdezi, hogy hol van az a szállás, ahol a húsvéti vacsorát tanítványaimmal elfogyaszthatom?« Ő mutat majd nektek egy étkezésre berendezett, tágas, emeleti termet. Ott készítsétek el nekünk.” A tanítványok elmentek, és a városba érve mindent úgy találtak, ahogy megmondta; és elkészítették a húsvéti vacsorát.

Egy közületek, aki velem eszik, elárul engem.

Amikor beesteledett, odament a tizenkettővel. Miközben letelepedtek és ettek, Jézus ezt mondta: „Bizony mondom nektek, egy közületek, aki velem eszik, elárul engem.”

Azok elszomorodtak és egyenként megkérdezték: „Talán én?”

Ő azt felelte: „Egy a tizenkettő közül, aki velem együtt nyúl a tálba. Az Emberfia ugyan elmegy, amint megírták róla, de jaj annak az embernek, aki elárulja az Emberfiát. Jobb lett volna neki, ha meg sem születik.”

Ez az én testem, ez az én vérem,

az új szövetségé.

Vacsora közben kezébe vette a kenyeret, megáldotta, megtörte, és ezekkel a szavakkal adta nekik: „Vegyétek, ez az én testem.” Majd fogta a kelyhet, hálát adott, odanyújtotta nekik, és mindnyájan ittak belőle. Ő pedig így szólt: „Ez az én vérem, a szövetségé, amely sokakért kiontatik. Bizony mondom nektek: nem iszom többé a szőlő terméséből addig a napig, amíg az újat nem iszom az Isten országában.”

Mielőtt a kakas másodszor szólna,

háromszor is megtagadsz engem.

Ezután zsoltárt énekelve kimentek az Olajfák hegyére.

Ott Jézus így szólt: „Mindnyájan megbotránkoztok bennem, mert írva van: Megverem a pásztort és szétszélednek a juhok. De feltámadásom után majd előttetek megyek Galileába.”

Péter kijelentette: „Ha mindnyájan megbotránkoznak is benned, én bizony nem!”

Jézus azt felelte: „Bizony, mondom neked, hogy még ma, ezen az éjszakán, mielőtt a kakas másodszor szólna, háromszor is megtagadsz engem.”

Erre még jobban fogadkozott: „Ha veled együtt meg is kell halnom, én nem tagadlak meg.” Ugyanígy fogadkoztak a többiek is.

Jézus remegni és gyötrődni kezdett.

Közben odaértek a Getszemáni nevű kertbe. Itt (Jézus) így szólt tanítványaihoz: „Üljetek le, amíg imádkozom.” Pétert, Jakabot és Jánost magával vitte. Remegni és gyötrődni kezdett, majd így szólt hozzájuk: „Halálosan szomorú a lelkem. Maradjatok itt és virrasszatok!”

Valamivel előbbre ment, leborult a földre és imádkozott, hogy ha lehetséges, múljék el tőle ez az óra. Ezt mondta: „Abba, Atyám! Neked minden lehetséges. Vedd el tőlem ezt a kelyhet! De ne az én akaratom legyen meg, hanem a tiéd.”

Aztán visszament hozzájuk, de alva találta őket. Megszólította Pétert: „Simon, alszol? Egy órát sem tudtál virrasztani velem? Virrasszatok és imádkozzatok, hogy kísértésbe ne essetek. A lélek ugyan kész, de a test erőtlen.”

Majd ismét elment, és ugyanazon szavakkal imádkozott. Amikor visszatért, újra alva találta őket, mert szemük igen elnehezedett. Nem is tudták, mit feleljenek neki.

Harmadszor is visszament hozzájuk, és azt mondta nekik: „Aludjatok csak, és nyugodjatok! – Elég volt! Itt az óra, az Emberfiát a bűnösök kezére adják. Keljetek fel, menjünk! Íme, ott jön az áruló!”

Fogjátok el, és vigyétek szigorú őrizet alatt!

Még beszélt, amikor megérkezett Júdás, egy a tizenkettő közül, s vele egy kardokkal és botokkal fölszerelt csapat, amelyet a főpapok, írástudók és vének küldtek. Az áruló ebben a jelben egyezett meg velük: „Akit megcsókolok, ő az. Fogjátok el, és vigyétek szigorú őrizet alatt!”

Amikor odaért, mindjárt odalépett Jézushoz, és így szólt: „Mester!” – és megcsókolta. Erre rátették kezüket és elfogták. Azok közül, akik ott álltak, valaki kirántotta a kardját, a főpap szolgájára sújtott vele, és levágta a fülét.

Jézus így szólt hozzájuk: „Kardokkal és dorongokkal jöttetek elfogni, mint egy rablót. Naponta veletek voltam a templomban és tanítottam, de nem fogtatok el. Az Írásoknak azonban be kell teljesedniük.” Erre valamennyien elhagyták őt és elfutottak.

Egy ifjú mégis követte. Mezítelen testét csak egy gyolcslepel fedte. Amikor meg akarták fogni, otthagyta a gyolcsleplet, és mezítelenül elfutott.

Te vagy a Messiás, az Áldott Isten Fia?

Jézust a főpaphoz vezették. Itt gyűltek össze a főpapok, a vének és az írástudók. Péter messziről követte, egészen a főpap udvarába. Ott leült a szolgákkal együtt, és melegedett a tűznél.

A főpapok és az egész főtanács bizonyítékot kerestek Jézus ellen, hogy halálra ítélhessék, de nem találtak. Sokan tanúskodtak ugyan hamisan ellene, de vallomásuk nem egyezett. Ekkor néhányan felálltak, és ezt a hamis vallomást tették ellene: „Hallottuk, amikor ez azt mondta: Lebontom ezt a kézzel épített templomot, és három nap alatt másikat építek, amelyet nem emberi kéz alkotott.” De vallomásuk így sem volt megegyező.

Ekkor a főpap középre állt, és megkérdezte Jézustól: „Semmit sem válaszolsz arra, amit ezek felhoznak ellened?” De ő hallgatott, és nem felelt semmit. A főpap újra megkérdezte: „Te vagy a Messiás, az Áldott (Isten ) Fia.”

Jézus így válaszolt: „Én vagyok. Látni fogjátok, hogy az Emberfia ott ül  a Mindenható fölségének jobbján, és eljön az ég felhőin.”

A főpap erre megszaggatta ruháját, és felkiáltott: „Mi szükségünk van még tanúkra? Hallottátok a káromlást. Mit gondoltok?” Azok mindnyájan méltónak ítélték őt a halálra.

Ekkor némelyek leköpdösték, azután arcát letakarva ököllel verték, és közben ezt mondták neki: „Rajta, most prófétálj!” Még a szolgák is arcul verték őt.

Nem ismerem ezt az embert, akiről beszéltek.

Péter kint ült az udvaron. Közben kiment a főpap egyik szolgálója. Meglátta Pétert, amint melegedett, és megszólította: „Te is a názáreti Jézussal voltál!”

De ő tagadta: „Nem ismerem, nem is értem, mit beszélsz.” Ezzel kiment az előcsarnokba; s akkor megszólalt a kakas.

De a szolgáló figyelte őt, és megint mondta az ott állóknak, hogy ez is közülük való. Ő újra letagadta.

Nem sokkal ezután ismét megszólaltak az ott állók: „Biztosan közéjük tartozol, hiszen te is galileai vagy.”

Erre Péter átkozódni és esküdözni kezdett: „Nem ismerem azt az embert, akiről beszéltek.” Ekkor mindjárt megszólalt a kakas másodszor is. Péternek eszébe jutottak Jézus szavai: „Mielőtt a kakas másodszor megszólal, háromszor is megtagadsz engem.” És sírásra fakadt.

Akarjátok-e, hogy a zsidók királyát

engedjem szabadon nektek?

A főpapok korán reggel tanácsot tartottak a vénekkel, az írástudókkal és az egész főtanáccsal, majd Jézust megkötözve elvezették, és átadták Pilátusnak. Pilátus megkérdezte őt: „Te vagy a zsidók királya?”

Jézus ezt válaszolta: „Te mondod.” – A főpapok sok vádat hoztak fel ellene.

Pilátus újra megkérdezte: „Nem felelsz semmit sem? Nézd, mi mindennel vádolnak téged!” De Jézus nem válaszolt többé semmit, és Pilátus csodálkozott ezen.

Az ünnep alkalmával Pilátus mindig elbocsátott nekik egyet a rabok közül, akit kértek. Volt a börtönben egy Barabás nevű rab. A lázadókkal együtt tartóztatták le, akik egy zendüléskor gyilkosságot követtek el. A tömeg felvonult tehát, és kérte Pilátustól azt, amit mindig megtett nekik. Pilátus megkérdezte: „Akarjátok-e, hogy a zsidók királyát engedjem szabadon nektek?” Tudta ugyanis, hogy a főpapok csak irigységből adták őt a kezére. Ám a főpapok felbujtották a tömeget, hogy inkább Barabás szabadon bocsátását kérjék.

Pilátus ismét megkérdezte: „És mit tegyek azzal az emberrel, akit ti a zsidók királyának neveztek?”

Azok ezt kiáltották: „Feszítsd őt keresztre!”

Pilátus folytatta: „De hát mi rosszat tett?”

Erre azok még hangosabban kiáltozták: „Feszítsd őt keresztre”

Ekkor Pilátus, aki eleget akart tenni a tömeg kérésének, szabadon bocsátotta Barabást, Jézust pedig megostoroztatta, azután átadta nekik, hogy keresztre feszítsék.

Tövisből font koszorút tettek a fejére.

A katonák bevezették őt a helytartóság udvarába, és összehívták az egész csapatot. Bíborruhába öltöztették, tövisből font koszorút tettek a fejére, és így köszöntötték: „Üdvöz légy, zsidók királya!” A fejét nádszállal verték, leköpdösték, és térdet hajtva hódoltak előtte.

Miután így gúnyt űztek belőle, levették róla a bíborruhát, és ráadták saját ruháját. Ezután kivezették, hogy keresztre feszítsék.

Kivezették őt a Golgota hegyére.

Egy arra járó embert, cirenei Simont, Alexander és Rúfusz apját, aki éppen a mezőről jött, kényszerítették, hogy vigye a keresztjét. Így vezették ki arra a helyre, amelynek Golgota, vagyis Koponyahely a neve.

A gonoszok közé sorolták.

Mirhával kevert bort adtak inni neki, de ő nem fogadta el. Felfeszítették a keresztre, azután megosztoztak a ruháin, sorsot vetve, hogy kinek mi jusson. Három óra volt, amikor keresztre feszítették. Felirat is volt a kereszten, amelyre elítélésének okát írták: A zsidók királya. Vele együtt két rablót is fölfeszítettek, az egyiket jobb felől, a másikat balról. Így beteljesedett az Írás: A gonoszok közé sorolták.

Másokat megmentett,

de önmagát nem tudja megmenteni?

Akik arra jártak, káromolták, a fejüket csóválták, és mondogatták: „Te, aki lerontod a templomot, és három nap alatt felépíted, szabadítsd meg magadat, szállj le a keresztről!”

Hasonlóképpen gúnyolták őt a főpapok is az írástudókkal együtt: „Másokat megmentett, de önmagát nem tudja megmenteni? A Messiás, Izrael királya szálljon most le a keresztről, hogy lássuk és higgyünk!” Azok is gyalázták őt, akiket vele együtt fölfeszítettek.

Jézus hangosan felkiáltott és kilehelte lelkét.

Amikor hat óra lett, nagy sötétség borult az egész földre, egészen a kilencedik óráig. Kilenc órakor Jézus hangosan felkiáltott: „Élói, Élói, lámmá szábaktáni?” Ez azt jelenti: „Istenem, Istenem, miért hagytál el engem?”

Amikor néhányan az ott állók közül meghallották ezt, így szóltak: „Íme, Illést hívja.” Valaki odafutott, ecetbe mártott egy szivacsot, nádszálra tűzte, inni adott neki, és ezt mondta: „Hadd lássuk, eljön-e Illés, hogy levegye őt?!”

Jézus pedig hangosan felkiáltott és kilehelte lelkét.

(Most térdre borulunk, és egy keveset csendben időzünk.)

Ekkor a templom függönye kettéhasadt, fölülről egészen az aljáig. A százados, aki ott állt Jézus előtt, és látta, hogyan lehelte ki a lelkét, így szólt: „Ez az ember valóban az Isten Fia volt.”

Asszonyok is álltak ott: távolról figyelték, hogy mi történik. Köztük volt Mária Magdolna, Mária, az ifjabb Jakab és József anyja, és Szalóme. Rajtuk kívül voltak ott még többen is, akik vele együtt jöttek fel Jeruzsálembe.

József a sír bejárata elé követ hengerített.

A készület napja volt, azaz a szombat előtti nap. Amikor beesteledett, jött egy előkelő tanácsos, az Arimateából való József, aki maga is várta Isten országát. Bátran bement Pilátushoz, és elkérte Jézus holttestét. Pilátus elcsodálkozott, hogy már meghalt. Magához rendelte a századost, és megkérdezte, hogy valóban meghalt-e. Amikor a századostól megtudta ezt, Józsefnek adta a holttestet. Az pedig gyolcsot vásárolt, azután levette Jézust a keresztről, begöngyölte a gyolcsba, és egy sziklába vájt sírboltba temette. A sír bejárata elé követ hengerített. Mária Magdolna és Mária, József anyja pedig megfigyelték, hogy hova temette.

Ezek az evangélium igéi.

Vagy rövidebb forma:

A MI URUNK JÉZUS KRISZTUS KÍNSZENVEDÉSE Szent Márk szerint 15, 1–39

Akarjátok-e, hogy a zsidók királyát engedjem szabadon nektek?

A főpapok korán reggel tanácsot tartottak a vénekkel, az írástudókkal és az egész főtanáccsal, majd Jézust megkötözve elvezették, és átadták Pilátusnak, Pilátus megkérdezte őt: „Te vagy a zsidók királya?”

Jézus ezt válaszolta: „Te mondod.” – A főpapok sok vádat hoztak fel ellene.

Pilátus újra megkérdezte: „Nem felelsz semmit sem? Nézd, mi mindennel vádolnak téged!” De Jézus nem válaszolt többé semmit, és Pilátus csodálkozott ezen.

Az ünnep alkalmával Pilátus mindig elbocsátott nekik egyet a rabok közül, akit kértek. Volt a börtönben egy Barabás nevű rab. A lázadókkal együtt tartóztatták le, akik egy zendüléskor gyilkosságot követtek el. A tömeg felvonult tehát, és kérte Pilátustól azt, amit mindig megtett nekik. Pilátus megkérdezte: „Akarjátok e, hogy a zsidók királyát engedjem szabadon nektek?” Tudta ugyanis, hogy a főpapok csak irigységből adták őt a kezére. Ám a főpapok felbujtották a tömeget, hogy inkább Barabás szabadon bocsátását kérjék.

Pilátus ismét megkérdezte: „És mit tegyek azzal az emberrel, akit ti a zsidók királyának neveztek?”

Azok ezt kiáltották: „Feszítsd őt keresztre!” Pilátus folytatta: „De hát mi rosszat tett?”

Erre azok még hangosabban kiáltozták: „Feszítsd őt keresztre!”

Ekkor Pilátus, aki eleget akart tenni a tömeg kérésének, szabadon bocsátotta Barabást, Jézust pedig megostoroztatta, azután átadta nekik, hogy keresztre feszítsék.

Tövisből font koszorút tettek a fejére.

A katonák bevezették őt a helytartóság udvarába, és összehívták az egész csapatot. Bíborruhába öltöztették, tövisből font koszorút tettek a fejére, és így köszöntötték: „Üdvöz légy, zsidók királya!” A fejét nádszállal verték, leköpdösték, és térdet hajtva hódoltak előtte.

Miután így gúnyt űztek belőle, levették róla a bíborruhát, és ráadták saját ruháját. Ezután kivezették, hogy keresztre feszítsék.

Kivezették őt a Golgota hegyére.

Egy arra járó embert, cirenei Simont, Alexander és Rúfusz apját, aki éppen a mezőről jött, kényszerítették, hogy vigye a keresztjét. Így vezették ki arra a helyre, amelynek Golgota, vagyis Koponyahely a neve.

A gonoszok közé sorolták.

Mirhával kevert bort adtak inni neki, de ő nem fogadta el. Felfeszítették a keresztre, azután megosztoztak a ruháin, sorsot vetve, hogy kinek mi jusson. Három óra volt, amikor keresztre feszítették. Felirat is volt a kereszten, amelyre elítélésének okát írták: A zsidók királya. Vele együtt két rablót is fölfeszítettek, az egyiket jobb felől, a másikat balról. Így beteljesedett az Írás: A gonoszok közé sorolták.

Másokat megmentett,

de önmagát nem tudja megmenteni?

Akik arra jártak, káromolták, a fejüket csóválták, és mondogatták: „Te, aki lerontod a templomot, és három nap alatt felépíted, szabadítsd meg magadat, szállj le a keresztről!”

Hasonlóképpen gúnyolták őt a főpapok is az írástudókkal együtt: „Másokat megmentett, de önmagát nem tudja megmenteni? A Messiás, Izrael királya szálljon most le a keresztről, hogy lássuk és higgyünk!” Azok is gyalázták őt, akiket vele együtt fölfeszítettek.

Jézus hangosan felkiáltott és kilehelte lelkét.

Amikor hat óra lett, nagy sötétség borult az egész földre, egészen a kilencedik óráig. Kilenc órakor Jézus hangosan felkiáltott: „Élói, Élói, lámmá szábaktáni?” Ez azt jelenti: „Istenem, Istenem, miért hagytál el engem?”

Amikor néhányan az ott állók közül meghallották ezt, így szóltak: „Íme, Illést hívja.” Valaki odafutott, ecetbe mártott egy szivacsot, nádszálra tűzte, inni adott neki, és ezt mondta: „Hadd lássuk, eljön-e Illés, hogy levegye őt?!”

Jézus pedig hangosan felkiáltott és kilehelte lelkét.

(Most térdre borulunk, és egy keveset csendben időzünk.)

Ekkor a templom függönye kettéhasadt, fölülről egészen az aljáig. A százados, aki ott állt Jézus előtt, és látta, hogyan lehelte ki a lelkét, így szólt: „Ez az ember valóban az Isten Fia volt.”

Ezek az evangélium igéi.

Nagycsütörtök, krizmaszentelési mise

OLVASMÁNY Iz 61, 1 – 3a. 6a. 8b – 9

Már a próféták is tudatában voltak annak, hogy küldetésüket Isten lelke irányítja, ezért tudták a földi életet kapcsolatba hozni Istennel: az ő vigasztalását és figyelmeztetését közvetítették. Kinyilvánították azt is, hogy Isten megjutalmazza a hűséget és az engedelmességet. Összefoglalótag azt mondhatjuk, hogy a próféták Isten lelkének segítségével rányomták a szentség jellegét népük életére. Ebben előképei Krisztusnak, aki az egész emberiség életét megszentelte.

OLVASMÁNY Izajás próféta könyvéből

Az Úr kent föl engem. Elküldött, hogy örömhírt vigyek a szegényeknek, és az öröm olaját adjam nekik.

A próféta így beszél:

Az Úr Lelke nyugszik rajtam, mert az Úr kent föl engem. Elküldött, hogy örömhírt vigyek a szegényeknek, és meggyógyítsam a megtört szívűeket; hogy hirdessem az Úr kegyelmének esztendejét, és Istenünk bosszújának napját; hogy megvigasztaljam mind a gyászolókat, és koszorút adjak Sion gyászolóinak a hamu helyébe, örömnek olaját a gyászruha helyett, a szomorúság lelke helyett meg ünnepi öröméneket.

Benneteket pedig az Úr papjainak hívnak, és így neveznek: Istenünk szolgái.

Megjutalmazom őket hűségemben, és örök szövetséget kötök velük. Sarjadékuk híres lesz a nemzetek között, és minden ivadékuk a népek körében. Akik látják őket, elismerik majd, hogy ez az a nemzedék, amelyet megáldott az Úr.

Ez az Isten igéje.

VÁLASZOS ZSOLTÁR 88, 21 – 22. 25 és 27

6. tónus.

Válasz: Hadd énekeljem örökké * Urunknak irgalmas jóságát! Vö. 2. vers.

Előénekes: Kiválasztottam szolgámat, Dávidot, * szent olajommal felkentem.

Biztos támasza kezem lesz, * karom teszi őt erőssé.

Hívek: Hadd énekeljem örökké * Urunknak irgalmas jóságát!

E: Vele lesz hűségem és kegyelmem, * magasra emelkedik feje az én nevemben.

Így szólít majd engem: + „Atyám vagy, nékem, * Istenem és üdvöm sziklája.”

H: Hadd énekeljem örökké * Urunknak irgalmas jóságát!

SZENTLECKE Jel 1, 5 – 8

Akik hisznek Krisztusban, a megváltás gyümölcseiben részesülnek. A mai szöveg ezekre az ajándékokra mutat rá. Kereszthalála és feltámadása által megszerezte Krisztus a királyi hatalmat a világ felett, s bennünket saját népévé tett. Úgy emel magához, hogy részt enged uralmában és főpapi küldetésében. Hatalmat ad arra, hogy legyőzzük a bűnt és erényeinkkel Isten országát építsük. Szenvedéseinket, fáradalmainkat és imáinkat pedig vele együtt állandóan felajánlhatjuk áldozatul a világ üdvösségéért.

SZENTLECKE a Jelenések könyvéből

Az Isten országává és papjaivá tett bennünket Jézus.

Testvéreim! Kegyelem nektek és békesség Jézus Krisztustól, aki hűséges tanú, elsőszülött a holtak közül, és a föld királyainak fejedelme. Ő szeret minket. Vérével megváltott bűneinktől, s Atyjának, az Istennek országává és papjaivá tett bennünket. Övé a dicsőség és a hatalom örökkön-örökké. Ámen.

Nézzétek, közeledik a felhőkön! Látni fogja őt minden szem, még azok is, akik átszúrták. A föld minden népe veri majd a mellét. Igen. Ámen.

Én vagyok az Alfa és az Ómega, mondja az Úr, az Isten, aki van, aki volt, és aki elfő: a Mindenható.

Ez az Isten igéje.

EVANGÉLIUM ELŐTTI VERS

Az Úr Lelke van rajtam: * elküldött, hogy a szegényeknek örömhírt vigyek. Iz 61, 1; idézi; Lk 4, 1 – 7b. tónus.

EVANGÉLIUM Lk 4, 16 – 21

Krisztus emberi alakja egészen a Szentlélek vezetése alatt állott. A Szentlélek a Szentháromságban Isten erejének, szentségének és szeretetének a kifejezése. Ezért Krisztus küldetésének tartalma Isten irgalmas szeretetének bemutatása: az üdvösség örömhírét hozza, a hit világosságával látást ad, kiment a bűn szolgaságából és meghozza az Istennel fennálló béke boldogságát. Az Egyház az ő küldetését folytatja. Az olajszentelés annak a kinyilvánítása, hogy Krisztus a szentségeken keresztül részesít a maga királyi, prófétai és főpapi küldetésében. Az olaj a mi fölkenésünk eszköze. A Szentlélek működik bennünk, hogy Isten üzenetét képviseljük a világban.

+ EVANGÉLIUM Szent Lukács könyvéből

Az Úr Lelke van rajtam, mert az Úrfölkent engem.

Abban az időben:

Jézus elment Názáretbe, ahol nevelkedett. Egyik szombaton szokása szerint elment a zsinagógába, és ott felolvasásra jelentkezett. Izajás próféta tekercsét adták oda neki. Amikor szétbontotta a tekercset, éppen arra a helyre talált, ahol a következők álltak:

Az Úr Lelke van rajtam,

mert az Úr fölkent engem,

hogy örömhírt hozzak a szegényeknek.

Azért küldött engem,

hogy szabadulást hirdessek a raboknak,

és látást a vakoknak,

hogy szabadon bocsássam a letiportakat,

és hirdessem az Úr kegyelmi esztendejét.

Jézus összecsavarta a tekercset, visszaadta a zsinagógaszolgának és leült. A zsinagógában minden szem rászegeződött. Akkor elkezdte kifejteni nekik: „Ma a ti fületek hallatára teljesedett be ez az Írás.”

Ezek az evangélium igéi.

Húsvéti szent háromnap és húsvéti idő

Nagycsütörtök, az utolsó vacsora miséje

OLVASMÁNY Kiv 12, 1 – 8. 11 – 14

A húsvéti bárány feláldozása Jézus áldozatának előképe. Ahogy annak vére Egyiptomban távol tartotta a csapást a választott néptől, úgy hozott Jézus vére szabadulást a bűntől. Az ószövetségi áldozat évenkénti ismétlése nemcsak visszatekintés volt, hanem ébren tartotta a jövő reményét, amit a Messiás valósít meg.

OLVASMÁNY Mózes második könyvéből

A húsvéti vacsora parancsa.

Az Úr így szólt Mózeshez és Áronhoz Egyiptomban: „Ez a hónap legyen számotokra a kezdő hónap: ez legyen az év első hónapja. Hirdessétek ki Izrael egész közösségének:

A hónap tizedik napján mindenki szerezzen egy bárányt családonként, egy bárányt házanként. De ha a család kicsi egy bárányhoz, akkor a személyek számának megfelelően a szomszédos családdal együtt vegyen egyet. Aszerint számoljátok a meghívottakat, hogy ki-ki mennyit eszik. Az állat legyen hibátlan, hím és egyéves. Vehettek bárányt vagy kecskét. Tartsátok a hónap tizennegyedik napjáig. Akkor Izrael közösségének egész gyülekezete estefelé vágja le. Vegyenek a véréből és kenjenek belőle annak a háznak a két ajtófélfájára és szemöldökfájára, amelyben elköltik. A húsát – tűzön megsütve – még akkor éjszaka egyék meg. Kovásztalan kenyérrel és keserű salátával fogyasszák.

Így fogyasszátok: Legyen a derekatok felövezve, saru a lábatokon, bot a kezetekben. Sietve egyétek, mert ez az Úr átvonulása. Én végigvonulok azon az éjszakán Egyiptomon és megölök minden elsőszülöttet Egyiptomban: embert és állatot, s ítéletet tartok Egyiptom minden istene fölött, én, az Úr. A vért használjátok annak a háznak a megjelölésére, amelyben laktok. Ha látom a vért, kihagylak benneteket. Titeket nem ér a megsemmisítő csapás, amellyel Egyiptomot megverem.

Ez a nap legyen számotokra emléknap, és üljétek meg úgy, mint az Úr ünnepét. Nemzedékről nemzedékre tegyétek meg ünnepnapnak mindörökre.”

Ez az Isten igéje.

VÁLASZOS ZSOLTÁR 115, 12 – 13. 15 – 16bc. 17 –18.

7b. tónus.

Válasz: Az áldás kelyhe, amelyet nekünk adtál, * Krisztus vérében részesít minket. Vö. 1 Kor 10, 16.

Előénekes: Az Úrnak mit adhatnék, * mindazért, amit nékem adott?

Veszem az üdvösség kelyhét, * és az Úr nevét hívom segítségül.

Hívek: Az áldás kelyhe, amelyet nekünk adtál, * Krisztus vérében részesít minket.

E: Drága dolog a Úr színe előtt, * szentjei dicső halála.

Szolgád vagyok, Uram, és szolgálód gyermeke, * bilincseimet széjjel törted.

H: Az áldás kelyhe, amelyet nekünk adtál, * Krisztus vérében részesít minket.

E: Bemutatom néked a dicséret áldozatát, * és az Úr nevét hívom segítségül.

Megadom az Úrnak, amit fogadtam, * egész népének színe előtt.

H: Az áldás kelyhe, amelyet nekünk adtál, * Krisztus vérében részesít minket.

SZENTLECKE 1 Kor 11, 23 – 26

Az utolsó vacsora eseményét, az Oltáriszentség szerzését Máté, Márk, Lukács és Pál közli. Mindegyik úgy, ahogy az ő környezetében a hagyományt megőrizték és a liturgiában alkalmazták. Az Egyház megértette, hogy Jézus magát tette áldozati báránnyá, amikor életét is odaadta az Atyától kapott küldetésért. De megértette azt is, hogy amikor az utolsó vacsora emlékét ünnepli, misztikus módon maga is részese lesz Krisztus halálának és feltámadásának.

SZENTLECKE Szent Pál apostolnak a korintusiakhoz írt első leveléből

Valahányszor eszitek e kenyeret és isztok a kehelyből, az Úr halálát hirdetitek.

Testvéreim! Én az Úrtól kaptam, amit közöltem is veletek: Urunk Jézus azon az éjszakán, amikor elárulták, fogta a kenyeret, hálát adott, megtörte, és így szólt: „Vegyétek és egyétek, ez az én testem, amely értetek adatik! Ezt cselekedjétek az én emlékezetemre!”

A vacsora után ugyanígy fogta a kelyhet is, és így szólt: „Ez a kehely az újszövetség kelyhe az én véremben. Valahányszor isztok belőle, tegyétek ezt az én emlékezetemre!”

Amikor ugyanis e kenyeret eszitek és e kehelyből isztok, az Úr halálát hirdetitek, amíg el nem jön.

Ez az Isten igéje.

EVANGÉLIUM ELŐTTI VERS

Jézus mondja: + „Új parancsot adok nektek. * Szeressétek egymást, ahogy én szeretlek titeket.” Jn 13, 34 – 8 G. tónus.

EVANGÉLIUM Jn 13, 1 – 15

János evangéliuma az utolsó vacsorát csak arról az oldalról jellemzi, hogy ott Jézus különlegesen kifejezte szeretetét övéi iránt. A vacsora menetét nem írja le, és az Oltáriszentség szerzéséről sem beszél. Ellenben csak ő említi a lábmosást, amellyel Jézus mint házigazda az ünnepi lakoma előtt tanítványait különlegesen megtisztelte. Azt akarta ezzel, hogy példája nyomán a szeretet tettei megmaradjanak az Egyházban és hogy az Oltáriszentség ünneplése az ő szeretetének emléke legyen.

+ EVANGÉLIUM Szent János könyvéből

Mindvégig szerette őket:

Húsvét ünnepe előtt történt. Jézus tudta, hogy elérkezett az óra, amikor ebből a világból vissza kell térnie az Atyához. Mivel szerette övéit, akik a világban voltak, még egy végső jelét adta szeretetének.

Vacsora közben történt, amikor a sátán már fölébresztette Júdásnak, Karióti Simon fiának szívében a gondolatot, hogy árulja el őt. Jézus tudta, hogy az Atya mindent a kezébe adott, s hogy Istentől jött és Istenhez tér vissza. Fölkelt hát a vacsora mellől, letette felső ruháját, fogott egy vászonkendőt és a derekára kötötte. Azután vizet öntött egy mosdótálba, és mosni kezdte tanítványainak a lábát, majd a derekára kötött kendővel meg is törölte.

Amikor Simon Péterhez ért, az így szólt: „Uram, te akarod megmosni az én lábamat?” Jézus így felelt: „Most még nem érted, mit teszek, de később majd megérted.” De Péter tiltakozott: „Az én lábamat ugyan meg nem mosod soha?” Jézus azt felelte: „Ha nem moslak meg, nem lesz semmi közöd hozzám!” Erre Péter így szólt: „Uram, akkor ne csak a lábamat, hanem a fejemet és a kezemet is!” Jézus azonban kijelentette: „Aki megmosdott, annak csak a lábát kell megmosni, és egészen tiszta lesz. Ti tiszták vagytok, de nem mindnyájan.” Tudta ugyanis, hogy egyikük elárulja, azért mondta: „Nem vagytok mindnyájan tiszták.”

Miután megmosta lábukat, fölvette felső ruháját, újra asztalhoz ült, és így szólt hozzájuk: „Megértettétek-e, hogy mit tettem veletek? Ti Mesternek és Úrnak hívtok engem, és jól teszitek, mert az vagyok. Ha tehát én, az Úr és Mester megmostam lábatokat, nektek is meg kell mosnotok egymás lábát. Példát adtam nektek, hogy amit én tettem, ti is tegyétek meg.”

Ezek az evangélium igéi.

Nagypéntek

OLVASMÁNY Iz 52, 13 – 53, 12

A Jahve szolgájáról szóló négy ének bejelentéseket tesz Istennek arról a titokzatos küldöttéről, aki a nép és az emberiség bűneit hordozza, akit megvetnek, akit a fájdalmak emberének lehet nevezni. Olyan lesz, mint ha Isten verte volna meg, pedig csak bűneinkért vállalta a büntetést Isten kedvét találta a szolga engedelmességében, elfogadta engesztelő áldozatát, ezért szenvedésének meglesz a gyümölcse. Az apostoli Egyház ennek a jövendölésnek a fényében értelmezte Jézus szenvedését

OLVASMÁNY Izajás próféta könyvéből

A mi bűneinkért szúrták át.

Így szól az Úr:

Íme, szolgám diadalmaskodik,

fönséges lesz és felmagasztalják,

és nagy dicsőségre emelkedik.

Amint sokan elborzadtak láttán

– hisz oly dicstelennek látszott,

és alig volt emberi ábrázata –,

úgy fog majd sok nemzet ámulni rajta,

és királyok némulnak el színe előtt.

Mert olyasmit fognak látni,

amilyet még sohasem hirdettek nekik,

és olyan dolognak lesznek tanúi,

amilyenről addig soha nem hallottak.

Ki hitt abban, amit hallottunk,

és az Úr karja ki előtt nyilvánult meg?

Úgy nőtt föl előttünk, mint a hajtás,

és mint a gyökér a szomjas földből.

Nem volt sem szép, sem ékes, hogy szívesen nézzük őt,

a külsejére nézve nem volt vonzó.

Megvetett volt, utolsó az emberek között,

a fájdalmak férfia, aki tudta, mi a szenvedés,

olyan, aki elől iszonyattal eltakarjuk arcunkat,

megvetett, akit bizony nem becsültünk sokra.

Bár a mi betegségeinket viselte,

és a mi fájdalmaink nehezedtek rá,

mégis (Istentől) megvertnek néztük,

olyannak, akire lesújtott az Isten, és akit megalázott.

Igen, a mi bűneinkért szúrták át,

a mi gonoszságainkért törték össze,

a mi békességünkért érte utol a büntetés,

az ő sebei szereztek nekünk gyógyulást!

Mi mindnyájan, mint a juhok, tévelyegtünk,

ki-ki a maga útjára tért,

és az Úr mégis az ő vállára rakta mindnyájunk gonoszságát.

Megkínozták, s ő alázattal elviselte,

nem nyitotta ki száját.

Mint a juh, amelyet leölni visznek,

vagy amint a bárány elnémul nyírója előtt,

ő sem nyitotta ki száját.

Erőszakos ítélettel végeztek vele.

Ugyan ki törődik ügyével?

Igen, kitépték az élők földjéről,

és népem bűnei miatt halállal sújtották.

A gonoszok között adtak neki sírboltot,

és a gazdagok mellé temették el,

bár nem vitt végbe gonoszságot,

sem álnokság nem volt szájában.

Úgy tetszett az Úrnak, hogy összetöri a szenvedéssel.

Ha odaadja életét engesztelő áldozatul:

látni fogja utódait, hosszúra nyúlik élete

és teljesül általa az Úr akarata.

Azért, mert lelke szenvedett,

látni fogja a világosságot, és betelik megelégedéssel.

Sokakat megigazultakká tesz szolgám,

mivel gonoszságaikat magára vállalta.

Ezért osztályrészül sokakat adok neki,

és a hatalmasok lesznek zsákmányai,

amiért életét halálra adta,

és a gonosztevők közé sorolták,

noha sokak vétkeit hordozta,

és közben a bűnösökért imádkozott.

Ez az Isten igéje.

VÁLASZOS ZSOLTÁR 30, 2 és 6. 12 – 13. 15 – 16. 17 és 25

2. tónus.

Válasz: Atyám, Istenem, * kezedbe ajánlom lelkemet.

Előénekes: Te vagy, Uram, én reményem: + ne hagyj soha szégyent érnem, * igaz voltodban szabadíts meg engem.

Uram, kezedbe ajánlom lelkemet, * megváltottál engem, hűséges Istenem.

Hívek: Atyám, Istenem, * kezedbe ajánlom lelkemet.

E: Ellenségeimnek gúny tárgya lettem, + szomszédaimnak szégyene, barátaimnak félelme, * kitérnek előlem, akik az utcán látnak.

Szívükben elfelednek, mintha meghaltam volna, * olyanná lettem, mint az összetört edény.

H: Atyám, Istenem, * kezedbe ajánlom lelkemet.

E: Én azonban benned remélek, Uram, * azt mondom: „Te vagy Istenem, kezedben van sorsom.”

Ragadj ki az ellenség kezéből, * és azoktól, akik üldöznek engem.

H: Atyám, Istenem, * kezedbe ajánlom lelkemet.

E: Ragyogjon fel arcod szolgád fölött, * irgalmasságodban szabadíts meg engem.

Legyetek bátrak, és erős szívűek, * mind, akik reménykedtek az Úrban.

H: Atyám, Istenem, * kezedbe ajánlom lelkemet.

SZENTLECKE Zsid 4, 14 – 16; 5, 7 – 9

Jézus mint az emberiség főpapja mutatta be áldozatát Mi bizalommal lehetünk iránta, mert annak ellenére, hogy ő az Isten Fia, átélte a földi élet kísértéseit és nehézségeit S mivel bűn nélkül volt, engesztelő áldozatát nem kellett magáért bemutatnia, hanem csak a világ bűneiért.

SZENTLECKE a Zsidókhoz írt levélből

A Fiú a szenvedésből engedelmességet tanult,

és hódolatáért meghallgatást nyert.

Testvéreim! Mivel olyan kiváló főpapunk van, aki áthatolt az egeken: Jézus, az Isten Fia, ezért legyünk állhatatosak a hitvallásban. A mi főpapunk ugyanis nem olyan, hogy ne tudna együttéretni gyöngeségeinkkel, hanem olyan, aki hozzánk hasonlóan mindenben kísértést szenvedett, a bűntől azonban mentes maradt.

Járuljunk tehát bizalommal a kegyelem trónjához, hogy irgalmat találjunk és kegyelmet kapjunk, amikor segítségre szorulunk.

Krisztus földi életében hangos kiáltással és könnyek között imádkozott, könyörgött ahhoz, aki meg tudta menteni a haláltól, és hódolatáért meghallgatást nyert.

Isten Fia volt, de a szenvedésből engedelmességet tanult. Műve befejeztével pedig örök üdvösséget szerzett azoknak, akik neki engedelmeskednek.

Ez az Isten igéje.

EVANGÉLIUM ELŐTTI VERS

Krisztus engedelmes lett értünk mindhalálig, * mégpedig a kereszthalálig.

Ezért Isten felmagasztalta, + és olyan nevet adott neki, * amely fölötte áll minden névnek. Fil 2, 8 – 9 – 7b. tónus.

EVANGÉLIUM Jn 18, 1 – 19, 42

Az evangélista nem egyszerűen közli az eseményeket, hanem értelmezi. Azt is elmondja, hogy miért történt mindez. Jézus világos tudattal vállalta a keresztutat és a vértanúságot, mint igehirdetésének következményét és megpecsételését Királynak tudta magát, aki éppen engesztelő szenvedésével szerezte meg a megváltástat emberiségnek. Halála egybeesett a húsvéti bárány feláldozásával, s ez is jele annak, hogy kereszthalála valódi áldozat volt.

A MI URUNK JÉZUS KRISZTUS KÍNSZENVEDÉSE Szent János szerint

Elfogták Jézust és megkötözték.

Abban az időben:

Jézus kiment tanítványaival a Kedron völgyén túlra, ahol egy kert volt, s bement oda tanítványaival. Ezt a helyet ismerte Júdás is, aki őt elárulta, mert Jézus gyakran járt ide tanítványaival. Júdás kapott egy csapat katonát, valamint a főpapoktól és a farizeusoktól szolgákat, és kiment velük oda lámpákkal, fáklyákkal, fegyverekkel fölszerelkezve.

Jézus tudott mindent, ami rá várt. Eléjük ment tehát és megkérdezte tőlük: „Kit kerestek?” Azok ezt válaszolták: „A názáreti Jézust.” Jézus erre így szólt: „Én vagyok”. Júdás is ott volt köztük, aki elárulta.

Mikor azt mondta nekik: „Én vagyok”, meghátráltak és a földre estek. Ezért újra megkérdezte tőlük: „Kit kerestek?” Azok ezt válaszolták: „A Názáreti Jézust.” Erre Jézus így szólt: „Megmondtam már, hogy én vagyok. Ha tehát engem kerestek, engedjétek el ezeket!” Így beteljesedett, amit korábban megmondott: „Senkit sem veszítettem el azok közül, akiket nekem adtál.”

Simon Péternél volt egy kard. Kirántotta és a főpap szolgájára sújtott vele: levágta a jobb fülét. A szolgának Malkusz volt a neve. De Jézus rászólt Péterre: „Tedd vissza hüvelyébe kardodat! Ne igyam ki talán a kelyhet, amelyet az Atya adott nekem?”

Jézust először Annáshoz vezették.

Ekkor a csapat, az ezredes és a zsidó szolgák elfogták Jézust és megkötözték. Először Annáshoz vezették, mert ő apósa volt Kaifásnak, aki abban az évben főpap volt. Ő adta a zsidóknak azt a tanácsot, hogy jobb, ha egy ember hal meg a népért.

Simon Péter és egy másik tanítvány követte Jézust. Ez a tanítvány ismerőse volt a főpapnak, ezért bemehetett Jézussal a főpap udvarába, Péter meg kint várakozott a kapu előtt. A másik tanítvány, aki ismerőse volt a főpapnak, visszajött, szólt a kapuban őrködő lánynak, és bevitte Pétert. A kaput őrző szolgáló közben megjegyezte: „Talán te is ennek az embernek a tanítványai közül vagy?” Ő azt felelte: „Nem vagyok!”

Mivel hideg volt, a szolgák és a fegyveresek tüzet raktak, hogy fölmelegedjenek. Péter is köztük álldogált és melegedett. A főpap eközben tanítványai és tanítása felől faggatta Jézust. Jézus ezt válaszolta neki: „Én a világhoz nyíltan beszéltem. Mindig a zsinagógákban és a templomban tanítottam, ahova minden zsidónak bejárása van. Titokban nem mondtam semmit. Miért kérdezel hát engem? Kérdezd azokat, akik hallották, amit beszéltem. Íme, ők tudják, hogy miket mondtam!” E szavakra az egyik ott álló szolga arcul ütötte Jézust, és így szólt: „Így felelsz a főpapnak?” Jézus ezt mondta neki: „Ha rosszul szóltam, bizonyítsd be a rosszat, ha viszont jól, akkor miért ütsz engem?” Ekkor Annás megkötözve elküldte őt Kaifás főpaphoz.

Talán te is az ő tanítványai közül vagy?

Nem vagyok!

Simon Péter még mindig ott állt és melegedett. Újra megkérdezték tőle: „Talán te is az ő tanítványai közül vagy?” Ő így felelt: „Nem vagyok!” A főpap egyik szolgája, aki rokona volt annak, akinek Péter levágta a fülét, megjegyezte: „Nem téged láttalak én a kertben ővele?” De Péter ismét tagadta; és ekkor mindjárt megszólalt a kakas.

Az én országom nem ebből a világból való!

Kaifástól tehát elvezették Jézust a helytartóságra. Kora reggel volt. A zsidók nem mentek be a helytartóságra, hogy tisztátalanná ne váljanak és elkölthessék a húsvéti bárányt. Ezért Pilátus jött ki hozzájuk, és megkérdezte: „Mivel vádoljátok ezt az embert?” Azok azt felelték: „Ha nem volna gonosztevő, nem adtuk volna őt a kezedbe!” Pilátus ezt mondta: „Vigyétek el és ítélkezzetek fölötte ti a saját törvényetek szerint!” A zsidók ezt válaszolták neki: „Nekünk senkit sem szabad megölnünk!” Így beteljesedett, amit Jézus arról mondott, hogy milyen halállal fog meghalni.

Pilátus visszament a helytartóságra, maga elé hívatta Jézust, és megkérdezte tőle: „Te vagy-e a zsidók királya?” Jézus így válaszolt: „Magadtól mondod ezt, vagy mások mondták neked rólam?” Pilátus ezt felelte: „Hát zsidó vagyok én? Saját néped és a főpapok adtak a kezembe. Mit tettél?” Ekkor Jézus így szólt: „Az én országom nem ebből a világból való. Ha ebből a világból volna az országom, szolgáim harcra kelnének, hogy ne kerüljek a zsidók kezére. De az én országom nem innét való.” Pilátus megkérdezte: „Tehát király vagy?” Jézus így felelt: „Te mondod, hogy király vagyok. Én arra születtem, és azért jöttem a világba, hogy tanúságot tegyek az igazságról. Aki az igazságból való, az hallgat a szavamra!” Erre Pilátus azt mondta: „Mi az igazság?”

E szavak után Pilátus újra kiment a zsidókhoz és ezt mondta nekik: „Én semmi vétket sem találok benne. Szokás azonban nálatok, hogy húsvétkor valakit szabadon bocsássak. Akarjátok-e, hogy elbocsássam nektek a zsidók királyát?” De ők ismét kiáltozni kezdtek: „Ne ezt, hanem Barabást!” Barabás rabló volt.

Üdvöz légy, zsidók királya!

Ekkor Pilátus fogta Jézust és megostoroztatta. A katonák tövisből koszorút fontak, a fejére tették, és bíborszínű köntöst adtak rá. Azután eléje járultak és így gúnyolták: „Üdvöz légy, zsidók királya!” És közben arcul verték.

Pilátus ezután újra kiment és így szólt hozzájuk: „Íme, elétek vezetem őt, hogy megtudjátok: nem találok benne semmi vétket.” És kijött Jézus, töviskoronával, bíborruhában. Pilátus pedig így szólt: „Íme, az embert”

A főpapok és a szolgák, mihelyt meglátták őt, kiáltozni kezdtek: „Feszítsd meg! Feszítsd meg!” Pilátus azt mondta nekik: „Vigyétek, feszítsétek őt ti keresztre, mert én semmi vétket sem találok benne!” De a zsidók ezt felelték: „Nekünk törvényünk van, és a törvény szerint meg kell halnia, mert Isten fiává tette magát.”

Amikor Pilátus meghallotta ezt, még jobban megijedt. Visszament a helytartóságra, és újra megkérdezte Jézust: „Honnan való vagy?” De Jézus nem válaszolt neki semmit. Erre Pilátus azt mondta neki: „Nem felelsz nekem? Talán nem tudod, hogy hatalmam van arra, hogy megfeszítselek, vagy arra, hogy elbocsássalak?” Erre Jézus azt mondta: „Semmi hatalmad sem volna fölöttem, ha onnan felülről nem kaptad volna. Ezért annak, aki engem a kezedbe adott, nagyobb a bűne.”

El vele, el vele! Feszítsd meg!

Ettől fogva Pilátus azon volt, hogy szabadon bocsássa Jézust. A zsidók azonban ezt kiáltozták: „Ha szabadon bocsátod, nem vagy a császár barátja. Mert mindaz, aki királlyá teszi magát, ellene szegül a császárnak.” E szavak hallatára Pilátus kivezettette Jézust, maga pedig a bírói székbe ült a kövezett udvaron, amelyet héberül Gabbatának hívnak. A húsvéti készület napja volt, a hatodik óra körül. Így szólt a zsidókhoz: „Íme, a királyotok!” De azok így kiáltoztak: „El vele, el velei Feszítsd meg!” Pilátus megkérdezte: „Keresztre feszíttessem a királyotokat?” A főpapok azonban ezt felelték: „Nincs királyunk, csak császárunk!” Erre kiszolgáltatta nekik, hogy keresztre feszítsék.

Keresztre feszítették őt, és vele másik kettőt.

Ekkor a zsidók átvették Jézust. A keresztet ő maga vitte, míg oda nem ért az úgynevezett Koponyák helyére, amelyet héberül Golgotának hívnak. Ott keresztre feszítették őt, s két másikat is vele, jobb és bal felől, Jézust meg középen.

Pilátus feliratot is készített, és a keresztfára tétette. Ez volt ráírva: „A názáreti Jézus, a zsidók királya.” A feliratot sokan olvasták a zsidók közül, mert az a hely, ahol Jézust megfeszítették, közel volt a városhoz. Héberül, latinul és görögül volt felírva. A zsidó főpapok kérték Pilátust: „Ne azt írd: »A zsidók királya«, hanem hogy ő mondta: »A zsidók királya vagyok!«” Pilátus azonban ezt válaszolta: „Amit írtam, megírtam.”

Szétosztották maguk között ruháimat.

A katonák pedig, miután Jézust keresztre feszítették, fogták a ruháit, négy felé osztották, mindegyik katonának egy részt. Azután a köntöse következett. A köntös varratlan volt, egy darabból szabva, ezért így szóltak egymáshoz: „Ezt ne vágjuk szét, inkább vessünk rá sorsot, hogy kié legyen!” Így beteljesedett az Írás: „Szétosztották maguk között ruháimat, s a köntösömre sorsot vetettek.” A katonák pontosan ezt tették.

Íme, a te fiad! – Íme, a te anyád!

Jézus keresztje mellett ott állt anyja, anyjának nővére, Mária: Kleofás felesége, és Mária Magdolna. Amikor Jézus látta, hogy ott áll anyja és a tanítvány, akit szeretett, így szólt anyjához: „Asszony, íme, a te fiad!” Azután a tanítványhoz szólt: „Íme, a te anyád!” Attól az órától fogva házába fogadta őt a tanítvány.

Beteljesedett!

Jézus tudta, hogy minden beteljesedett. De hogy beteljesedjék az Írás, így szólt: „Szomjazom.” Volt ott egy ecettel telt edény. Belemártottak egy szivacsot, izsópra tűzték és a szájához emelték. Mikor Jézus megízlelte az ecetet, így szólt: „Beteljesedett!” És fejét lehajtva kilehelte lelkét.

(Most térdre borulunk, és egy keveset csendben időzünk.)

Ekkor vér és víz folyt ki belőle.

A zsidók pedig, mivel az előkészület napja volt, és a holttestek nem maradhattak a kereszten, megkérték Pilátust, hogy töresse meg a keresztre feszítettek lábszárát, és vetesse le őket a keresztről. Az a szombat ugyanis nagy ünnep volt.

Elmentek tehát a katonák, és megtörték a lábszárát az egyiknek is, a másiknak is, akit vele együtt fölfeszítettek. Amikor azonban Jézushoz értek, látták, hogy már meghalt. Ezért nem törték meg a lábszárát, hanem az egyik katona beledöfte lándzsáját az oldalába. Ekkor vér és víz folyt ki belőle. Az tanúskodik erről, aki látta ezt, és az ő tanúságtétele igaz. Jól tudja ő, hogy igazat mond, hogy ti is higgyetek. Mert mindez azért történt, hogy beteljesedjék az Írás: „Csontot ne törjetek benne!” És ami az Írás más helyén áll: „Föltekintenek arra, akit keresztülszúrtak.”

Jézus testét fűszerekkel együtt gyolcsleplekbe göngyölték.

Arimateai József, aki Jézus tanítványa volt, bár a zsidóktól való félelmében csak titokban, engedélyt kért Pilátustól, hogy levehesse Jézus testét. Pilátus megengedte. El is ment, és levette Jézus testét. Eljött Nikodémus is, aki korábban egyszer éjszaka ment Jézushoz. Hozott mintegy száz font mirha- és áloékeveréket. Fogták Jézus testét, és fűszerekkel együtt gyolcsleplekbe göngyölték. Így szokás temetni a zsidóknál.

Azon a helyen, ahol keresztre feszítették, volt egy kert, a kertben pedig egy új sírbolt, ahova még nem temettek senkit. Mivel a sír közel volt, a zsidók készületi napja miatt oda temették Jézust.

Ezek az evangélium igéi.

Húsvétvasárnap, Urunk feltámadásának ünnepe

Húsvéti vigília

Hosszabb forma:

1. OLVASMÁNY Mózes első könyvéből Ter 1, 1–2, 2

Isten látta, hogy nagyon jó mindaz, amit alkotott

Kezdetben teremtette Isten az eget és a földet. A föld puszta volt és üres, sötétség borította a mélységeket, és Isten lelke lebegett a vizek fölött.

Isten szólt: „Legyen világosság”, és meglett a világosság. Isten látta, hogy a világosság jó. Isten elválasztotta a világosságot a sötétségtől. A világosságot nappalnak nevezte Isten, a sötétséget pedig éjszakának. Aztán este lett és reggel: az első nap.

Isten újra szólt: „A vizek közepén keletkezzék szilárd boltozat és alkosson válaszfalat a vizek között.” Úgy is lett. Isten megalkotta a szilárd boltozatot, és elválasztotta vele a boltozat fölötti és a boltozat alatti vizeket. Isten a boltozatot égnek nevezte. És este lett és reggel: második nap.

Isten ismét szólt: „Gyűljenek össze az ég alatti vizek egy helyre és emelkedjék ki a száraz.” Úgy is történt. Isten a szárazat földnek nevezte, az összefolyt vizeket pedig elnevezte tengernek. És Isten látta, hogy ez jó.

Akkor megint szólt Isten: „Teremjen a föld zöldellő növényeket, amelyek termést hoznak, fákat, amelyek magot rejtő gyümölcsöt teremnek a földön.” Úgy is lett. A föld zöldellő növényeket termett, amelyek termést hoznak fajuk szerint, és fákat, amelyek gyümölcsöt érlelnek, amelyekben magvak vannak a fajtának megfelelően. Isten látta, hogy ez jó. Este lett és reggel: a harmadik nap.

Akkor megint szólt Isten: „Legyenek világító testek az égbolton, s válasszák el a nappalt az éjszakától. Határozzák meg az ünnepeket, a napokat és az éveket. Fényeskedjenek az égbolton, s világítsák meg a földet.” Úgy is lett. Isten megteremtette a két nagy világítót. A nagyobbik világítót, hogy uralkodjék a nappalon, és a kisebbik világítót, hogy uralkodjék az éjszakán, s hozzá még a csillagokat. Isten az égboltra helyezte őket, hogy világítsák meg a földet, uralkodjanak a nappal és éjszaka fölött, s válasszák el a világosságot meg a sötétséget. Isten látta, hogy ez jó. Este lett és reggel: a negyedik nap.

Isten szólt: „A vizek teljenek meg élőlények sokaságával; az égen, a föld felett, az égbolt alatt pedig röpködjenek madarak.” Isten megteremtette fajtájuk szerint a nagy tengeri állatokat és mind az élőlényeket, amelyek mozognak vagy a vízben úszkálnak. És a röpködő madarakat is, ugyancsak fajtájuk szerint. Isten látta, hogy ez jó. Isten megáldotta őket, és így szólt: „Legyetek termékenyek, szaporodjatok, töltsétek be a tengerek vizét, s a madarak is szaporodjanak a földön.” Este lett és reggel: az ötödik nap.

Aztán szólt Isten: „Hozzon elő a föld élőlényeket fajuk szerint: háziállatokat, csúszómászókat és mezei vadakat fajuk szerint.” Úgy is történt. Isten megteremtette a mezei vadakat fajuk szerint, a háziállatokat fajuk szerint és az összes csúszómászót a földkerekségen, fajonként. Isten látta, hogy ez jó.

Isten újra szólt: „Teremtsünk embert képmásunkra, magunkhoz hasonlóvá. Ő uralkodjék a tenger halai, az ég madarai, a háziállatok, a mezei vadak és az összes csúszómászó fölött, amely a földön mozog.” Isten megteremtette az embert saját képmására: Isten képmására teremtette őt; férfinak és nőnek teremtette őket.

Isten megáldotta őket és ezt mondta nekik: „Legyetek termékenyek, szaporodjatok, töltsétek be a földet és vonjátok uralmatok alá. Uralkodjatok a tenger halain, az ég madarain és minden állat fölött, amely a földön mozog.” Azután ezt mondta Isten: „Íme, nektek adok minden növényt az egész földön, amely magot terem, és minden fát, amely magot rejtő gyümölcsöt érlel, hogy táplálékotok legyen. A mező vadjainak, az ég madarainak s mindennek, ami a földön mozog és lélegzik, minden növényt táplálékul adok.” Úgy is történt. Isten látta, hogy nagyon jó mindaz, amit alkotott. Este lett és reggel: a hatodik nap.

Így készült el a föld, az ég, és minden, ami benne van. Isten a hetedik napon befejezte művét, amit alkotott. A hetedik napon megpihent munkája után, amit végzett.

Ez az Isten igéje.

Vagy rövidebb forma:

OLVASMÁNY Mózes első könyvéből Ter 1, 1. 26–31a

Isten látta, hogy nagyon jó mindaz, amit alkotott.

Kezdetben teremtette az Isten az eget és a földet.

Isten így szólt: „Teremtsünk embert képmásunkra, magunkhoz hasonlóvá. Ő uralkodjék a tenger halai, az ég madarai, a háziállatok, a mezei vadak és az összes csúszómászó fölött, amely a földön mozog.” Isten megteremtette az embert saját képmására: Isten képmására teremtette őt; férfinak és nőnek teremtette őket.

Isten megáldotta őket és ezt mondta nekik: „Legyetek termékenyek, szaporodjatok, töltsétek be a földet és vonjátok uralmatok alá. Uralkodjatok a tenger halain, az ég madarain és minden állat felett, amely a földön mozog.” Azután ezt mondta Isten: „Íme, nektek adok minden növényt az egész földön, amely magot terem, és minden fát, amely magot rejtő gyümölcsöt érlel, hogy táplálékotok legyen. A mező vadjainak, az ég madarainak s mindennek, ami a földön mozog és lélegzik, minden növényt táplálékul adok.” Úgy is történt. Isten látta, hogy nagyon jó mindaz, amit alkotott. ,

Ez az Isten igéje.

VÁLASZOS ZSOLTÁR 103, 1 – 2a. 5 – 6. 10 és 12. 13 – 14. 24 és 35c

8 G. tónus.

Válasz: Áraszd ránk lelkedet, Istenünk: * újítsd meg a föld színét. Vö. 30. vers.

Előénekes: Mondj áldást, lelkem az Úrnak! * Nagy vagy nagyon, én Uram, Istenem.

Fenségbe és ékességbe öltözöl, * sugárzó fény a te köntösöd.

Hívek: Áraszd ránk lelkedet, Istenünk: * újítsd meg a föld színét.

E: Szilárd alapokra ágyaztad a földet, * nem fog soha meginogni.

Az őstenger köntösként takarta, * a hegyeket is vizek borították.

H: Áraszd ránk lelkedet, Istenünk: * újítsd meg a föld színét.

E: A forrásvizeket patakokba gyűjtöd, * ott csörgedeznek a hegyek között.

Az ég madarai partjukon fészkelnek, * az ágak közt zengik énekük.

H: Áraszd ránk lelkedet, Istenünk: * újítsd meg a föld színét.

E: Eged kamráiból öntözd a hegyeket, * a földet jóltartod javaid bőségével.

Az állatoknak füvet sarjasztasz, + és növényeket az ember javára hogy kenyeret nyerjen a földből.

H: Áraszd ránk lelkedet, Istenünk: * újítsd meg a föld színét.

E: Mily sokrétű a te műved, Uram! * bölcsességgel alkottál mindent.

Teremtményeid betöltik a földet, * mondj áldást, lelkem az Úrnak.

H: Áraszd ránk lelkedet, Istenünk: * újítsd meg a föld színét.

Hosszabb forma:

2. OLVASMÁNY Mózes első könyvéből Ter 22, 1–18

Ősatyánknak, Ábrahámnak áldozata.

Isten próbára tette Ábrahámot és így szólt hozzá: „Ábrahám, Ábrahám!” „Itt vagyok” – felelte. Akkor ezt mondta neki: „Vedd egyetlen fiadat, akit szeretsz, Izsákot, menj Morfija földjére, s ott mutasd be égő áldozatul azon a helyen, amelyet majd mutatok neked.”

Másnap reggel Ábrahám korán fölkelt, fölnyergelte szamarát, magával vitte két szolgáját és a fiát, Izsákot. Miután fát hasogatott az égőáldozathoz, fölkerekedett és elindult a hely felé, amelyet Isten mondott neki. A harmadik napon Ábrahám fölemelte szemét, és messziről meglátta a hegyet. Ábrahám ezt mondta a szolgáknak: „Maradjatok itt a szamárral. Én és a fiam elmegyünk imádkozni és utána visszatérünk hozzátok.”

Ábrahám tehát fogta az égőáldozathoz szükséges fát, s fia, Izsák vállára adta, ő pedig kezébe vette a tüzet és a kést. Így mentek egymás mellett. Akkor Izsák megszólította Ábrahámot: „Atyám!” Ő válaszolt: „Igen, fiam!” Erre Izsák azt mondta: „Íme, itt a tűz és a fa, de hol a bárány az égőáldozathoz?” Ábrahám így felelt: „Isten majd gondoskodik a bárányról az égőáldozathoz.” Így mentek tovább egymás mellett.

Amikor megérkeztek a helyre, amelyet Isten mondott neki, Ábrahám megépítette az oltárt, rárakta a fát, megkötözte fiát és az oltárra helyezett fára tette. Akkor Ábrahám kinyújtotta kezét, és vette a kést, hogy feláldozza a fiát. De az Úr angyala rászólt az égből, és ezt mondta: „Ábrahám, te Ábrahám!” „Itt vagyok” – felelte. Az angyal folytatta: „Ne nyújtsd ki la kezedet a fiú felé és ne árts neki. Most már tudom, hogy féled az Istent, és egyetlen fiadat nem tagadtad meg tőlem. Amikor Ábrahám fölemelte szemét, látott egy kost, amely szarvánál fogva fennakadt a bozótban.

Ábrahám odament, megfogta a kost és feláldozta égőáldozatul fia helyett. Ábrahám így nevezte a helyet: „az Úr gondoskodik”, ezért mondják mind a mai napig: „a hegyen, ahol az Úr gondoskodik”.

Azután az Úr angyala az égből másodszor is szólt Ábrahámhoz, és mondta: „Magamra esküszöm – ez az Úr szava –, hogy mivel ezt tetted és egyetlen fiadat nem tagadtad meg tőlem, gazdagon megáldalak. Utódaidat megsokasítom, mint az ég csillagait és mint a tengerpart fövenyét; utódaid elfoglalják majd az ellenség kapuját. Utódaid által nyer áldást a föld minden népe, mivel hallgattál a szavamra.”

Ez az Isten igéje.

Vagy rövidebb forma:

OLVASMÁNY Mózes első könyvéből Ter 22, 1 – 2. 9a. 10 – 13. 15 – 18

Ősatyánknak, Ábrahámnak áldozata.

Isten próbára tette Ábrahámot és így szólt hozzá: „Ábrahám, Ábrahám!” „Itt vagyok” – felelte. Akkor ezt mondta neki: „Vedd egyetlen fiadat, akit szeretsz, Izsákot, menj Morfija földjére, s ott mutasd be égőáldozatul azon a helyen, amelyet majd mutatok neked.”

Amikor megérkeztek a helyre, amelyet Isten mondott neki, Ábrahám megépítette az oltárt, rárakta a fát, kinyújtotta kezét, és vette a kést, hogy feláldozza a fiát.

De az Úr angyala rászólt az égből, és azt mondta: „Ábrahám, Ábrahám!” „Itt vagyok” – felelte. Az angyal folytatta: „Ne nyújtsd ki kezedet a fiú felé és ne árts neki. Most már tudom, hogy féled az Istent, és egyetlen fiadat nem tagadtad meg tőlem.” Amikor Ábrahám fölemelte szemét, látott egy kost, amely szarvánál fogva fennakadt a bozótban. Ábrahám odament, megfogta a kost és feláldozta égőáldozatul fia helyett.

Azután az Úr angyala az égből másodszor is szólt Ábrahámhoz, és mondta: „Magamra esküszöm – ez az Úr szava –, hogy mivel ezt tetted és egyetlen fiadat nem tagadtad meg tőlem, gazdagon megáldalak. Utódaidat megsokasítom, mint az ég csillagait és mint a tengerpart fövényét; utódaid elfoglalják majd az ellenség kapuját. Utódaid által nyer áldást a föld minden népe, mivel hallgattál a szavamra.”

Ez az Isten igéje.

VÁLASZOS ZSOLTÁR 15, 5 és 8. 9 – 10. 11

1 D 2 tónus.

Válasz: Védelmezz engem, Istenem, * hiszen tebenned bízom. Vö. 1. vers.

Előénekes: Örökrészem és kelyhem te vagy, Uram, * te tartod kezedben

sorsomat.

Szüntelenül magam előtt látom az Urat, * ő áll jobbomon, hogy meg ne inogjak.

Hívek: Védelmezz engem, Istenem, * hiszen tebenned bízom.

E: Ezért örül a szívem és ujjong a lelkem, * reménységben nyugszik testem is.

Mert nem hagyod lelkemet a holtak országában, * és nem engeded, hogy szented romlást lásson.

H: Védelmezz engem, Istenem, * hiszen tebenned bízom.

E: Az élet útját mutatod nekem, + színed előtt az öröm teljessége, * és jobbodon a gyönyörűség mindörökké.

H: Védelmezz engem, Istenem, * hiszen tebenned bízom.

3. OLVASMÁNY Mózes második könyvéből Kiv 14, 15–15, 1

Izrael fiai átvonultak a száraz tengerfenéken.

Amikor Izrael fiai látták, hogy az egyiptomiak üldözik őket, nagyon megijedtek, és az Úrhoz kiáltottak.

Az Úr így szólt Mózeshez: „Miért kiáltasz hozzám? Parancsold meg Izrael fiainak, hogy induljanak. Te pedig emeld fel botodat, nyújtsd ki kezedet a tenger fölé, és válaszd ketté, hogy Izrael fiai száraz lábbal átmehessenek rajta. Én azonban megkeményítem a fáraó szívét, erre utánuk siet, s akkor majd megmutatom dicsőségemet a fáraón, egész seregén, harciszekerein és lovasain. Az egyiptomiak megtudják, hogy én vagyok az Úr, ha majd megmutatom dicsőségemet a fáraón, a szekerein és a lovasain.”

Akkor az Isten angyala, aki az izraeliták előtt járt, megváltoztatta helyét és mögéjük vonult. A felhőoszlop, amely előttük volt, mögöttük ereszkedett le, s az egyiptomiak serege és az izraeliták tábora között E: helyezkedett el. A felhő sötét maradt, s az éjszaka elmúlt anélkül, hogy a két sereg közeledett volna egymáshoz.

Mózes ekkor kinyújtotta kezét a tenger fölé. Az Úr egész éjjel tartó erős keleti széllel visszaszorította a tengert és kiszárította. A víz kettévált és Izrael fiai a száraz tengerfenéken átvonultak, miközben a víz jobb és bal felől úgy állt, mint a fal. Az egyiptomiak utánuk vetették magukat, s a fáraó minden lova, harci szekere és lovasa utánuk ment a tengerbe.

A reggeli őrség idején az Úr a tűz- és felhőoszlopból rátekintett az egyiptomiak seregére és megzavarta őket. Akadályozta a szekerek kerekét, ezért csak bajjal jutottak előre. Az egyiptomiak kiabálni kezdtek: „Meneküljünk Izrael fiai elől, mivel az Úr harcol értük az egyiptomiak ellen.”

Az Úr pedig így szólt Mózeshez: „Nyújtsd ki kezedet a tenger fölé, hogy a víz visszazúduljon az egyiptomiakra, szekereikre és lovasaikra.” Mózes kinyújtotta kezét a tenger fölé. Erre a víz napkeltekor visszaáramlott a régi helyére, amikor az egyiptomiak éppen arra menekültek. Az Úr besodorta a őket a habok közepébe. A víz visszaömlött és ellepte a szekereket, a lovasokat és a fáraó egész népét, amely utánuk nyomult a tengerbe. Senki sem maradt életben közülük. Izrael fiai azonban száraz lábbal mentek át a tengeren, miközben a víz tőlük jobbra és balra úgy állt, mint a fal.

Így mentette meg az Úr azon a napon Izrael fiait az egyiptomiak hatalmától. Az izraeliták látták az egyiptomiakat holtan feküdni a tenger partján. Izrael fiai tanúi voltak a nagy tettnek, amelyet az Úr az Is egyiptomiakon véghezvitt. A népet félelem töltötte el az Úr színe előtt, és hittek az Úrnak és Mózesnek, az ő szolgájának.

Akkor Mózes Izrael fiaival együtt ezt az éneket énekelte az Úrnak:

VÁLASZOS ZSOLTÁR Kiv 15, 1–2. 3–4. 5–6. 17–18

5. tónus.

Válasz: Énekeljünk az Úrnak, * mert dicsőség övezi. Vö. 1. vers.

Előénekes: Énekeljünk az Úrnak, mert dicsőség övezi: * a lovat és lovasát a tengerbe vetette.

Az Úr az én erősségem és pajzsom, * szabadítóm ő lett nékem.

Dicsőítem őt, ő az én Istenem, * magasztalom, mert atyáim Istene.

Hívek: Énekeljünk az Úrnak, * mert dicsőség övezi.

E: Olyan az Úr, mint a hős harcos, * és „Mindenható” az ő neve.

A fáraó szekereit és seregét a tengerbe vetette, * válogatott harcosai elmerültek a Vörös-tengerbe.

H: Énekeljünk az Úrnak, * mert dicsőség övezi.

E: A hullámok elborították őket, * mint a kő, mélybe merültek.

A te jobbod Uram, erejével tündöklik, * Uram, jobbod szétzúzza az ellenséget.

H: Énekeljünk az Úrnak, * mert dicsőség övezi.

E: Bevezeted népedet, és elülteted örökséged hegyén, + melyet erős lakhelyeddé és szentélyeddé a te kezed formált. * Az Úr uralkodik örökkön-örökké.

H: Énekeljünk az Úrnak, * mert dicsőség övezi.

4. OLVASMÁNY Izajás próféta könyvéből Iz 54, 5–14

Örökre szóló irgalommal megkönyörült rajtad az Úr, a te Megváltód.

Az Úr így szól Jeruzsálemhez:

Maga a Teremtőd lesz hitvesed,

a Seregek Ura az ő neve.

Izrael Szentje lesz a Megváltód,

akit az egész föld Istenének nevez.

Igen, visszahív téged az Úr,

mint egy elhagyott és bánkódó lelkű asszonyt,

mint ifjúkorban eltaszított feleséget,

– a te Istened mondja ezt.

Igaz, elhagytalak egy röpke pillanatra,

de most nagy irgalommal visszafogadlak.

Amikor haragom fölgerjedt,

egy pillanatra elrejtettem előled arcomat.

De most örökre szóló irgalommal megkönyörülök rajtad.

Az Úr mondja ezt, a te Megváltód.

Úgy vagyok most, mint Noé napjaiban,

amikor megesküdtem, hogy Noé vízözöne

nem borítja el többé a földet.

Ugyanígy esküszöm, hogy többé nem haragszom rád,

és nem is fenyítelek meg.

Mert a hegyek megindulhatnak,

és megrendülhetnek a halmok,

de az én szeretetem nem hagy el téged,

és veled kötött békeszövetségem nem inog meg soha.

Az Úr mondja ezt, aki megkönyörült rajtad.

Ó, te szegény, akit annyi vihar tépett,

s akinek nincs vigasztalása!

Íme, drágakövekre helyezem falaidat,

és zafírokra rakom le alapodat.

Rubinból csinálok neked bástyákat,

kristályból kapukat és drágakövekből falakat.

Fiaid mindnyájan az Úr tanítványai lesznek,

békés jólétet adok gyermekeidnek.

Igazságosság lesz az alapod,

és elkerül a nyomorúság,

nem kell hát semmitől félned.

Elkerül a rettegés, hozzád nem is közelíthet.

Ez az Isten igéje.

VÁLASZOS ZSOLTÁR 29, 2 és 4. 5-6. 11 és 12a és 13b

6. tónus.

Válasz: Dicsőítelek, Uram, * mivel megmentettél engem. Vö. 2. vers.

Előénekes: Dicsőítelek, Uram, mivel megmentettél engem, * nem engedted, hogy ellenségeim ujjongjanak rajtam.

Uram, lelkemet kihoztad a halál országából, * életben tartottál, nehogy sírba szálljak.

Hívek: Dicsőítelek, Uram, * mivel megmentettél engem.

E: Zsoltárt zengjetek az Úrnak, ti, az ő szentjei, * és dicsérjétek az ő szent nevét.

Mert haragja csak egy pillanat, * de jósága végigkísér egész életünkön.

H: Dicsőítelek, Uram, * mivel megmentettél engem.

E: Ha este meg is látogat a sírás, * reggelre az öröm visszatér.

Meghallgatott az Úr, és megkönyörült rajtam, * az Úr lett az én segítségem.

H: Dicsőítelek, Uram, * mivel megmentettél engem.

E: Sírásomat örömre fordítottad, * Uram, Istenem, magasztallak mindörökké.

H: Dicsőítelek, Uram, * mivel megmentettél engem.

5. OLVASMÁNY Izajás próféta könyvéből Iz 55, 1-11

Gyertek hozzám, és élni fog lelketek. Örök szövetséget kötök veletek.

Így szól az Úr:

Ti szomjazók, gyertek a vízhez mind,

és bár nincsen pénzetek, siessetek ide!

Vegyetek ingyen gabonát és egyetek,

vegyetek pénz nélkül bort és tejet.

Miért költitek a pénzt arra, ami nem kenyér,

és a keresetet arra, ami nem lakat jól?

Hallgassatok ide, figyeljetek rám, akkor jó ételt esztek,

és kövér falatokban lesz részetek.

Fordítsátok felém fületeket és gyertek ide hozzám;

hallgassatok rám, és élni fog lelketek.

Örök szövetséget kötök veletek

a Dávidnak megígért irgalom jegyében.

Íme, tanúvá tettelek a népek előtt,

vezérré és parancsolóvá a nemzetek fölött.

Olyan nemzeteket hívsz majd meg,

amelyeket nem ismertél,

és olyanok sietnek hozzád,

akik nem ismertek,

az Úrért, a te Istenedért,

Izrael Szentjéért,

aki majd megdicsőít.

Keressétek az Urat, amíg megtaláljátok,

hívjátok segítségül, amíg közel van!

Hagyja el útját a gonosz,

és gondolatait a bűnös,

térjen vissza az Úrhoz, mert megkönyörül rajta,

Istenünkhöz, mert bőkezű a megbocsátásban.

Hiszen az én gondolataim nem a ti gondolataitok,

az én utaim nem a ti utaltok – mondja az Úr.

Igen, amennyivel magasabb az ég a földnél,

annyival magasabbak az én utaim a ti utaitoknál,

az én gondolataim – a ti gondolataitoknál.

Amint az eső és a hó lehull az égből, és nem tér oda vissza,

hanem megöntözi a földet, és termővé, gyümölcsözővé teszi,

hogy magot adjon a magvetőnek és kenyeret az éhezőnek,

éppúgy lesz a szavammal is, amely ajkamról fakad.

Nem tér vissza hozzám eredménytelenül,

hanem végbe viszi akaratomat,

és eléri, amiért küldtem.

Ez az Isten igéje.

VÁLASZOS ZSOLTÁR Iz 12, 2-3. 4bcd. 5-6

4g. tónus.

Válasz: Örömmel merítsetek vizet * az üdvösség forrásaiból. Vö. 3. vers.

Előénekes: Íme, Isten az én üdvösségem, * bízom benne, és nem félek.

Mert az Úr az én erősségem és dicsőségem, * ő lett nékem szabadulásom.

Hívek: Örömmel merítsetek vizet * az üdvösség forrásaiból.

E: Adjatok hálát az Úrnak, * magasztaljátok az ő nevét.

A népek közt hirdessétek tetteit, * emlékezzetek meg arról, hogy Fölséges az ő neve.

H: Örömmel merítsetek vizet * az üdvösség forrásaiból.

E: Zengjetek dalt az Úrnak, mert csodás dolgokat művelt: * tudja meg az egész világ!

Ujjongjatok és dicséretet mondjatok Sion lakói, * mert nagy a ti a körötökben Izrael szentje.

H: Örömmel merítsetek vizet * az üdvösség forrásaiból.

6. OLVASMÁNY Báruk próféta könyvéből Bár 3, 9-15. 32-4, 4

Járj az Úrfényének világosságában!

Halld meg, Izrael, az élet törvényét,

figyeljetek, hogy szert tegyetek a tudásra!

Izrael, miért vagy ellenséged országában, miért?

Miért öregedsz meg idegen földön?

Miért szennyezed be magad halottakkal,

miért számítanak azok közé, akik leszállnak az alvilágba?

Mert elhagytad a bölcsesség forrását!

Ha az Úr útján jártál volna,

akkor békében laknál mindörökké.

Tanuld meg, hol van a tudomány, hol az erő,

hol az értelem, s akkor megtudod azt is,

hol a maradandóság és az élet,

hol a szem ragyogása és a béke.

De ki fedezte föl ezek helyét,

és ki hatolt el kincseikhez?

Mindezt ismerte az, aki mindent tud,

ő átvizsgálta értelmével;

ő, aki mindörökre megalkotta a földet,

és betöltötte élőlényekkel;

ő, aki küldi a fényt, és az eljön,

de ha visszahívja, az remegve engedelmeskedik.

A csillagok vidáman ragyognak helyükön,

de ha ő szólítja őket, azt felelik: „Itt vagyunk!”

Vidáman csillognak alkotójuk előtt.

Ő a mi Istenünk, senki sem hasonlít hozzá!

Ő felkutatta a tudás minden útját,

s átadta Jákobnak, szolgájának,

és Izraelnek, akit szeretett.

Így jelent meg a földön

és társalgott az emberekkel.

Isten parancsainak könyve az,

a törvény, amely örökre megmarad.

Aki megtartja, élni fog,

aki elhagyja, meghal.

Térj vissza, Jákob, és öleld magadhoz,

járj fényének világosságában!

Ne engedd át dicsőségedet másnak,

és kiváltságodat más népeknek.

Boldogok vagyunk mi, Izrael fiai,

mert Isten tudtunkra adta, hogy mi kedves előtte.

Ez az Isten igéje.

VÁLASZOS ZSOLTÁR 18, 8. 9. 10. 11

2. tónus.

Válasz: Uram, Istenem, * örök életet adó igéid vannak. Vö. Jn 6, 69

Előénekes: Tökéletes az Úr törvénye, * megújítja a lelket.

Az Úr tanúságában bízhatunk, * bölcsességet ad a kicsinyeknek.

Hívek: Uram, Istenem, * örök életet adó igéid vannak.

E: Az Úr végzése igaz, * megvidámítja a szívet.

Az Úr parancsa világos, * fényt gyújt a szemnek.

H: Uram, Istenem, * örök életet adó igéid vannak.

E: Az Úr félelme tiszta: * örökké megmarad.

Az Úr ítéletei igazak, * és mind egyaránt jogosak.

H: Uram, Istenem, * örök életet adó igéid vannak.

E: Értékesebb az aranynál, * és a legdrágább drágakőnél.

Édesebb a méznél, * a csorduló lépesméznél.

H: Uram, Istenem, * örök életet adó igéid vannak.

7. OLVASMÁNY Ezekiel próféta könyvéből Ez 36, 16–17a. 18-28

Akkor majd tiszta vizet hintek rátok,

és új szívet adok nektek.

Az Úr szózatot intézett hozzám:

„Emberfia, Izrael háza a saját földjén lakott, de beszennyezte életmódjával és tetteivel. Ekkor rájuk zúdítottam haragomat a vér miatt, amelyet ontottak az országban, és a bálványok miatt, amelyekkel tisztátalanná tették azt. Szétszórtam őket a népek közé, és szétszélesztettem az országokban. Életmódjuk és tetteik szerint ítélkeztem fölöttük. A népek között, ahova kerültek, megszentségtelenítették szent nevemet, hiszen azt mondják róluk: Ez az Úr népe, az ő földjéről jöttek ki. De tekintettel voltam szent nevemre, amelyet Izrael háza megszentségtelenített a népek között, ahová került.

Ezért mondd meg Izrael házának: Ezt mondja az Úr, az Isten: Nem miattatok teszem ezt, Izrael háza, hanem szent nevemért, amelyet megszentségtelenítettetek a népek között, amelyek közé kerültetek. Szentté teszem nagy nevemet, amelyet gyalázat ért a népek között, amelyet megszentségtelenítettetek közöttük. Akkor majd megtudják a népek, hogy én vagyok az Úr – mondja az Úr, az Isten –, amikor a szemük láttára megmutatom rajtatok, hogy szent vagyok.

Kihozlak titeket a népek közül, összegyűjtelek minden országból, és visszaviszlek saját földetekre. Akkor majd tiszta vizet hintek rátok, hogy megtisztuljatok minden tisztátalanságtól, s minden bálványtól megtisztítalak benneteket.

Új szívet adok nektek és új lelket oltok belétek, kiveszem testetekből a kőszívet, és hússzívet adok nektek. Az én lelkemet oltom belétek, és gondoskodom róla, hogy parancsaim szerint éljetek, és szemetek előtt tartsátok törvényeimet, és hozzájuk igazodjatok. Abban az országban laktok majd, amelyet atyáitoknak adtam, s az én népem lesztek, én meg a ti Istenetek leszek.”

Ez az Isten igéje.

VÁLASZOS ZSOLTÁR 41, 3. 5bcd; 42, 3. 4

4g. tónus.

Válasz: Mint szarvasgím a források vizére, * úgy sóvárog utánad a lelkem, Istenem. Vö. 41, 2. vers.

Előénekes: Lelkem szomjazik az Isten után, + az élő Isten után, * mikor mehetek, hogy megjelenjek az Isten színe előtt?

Arra gondolok, + hogyan mentem be a csodás hajlékba Isten házáig, * miközben ujjongott és énekelt az ünneplő sokaság.

Hívek: Mint szarvasgím a források vizére, * úgy sóvárog utánad a lelkem, Istenem.

E: Küldd el világosságodat és hűségedet, * hogy azok vezessenek szent hegyedre és a te hajlékodba.

Odalépek Isten oltárához, + örömöm Istenéhez, * citeraszóval magasztallak téged, én Uram, Istenem.

H: Mint szarvasgím a források vizére, * úgy sóvárog utánad a lelkem, Istenem.

SZENTLECKE Róm 6, 3-11

Krisztus meghalt bűneinkért és végbevitte a megváltást. Mi a keresztségben öltjük magunkra halálának és feltámadásának misztériumát. Az ősegyházban Húsvét éjszakája a keresztség kiszolgáltatásának ünnepi alkalma volt. A feltámadt Krisztustól kapott új életnek abban kell megnyilvánulnia, hogy a hitből kiindulva tetteinkkel is őt követjük.

SZENTLECKE Szent Pál apostolnak a rómaiakhoz írt leveléből

Krisztus feltámadt a halálból,

és többé nem hal meg.

Testvéreim! Mi, akik Krisztus Jézusra megkeresztelkedtünk, az ő halálára keresztelkedtünk meg. A keresztségben ugyanis eltemetkeztünk vele együtt a halálba, hogy miként Krisztus az Atya dicsőségére A feltámadt a halálból, úgy mi is új életre keljünk. Mert ha halálának, hasonlóságában egybenőttünk vele, akkor feltámadásában is egy leszünk vele.

Hiszen tudjuk, hogy a régi embert bennünk azért feszítették vele együtt keresztre, hogy a bűnös test elpusztuljon, és ne szolgáljunk többé a bűnnek. Aki így meghalt, megszabadult a bűntől.

Ha Krisztussal meghaltunk, hisszük, hogy vele együtt élünk is. Tudjuk ugyanis, hogy Krisztus feltámadt a halálból, és többé nem hal meg: a halál nem uralkodik többé rajta. Halálával egyszer s mindenkorra meghalt a bűnnek, de életével Istennek él.

Úgy tekintsétek tehát magatokat, mint akik meghaltatok a bűnnek, és most az Istennek éltek, a mi Urunk Jézus Krisztusban.

Ez az Isten igéje.

VÁLASZOS ZSOLTÁR 117, 1–2. 16ab–17. 22–23

6. tónus.

Válasz: Alleluja, alleluja, alleluja. Vö. 6. szám.

Előénekes: Adjatok hálát az Úrnak, mert jó, * mivel irgalma örökké megmarad!

Mondja Izrael háza, hogy jó az Isten, * mivel irgalma örökké megmarad.

Hívek: Alleluja, alleluja, alleluja.

E: Az Úr jobb keze erősnek bizonyult: * az Úrnak jobbja fölemelt engem.

Nem halok meg, hanem élek, * és hirdetem az Úr nagy tetteit.

H: Alleluja, alleluja, alleluja.

E: A kő, amelyet az építők félredobtak, * íme, az vált szegletkővé.

Mindezt az Úr vitte végbe, * csodálatra méltó a mi szemünkben.

H: Alleluja, alleluja, alleluja.

EVANGÉLIUM Mk 16, 1-7

Az asszonyok a temetést akarják kiegészíteni, nem a feltámadást várják. De a szándékuk őszinte és a szeretet vezeti őket. Márk csak a puszta tetteket közli. A sírt üresen találják, de az csak bevezetés a hithez. A feltámadt Krisztus már nem a mi világunk tartozéka, ezért létéről csak természetfölötti jel tájékoztathat. Ezt kapják meg az angyali jelenésben. A lényeges mondanivaló az, hogy az a Jézus támadt fel, akit keresztre feszítettek és oda temettek a sírba. Ő győzött a halál és a bűn felett. De a hit az egész egyházé, ezért irányítja az angyal az asszonyokat az apostolokhoz.

+ EVANGÉLIUM Szent Márk könyvéből

A názáreti Jézus, akit keresztre feszítettek,

feltámadt.

Amikor elmúlt a szombat, Mária Magdolna, Mária, Jakab anyja, és Szalóme drága keneteket vásároltak, és elmentek, hogy megkenjék Jézus holttestét. A hét első napján, kora reggel, amikor a nap felkelt, a sírhoz mentek.

Ezt mondták egymásnak: „Ki fogja nekünk elhengeríteni a követ a sír bejárata elől?” De amikor odanéztek, látták, hogy a kő el van hengerítve, pedig igen nagy volt.

Bementek a sírba, és egy fehér ruhába öltözött ifjút láttak, amint ott ült jobb felől. Megrémültek, de az megszólította őket: „Ne féljetek! Ti a keresztre feszített názáreti Jézust keresitek. Feltámadt, nincs itt! Nézzétek, itt van a hely, ahová temették. Siessetek, és mondjátok meg tanítványainak és Péternek: Előttetek megy Galileába. Ott meglátjátok majd őt, amint megmondta nektek.”

Ezek az evangélium igéi.

Húsvétvasárnap

OLVASMÁNY ApCsel 10, 34a. 37-43

Péter a megtért pogányok előtt tanúskodik Jézus feltámadásáról. Az apostolokat az ószövetségi jövendöléseken és az üres síron kívül a megjelenések győzték meg a természetfölötti eseményről. Jézus élő valóságában mutatkozott meg előttük (vele együtt ettek!), de azt is igazolta, hogy már megdicsőült, az Atyánál van és hatalommal rendelkezik. Őt mint embert az Atya ereje támasztotta fel, s hatalmat adott neki, hogy ő legyen majd az élők és holtak bírája.

OLVASMÁNY az Apostolok Cselekedeteiből

Mi ettünk és ittunk vele, miután feltámadt a halálból.

Abban az időben Péter szólásra nyitotta ajkát, és ezeket mondta:

„Ti tudjátok, hogy mi minden történt Galileától egészen Júdeáig attól kezdve, hogy János hirdette a keresztséget: Hogyan kente fel az Isten a názáreti Jézust Szentlélekkel és hatalommal. Ő pedig, ahol csak járt, jótetteket vitt végbe, és meggyógyított minden ördögtől megszállottat, mert vele volt az Isten. Mi tanúi vagyunk mindannak, amit Júdea egész területén és Jeruzsálemben tett. Keresztre feszítették, de harmadnap feltámasztotta Isten, és látható alakban megmutatta őt, ha nem is az egész népnek, de az Isten által előre kijelölt tanúknak, vagyis nekünk. Mi ettünk és ittunk vele, miután feltámadt a halálból.

És ő megparancsolta nekünk, hogy hirdessük a népnek és tanúsítsuk, hogy ő az, akit Isten az élők és holtak bírájául rendelt. Minden próféta tanúságot tesz arról, hogy aki hisz benne, elnyeri bűnei bocsánatát.”

Ez az Isten igéje.

VÁLASZOS ZSOLTÁR 117, 1-2. 16ab–17. 22-23

6. tónus.

Válasz: Ezt a napot az Úristen adta: * örvendjünk és vigadjunk rajta. Vö. 24. vers.

Vagy: Alleluja, alleluja, alleluja. 6. szám.

Előénekes: Adjatok hálát az Úrnak, mert jó, * mivel irgalma örökké megmarad.

Mondja Izrael háza, hogy jó az Isten, * mivel irgalma örökké megmarad.

Hívek: Ezt a napot az Úristen adta: * örvendjünk és vigadjunk rajta.

Vagy: Alleluja, alleluja, alleluja.

E: Az Úr jobb keze erősnek bizonyult: * az Úrnak jobbja fölemelt engem.

Nem halok meg, hanem élek, * és hirdetem az Úr nagy tetteit.

H: Ezt a napot az Úristen adta: * örvendjünk és vigadjunk rajta.

Vagy: Alleluja, alleluja, alleluja.

E: A kő, amelyet az építők félredobtak, * íme, az vált szegletkővé.

Mindezt az Úr vitte végbe, * csodálatra méltó a mi szemünkben.

H: Ezt a napot az Úristen adta: * örvendjünk és vigadjunk rajta.

Vagy: Alleluja, alleluja, alleluja.

SZENTLECKE Kol 3, 1-4

Krisztus feltámadása a mi feltámadásunknak is a forrása. A hívő ember a keresztség által öltözik be az ő halálába és feltámadásába. Ezért mondja az apostol, hogy „Isten vele együtt minket is feltámasztott.” A vele való új közösség arra ösztönöz, hogy életünket az égi értékek felé irányítsuk, mert csak így lehetünk azok örökösei.

SZENTLECKE Szent Pál apostolnak a kolosszeiekhez írt leveléből

Azt keressétek, ami odafönt van,

ahol Krisztus ül az Isten jobbján.

Testvéreim! Krisztussal együtt ti is feltámadtatok. Keressétek tehát azt, ami odafönt van, ahol Krisztus ül az Isten jobbján. Az égiekre irányuljon figyelmetek, ne a földiekre. Hiszen meghaltatok, és életetek Krisztussal az Istenben van elrejtve.

Amikor azonban Krisztus, a mi életünk, újra megjelenik, vele együtt ti is megjelentek a dicsőségben.

Ez az Isten igéje.

Vagy tetszés szerint:

SZENTLECKE Szent Pál apostolnak a korintusiakhoz írt első leveléből 5, 6b-8

El a régi kovásszal, hogy új tésztává legyetek!

Testvéreim! Nem tudjátok, hogy egy kevés kovász az egész tésztát megkeleszti? El a régi kovásszal, hogy új tésztává legyetek, aminthogy kovásztalanok is vagytok! Hiszen húsvéti bárányunkat, Krisztust feláldozták!

Ünnepeljünk tehát, de ne a régi kovásszal, sem a romlottság és gonoszság kovászával, hanem a tisztaság és az igazság kovásztalan kenyerével!

Ez az Isten igéje.

SZEKVENCIA

A húsvéti Bárányt keresztények dicsérve áldják!

Krisztus, ártatlan Bárány:

vérének árán nyája bűneiért megengesztelte Atyját.

Benne élet és halál csodás nagy párharcra száll:

élet Ura a sírból felkél, és győztesen él.

Mária Magdolna, mondd, mit láttál utadon!

„Az élő Krisztusnak sírját, feltámadt Urunk nagy diadalmát,

angyalok jelenését, Urunk halotti leplét.

Feltámadt Krisztus, reményetek: Galileába megy előttetek.”

Krisztus a halálból valóban feltámadt, tudjuk.

Győztes Király, könyörülj meg rajtunk!

Vagy:

Húsvét tiszta áldozatát a hívek áldva áldják.

Bárány megváltja nyáját,

és az ártatlan Krisztus már kiengeszteli értünk Atyját.

Élet itt a halállal megvitt csodacsatával, a holt Életvezér ma Úr és él!

Mária, szentasszony, mondd, mit láttál utadon?

„Az élő Krisztusnak sírját, s a Fölkeltnek láttam glóriáját.

Angyali tanúkat, szemfedőt és gyolcsokat.

Feltámadt reményem, Krisztus, Galileába elétek indult.”

Tudjuk, Krisztus feltámadott és diadalmas.

Ó győztes Királyunk, légy irgalmas? (Éneklő Egyház, 547.)

ALLELUJA

Alleluja. 2. szám.

Krisztus, a mi húsvéti Bárányunk már feláldozta magát. * Üljük meg tehát az Úrral a húsvéti lakomát. 1 Kor 5, 7b-8a – 2. tónus.

Alleluja.

EVANGÉLIUM Jn 20, 1-9

Az apostolok hite meggyőző jeleken nyugodott. A megjelenésekben meggyőződtek arról, hogy ugyanaz a személy áll előttük, mint akit halála előtt ismertek, ugyanazzal a szeretettel és a megváltás művének a befejezésével. Itt minden szent és meggyőző. Az üres sír felébresztette az apostolok csodálkozását, de a hitet a megjelenés adta. Ennek tartalma az, hogy Jézus a valóságos halálon ment át a valóságos örök életbe, s ezzel megmutatta, hogy mi a földi élet egyetlen célja.

+ EVANGÉLIUM Szent János könyvéből

Jézusnak fel kellett támadnia a halálból.

A hét első napján, kora reggel, amikor még sötét volt, Mária Magdolna kiment a sírhoz. Odaérve látta, hogy a követ elmozdították a sírtól. Erre elfutott Simon Péterhez és a másik tanítványhoz, akit Jézus szeretett, és hírül adta nekik: „Elvitték az Urat a sírból, és nem tudom, hova tették?”

Péter és a másik tanítvány elindult, és a sírhoz sietett. Futottak mind a ketten, de a másik tanítvány gyorsabban futott, mint Péter, és hamarabb ért a sírhoz. Benézett, és látta az otthagyott gyolcsleplet, de nem ment be. Közben odaért Simon Péter is. Ő is látta az otthagyott lepleket és a kendőt, amely Jézus fejét takarta. Ez nem volt együtt a leplekkel, hanem külön feküdt összehajtva egy helyen.

Akkor bement a másik tanítvány is, aki először ért a sírhoz. Látta mindezt és hitt. Addig ugyanis még nem értették meg, hogy Jézusnak fel kellett támadnia a halálból.

Ezek az evangélium igéi.

Vagy más evangélium, este mondott szentmisére:

+ EVANGÉLIUM Szent Lukács könyvéből (24, 13–35)

Amikor a kenyeret megtörte, felismerték.

Húsvétvasárnap ketten a tanítványok közül egy Emmausz nevű faluba mentek, amely Jeruzsálemtől hatvan stádiumra (két-három óra járásnyira) fekszik. Útközben megbeszélték egymás között mindazt, ami történt. Míg beszélgettek és vitatkoztak, egyszerre maga Jézus közeledett feléjük, és hozzájuk szegődött. Ők azonban nem ismerték meg őt, mert látásukban akadályozva voltak. Jézus megkérdezte őket: „Milyen dolgokról beszélgettetek egymással útközben?” Erre szomorúan megálltak, és egyikük, akit Kleofásnak hívtak, ezt válaszolta neki: „Te vagy talán az egyetlen idegen Jeruzsálemben, aki nem tudja, mi történt ott ezekben a napokban?”

Ő megkérdezte: „Miért, mi történt?” Azok ezt felelték: „A názáreti Jézus esete, aki szóban és tettben nagyhatású próféta volt Isten és az egész nép előtt. Főpapjaink és elöljáróink kiszolgáltatták őt, hogy halálra ítéljék, és keresztre feszítsék. Pedig mi azt reméltük, hogy ő váltja meg Izraelt. Azóta, hogy ezek történtek, már három nap telt el, és néhány hozzánk tartozó asszony is megzavart bennünket. Hajnalban a sírnál voltak, de nem találták ott a holttestét. Azzal a hírrel tértek vissza, hogy angyalok jelentek meg nekik, akik azt állították, hogy él. Közülünk néhányan el is mentek a sírhoz, és úgy találtak mindent, ahogyan az asszonyok mondták, őt magát azonban nem látták.”

Jézus erre így szólt: „Ó, ti oktalanok, ti késedelmes szívűek! Képtelenek vagytok hinni abban, amit a próféták jövendöltek! Hát nem ezeket kellett elszenvednie a Messiásnak, hogy bemehessen dicsőségébe?” Aztán Mózesen kezdve valamennyi prófétából megmagyarázta, ami az Írásokban őróla szól.

Közben odaértek a faluhoz, ahová tartottak. Úgy tett, mintha tovább akarna menni. De azok marasztalták és kérték: „Maradj velünk, mert esteledik, és lemenőben már a nap.” Betért tehát, hogy velük maradjon.

Amikor asztalhoz ültek, kezébe vette a kenyeret, áldást mondott, megtörte, és odanyújtotta nekik. Erre megnyílt a szemük, és felismerték. De ő eltűnt előlük.

Akkor azt mondták egymásnak: „Ugye lángolt a szívünk, amikor útközben beszélt hozzánk, és kifejtette az Írásokat?”

Még abban az órában útrakeltek, és visszatértek Jeruzsálembe. Ott egybegyűlve találták a tizenegyet és társaikat. Azok ezzel fogadták őket: „Valóban feltámadt az Úr, és megjelent Simonnak!” Erre ők is elbeszélték, mi történt az úton, és hogyan ismerték fel Jézust a kenyértörésben.

Ezek az evangélium igéi.

Húsvéthétfő

OLVASMÁNY ApCsel 2, 14. 22–33

Péter pünkösdi beszédének igazi tartalma a Jézus feltámadásáról való tanúskodás. A Szentlélek elküldése is annak bizonyítéka, hogy Ő él és az Atyánál van. A Szentlélek megvilágosító hatása alatt megértik a régi jövendöléseket is. Itt Péter a 16. (15.) zsoltárt magyarázza. Azután azt is megértik, hogy Jézus élete olyan volt, amelyet a sír nem nyelhetett el. Igazában földi működése közben is lélekben az Atyánál volt.

OLVASMÁNY az Apostolok Cselekedeteiből

Isten feltámasztotta Jézust,

és ennek mi mindannyian tanúi vagyunk.

Pünkösd napján Péter a tizenegy kíséretében előlépett, és hangos szóval így beszélt:

„Zsidó férfiak és Jeruzsálem egész népe! Figyeljetek és hallgassátok meg szavamat! Izraelita férfiak, fontoljátok meg e dolgokat!

A názáreti Jézust Isten igazolta előttetek, amikor, mint tudjátok, általa hatalmas csodákat és jeleket vitt végbe köztetek. Ezt az embert ti, az Isten előre elhatározott terve szerint kiszolgáltattátok, és gonosz kezek által keresztre feszítettétek, majd megöltétek. Isten azonban feloldotta a halál bilincseit, és feltámasztotta őt. Lehetetlen is volt, hogy a halál fogva tartsa, hiszen Dávid így jövendölt róla:

Szemem előtt az Úr mindenkoron,

ő áll jobbomon, meg nem inoghatok.

Örvend a szívem, az ajkam énekel,

és testem is békében nyugszik el.

Lelkemet a holtak honában nem hagyod,

hogy Szented romlást lásson, nem akarod.

Az élet útját mutatod meg nekem,

színed előtt örülni gyönyörűségem.

Férfiak, testvéreim! Hadd mondjam el nektek őszintén ősatyánkról, Dávidról, hogy miután meghalt és eltemették, sírja mind a mai napig itt van köztünk. De próféta volt, és tudta, hogy az Isten esküvel megerősített ígéretet tett: utódai közül ültet majd valakit trónjára. Ezért a jövőbe látva, Krisztus feltámadására utalva mondta, hogy nem marad az alvilágban, és testét nem éri romlás. Jézus feltámadt a halálból, és ennek mi mindannyian tanúi vagyunk.”

Ez az Isten igéje.

VÁLASZOS ZSOLTÁR 15, 1-2a és 5. 7-8. 9-10. 11

1 D 2 tónus.

Válasz: Védelmezz engem, Istenem, * hiszen tebenned bízom. Vö. 1. vers.

Vagy: Alleluja, alleluja, alleluja.

Előénekes: Istenem, oltalmazz engem, mert benned bízom! * Azt mondom Uramnak: „Istenem te vagy nékem.”

Istenem az én osztályrészem és sorsom kelyhe: * örökségemet tőle várom.

Hívek: Védelmezz engem, Istenem, * hiszen tebenned bízom.

Vagy: Alleluja, alleluja, alleluja.

E: Áldom az Urat, mert tanácsot adott nekem, * éjjel-nappal erre tanít szívem mélye.

Mindenkor Istent tartom szemem előtt; * jobbomon ő áll, semmitől sem félek.

H: Védelmezz engem, Istenem, * hiszen tebenned bízom.

Vagy: Alleluja, alleluja, alleluja.

E: Örvend a szívem, és dalt zeng a lelkem, * sőt testem is megnyugszik bízva.

Mert nem hagyod lelkem az alvilág mélyén, * és testemnek romlás nem árthat.

H: Védelmezz engem, Istenem, * hiszen tebenned bízom.

Vagy: Alleluja, alleluja, alleluja.

E: Megmutatod nekem az élet útját, * és a végtelen boldogságot, midőn szent orcád látom.

Gyönyörűségre hívtál engem, * jobbod mellett szünet nélkül.

H: Védelmezz engem, Istenem, * hiszen tebenned bízom.

Vagy: Alleluja, alleluja, alleluja.

Mondható a Szekvencia is, lásd 138.

ALLELUJA

Alleluja. 5. szám.

Ezt a napot az Úristen adta. * Örvendjünk és vigadjunk rajta! Zsolt 117, 24 – 5. tónus.

Alleluja.

EVANGÉLIUM Mt 28, 8–15

Az evangélista két képet tár elénk. Az asszonyokat, akik azzal jönnek a sírhoz, hogy a szeretet művét elvégezzék. Ők tudnak hinni a megjelenés hatása alatt, sőt leborulva hódolnak. A másik kép az őrök bemutatása. Ők is látnak jeleket, de életük beszorulta földi dolgok közé. Nekik a hazugság is megoldás, ha hasznuk van belőle. Ugyanez áll az elvakult főtanácsra is.

+ EVANGÉLIUM Szent Máté könyvéből

Vigyétek hírül testvéreimnek, hogy menjenek Galileába.

Ott viszontláthatnak engem.

Abban az időben:

Az asszonyok gyorsan elsiettek a sírtól. Remegve, de nagy örömmel futottak, hogy megvigyék a hírt a tanítványoknak. És íme, egyszerre Jézus jött velük szemben, és megszólította őket: „Üdv nektek!” Ők pedig odasiettek hozzá, leborultak előtte, és átkarolták a lábát. Ekkor Jézus így szólt hozzájuk: „Ne féljetek! Siessetek, vigyétek hírül testvéreimnek, hogy menjenek Galileába, mert ott viszontláthatnak engem.”

Még úton voltak, amikor néhány őr bement a városba, és jelentette a főpapoknak a történteket. Ezek a vénekkel együtt tanácsot tartottak. Úgy határoztak, hogy sok pénzt adnak a katonáknak, és meghagyják nekik: „Mondjátok azt, hogy éjnek idején, amíg mi aludtunk, odajöttek a tanítványai, és ellopták a holttestet. Ha tudomást szerez róla a helytartó, mi majd megnyugtatjuk, és kimentünk benneteket.” Azok elfogadták a pénzt, és úgy tettek, ahogy meghagyták nekik. Ez a szóbeszéd mind a mai napig el van terjedve a zsidók között.

Ezek az evangélium igéi.

Húsvét 2. vasárnapja

OLVASMÁNY ApCsel 4, 32-35

Az első keresztény közösség hite a feltámadt Krisztusra épült. Életüket a szeretet gyakorlása jellemezte: Jézus meghozta nekik az üdvösség örömhírét, ők is örömet szereznek másoknak. Amellett megtapasztalták, hogy a feltámadt Krisztus, aki elküldte nekik a Szentlelket, természetfeletti erőket is mozgósít az Egyházban. apostolok igehirdetését jelek és csodák kísérték, s ugyanilyen jelnek számított a szeretet gyakorlása is.

OLVASMÁNY az Apostolok Cselekedeteiből

Az igazi keresztények egy szívvel, egy lélekkel szeretik egymást.

Azokban a napokban: A hívő sokaság egy szív, egy lélek volt. Egyikük sem mondta vagyonát sajátjának, hanem mindenük közös volt. Az apostolok nagy erővel tanúsították Urunk, Jézus feltámadását, és mindnyájan bővelkedtek a kegyelemben.

Nem akadt köztük szűkölködő, mert akinek földje vagy háza volt, eladta, és az érte kapott pénzt elhozta, az apostolok lába elé tette, és szétosztották mindenkinek, szükségéhez mérten.

Ez az Isten igéje.

VÁLASZOS ZSOLTÁR 117, 2-4. 16ab-18. 22–24

6. tónus.

Válasz: Adjatok hálát az Úrnak, mert jó, * mivel irgalma örökké megmarad. 1. vers.

Vagy: Alleluja, alleluja, alleluja.

Előénekes: Mondja Izrael háza, hogy jó az Isten, * mivel irgalma örökké megmarad.

Mondja Áron papi háza is, * mivel irgalma örökké megmarad.

Mondják, akik félik az Urat, * mivel irgalma örökké megmarad.

Hívek: Adjatok hálát az Úrnak, mert jó * mivel irgalma örökké megmarad.

Vagy: Alleluja, alleluja, alleluja.

E: Az Úr jobb keze erősnek bizonyult, * az Úrnak jobbja fölemelt engem.

Nem halok meg, hanem élek, * és hirdetem az Úr nagy tetteit.

Megfenyített az Úr és megpróbált, * de nem adott halálra engem.

H: Adjatok hálát az Úrnak, mert jó, * mivel irgalma örökké megmarad.

Vagy: Alleluja, alleluja, alleluja.

E: A kő, amelyet az építők félredobtak, * íme, az vált szegletkővé.

Mindezt az Úr vitte végbe, * csodálatra méltó a mi szemünkben.

Ezt a napot az Úristen adta, * örvendjünk és vigadjunk rajta.

H: Adjatok hálát az Úrnak, mert jó, * mivel irgalma örökké megmarad.

Vagy: Alleluja, alleluja, alleluja.

SZENTLECKE 1 Jn 5, 1-6

Ha, jézusban bizonyítékot kaptunk arról, hogy az Atya szereti a világot, akkor a szeretetet nekünk is viszonoznunk kell. Nem érzelemmel, hanem Isten akaratának teljesítésével, amiben benne van a felebaráti szeretet is. Ezzel legyőzzük a világ kísértését is. Ehhez a harchoz van erőnk, mert, jézus alapított szentségeket, a kegyelem eszközeit. A kereszten az oldalából kifolyó vér és víz az egyházatyák magyarázata szerint a keresztséget és az Oltáriszentséget jelképezte, mint szeretetének ajándékait.

SZENTLECKE Szent János apostol első leveléből

Mindenki, aki Istentől való, legyőzi a világot.

Testvéreim! Mindenki, aki hiszi, hogy Jézus a Krisztus, az Isten szülötte; aki pedig a szülőt szereti, szereti a szülöttét is. Abból tudjuk meg, hogy szeretjük Isten gyermekeit, ha szeretjük az Istent, és eleget teszünk parancsainak. Mert az az Isten iránti szeretet, hogy megtartjuk parancsait. Parancsai nem nehezek.

Mert mindenki, aki az Istentől született, legyőzi a világot. És ez a győzelem – győzelem a világ fölött! – a mi hitünk. Ki győzi le a világot, ha nem az, aki hiszi, hogy Jézus az Isten Fia?

Ő az, aki víz és vér által jött, Jézus Krisztus. Nem csupán víz által, hanem víz és vér által. És a Lélek tesz tanúságot róla, mert a Lélek igazság.

Ez az Isten igéje.

Mondható a Szekvencia is, lásd 138.

ALLELUJA

Alleluja. 5. szám.

Jézus mondja: + „Most már hiszel, Tamás, mert láttál engem. * Boldogok, akik nem láttak, és mégis hittek.” Jn 20, 29 – 5. tónus.

Alleluja.

EVANGÉLIUM Jn 20, 19-31

A „békesség nektek” köszöntés jelezni akarja, hogy a kereszthalál és a feltámadás meghozta a kiengesztelődést. Pál apostol később azt mondja majd, hogy Jézus az ellenünk szóló vádlevelet felszögezte a fára (Kol 2, 14). Jézus az Egyházra is ráruházta a bűnbocsátó hatalmat. Ezzel megadta a lehetőséget, hogy minden zsákutca után újra kezdhessük életünket. Ezek az adományok a későbbi hívőkre is vonatkoznak, tehát ők sem lesznek rosszabb helyzetben, mint a szemtanúk. Az apostolok és az Egyház tanúskodása őket is meggyőzi az igazságról.

+ EVANGÉLIUM Szent János könyvéből

Nyolc nap múlva eljött Jézus.

Amikor a hét első napján (Húsvétvasárnap) beesteledett, Jézus megjelent a tanítványoknak ott, ahol együtt voltak, pedig a zsidóktól való félelmükben zárva tartották az ajtót. Belépett és így szólt hozzájuk: „Békesség nektek!” Miután ezt mondta, megmutatta nekik a kezét és az oldalát. Az Úr láttára öröm töltötte el a tanítványokat.

Jézus megismételte: „Békesség nektek! Amint engem küldött az Atya, úgy küldelek én is titeket.” E szavak után rájuk lehelt, és így folytatta: „Vegyétek a Szentlelket! Akinek megbocsátjátok bűneit, az bocsánatot nyer, s akinek nem bocsátjátok meg, az nem nyer bocsánatot.”

A tizenkettő közül az egyik, Tamás, vagy melléknevén Iker, nem volt velük, amikor Jézus megjelent nekik. Később a tanítványok elmondták neki: „Láttuk az Urat.” De ő így szólt: „Hacsak nem látom kezén a szegek nyomát, ha nem érintem ujjaimat a szegek helyéhez, és nem tapintom meg kezemmel oldalát, én nem hiszem!”

Nyolc nap múlva ismét együtt voltak a tanítványok. Tamás is ott volt velük. Ekkor újra megjelent Jézus, bár az ajtó zárva volt. Belépett és köszöntötte őket: „Békesség nektek!” Tamásnak pedig ezt mondta: „Nyújtsd ide az ujjadat és nézd a kezemet! Nyújtsd ki a kezedet és érintsd meg oldalamat! Ne légy hitetlen, hanem hívő!” Tamás így válaszolt: „Én Uram, én Istenem?” Jézus ezt mondta neki: „Most már hiszel, Tamás, mert láttál engem. Boldogok, akik nem láttak, és mégis hisznek!”

Jézus még sok más csodajelet is művelt tanítványai szeme láttára, de azok nincsenek megírva ebben a könyvben. Ezeket viszont megírták, hogy higgyétek: Jézus a Messiás, az Isten Fia, és hogy a hit által életetek legyen benne.

Ezek az evangélium igéi.

Húsvét 3. vasárnapja

OLVASMÁNY ApCsel 3, 13–15. 17–19

Jézus csodatevő hatalmával igazolta tanítványait, elsősorban Pétert. Ő azonban nem keresi saját dicsőségét, hanem csak azt, hogy Jézus feltámadásáról tanúságot tegyen. A zsidók előtt a legjobb bizonyíték annak kimutatása volt, hogy Jézus halála és feltámadása a jövendölések szerint ment végbe. Ezért mondja Péter, hogy „atyáink Istene” támasztotta fel. Jézus feltámadása egyébként jel is, amely megtérésre szólít fel, hiszen igazolódott benne, hogy van örök élet

OLVASMÁNY az Apostolok Cselekedeteiből

Az élet Fejedelmét megöltétek,

Isten azonban feltámasztotta őt a halálból.

Azokban a napokban Péter így beszélt a néphez:

Ábrahám, Izsák és Jákob Istene, atyáink Istene megdicsőítette Szolgáját, Jézust, akit ti kiszolgáltattatok és megtagadtatok Pilátus színe előtt, noha ő úgy határozott, hogy szabadon bocsátja. Ti azonban megtagadtátok a Szentet és az Igazat, és (Pilátust) arra kértétek, hogy a gyilkosnak kegyelmezzen, az élet Fejedelmét pedig megöltétek. Isten azonban feltámasztotta őt a halálból, és ennek mi tanúi vagyunk.

Tudom, testvérek, hogy csak tudatlanságból cselekedtétek, amit tettetek, ahogy vezetőitek is. Isten azonban így teljesítette be, amit minden prófétájának szájával hirdetett: hogy az ő Fölkentjének szenvednie kell. Tartsatok hát bűnbánatot, és térjetek meg, hogy bűneitek bocsánatot nyerjenek.

Ez az Isten igéje.

VÁLASZOS ZSOLTÁR 4, 2. 4. 7. 9

4g. tónus.

Válasz: Ragyogtasd ránk, Uram, * arcod fényességét! 7a. vers.

Vagy: Alleluja. 4. szám.

Előénekes: Midőn segítségül hívtalak, * meghallgattál engem, igazságom Istene.

Szorult helyzetemben megsegítettél engem; * könyörülj rajtam, és hallgasd meg imámat.

Hívek: Ragyogtasd ránk, Uram, * arcod fényességét!

Vagy: Alleluja.

E: Tudjátok meg: + Az Úr csodásan megmenti hívét; * meghallgat az Úr, ha hozzá kiáltok.

H: Ragyogtasd ránk, Uram, * arcod fényességét!

Vagy: Alleluja.

E: Mondják sokan: + „Ki részesít jóban minket?” Ragyogtasd ránk, Uram, arcod fényességét!

H: Ragyogtasd ránk, Uram, * arcod fényességét!

Vagy: Alleluja.

E: Alig térek nyugovóra, békében elalszom, * mert egyedül te adsz nékem biztonságot, Uram.

H: Ragyogtasd ránk, Uram, * arcod fényességét!

Vagy: Alleluja.

SZENTLECKE 1 Jn 2, 1-5a

A keresztények számára mindig vigasztaló tudat, hogy Krisztus engesztelő áldozat lett és közbenjárását folytatja a mennyben. Az Egyház ezt az igazságot képviseli a világ előtt is. A megszentelődés lehetséges, mert megkapjuk hozzá a kegyelmet De az is következik belőle, hogy az üdvösség útja csak Krisztus követése lehet. Aki nem tartja meg parancsait, az nem veszi komolyan közbenjárói szerepét

SZENTLECKE Szent János apostol első leveléből

Krisztus az engesztelő áldozat bűneinkért,

sőt az egész világ bűneiért.

Gyermekeim! Ezeket azért írom, hogy ne kövessetek el bűnt. De ha valaki bűnbe esik, van szószólónk az Atyánál: Jézus Krisztus, az Igaz.

Ő az engesztelő áldozat bűneinkért, nemcsak a mieinkért, hanem az egész világ bűneiért is.

Abból tudjuk meg, hogy megismertük, ha megtartjuk parancsait. Aki azt mondja: „ismerem”, de parancsait nem tartja meg, az hazudik, és nincs meg benne az igazság. De aki megtartja tanítását, abban az Isten szeretete valóban tökéletes.

Ez az Isten igéje.

ALLELUJA

Alleluja. 6. szám.

Urunk, Jézus, tárd fel nekünk az Írások értelmét! * Hadd lángoljon a szívünk, midőn tanítasz minket! Lk 24, 32 – 6. tónus.

Alleluja.

EVANGÉLIUM Lk 24, 35–48

A tanítványok először csak arról értesültek, hogy a sír üres. Ez önmagában még nem győzte meg őket. A hithez természetfeletti jel és belső kegyelem szükséges. Ezt kapták meg az emmauszi tanítványok. Az első jel a jövendölésekből leszűrt tanítás. Istennek megvolt a terve a Messiás szenvedésével, hiszen az szolgáltatott elégtételt a világ bűneiért. A második jelet akkor adta, amikor egy pillanatra megnyitotta szemüket, hogy felismerjék őt a kenyértörésnél. Ez részben megjelenés volt, részben kegyelmi megvilágosítás. A további össze, függéseket már az apostoloknál keresik.

+ EVANGÉLIUM Szent Lukács könyvéből

A Messiásnak szenvednie kellett,

és harmadnapra feltámadnia a halálból.

Abban az időben:

Az (Emmauszból visszatért) tanítványok beszámoltak az úton történtekről, meg arról, hogyan ismerték fel Jézust a kenyértöréskor.

Míg ezekről beszélgettek, egyszer csak megjelent köztük (Jézus), és köszöntötte őket: „Békesség nektek!” Ijedtükben és félelmükben azt vélték, hogy szellemet látnak. De ő így szólt hozzájuk: „Miért ijedtetek meg, és miért támad kétely a szívetekben? Nézzétek meg kezemet és lábamat! Én vagyok. Tapintsatok meg és lássátok! A szellemnek nincs húsa és csontja, de amint látjátok, nekem van.” Ezután megmutatta nekik a kezét és a lábát.

De örömükben még mindig nem mertek hinni, és csodálkoztak. Ezért így szólt hozzájuk: „Van itt valami ennivalótok?” Adtak neki egy darab sült halat. Fogta és a szemük láttára evett belőle.

Aztán így szólt hozzájuk: „Ezeket mondtam nektek, amikor még veletek voltam. Be kell teljesednie mindannak, amit rólam Mózes törvényében, a prófétákban és a zsoltárokban írtak.” Ekkor megnyitotta értelmüket, hogy megértsék az Írásokat.

Majd így folytatta: „Meg van írva, hogy a Messiásnak szenvednie kell, és harmadnap fel kell támadnia a halálból. Nevében megtérést és bűnbocsánatot kell hirdetni Jeruzsálemtől kezdve minden népnek. Ti tanúi vagytok ezeknek. Én meg kiárasztom rátok Atyám ígéretét.”

Ezek az evangélium igéi.

Húsvét 4. vasárnapja

OLVASMÁNY ApCsel 4, 8-12

Péter beszéde a főtanács előtt nem védekezés, hanem missziós igehirdetés. Tanúskodik arról, hogy az Egyház minden kegyelmi ereje a feltámadt Krisztustól ered. Őt lehetetlenné akarták tenni, de a feltámadásban beöltözött a hatalomba és dicsőségbe. Ő a szegletkő, amelyen Isten országa nyugszik. az részesül az örök életben, aki hittel segítségül hívja az ő nevét.

OLVASMÁNY az Apostolok Cselekedeteiből

Nem adatott más név, amelyben üdvözülhetünk.

Azokban a napokban: Péter a Szentlélektől eltelve így szólt: „Népünk elöljárói és ti vének! Ha ti ma azért hallgattok ki minket – miután egy beteggel jót tettünk –, hogy vajon ő hogyan is gyógyult meg, hát tudjátok meg mindannyian, ti és Izrael egész népe, hogy ez az ember annak a názáreti Jézus Krisztusnak a neve által áll itt előttetek egészségesen, akit ti keresztre feszítettetek, és akit az Isten feltámasztott a halálból.

Ő az a kő, amelyet ti, építők elvetettetek, és mégis szegletkővé lett. Nincs üdvösség senki másban. Mert nem adatott más név az ég alatt az embereknek, amelyben üdvözülhetünk.”

Ez az Isten igéje.

VÁLASZOS ZSOLTÁR 117, 1 és 8-9. 21-23. 26 és 28cd és 29

6. tónus.

Válasz: A kő, amelyet az építők félredobtak, * íme, az lett szegletkővé. 22. vers.

Vagy: Alleluja, alleluja, alleluja. 6. szám.

Előénekes: Adjatok hálát az Úrnak, mert jó, * mivel irgalma örökké megmarad!

Jobb az Úrnál keresni oltalmat, * mint emberekben bizakodni.

Jobb az Úrnál keresni oltalmat, * mint hatalmasokban reménykedni.

Hívek: A kő, amelyet az építők félredobnak, * íme, az lett szegletkővé.

Vagy: Alleluja, alleluja, alleluja.

E: Hálát adok, mert meghallgattál engem, * te lettél az én szabadítóm.

A kő, amelyet az építők félredobtak, * íme, az vált szegletkővé.

Mindezt az Úr vitte végbe, * csodálatra méltó a mi szemünkben.

H: A kő, amelyet az építők félredobtak, * íme, az lett szegletkővé.

Vagy. Alleluja, alleluja, alleluja.

E: Áldott, aki jön az Úr nevében, * az Úr házából megáldunk titeket.

Hálát adok néked, te vagy Istenem, * magasztallak, Istenem, téged.

Adjatok hálát az Úrnak, mert jó, * mivel irgalma örökké megmarad.

H: A kő, amelyet az építők félredobtak, * íme, az lett szegletkővé.

Vagy: Alleluja, alleluja, alleluja.

SZENTLECKE 1 Jn 3, 1-2

Az Atya szeretete abban nyilvánult meg, hogy Jézus Krisztusban gyermekeivé fogadott bennünket. Ez a kegyelmi állapot valóságos és érezteti hatását bennünk, de egyelőre csak a hitben fogjuk fel. Külső formában akkor nyilvánul ki rajtunk, amikor Krisztus újra megjelenik és a feltámadásban hasonlóvá válunk hozzá. De az istengyermekség felhívás arra, hogy Krisztust kövessük.

SZENTLECKE Szent János apostol első leveléből

Isten gyermeki majd színről színre látják a mennyei Atyát.

Szeretteim! Nézzétek, mekkora szeretettel van irántunk az Atya: Isten gyermekeinek hívnak minket, és azok is vagyunk. A világ azért nem ismer minket, mert őt sem ismeri.

Szeretteim, most Isten gyermekei vagyunk, de hogy mik leszünk, az még nem nyilvánvaló. Azt tudjuk, hogy ha ő megjelenik, hasonlók leszünk hozzá, mert látni fogjuk őt úgy, amint van.

Ez az Isten igéje.

ALLELUJA

Alleluja. 8. szám.

Jézus mondja: + „Én vagyok a jó Pásztor, * Ismerem juhaimat, és juhaim ismernek engem.” Jn 10, 14 – 8 G. tónus.

Alleluja.

EVANGÉLIUM Jn 10, 11-18

Hogy mit jelent Jézus a számunkra, azt ő hasonlatokkal fejezi ki: ő az igazság, út, élet, kenyér stb. A jó pásztor hasonlattal azt tanítja, hogy ő sajátjának vallja azokat, akik hisznek benne és követik őt. Szereti, védelmezi őket és gondoskodik róluk, a nehézségek között is nyájával marad. ószövetségi nép mellett a pogányok is meghívást kapnak, hogy csatlakozzanak hozzá. A nyáj egységét elsősorban ő biztosítja, hiszen az Atyát képviseli.

+ EVANGÉLIUM Szent János könyvéből

A jó Pásztor életét adja juhaiért

Abban az időben Jézus így szólt:

Én vagyok a jó pásztor. A jó pásztor életét adja a juhokért. A béres azonban, aki nem pásztor, akinek a juhok nem a sajátjai, otthagyja a juhokat, és elfut, amikor látja, hogy jön a farkas. A farkas aztán elragadja és szétkergeti őket. A béres azért fut el, mert béres, és nem törődik a juhokkal.

Én vagyok a jó pásztor. Ismerem enyéimet, és enyéim is ismernek engem, – mint ahogy az Atya ismer engem, és én ismerem az Atyát. Életemet adom a juhokért. De más juhaim is vannak, amelyek nem ebből az akolból valók. Ezeket is vezetnem kell. Hallgatni fognak szavamra, és egy nyáj lesz és egy pásztor.

Azért szeret engem az Atya, mert odaadom az életemet, hogy majd ismét visszavegyem. Nem veszi el tőlem senki, magam adom oda, mert van rá hatalmam, hogy odaadjam, és van rá hatalmam, hogy visszavegyem. Ezt a parancsot kaptam Atyámtól.”

Ezek az evangélium igéi.

Húsvét 5. vasárnapja

OLVASMÁNY ApCsel 9, 26-31

A keresztényeket üldöző Saulból Pál apostol lett. De a küldetésre neki is elő kellett készülnie. Megtérését Isten kegyelmi beavatkozása vezette be, de még be kellett illeszkednie az Egyház közösségébe. El kellett oszlatnia a bizalmatlanságot, s meg kellett tanulnia, hogy az apostoli munkában ellenségekre is talál. Pál karizmája az volt, hogy mindezt  türelemmel vállalta és nem kívánt külön utakon járni.

OLVASMÁNY az Apostolok Cselekedeteiből

Sault Krisztus megjelenése átalakította üldözőből apostollá.

Amikor (megtérése után) Saul Jeruzsálembe ért, a tanítványokhoz akart csatlakozni, de mind féltek tőle. Nem hitték el, hogy tanítvánnyá lett.

Végül Barnabás mégis maga mellé vette, és elvitte az apostolokhoz. Elmondta nekik, hogy (Pál) látta az úton az Urat, hogy (az Úr) mit mondott neki, és hogy ő milyen bátran kiállt Damaszkuszban Jézus ügye mellett.

(Pál) ezentúl velük járt-kelt Jeruzsálemben, s nyíltan beszélt az Úr nevében. A görög nyelvű zsidókhoz is beszélt, sőt vitába szállt velük. De azok az életére törtek. Amikor ezt a testvérek megtudták, Cezáreába elkísérték, majd onnét Tarzuszba küldték.

Az Egyház egész Júdeában, Galileában és Szamariában békét élvezett. Megerősödött, az Úr félelmében élt, és a Szentlélek segítségével egyre terjedt.

Ez az Isten igéje.

VÁLASZOS ZSOLTÁR 21, 26b-27. 28 és 30. 31–32

2. tónus.

Válasz: Dicsérlek téged, Istenem, * szent néped körében. Vö. 26a. vers.

Vagy: Alleluja, alleluja, alleluja. 2. szám.

Előénekes: Az istenfélők előtt, * teljesítem fogadalmam.

Egyenek a szegények és lakjanak jól, + áldják az Urat mind, akik keresik, * „Szívük élni fog mindörökké”.

Hívek: Dicsérlek téged, Istenem, * szent néped körében.

Vagy: Alleluja, alleluja, alleluja.

E: A föld határai megemlékeznek erről és az Úrhoz térnek, * leborul előtte a nemzetek minden családja.

Egyedül őt imádják mind, akik a földben alszanak, * hódoljanak előtte mind, akik a porba visszatérnek.

H: Dicsérlek téged, Istenem, * szent néped körében.

Vagy: Alleluja, alleluja, alleluja.

E: Neki él az én lelkem, * és neki fog szolgálni nemzetségem. Beszéljenek az Úrról a jövendő nemzedéknek, + igazságát hirdessék a születendő népnek: * „Mindezt az Úr cselekedte!”

H: Dicsérlek téged, Istenem, * szent néped körében.

Vagy: Alleluja, alleluja, alleluja.

SZENTLECKE 1 Jn 3, 18-24

A keresztény hit és szeretet gyakorlása elvezet annak felismerésére, hogy az igazságból valók vagyunk”. Ez az élmény együtt jár a lélek békéjével. De előfeltétel az, hogy megtegyük Isten akaratát és gyakoroljuk a felebaráti szeretetet. A hitbeli meggyőződés e juthat annak átéléséig, hogy mi Istenben vagyunk és ő bennünk van, hiszen kiárasztotta ránk a Szentlelket

SZENTLECKE Szent János apostol első leveléből

Az az ő parancsa,

hogy higgyünk és szeressünk.

Gyermekeim, ne szóval és nyelvvel szeressünk, hanem tettel és igazsággal. Erről ismerjük fel hogy az igazságból valók vagyunk-e és így nyugtatjuk meg színe előtt a szívünket. Ha szívünk vádol is valamivel, Isten fölötte áll szívünknek, ő mindent tud.

Szeretteim, ha szívünk nem vádol, legyünk bizalommal az Isten iránt. Bármit kérünk, megkapjuk tőle, hisz megtartjuk parancsait, és azt tesszük, ami neki tetszik.

Az az ő parancsa, hogy higgyünk Fiának, Jézus Krisztusnak nevében, és szeressük egymást, amint ő parancsolta. Aki teljesíti parancsait, ne; Istenben marad, és Isten is őbenne. Azt, hogy ő bennünk marad, a Lélektől tudjuk, akit adott nekünk.

Ez az Isten igéje.

ALLELUJA

Alleluja. 10. szám.

Jézus mondja: + „Maradjatok bennem, és én bennetek, * aki énbennem marad, bőséges termést hoz.” Jn 15, 4a. 5b – 10. tónus.

Alleluja.

EVANGÉLIUM Jn 15, 1-8

Jézus előre jelzi, hogy megdicsőülése után milyen módon kapcsolja magához a benne hívőket. Ő a szőlőtő, vagyis a kegyelem forrása mindenki számára, aki a keresztség által beoltást nyert testébe. Így a hívőkben az ő élete folytatódik. Ezért az Egyházban megmarad az igazi istentisztelet, nem fognak hiányozni a jócselekedetek, és megmarad a szeretet gyakorlása is. Az Atya éppúgy megdicsőül az Egyház életén keresztül, mint ahogy Krisztus működése által megdicsőült. Az egyes tagok számára azonban megmarad a veszély, hogy száraz vesszőkké válnak, tehát nem bízhatjuk el magunkat.

+ EVANGÉLIUM Szent János könyvéből

Aki bennem marad, és én őbenne,

az bő termést hoz.

Abban az időben Jézus ezt mondta tanítványainak:

Én vagyok az igazi szőlőtő, és Atyám a szőlőműves. Minden szőlővesszőt, amely nem hoz gyümölcsöt bennem, lemetsz rólam, azt pedig, amely gyümölcsöt hoz, megtisztítja, hogy még többet teremjen. Ti már tiszták vagytok a tanítás által, amelyet hirdettem nektek. Maradjatok bennem, akkor én is bennetek maradok. Miként a szőlővessző nem hozhat gyümölcsöt magától, ha nem marad a szőlőtőn, úgy ti sem, ha nem maradtok bennem.

Én vagyok a szőlőtő, ti a szőlővesszők. Aki bennem marad, és én őbenne, az bő termést hoz. Mert nélkülem semmit sem tehettek. Aki nem marad bennem, azt kivetik, mint a szőlővesszőt, és elszárad. Összeszedik, tűzre vetik és elégetik. Ha bennem maradtok, és szavaim is bennetek maradnak, akkor bármit akartok, kérjétek, és megkapjátok. Azáltal dicsőül meg Atyám, hogy bő termést hoztok, és a tanítványaim lesztek.

Ezek az evangélium igéi.

Húsvét 6. vasárnapja

OLVASMÁNY ApCsel 10, 25-26. 34-35. 44-48

A szöveg ünnepélyesen beszámol az első pogány család megkeresztelkedéséről. Itt lépett ki az Egyház a zsidóság keretei közül, és megtette az első lépést ahhoz, hogy világvallás legyen. Péter külön kinyilatkoztatást kapott, hogy ne tartsa tisztátalannak, amit Isten megtisztított. A megváltás mindenkire vonatkozik és nem érvényesek többé az ószövetségi előjogok. A Szentlélek azokat hatja át, akik hisznek Jézus Krisztusban és megkeresztelkednek.

OLVASMÁNY az Apostolok Cselekedeteiből

A pogányokra is kiáradt a Szentlélek kegyelme.

Amikor Péter megérkezett (Cezáreába), Kornéliusz (százados) eléje sietett, és a lábához borult, hogy hódoljon neki. De Péter fölemelte. „Állj fel – mondta –, hisz én is csak ember vagyok.”

Majd szólásra nyitotta ajkát és ezeket mondta: „Valóban, el kell ismernem, hogy Isten nem személyválogató. Mindenki kedves előtte, bármely néphez tartozik is, aki féli őt, és az igazságot cselekszi.”

Péter még be sem fejezte a beszédet, és a Szentlélek már leszállt mindenkire, aki hallgatta a tanítást. A zsidókból lett keresztények, akik Péterrel érkeztek, ámulatba estek, hogy a Szentlélek ajándéka a pogányokra is kiáradt. Mert hallották, hogy megkapták a nyelvek adományát, és magasztalják az Istent.

Péter megszólalt: „Meg lehet-e tagadni a keresztvizet azoktól, akik a Szentlelket éppen úgy megkapták, mint mi?” Elrendelte tehát, hogy Jézus Krisztus nevében kereszteljék meg őket. Őt viszont arra kérték, hogy maradjon még náluk néhány napig.

Ez az Isten igéje.

VÁLASZOS ZSOLTÁR 97, 1. 2-3ab. 3cd–4

6. tónus.

Válasz: Az Úr megmutatta üdvösségét * a nemzetek színe előtt. Vö. 2b. vers.

Vagy: Alleluja, alleluja, alleluja.

Előénekes: Zengjetek az Úrnak új éneket, * csodálatra méltó, amit művelt.

Diadalt aratott jobbjával, * győzelmet szentséges karjával.

Hívek: Az Úr megmutatta üdvösségét * a nemzetek színe előtt.

Vagy: Alleluja, alleluja, alleluja.

E: Az Úr megmutatta szabadító erejét, * igazságosságát feltárta a népek előtt.

Emlékezetébe idézte jóságát és hűségét, * Izrael népe iránt.

H: Az Úr megmutatta üdvösségét * a nemzetek színe előtt.

Vagy: Alleluja, alleluja, alleluja.

E: Meglátta a föld minden határa, * Istenünk szabadulást hozott nékünk.

Minden földek, zengjetek az Úrnak öröméneket, * ujjongjatok és zsoltárt mondjatok.

H: Az Úr megmutatta üdvösségét * a nemzetek színe előtt.

Vagy: Alleluja, alleluja, alleluja.

SZENTLECKE 1 Jn 4, 7-10

A szeretet Istentől van. Ezt Jézus maga így szemléltette: Amint engem szeret az Atya, úgy szerettelek én is titeket, s ti is úgy szeressétek egymást. Az Atya szeretetének bizonyítéka volt a Fiú elküldése és áldozatul adása. A szeretet bennünk sem maradhat érzelem, hanem ki kell fejeződnie az Isten előtti hódolatban és az emberek iránti jóakaratban.

SZENTLECKE Szent János apostol első leveléből

Isten előbb szeretett minket.

Testvéreim! Szeressük egymást, mert a szeretet Istentől van! Mindenki, aki szeret, Istentől való, és ismeri Istent. Aki nem szeret, nem ismeri az Istent, mert az Isten szeretet. Isten szeretete abban nyilvánult meg, hogy az Isten elküldte a világba egyszülött Fiát, hogy általa éljünk. A szeretet nem abban áll, hogy mi szeretjük Istent, hanem hogy ő szeret minket, és elküldte a Fiát, bűneinkért engesztelésül.

Ez az Isten igéje.

ALLELUJA

Alleluja. 8. szám.

Jézus mondja: + „Aki szeret engem, megfogadja szavamat, * Atyám is szeretni fogja, és hozzá költözünk.” Jn 14, 23 – 8 G. tónus.

Alleluja.

EVANGÉLIUM Jn 15, 9-17

Jézus azt a szeretetet adta tovább, amelyet az Atyától hozott, azért annak van boldogító ereje. De csak akkor igazi, ha Isten akaratának megtartásában nyilvánul meg. Krisztus előlegezte a szeretetet, hiszen a hitre és a megigazulásra ő hívott meg. Teremtményét a szolgai sorból felemeli barátai közé és a benne hívőket beavatja Isten gondolataiba. Arról is biztosít, hogy kéréseinket az Atya elé viszi. Az igazi vallásosság indító oka tehát kell, hogy szeretetének viszonzása legyen.

+ EVANGÉLIUM Szent János könyvéből

Senki sem szeret jobban, mint az,

aki életét adja barátaiért.

Abban az időben Jézus ezt mondta tanítványainak:

Amint engem szeret az Atya, úgy szeretlek én is titeket. Maradjatok meg az én szeretetemben. Ha megtartjátok parancsaimat, megmaradtok szeretetemben, ahogy én is megtartottam Atyám parancsait, és megmaradok az ő szeretetében.

Ezeket azért mondtam nektek, hogy az én örömöm legyen bennetek, és örömötök ezzel teljes legyen.

Az az én parancsom, hogy szeressétek egymást, amint én szerettelek titeket. Nagyobb szeretete senkinek sincs annál, mint annak, aki életét adja barátaiért.

Ti barátaim vagytok, ha azt teszitek, amit parancsolok nektek. Nem mondalak titeket többé szolgának, mert a szolga nem tudja, mit tesz az ura. Barátaimnak mondalak benneteket, mert mindazt, amit hallottam Atyámtól, tudtul adtam nektek.

Nem ti választottatok engem, hanem én választottalak titeket, és arra rendeltelek, hogy elmenjetek és gyümölcsöt hozzatok: maradandó gyümölcsöt. Bármit kértek az Atyától az én nevemben, megadja nektek.

Azt parancsolom nektek, hogy szeressétek egymást!

Ezek az evangélium igéi.

Urunk mennybemenetele

OLVASMÁNY ApCsel 1, 1-11

Lukács Jézus mennybemenetelét úgy írja le, mint a hit tárgyát. Az apostolok csak azt tapasztalják meg, hogy Jézus megjelenik és felemelkedik, a többi már az angyali közlésbe tartozik. Az ószövetségi teofániáknál a felhő egyszerre jelzi Isten közelségét és rejtettségét A leírás állítja, hogy teljesedett a jövendölés, amely szerint a Messiás helyet foglal Isten jobbján. Külön hangsúly van azon is, hogy megígéri a Szentlelket, mint felülről jövő erőt, aki majd vezeti az Egyház tanúskodását.

OLVASMÁNY az Apostolok Cselekedeteiből

Jézus az apostolok szeme láttára fölemelkedett az égbe.

Első könyvemben, kedves Teofil, elbeszéltem, mi mindent tett és tanított Jézus egészen addig a napig, amelyen megbízást adott a Szentlélek által kiválasztott apostoloknak, és fölvétetett a mennybe. Szenvedése után sokféleképpen bebizonyította, hogy él: negyven napon át ismételten megjelent nekik, és beszélt az Isten országáról.

Amikor egy alkalommal együtt étkezett velük, megparancsolta nekik, hogy ne hagyják el Jeruzsálemet, hanem várjanak az Atya ígéretére, amelyről, mint mondta, tőlem hallottatok: ,János csak vízzel keresztelt, de ti néhány nap múlva a Szentlélekkel fogtok megkeresztelkedni.” Az egybegyűltek erre megkérdezték: „Uram, most fogod helyreállítani Izrael országát?” Ő azt felelte: „Nem a ti dolgotok, hogy ismerjétek az időpontokat és az alkalmakat. Ezeket az Atya szabta meg a saját tetszése szerint. De amikor leszáll rátok a Szentlélek, erő tölt el benneteket, és tanúim lesztek Jeruzsálemben, egész Júdeában és Szamariában, sőt egészen a föld végső határáig.” Miután ezeket elmondta, a szemük láttára fölemelkedett, és egy felhő elfedte úgy, hogy tovább már nem láthatták.

Miközben feszülten figyelték, hogyan emelkedik az égbe, egyszerre két férfi állt meg mellettük fehér ruhába öltözve, és megszólította őket: „Galileai férfiak! Miért álltok itt égre emelt tekintettel? Ez a Jézus, aki közületek az égbe emelkedett, úgy jön el ismét, ahogyan most szemetek láttára a mennybe ment.”

Ez az Isten igéje.

VÁLASZOS ZSOLTÁR 46, 2-3. 6–7. 8–9

5. tónus.

Válasz: Ujjongás közt ment föl Isten, * az Úr égbe emelkedett harsonaszóval. 6. vers.

Vagy: Alleluja. 5. szám.

Előénekes: Tapsoljatok, nemzetek, mindnyájan, * ujjongjatok Istennek dicsérő szóval.

Mert félelmetes az Úr, a fölséges Isten, * nagy király az egész földön.

Hívek: Ujjongás közt ment föl Isten, * az Úr égbe emelkedett harsonaszóval.

Vagy: Alleluja.

E: Ujjongás közt ment föl Isten, * az Úr égbe emelkedett harsonaszóval.

Zengjetek dalt Istenünknek, zengjetek, * zengjetek dalt királyunknak, zsoltárt zengjetek!

H: Ujjongás közt ment föl Isten, * az Úr égbe emelkedett harsonaszóval.

Vagy: Alleluja.

E: Mivel Isten az egész föld királya, * bölcsességgel neki éneket zengjetek.

Isten országol a nemzetek fölött, * szent trónusán ül az Isten.

H: Ujjongás közt ment föl Isten, * az Úr égbe emelkedett harsonaszóval.

Vagy: Alleluja.

SZENTLECKE Ef 1, 17–23

Az apostol azért imádkozik, hogy a keresztények megkapják a világosságot hitük értékeléséhez. Meg kell érteni, hogy milyen reményre hívott meg Isten, milyen örökséget szánt nekünk az örök életben, és milyen nagyszerű az ő ereje, amellyel ígéretét megvalósítja. Ezt az erőt bemutatta Jézus feltámasztásában és megdicsőítésében. De amit a fővel megtett, azt megteszi a titokzatos test tagjaival is.

SZENTLECKE Szent Pál apostolnak az efezusiakhoz írt leveléből

Isten, Jézus Krisztust a mennyben jobbjára ültette.

Testvéreim! Urunk Jézus Krisztus Istene, a dicsőség Atyja adja meg nektek a bölcsesség és kinyilatkoztatás lelkét, hogy megismerjétek őt? Gyújtson világosságot lelketekben, hogy megértsétek: milyen reményre hívott meg titeket, milyen gazdag az a fenséges örökség, amelyet ő a szenteknek szán, és milyen mérhetetlenül nagy az ő hatalma mirajtunk, hívőkön. Nagyszerű erejét Krisztusban mutatta meg, amikor a halálból feltámasztotta őt, és a mennyben jobbjára ültette. Fölé emelte minden fejedelemségnek, hatalomnak, erőnek és uralomnak, s minden néven nevezendő méltóságnak, nemcsak ezen a világon, hanem az eljövendőben is.

Mindent lába alá vetett, őt magát pedig az egész Egyház fejévé tette: ez az ő teste, és teljessége annak, aki mindent mindenben betölt.

Ez az Isten igéje.

Vagy:

SZENTLECKE Ef 4, 1-13

A keresztény hit mindig közösségi, egyházi hit. Az egyes ember az Egyháztól kapja a hitet és a közösségben éli meg. Az Egyház egységének belső biztosítéka a Szentlélek, ő gondoskodik arról, hogy egy legyen a hit, a remény és a szeretet. Ő irányítja az Egyház szervezetét, ő adja a kegyelmi indíttatásokat, hogy az Egyház eleven szervezet maradjon: Krisztus titokzatos teste, ahol az egyes tagok elérik a krisztusi nagykorúságot. A mennybe ment Krisztus így gondoskodik arról, hogy evangéliuma történeti tényező legyen.

Hosszabb forma:

SZENTLECKE Szent Pál apostolnak az efezusiakhoz írt leveléből

Krisztusban nyerjük el a hit te fességét.

Testvéreim! Kérlek benneteket, én, aki fogoly vagyok az Úrban, hogy éljetek méltón ahhoz a hivatáshoz, amelyet kaptatok; teljes alázatban, szelídségben és türelemben. Viseljétek el egymást szeretettel. Törekedjetek arra, hogy a béke kötelékével fenntartsátok a lelki egységet. Egy a Test és egy a Lélek, mint ahogy hivatástok is egy reményre szól.

Egy az Úr, egy a hit, egy a keresztség. Egy az Isten, mindnyájunk Atyja, aki minden fölött áll, mindent áthat és mindenben benne van. Mindegyikünk Krisztus ajándékozásának mértéke szerint részesült kegyelemben. Ezért mondja az Írás:

Fölment a magasba, magával vitte a foglyokat,

s osztott az embereknek ajándékokat.

Az pedig, hogy fölment, mi mást jelent, mint hogy előbb le is szállt a lenti földi tájakra? Aki leszállt, az emelkedett minden ég fölé, hogy betöltse a mindenséget. Ő némelyeket apostollá, másokat prófétává, ismét másokat evangélistává, pásztorrá és tanítóvá tett, hogy szolgálatuk betöltésére neveljék a szenteket, és fölépítsék Krisztus testét, amíg mindnyájan el nem jutunk a hitben és az Isten Fia megismerésében az egységre, és meglett emberré nem leszünk, elérve Krisztus teljes életkorának mértékére.

Ez az Isten igéje.

Vagy rövidebb forma:

SZENTLECKE Szent Pál apostolnak az efezusiakhoz írt leveléből 4, 1-7. 11–13

Krisztusban nyerjük el a hit teljességét.

Testvéreim! Kérlek benneteket, én, aki fogoly vagyok az Úrban, hogy éljetek méltón ahhoz a hivatáshoz, amelyet kaptatok; teljes alázatban, szelídségben és türelemben. Viseljétek el egymást szeretettel. Törekedjetek arra, hogy a béke kötelékével fenntartsátok a lelki egységet. Egy a Test és egy a Lélek, mint ahogy hivatástok is egy reményre szól.

Egy az Úr, egy a hit, egy a keresztség. Egy az Isten, mindnyájunk Atyja, aki minden fölött áll, mindent áthat és mindenben benne van.

Mindegyikünk Krisztus ajándékozásának mértéke szerint részesült kegyelemben.

Ő némelyeket apostollá, másokat prófétává, ismét másokat evangélistává, pásztorrá és tanítóvá tett, hogy szolgálatuk betöltésére neveljék a szenteket, és fölépítsék Krisztus testét, amíg mindnyájan el nem jutunk a hitben és az Isten Fia megismerésében az egységre, és meglett emberré nem leszünk, elérve Krisztus teljes életkorának mértékére.

Ez az Isten igéje.

ALLELUJA

Alleluja. 5. szám.

Jézus mondja: + Menjetek, tegyetek tanítványommá minden népet! Én veletek vagyok a világ végéig. Mt 28, 19a. 20b – 5. tónus.

Alleluja.

EVANGÉLIUM Mk 16, 15-20

Márk a mennybemenetelt csak mint tényt közli. Teljesedett a jövendölés, hogy Isten a Messiást megdicsőíti, jobbjára ülteti (Zsolt 110, 1). A küldetés átadásában jellemző kifejezés az, hogy az evangéliumot minden teremtménynek” hirdetni kell. Benne van az állítás, hogy Jézus az egész teremtett világ Megváltója és az üdvösség egyedüli közvetítője. A hittel fogadható, mert a kinyilatkoztatásnak megvannak a bizonyítékai. Ezért aki tudatosan visszautasítja, kiteszi magát a kárhozat veszélyének. A hitet egyúttal karizmatikus erők is kísérni fogják, amelyek bizonyítják, hogy Jézus valóban a mennyben van és maga irányítja az Egyház életét.

+ EVANGÉLIUM Szent Márk könyvéből

Jézus felment a mennybe,

és helyet foglalt az Isten jobbján.

Abban az időben: Jézus megjelent a Tizenegynek, és így szólt hozzájuk:

„Menjetek el az egész világra, és hirdessétek az evangéliumot minden teremtménynek. Aki hisz és megkeresztelkedik, az üdvözül, aki nem hisz, az elkárhozik. A híveket ezek a jelek fogják kísérni: A nevemben ördögöket űznek ki, új nyelveken beszélnek, kígyókat vehetnek a kezükbe, és ha valami mérget isznak, nem árt nekik. Ráteszik a kezüket a betegekre, és azok meggyógyulnak.”

Az Úr Jézus, miután ezeket elmondta nekik, felvétetett a mennybe, és helyet foglalt az Isten jobbján. Ők pedig elmentek, és mindenütt hirdették az evangéliumot. Az Úr együtt munkálkodott velük, és az igehirdetést megerősítette a jelek által, amelyek kísérték őket.

Ezek az evangélium igéi.

Húsvét 7. vasárnapja

OLVASMÁNY ApCsel 1, 15-17. 20a. 20c-26

A 12 apostol az ószövetségi nép 12 törzsére utal. Isten új népét Jézus a 12 apostolra alapozta. Ezért kellett Júdás helyét betölteni. Mintegy 120-an vannak jelen, s ez a 12 tízszerese. Isten új népe reménnyel indul, van jövője. Apostolnak olyan férfit választanak, aki tud tanúskodni Jézus feltámadásáról. Az Egyház tehát a húsvétból fog táplálkozni, s a feltámadást és az örök életet fogja hirdetni.

OLVASMÁNY az Apostolok Cselekedeteiből

Az apostolok Júdás helyébe Mátyást választják,

hogy velük együtt tanúskodjék a feltámadásról.

Jézus mennybemenetele után egy alkalommal, amikor a testvérek mintegy százhúszan lehettek együtt, Péter szólásra emelkedett:

„Testvérek, férfiak! Be kellett teljesednie az Írásnak, amelyet a Szentlélek előre megmondott Dávid szája által Júdásról, azok vezetőjéről, akik elfogták Jézust. Közénk tartozott, és ő is részt kapott a mi szolgálatunkból. Benne van ugyanis a Zsoltárok könyvében: »Tisztségét kapja meg más.« Kell tehát, hogy azok közül a férfiak közül, akik mindig velünk voltak, amikor a mi Urunk, Jézus közöttünk járt-kelt – kezdve János keresztségétől egészen addig a napig, amikor felment a mennybe –, valaki velünk együtt tanúskodjék feltámadásáról.”

Kijelöltek tehát kettőt: Józsefet, akit Barszabbásznak, vagy más néven Jusztusznak is hívtak, és Mátyást. Majd így imádkoztak: „Uram, te ismered mindenkinek a szívét, mutasd meg, kit választasz e kettő közül, hogy átvegye az apostoli szolgálatban azt a helyet, amelyet Júdás hűtlenül elhagyott, hogy az őt megillető helyre kerüljön.” Ezután sorsot vetettek. A sors Mátyásra esett, így őt a tizenegy apostolhoz sorolták.

Ez az Isten igéje.

VÁLASZOS ZSOLTÁR 102, 1-2. 11-12. 19-20ab

11. tónus.

Válasz: Urunk, Istenünk * a mennyben állította fel trónusát. 19a. vers.

Vagy: Alleluja, alleluja, alleluja. 11. szám.

Előénekes: Áldjad, lelkem, az Urat, * egész bensőm az ő szent nevét áldja.

Áldjad, lelkem, az Urat, * és ne feledd, hogy hozzád milyen jó volt.

Hívek: Urunk, Istenünk * a mennyben állította fel trónusát.

Vagy: Alleluja, alleluja, alleluja.

E: Amilyen magas az ég a föld fölött, * irgalma az őt félőkhöz oly hatalmas.

Amilyen messze van napkelettől a napnyugat, * bűneinket olyan messze dobja tőlünk.

Hívek: Urunk, Istenünk * a mennyben állította fel trónusát.

Vagy: Alleluja, alleluja, alleluja.

E: Az Úr a mennyben állította fel trónusát, * királyi hatalmával uralkodik a mindenségen.

Mind, ti angyalai, áldjátok az Urat, * ti hatalmasok, akik teljesítitek parancsát.

Hívek: Urunk, Istenünk * a mennyben állította fel trónusát.

Vagy: Alleluja, alleluja, alleluja.

SZENTLECKE 1 Jn 4, 11–16

Itt kifejeződik a vallás alapvető problémája: Isten láthatatlan és felfoghatatlan, hogyan győződünk meg mégis jóindulatáról és irgalmáról? Az apostol megadja a választ. Az üdvösség történetében, főleg Jézus életében, halálában és feltámadásában Isten jelét adta annak, hogy ő irgalommal fordult az ember felé, ezért hihetünk benne. Mióta a szeretet a hitelesítő tényező. Ha megvan bennünk a szeretet az emberek iránt, akkor abból a szeretetből is van bennünk valami, amellyel Isten szereti a világot. Aki a szeretetben marad, az Istenben marad.

SZENTLECKE Szent János apostol első leveléből

Aki megmarad a szeretetben,

az Istenben marad, s az Isten őbenne.

Szeretteim! Ha az Isten így szeretett minket, nekünk is szeretnünk kell egymást. Istent soha senki nem látta. Ha szeretjük egymást, bennünk marad az Isten és a szeretete tökéletes lesz bennünk. Abból tudjuk, hogy benne élünk, ő pedig bennünk, hogy a Lelkéből adott nekünk.

Mi láttuk és tanúságot teszünk róla, hogy az Atya elküldte a Fiút, a világ Üdvözítőjét. Aki vallja, hogy Jézus az Isten Fia, abban az Isten benne marad, és ő is az Istenben. Megismertük a szeretetet, amelyet Isten helyezett belénk, és hittünk benne. Az Isten szeretet, és aki megmarad a szeretetben, az az Istenben marad, s az Isten őbenne.

Ez az Isten igéje.

ALLELUJA

Alleluja. 4. szám.

Jézus mondja: + „Nem hagylak árván titeket. * Visszajövök hozzátok és örülni fog majd szívetek.” Jn 14, 18 – 4g. tónus.

Alleluja.

EVANGÉLIUM Jn 17, 11b-19

A főpapi ima azt tanúsítja, hogy az Egyház és az emberiség üdve mennyire az Atya és a Fiú üdvözítő tervének a tárgya. Az Atya azért küldte a Fiút a világba, hogy kinyilatkoztassa az ő üdvözítő szándékát és végbevigye a megváltás művét. Jézus azt kéri az Atyától, hogy őrizze meg övéit az igaz tanításban, s ő maga is ígéri, hogy értük szenteli magát, vagyis amit véghezvitt áldozatával, azt állandóan felajánlja az Atyának üdvösségük érdekében.

+ EVANGÉLIUM Szent János könyvéből

Legyenek egyek, miként mi egy vagyunk!

Abban az időben Jézus az égre emelte szemét, és így imádkozott: Szent Atyám, tartsd meg a te nevedben azokat, akiket nekem adtál, hogy egyek legyenek, ahogyan mi. Amíg velük voltam, megőriztem nevedben azokat, akiket nekem adtál. Megtartottam őket, és senki más nem veszett el közülük, csak a kárhozat fia, hogy beteljesedjék az Írás.

Most tehozzád megyek, ezeket pedig elmondom a világban, hogy az én örömöm teljes legyen bennük. Átadtam nekik igédet, de a világ gyűlölte őket, mert nem a világból valók, amint én sem vagyok a világból való. Nem azt kérem tőled, hogy vedd el őket a világból, hanem hogy óvd meg őket a gonosztól. Hiszen nem a világból valók, amint én sem vagyok a világból.

Szenteld meg őket az igazságban, mert a te igéd igazság. Amint te elküldtél engem a világba, úgy küldöm én is őket a világba. És értük szentelem magamat, hogy ők is megszentelődjenek az igazságban.

Ezek az evangélium igéi.

Pünkösd

Vigília mise

OLVASMÁNY Ter 11, 1-9

Az ember magában hordozza az indíttatást, hogy a hatalmat és a hírnevet minden eszközzel keresse. A Biblia ezt szemlélteti a bábeli torony építésével. Bábelben látható volt Marduk isten temploma hétemeletes tornyával, s a bálványimádás az igaz Isten megtagadása volt. Az ember azonban végül is tehetetlen Istennel szemben, hiszen a gonoszságban sem tud összefogni. A bábeli nyelvzavar ellentéte a Szentlélek adományának, amely arra képesít, hogy minden nyelven hirdessük Isten dicsőségét.

OLVASMÁNY Mózes első könyvéből

A helyet, ahol az Úr összezavarta az egész föld nyelvét,

Bábelnek nevezik.

A föld egynyelvű és egyazon beszédű volt. Amikor (Noé leszármazottai) keletről elindultak, Sineár földjén találtak egy síkságot, és ott letelepedtek.

Így szóltak egymáshoz: „Gyertek, csináljunk téglát és égessük ki.” A tégla épületkő gyanánt szolgált, a szurok pedig kötőanyagul. Azután így szóltak: „Rajta, építsünk várost és tornyot, amelynek teteje az égig ér. Szerezzünk nevet magunknak, és ne szóródjunk szét a földön!”

Akkor az Úr leszállt, hogy megnézze a várost és a tornyot, amelyet az emberek építettek. Így szólt: „Íme, egy népet alkotnak és egy nyelvet beszélnek. Ez csak a kezdete tevékenységüknek. Ezután semmi sem lesz lehetetlen, aminek megvalósítását elgondolják. Ezért szálljunk le, és zavarjuk össze nyelvüket, hogy senki ne értse a másik nyelvét!”

Az Úr tehát szétszórta őket onnét az egész földön, s abba kellett hagyniuk a város építését. Ezért nevezik azt Bábelnek, mivel az Úr ott zavarta össze az egész föld nyelvét és onnét szórta szét őket az Úr az egész földön.

Ez az Isten igéje.

Vagy:

OLVASMÁNY Mózes második könyvéből Kiv 19, 3-8a. 16-20b

Az Úr leszállt a Sínai-hegyre, az egész nép előtt.

Amikor a választott nép a Sínai-hegy lábához ért és ott tábort ütött, Mózes elindult Isten elé, az Úr pedig a hegyről így szólt hozzá: „Ezt közöld Jákob házával és hirdesd Izrael fiainak: »Láttátok, mit tettem az egyiptomiakkal, és mi módon hoztalak titeket sasszárnyakon ide magamhoz. Ha tehát hallgattok szavamra és megtartjátok szövetségemet, akkor az összes népek között különleges tulajdonommá teszlek benneteket, hiszen az egész föld az enyém. Papi királyságom és szent népem lesztek.« Ezeket a szavakat add tudtára Izrael fiainak.”

Mózes elment, összehívta a nép véneit, és közölte velük mindazokat a szavakat, amelyeket az Úr reá bízott. Az egész nép egy szívvel válaszolt: „Mindent megteszünk, amit az Úr parancsolt.”

Harmadnap virradatkor mennydörgés és villámlás tört ki, sötét felhő telepedett a hegyre, és hatalmas harsonazúgás hangzott fel. A táborban az egész nép megremegett. Mózes kivezette a népet a táborból Isten elé, s ők a hegy lábánál helyezkedtek el.

Az egész Sínai-hegyet füst borította be, mivel az Úr tűzben szállt le rá.

A füst úgy szállt fel, mint az olvasztókemence füstje, s az egész hegy hevesen megrendült. A trombitaharsogás egyre erősödött. Mózes beszélt, és az Úr felelt a mennydörgésben. Az Úr leszállt a Sinai-hegyre, a hegy csúcsára, és felhívta oda Mózest.

Ez az Isten igéje.

Vagy:

OLVASMÁNY Ezekiel próféta könyvéből 37, 1-14

Ti, kiszáradt csontvázak, éltető leheletet adok belétek,

és megelevenedtek.

Az Úr keze megragadott engem, és lelke által az Úr kivezérelt és a völgybe vitt, amely tele volt csontokkal. Körbe vezetett a csontok között mindenfelé. Tömérdek volt belőlük a völgyben, és teljesen ki voltak száradva.

Az Úr így szólt hozzám: „Emberfia, életre kelnek még ezek a csontok?” Így feleltem: „Uram, Istenem, te tudod.”

Ekkor így folytatta: ,Jövendölj ezekről a csontokról. Így beszélj: Ti, kiszáradt csontvázak, halljátok az Úr szavát? Ezt üzeni az Úr, az Isten ezeknek a csontoknak: Íme, éltető leheletet adok belétek, és megelevenedtek. Ellátlak inakkal és húst növesztek rajtatok, bőrrel borítalak titeket, és éltető leheletet adok nektek, és élni fogtok. Akkor megtudjátok, hogy én vagyok az Úr.”

És én jövendöltem, miként a parancs szólt. S lám, amint jövendöltem, zaj keletkezett, majd zörgés támadt, és a csontok egymáshoz közeledtek. Aztán láttam: ín és hús került rájuk, és bőr vonta be őket, de éltető lehelet még nem volt bennük.

Ekkor így szólt hozzám: ,Jövendölj az éltető leheletről, jövendölj, emberfia, mondd az éltető leheletnek: Ezt mondja az Úr, az Isten: Gyere elő a négy szél hazájából, és fújj ezekre a megöltekre, hogy megelevenedjenek.”

Ekkor jövendöltem, amint megparancsolta nekem, és éltető lehelet szállt beléjük, életre keltek, talpra álltak: egy igen nagy sereg.

Akkor így szólt hozzám: „Emberfia, ezek a csontok: Izrael egész háza. Lám azt mondják: »Elszáradt a csontunk, oda a reményünk, végünk van.« Jövendölj ezért és így beszélj: Ezt mondja az Úr, az Isten:

Íme, kinyitom sírjaitokat, én népem, és elvezetlek benneteket Izrael földjére. Akkor majd megtudjátok, hogy én vagyok az Úr, amikor kinyitom sírjaitokat és kihozlak benneteket sírjaitokból, én népem. Belétek oltom lelkemet és életre keltek. Letelepítelek benneteket földeteken, és megtudjátok, hogy én, az Úr mondom ezt, és végbe is viszem” – mondja az Úr.

Ez az Isten igéje.

Vagy:

OLVASMÁNY Joel próféta könyvéből 3, 1-5

Még a szolgákra és szolgálókra is kiárasztom lelkemet

azokban a napokban.

Így szól az Úr:

Kiárasztom lelkemet minden testre.

Fiaitok és leányaitok jövendölni fognak,

véneitek álmokat álmodnak,

ifjaitok meg látomást látnak.

Sőt még a szolgákra és szolgálókra is

kiárasztom lelkemet azokban a napokban.

Égen és földön jeleket mutatok,

vért és tüzet, füstoszlopokat.

A nap elsötétedik, a hold vérré változik,

mielőtt eljön az Úr nagy

és rettenetes napja.

Aki segítségül hívja az Úr nevét,

az megmenekül,

mert – amint megmondta az Úr –

Sion hegyén és Jeruzsálemben

lesz a menedék

a menekültek számára,

akiket meghív az Úr.

Ez az Isten igéje.

VÁLASZOS ZSOLTÁR 103, 1-2a. 24 és 35c. 27-28. 29bc-30

8 G. tónus.

Válasz: Áraszd ránk Lelkedet, Istenünk, * újítsd meg a föld színét. Vö. 30. vers.

Vagy: Alleluja. 8. szám.

Előénekes: Mondj áldást, lelkem, az Úrnak! * Nagy vagy nagyon, én Uram, Istenem.

Fenségbe és ékességbe öltözöl, * sugárzó fény a te köntösöd.

Hívek: Áraszd ránk Lelkedet, Istenünk, * újítsd meg a föld színét.

Vagy: Alleluja.

E: Mily sokrétű a te műved, Uram! * bölcsességgel alkottál mindent.

Teremtményeid betöltik a földet, * mondj áldást, lelkem, az Úrnak.

H: Áraszd ránk Lelkedet, Istenünk, * újítsd meg a föld színét.

Vagy: Alleluja.

E: Mindenek tőled várják, * hogy enniök adj kellő időben.

Összegyűjtik, amit nekik juttatsz, * megnyitod kezedet, és eltelnek minden jóval.

H: Áraszd ránk Lelkedet, Istenünk, * újítsd meg a föld színét.

Vagy: Alleluja.

E: Ha megvonod éltető erődet, * elpusztulnak, és a porba térnek.

Ám, ha újra kiárasztod lelkedet, életre kelnek, * és a föld színét megújítod.

H: Áraszd ránk Lelkedet, Istenünk, * újítsd meg a föld színét.

Vagy: Alleluja.

SZENTLECKE Róm 8, 22-27

A keresztségben és a bérmálásban már megkaptuk a Szentlelket, de jelenléte még rejtve van. Ő a biztosítéka annak, hogy egyszer e jutunk Isten gyermekeinek dicsőségére, s akkor a természet is felszabadul a bűn nyomasztó terhétől, mert az ember nem fogja többé bűnös célra felhasználni. A Lélek amellett ébren tartja bennünk az istengyermeki tudatot és bizalomra hangol az Atya iránt.

SZENTLECKE Szent Pál apostolnak a rómaiakhoz írt leveléből

A Szentlélek könyörög bennünk, emberi szóval ki nem fejezhető fohászkodással.

Testvéreim! Az egész teremtett világ mindmáig sóvárogva vágyakozik, hogy a mulandóság szolgai állapotából felszabaduljon. De nemcsak a természet, hanem mi magunk is, akik a Lélek csíráit bensőnkben hordozzuk. Sóhajtozunk mi is, és várjuk a fogadott fiúság megvalósulását, testünk megváltását. Mert megváltásunk még csak reménybeli. De a remény, amelyet már teljesedni látunk, nem is remény többé. Ha tehát reméljük, amit még nem látunk, várjunk állhatatosan!

Gyöngeségünkben pedig segítségünkre siet a Lélek, hisz mi még azt sem tudjuk, hogy hogyan kell helyesen imádkozni. A Lélek azonban maga könyörög bennünk, emberi szóval ki nem fejezhető fohászkodással. Isten pedig, aki szívünket vizsgálja, tudja, hogy mit kíván bennünk a Lélek, mert ő Isten tetszése szerint jár közben a szentekért.

Ez az Isten igéje.

ALLELUJA

Alleluja. 8. szám.

Jöjj el, Szentlélek Isten + töltsd el híveid szívét, * és szereteted tüzét, gyullaszd föl bennünk. – 8 G. tónus.

Alleluja.

EVANGÉLIUM Jn 7, 37–39

Ahogy Jézus megígérte az élet kenyerét, úgy beszélt az élő vízről is, amellyel a lélek szomjúságát csillapítja. Őt magát a hiten keresztül érjük el, s ő árasztja ki ránk a Szentlelket, aki a remény és a szeretet ajándékával megadja a lélek békéjét

+ EVANGÉLIUM Szent János könyvéből

Az élő víz folyama a Szentlélek!

A sátoros ünnep utolsó, nagy napján megállt Jézus, és felkiáltott: „Ha valaki szomjazik, jöjjön hozzám, és igyék! Aki hisz bennem, annak, amint az Írás mondja, az élő víz folyamai törnek elő szívéből.

Ezt Jézus a Lélekről mondta, akit később elnyertek a benne hívők. Ekkor ugyanis még nem jött el a Lélek, mert Jézus még nem dicsőült meg.

Ezek az evangélium igéi.

Pünkösdvasárnap

OLVASMÁNY ApCsel 2, 1-11

A Szentlélek e jövetelével teljesedett a prófétai jövendölés és Jézus ígérete. Külső jelként a nyelvek adományát hozta, aminek az a jelentése, hogy az Egyház küldetést kap minden néphez és nyelvhez az

evangélium hirdetésére. Ez végső fokon Isten megdicsőítése lesz. A lángnyelvek jelképezik a Lélek tisztító és lelkesítő erejét, a viharos szélzúgás pedig emlékeztet a Sinai teofániára. Itt most életbe lép az új szövetség, amely már belülről hatja át az embert, ezért nem kőtáblára kell írni.

OLVASMÁNY az Apostolok Cselekedeteiből

Mindannyiukat eltöltötte a Szentlélek,

és beszélni kezdtek.

Amikor elérkezett Pünkösd napja, ugyanazon a helyen (az emeleti teremben) mindnyájan együtt voltak az apostolok. Hirtelen zúgás támadt az égből, mintha heves szélvihar közeledett volna, és egészen betöltötte a házat, ahol együtt voltak. Majd lángnyelvek tűntek fel, és szétoszolva leereszkedtek mindegyikükre. Mindannyiukat eltöltötte a Szentlélek, és nyelveken kezdtek beszélni, ahogyan a Lélek indította őket.

Ez idő tájt vallásos férfiak tartózkodtak Jeruzsálemben, minden népből az ég alatt. Amikor ez a zúgás támadt, nagy tömeg verődött össze. Nagy volt a megdöbbenés, mert mindenki a saját nyelvén hallotta, amint beszéltek. Nagy meglepetésükben csodálkozva kérdezgették:

„Nem Galileából valók mindnyájan, akik itt beszélnek? Hogyan hallhatja hát őket mindegyikünk a saját nyelvén, amelyben született? Mi, pártusok, médek, elamiták; és Mezopotámiának, Judeának, Kappadóciának, Pontusznak, Ázsiának, Frigiának és Pamfiliának lakói; Egyiptomból, a líbiai Ciréne vidékéről és Rómából való zarándokok; zsidók és prozeliták, krétaiak és arabok: mi mindannyian úgy halljuk, hogy a mi nyelvünkön hirdetik Isten csodás tetteit!”

Ez az Isten igéje.

VÁLASZOS ZSOLTÁR 103, 1 ab és 24ac. 29bc-30. 31 és 34

8 G. tónus.

Válasz: Áraszd ránk Lelkedet. Istenünk: * újítsd meg a föld színét. Vö. 30. vers.

Vagy: Alleluja. 8. szám.

Előénekes: Mondj áldást, lelkem, az Úrnak! * Nagy vagy nagyon, én Uram, Istenem.

Mily sokrétű a te műved, Uram! * teremtményeid betöltik a földet.

Hívek: Áraszd ránk Lelkedet, Istenünk: * újítsd meg a föld színét.

Vagy: Alleluja.

E: Ha megvonod éltető erődet, * elpusztulnak és a porba térnek.

Ám, ha újra kiárasztod lelkedet, életre kelnek, * és a föld színét megújítod.

H: Áraszd ránk Lelkedet, Istenünk: * újítsd meg a föld színét.

Vagy: Alleluja.

E: Dicsőség legyen az Úrnak örökkön-örökké, * örül az Úr minden művének.

Legyen előtte kedves az énekem, * gyönyörűségemet őbenne találom.

H: Áraszd ránk Lelkedet, Istenünk: * újítsd meg a föld színét.

Vagy: Alleluja.

SZENTLECKE 1 Kor 12, 3b-7. 12-13

A kijelentés: Jézus az Úr, – a legrégibb hitvallás volt. Kifejezte a feltámadt Krisztusba vetett hitet, de a hit a Szentlélek megvilágosító hatására jön létre. Ő osztogatja a kegyelmi ajándékokat az Egyházban. Ő a titokzatos test lelke, s minden tagot arra képesít, hogy a főnek, Krisztusnak nyomába szegődjék.

SZENTLECKE Szent Pál apostolnak a korintusiakhoz írt első leveléből

Mi mindannyian egy Lélekben egy testté lettünk

keresztségünk által.

Testvéreim! Senki sem mondhatja magától: ”Jézus az Úr!”, csak a Szentlélek által.

A lelki adományok ugyan különfélék, a Lélek azonban ugyanaz. A szolgálatok is különfélék, de az Úr ugyanaz. Sokfélék a csodajelek is, de Isten, aki mindenben mindent véghezvisz, ugyanaz. A Lélek ajándékait mindenki azért kapja, hogy használjon vele.

A test ugyan egy, de sok tagja van. A testnek ez a sok tagja mégis egy test. Így van ez Krisztussal is. Mi ugyanis mindnyájan egy Lélekben egy testté lettünk keresztségünk által: akár zsidók, akár pogányok, akár rabszolgák, akár szabadok vagyunk. Valamennyiünket ugyanaz a Lélek töltött el.

Ez az Isten igéje.

Vagy:

SZENTLECKE Gal 5, 16-25

Pál apostol a megváltás és a megigazulás hatását többféle képpel és kifejezéssel érzékelteti. A legvilágosabb a testi ember és a lelki ember szembeállítása. Testi emberen azt érti, aki ösztöneinek és vágyainak szolgaságában van, s aki a test cselekedeteit hajtja végre. Lelki ember az, akit az Isten Lelke vezérel, azért megteszi az Atya akaratát, s életét a Lélek gyümölcsei kísérik: szeretet, öröm, békesség, türelem, kedvesség, jóság és szelídség.

SZENTLECKE Szent Pál apostolnak a galatákhoz írt leveléből

A Szentlélek gyümölcsei.

Testvéreim! Kérlek benneteket, hogy lélek szerint éljetek, s akkor majd nem teljesítitek a test kívánságait. A test ugyanis a lélek ellen tusakodik, a lélek meg a test ellen. Ellentétben állnak egymással, s így nem azt teszitek, amit szeretnétek. Vezessen benneteket a lélek, akkor nem vagytok alávetve a törvénynek.

A test cselekedetei nyilvánvalóak: kicsapongás, tisztátalanság, fajtalanság, bálványimádás, babonaság, ellenségeskedés, viszálykodás, vetélkedés, harag, veszekedés, szakadás, pártoskodás, irigykedés, gyilkosság, részegeskedés, tobzódás és ezekhez hasonlók. Mint már előbb mondtam, most ismét kijelentem: Akik ilyeneket művelnek, nem öröklik Isten országát. A Lélek gyümölcsei viszont: szeretet, öröm, békesség, türelem, kedvesség, jóság, hűség, szelídség, önmegtartóztatás. Ezek ellen nincs törvény. Akik Krisztus Jézushoz tartoznak, keresztre feszítették testüket szenvedélyeikkel és kívánságaikkal együtt. Ha a Lélek szerint élünk, viselkedjünk is a Léleknek megfelelően.

Ez az Isten igéje.

SZEKVENCIA

Jöjj, Szentlélek Istenünk, add a mennyből érzenünk fényességed sugarát!

Jöjj, szegények Atyja, te, bőkezűség Istene, lelkünk fényed hassa át!

Édességes vigaszunk, drága vendég, szomjazunk, édes lélekújulás.

Fáradottnak könnyülés, tikkadónak enyhülés, sírónak vigasztalás.

Boldogságos tiszta fény, szállj meg szívünk rejtekén, híveidnek napja légy!

Ihleted, ha fényt nem ad, emberszívben ellohad minden érő, minden ép.

Mosd meg, ami szennyezett, aszúságra hints vizet, orvosold a sebhelyet!

Simogasd a darabost, fölmelengesd a fagyost, útra vidd, ki tévelyeg!

Add, vegyék el híveid, kik hitük beléd vetik, hétszeres kegyelmedet!

Jámbornak jutalmazást, engedj boldog kimúlást: mindörökké mennyeket!

(SzVU! 97)

ALLELUJA

Alleluja. 8. szám.

Jöjj el, Szentlélek Isten, + töltsd el híveid szívét, * és szereteted tüzét gyullaszd föl bennünk! – 8 G. tónus.

Alleluja.

EVANGÉLIUM Jn 20, 19-23

A feltámadt Krisztus már beöltözött istenfiúi hatalmába, azért részesítheti övéit a Szentlélek erejében. Jelzi, hogy küldetésük az övének a folytatása lesz, amit ő az Atyától kapott. Az Egyház nagy feladata az Istennel való kiengesztelődés szolgálata marad. A Szentlélek, az Atya és a Fiú szeretetkapcsolata, azért ő adja meg nekünk is a kegyelmet a bűnbánatra, a szeretetre és a hűségre. Az Egyház az ő erejével fogja állandósítani a kegyelmet ebben a világban, az emberi gyarlóság ellenére.

+ EVANGÉLIUM Szent János könyvéből

Amint engem küldött az Atya, úgy küldelek én is titeket.

Vegyétek a Szentlelket!

Amikor a hét első napján (Húsvétvasárnap) beesteledett, Jézus megjelent a tanítványoknak ott, ahol együtt voltak, pedig a zsidóktól való félelmükben zárva tartották az ajtót. Belépett és így szólt hozzájuk: „Békesség nektek!” Miután ezt mondta, megmutatta nekik a kezét és az oldalát. Az Úr láttára öröm töltötte el a tanítványokat.

Jézus megismételte: „Békesség nektek! Amint engem küldött az Atya, úgy küldelek én is titeket.” E szavak után rájuk lehelt, és így folytatta: „Vegyétek a Szentlelket! Akinek megbocsátjátok bűneit, az bocsánatot nyer, s akinek nem bocsátjátok meg, az nem nyer bocsánatot.”

Ezek az evangélium igéi.

Vagy:

EVANGÉLIUM Jn 15, 26-27; 16, 12–15

Krisztus istenfiúságának egyik legnagyobb megnyilatkozása volt a Szentlélek megígérése. Ő tudta, hogy földi példája és szavai nem elegendők az emberek átalakításához. Ahhoz isteni erőre van szükség, hogy az ember egészen kitáruljon az igazság előtt, hogy az üdvösségért feláldozza földi vágyait és hogy jótetteivel tanúskodjék Isten mellett. A Szentlélek éppen ezt adja meg az Egyháznak. Rányomja a szellemiség bélyegét, s így Krisztus meghatalmazott tanújává teszi.

+ EVANGÉLIUM Szent János könyvéből

Az igazság Lelke elvezeti majd, Jézus tanítványait a teljes igazságra.

Szenvedése előtt Jézus így szólt tanítványaihoz:

Ha eljön a Vigasztaló, akit az Atyától küldök, az Igazság Lelke, aki az Atyától származik, ő majd tanúságot tesz rólam. Tegyetek ti is tanúságot rólam, hiszen kezdettől fogva velem voltatok.

Még sok mondanivalóm volna, de nem vagytok hozzá elég erősek. Hanem amikor eljön az Igazság Lelke, ő majd elvezet benneteket a teljes igazságra. Nem magától fog beszélni, hanem azt mondja el, amit hall, és a jövendőt fogja hirdetni nektek. Megdicsőít engem, mert az enyémből kapja, amit majd hirdet nektek. Minden, ami az Atyáé az enyém is. Azért mondtam, hogy az enyémből kapja, amit majd hirdet nektek.

Ezek az evangélium igéi.

Évközi idő

Évközi 2. vasárnap

OLVASMÁNY 1 Sám 3, 3b-10. 19

Sámuel az ószövetségi próféta tipikus alakja. Anyja mint gyermeket felajánlja a templom szolgálatára, Isten pedig felhasználja üzenetének közvetítésére. A leírásban benne van a mód is, ahogy Isten eszközéül választja a küldöttet. Szól, jelet ad, de az embernek szabadon kell a feladatot elfogadnia. Isten önkéntes szolgálatot követel mindenkitől. A próféták különben a vallásos élet példaképei is voltak.

OLVASMÁNY Sámuel első könyvéből

Szólj, Uram, mert hallja a te szolgád!

Sámuel, gyermekkorától fogva Éli főpap mellett az Úrnak szolgált. Az Úrtemplomában aludt, ahol az Isten ládája volt. Az Úr megszólította: „Sámuel, Sámuel!” A gyermek ezt felelte: „Itt vagyok.” Aztán odafutott Élihez, és azt mondta: „Itt vagyok, hívtál.” Éli ezt válaszolta: „Én nem hívtalak, feküdj le és aludj.” Erre elment, és lefeküdt aludni.

Az Úr azonban újra szólította Sámuelt. Sámuel fölkelt, odament Élihez, és azt mondta: „Itt vagyok, hívtál.” Ő azt felelte: „Nem hívtalak, fiam, feküdj le és aludj!” Sámuel ugyanis még nem ismerte az Urat, mert az Úr szava még nem nyilatkozott meg neki.

Ezután az Úr ismét szólította Sámuelt, harmadszorra. Az fölkelt, odament Élihez, és így szólt: „Itt vagyok, hívtál.” Erre Éli megértette, hogy az Úr szólította a fiút. Ezért azt mondta Sámuelnek: „Menj, feküdj le és aludj, aztán ha valaki szólít, így válaszolj: »Szólj, Uram, hallja a te szolgád.«” Sámuel elment és visszafeküdt a helyére.

Akkor megjelent az Úr megállt előtte és szólította mint az előző alkalommal: „Sámuel, Sámuel!” És Sámuel így válaszolt: „Szólj, Uram, hallja a te szolgád?”

Sámuel növekedett, az Úr pedig vele volt, és nem hagyta, hogy egyetlen szava is meghiúsuljon.

Ez az Isten igéje.

VÁLASZOS ZSOLTÁR 39, 2 és 4ab. 7-8a. 8b–9. 10

7b. tónus.

Válasz: Íme, eljövök, Uram, * hogy teljesítsem azt, amit kívánsz. 8a. és 9a. vers.

Előénekes: Várva vártam az Urat, * és ő lehajolt hozzám.

Új éneket adott az ajkamra, * Istenünknek zengő éneket.

Hívek: Íme, eljövök, Uram, * hogy teljesítsem azt, amit kívánsz.

E: Sem véres, sem ételáldozat nem kellett neked, * fülemet azonban megnyitottad.

Nem követeltél égő- és engesztelő áldozatot, * így szóltam akkor: „Íme, eljövök.”

H: Íme, eljövök, Uram, * hogy teljesítsem azt, amit kívánsz.

E: A könyvtekercsben rólam írva áll, * hogy akaratodat teljesítsem.

Erre vágyom, Istenem, * törvényed szívemet örömmel tölti el.

H: Íme, eljövök, Uram, * hogy teljesítsem azt, amit kívánsz.

E: Igazságodat hirdetem a nagy közösségben, * ajkam el nem hallgat, Uram, jól tudod.

H: Íme, eljövök, Uram, * hogy teljesítsem azt, amit kívánsz.

SZENTLECKE 1 Kor 6, 13c-15a. 17-20

Keleten és a görög világban a kereszténység a testnek kétféle értékelésével találkozott. Az egyik nézet a szabadosság volt, amely gátlás nélkül hirdette az ösztönök kielégítését. A másik az anyagot és a testet a rossz hordozójának tekintette, s a házasságot is a bűn kifejezésének mondta. Ezért volt szükség a keresztény álláspont kifejtésére: Az egész ember az Isten teremtménye, s a megigazult ember testével együtt a Szentlélek temploma, s így minden tettével meg kell dicsőítenie Istent.

SZENTLECKE Szent Pál apostolnak a korintusiakhoz írt első leveléből

Testetek a bennetek lakó Szentlélek temploma.

Testvéreim! A test nem a kicsapongásért van, hanem az Úrért, az Úr pedig a testért. Isten ugyanis feltámasztotta az Urat, és hatalmával minket is feltámaszt.

Nem tudjátok, hogy testetek Krisztus tagja? Aki azonban az Úrral egyesül, egy lélek vele.

Kerüljétek a testiség bűnét! Minden bűn, amelyet az ember elkövet, a testén kívül van, de a kicsapongó a tulajdon teste ellen vét.

Nem tudjátok, hogy testetek a bennetek lakó Szentlélek temploma, akit Istentől kaptatok? Nem tudjátok, hogy nem vagytok a magatoké? Nagy volt a ti váltságdíjatok. Dicsőítsétek meg tehát Istent testetekben!

Ez az Isten igéje.

ALLELUJA

Alleluja. 10. szám.

Megtaláltuk a Messiást, azaz Krisztust, * kegyelmet és igazságot kaptunk általa. Jn 1, 41. 17b – 10. tónus.

Alleluja.

EVANGÉLIUM Jn 1, 35-42

János evangéliuma nem annyira az eseményeket mondja el, hanem inkább azt mutatja be, hogy Jézus emberi alakjában az Isten Fia testesült meg. Itt képet kapunk arról, hogy az első tanítványok milyen hatás alatt szegődtek hozzá. A kiindulás Keresztelő János tanúságtétele, s az nem egyezett a politikai messiás-várással. Jézus az Isten Báránya, áldozatával fogja elvenni a világ bűneit De az apostoloknak is hosszú előkészítésre volt szükségük, amíg felismerték Jézus istenemberi mivoltát.

+ EVANGÉLIUM Szent János könyvéből

Megnézték, hogy hol lakik Jézus,

és aznap nála maradtak.

Abban az időben:

Ott állt (Keresztelő) János két tanítványával, és mihelyt meglátta Jézust, amint közeledett, így szólt: „Nézzétek, az Isten Báránya!” Két tanítványa hallotta, hogy (János) ezt mondta , és követni kezdte Jézust. Amikor Jézus megfordult, s látta, hogy követik, megkérdezte: „Mit kívántok?”

Azok ezt felelték: „Rabbi – ami annyit jelent, hogy Mester –, hol laksz?”

„Jöjjetek, nézzétek meg!” – mondta nekik. Elmentek tehát vele, megnézték, hogy hol lakik, és aznap nála maradtak. Ez a tizedik óra ige körül volt.

A kettő közül, akik hallották ezt Jánostól és követték (Jézust), az egyik , András volt, Simon Péter testvére. Ő először testvérével, Simonnal találkozott, és szólt neki: „Megtaláltuk a Messiást, vagy más szóval a Fölkentet”, és elvitte Jézushoz.

Jézus rátekintett, és így szólt hozzá: „Te Simon vagy, János fia, de Kéfásnak, azaz Péternek fognak hívni.”

Ezek az evangélium igéi.

Évközi 3. vasárnap

OLVASMÁNY Jón 3, 1-5. 10

Az ószövetségi próféta is igyekszik ellensúlyozni azt az elbizakodottságot, amely sokaknál abból eredt, hogy Isten szövetséget kötött Ábrahám utódaival. Jónás könyve példabeszédes történettel mutatja be, hogy Isten irgalmas a pogányokhoz, s elfogadja imájukat és vezeklésüket: Ninive, a felnagyított kiterjedésű város tulajdonképpen az egész pogány világ képe. Izrael küldetése nem öntetszelgésre szólt, hanem az igaz Isten előtti hódolat hirdetésére.

OLVASMÁNY Jónás próféta könyvéből

Ninive lakói megtérnek Jónás szavára.

Történt pedig, hogy az Úr másodszor is szólt Jónáshoz: „Kelj fel, menj el Ninivébe, a nagy városba, és hirdesd azt, amit majd mondok neked!” Jónás fölkelt és elment Ninivébe az Úr parancsa szerint.

Ninive nagy város volt, három napba telt, míg az ember végigment rajta. Jónás bement a városba, megtett egynapi utat, és hirdetni kezdte: „Még negyven nap, és Ninive elpusztul!”

Ninive lakói hittek az Istennek. Böjtöt hirdettek, nagyok és kicsinyek egyaránt zsákruhát öltöttek.

Amikor Isten látta, hogy letérnek gonosz útjukról, megkímélte őket a büntetéstől, amellyel fenyegette őket.

Ez az Isten igéje.

VÁLASZOS ZSOLTÁR 24, 4bc-5ab. 6-7bc. 8-9

8 G. tónus.

Válasz: Utaidat mutasd meg nékem, * én Uram, Istenem! 4b. vers.

Előénekes: Utaidat, Uram, mutasd meg nékem, * ösvényeidre taníts meg engem!

Taníts és vezess igazságod szerint, * mert te vagy üdvözítő Istenem!

Hívek: Utaidat mutasd meg nékem, * én Uram, Istenem!

E: Irgalmasságodról emlékezzél meg, Uram, * és könyörületességedről, mely öröktől való.

Jóságodban, Uram, * gondolj rám irgalommal.

H: Utaidat mutasd meg nékem, * én Uram, Istenem!

E: Az Úr igazságos és jóságos, * ezért a bűnösöknek is utat mutat.

Az alázatost a jóban vezérli, * a szelídet útjára tanítja.

H: Utaidat mutasd meg nékem, * én Uram, Istenem!

SZENTLECKE 1 Kor 7, 29-31

Az apostolfigyelmeztetésébe belejátszott az a sejtelem is, hogy a hívek Krisztus második e jövetelét még saját életük folyamán remélték. A felsorolt intelmek azonban nem sztoikus egykedvűséget vagy az élet örömeinek lebecsülését jelenők, hanem a keleti stílus sajátságaival hangoztatják, hogy a földön nincs végső célunk, tehát végérvényesen semmihez sem köthetjük hozzá sorsunkat Mindent úgy kell felhasználni, hogy előbbre vigyen az üdvösség útján.

SZENTLECKE Szent Pál apostolnak a korintusiakhoz írt első leveléből

Elmúlik ez a világ!

Azt mondom, testvérek: Az idő rövid!

Ezért, akinek van felesége, éljen úgy, mintha nem volna, aki sír, mintha nem sírna, aki örül, mintha nem örülne, aki vásárol, mintha meg sem tartaná, s aki felhasználja a világ dolgait, mintha nem élne velük, mert ez a világ elmúlik.

Ez az Isten igéje.

ALLELUJA

Alleluja. 3. szám.

Közel már az Isten országa, * higgyetek az örömhírnek! Mk 1, 15 – 3a tónus

Alleluja.

EVANGÉLIUM Mk 1, 14-20

Keresztelő János feladata az volt, hogy a bűnbánat hirdetésével bejelentse a messiási idő kezdetét. Jézus majd abból indul ki, amit János hirdetett Térjetek meg, az Isten országa elérkezett. Jézus maga közvetíti ezt az országot. Jézusban itt van számunkra az Atya teljes üzenete, egész irgalma és minden kegyelme. Egyúttal azt is bemutatja, hogy az embernek hogyan kell Isten akaratát teljesítenie. Ezt a magatartást a megtéréssel és a hittel tesszük magunkévá.

+ EVANGÉLIUM Szent Márk könyvéből

Térjetek meg,

és higgyetek az evangéliumban!

Miután Jánost elfogták, Jézus Galileába ment, és hirdette az Isten evangéliumát: „Betelt az idő, közel van az Isten országa. Térjetek meg, és higgyetek az evangéliumban.”

Amikor a Galileai-tó partján járt, látta, hogy Simon és testvére, András, akik halászok voltak, éppen hálót vetnek a tengerbe. Jézus megszólította őket: ,Jöjjetek velem, és én emberek halászává teszlek titeket.” Azok rögtön otthagyták a hálóikat, és nyomába szegődtek.

Mikor kissé továbbment, meglátta Jakabot, Zebedeus fiát, és testvérét, Jánost, amint a hálókat javították a bárkában. Őket is mindjárt meghívta. Erre otthagyták apjukat, Zebedeust a napszámosokkal együtt, és követték őt.

Ezek az evangélium igéi.

Évközi 4. vasárnap

OLVASMÁNY MTörv 18, 15–20

Mózes arról jövendöl, hogy Isten prófétákat ad, s általuk irányítja népét, tehát hallgatni kell rájuk. A próféta feladata Isten üzenetének közvetítése. Maga a próféta szó is beszélőt jelent A küldetést természetfeletti jel kíséretében kapják, s Isten később is igazolja őket ilyen jelekkel. A hamis prófétáktól az különböztette meg őket, hogy szavuk beteljesedett

OLVASMÁNY Mózes ötödik könyvéből

Hallgass a próféták szavára,

akiket Isten küld hozzád!

Moáb mezején Mózes így beszélt a néphez:

„Az Úr, a te Istened hozzám hasonló prófétát támaszt neked, a te körödből, testvéreid közül; őrá hallgassatok. Hiszen ezt kívántad az Úrtól, a te Istenedtől Hóreb (hegyén), az egybegyűlés napján, mikor azt mondtad: »Nem hallgatom tovább az Úrnak, az én Istenemnek hangját és nem nézem tovább ezt a hatalmas tüzet, nehogy meghaljak.«

Erre így szólt hozzám az Úr: »Helyesen beszéltek. Prófétát támasztok nekik testvéreik köréből, mint téged; ajkára adom szavaimat, s ő mindent tudtukra ad, amit parancsolok neki.

Ha valaki nem hallgat szavaira, amelyeket az én nevemben hirdet, akkor én majd számon kérem tőle. Annak a prófétának pedig, aki egyetlen olyan szót is merészel hirdetni nevemben, amelynek hirdetését nem bíztam rá, meg kell halnia. Ugyanígy annak is, aki más istenek nevében beszél.«

Ez az Isten igéje.

VÁLASZOS ZSOLTÁR 94, 1-2. 6-7. 8-9

2. tónus.

Válasz: Bár hallgatnátok ma Isten szavára: * „Népem, ne légy kemény szívű.” Vö. 8. vers.

Előénekes: Jöjjetek, örvendezzünk az Úrnak, * és ujjongjunk üdvünk sziklája előtt.

Dicsőítő énekkel lépjünk színe elé, * magasztaljuk őt zsoltárt zengve.

Hívek: Bár hallgatnátok ma Isten szavára: * „Népem, ne légy kemény szívű.”

E: Jöjjetek, boruljunk le, hódoljunk előtte, * hulljunk térdre Urunk, Alkotónk előtt.

Mert ő a mi Istenünk, * mi pedig az ő népe, és kezére bízott nyáj vagyunk.

H: Bár hallgatnátok ma Isten szavára: * „Népem, ne légy kemény szívű.”

E: Bárcsak hallgatnátok ma az ő szavára: * „Ne keményítsétek meg szíveteket,

mint egykor Meribánál, Massza napján a pusztában, + ahol atyáitok megkísértettek engem, * próbára tettek, bár látták számos csodámat.”

H: Bár hallgatnátok ma Isten szavára: * „Népem, ne légy kemény szívű.”

SZENTLECKE 1 Kor 7, 32-35

Jézus maga is beszélt olyanokról, akik Isten országáért lemondanak a házasságról és a családról, hogy az evangélium hirdetésének éljenek. Pál maga is ezt a módot választotta. Tanítása tükrözi azt a felfogást is, hogy az idő rövid'; Krisztus második e jövetele bármikor megtörténhet. A megtartóztató életet azért is ajánlja, mert akkor az ember egészen Isten szolgálatára adhatja magát. A házasságban benne van az ember szolgálata is. De az apostol hangsúlyozza azt is, hogy itt csak tanácsot ad. Mindenki a kapott kegyelmi adományok szerint dönt.

SZENTLECKE Szent Pál apostolnak a korintusiakhoz írt első leveléből

Aki Isten országáért lemond a családi életről,

az szabadabb lélekkel szolgálhat az Úrnak.

Testvéreim! Azt szeretném, ha mentesek volnátok a gondoktól.

A nőtlennek arra van gondja, ami az Úré: hogyan járjon az Úr kedvében. A nős azonban világi dolgokkal törődik: hogyan keresse felesége kedvét, ezért meg van osztva. A nem házas asszony és a szűz arra gondol, ami az Úré, hogy testben és lélekben szent legyen, míg a férjes nőt világi gondok kötik le: hogyan járjon férje kedvében.

Ezt javatokra mondom, nem azért, hogy tőrbe csaljalak, hanem hogy feddhetetlen életre és az Úrhoz való osztatlan ragaszkodásra segítselek titeket.

Ez az Isten igéje.

ALLELUJA

Alleluja. 1. szám.

A sötétségben lakó népre nagy fényesség áradt, * és világosságot láttak, akik a halál szomorú földjén éltek. Mt 4, 16 – 1 D^2 tónus.

Alleluja.

EVANGÉLIUM Mk 1, 21-28

Az evangélista Jézus igehirdetésének újdonságát és hatalmát emeli ki, mert az emberek először ezt vették észre. Ő nem a régi törvényt elemzi és magyarázza, hanem Istenről, az Atyáról beszél, aki egész irgalmával az ember felé fordul. Tanítását Jézus csodákkal is megerősítette, tehát valóban úgy tanított, mint akinek hatalma volt. Hatalma küldetéséből és istenfiúságából eredt, s ezzel küldte Egyházát is a világba.

+ EVANGÉLIUM Szent Márk könyvéből

Jézus úgy tanította őket, mint akinek hatalma van.

Kafarnaum városában Jézus szombaton bement a zsinagógába, és tanított. Mindenki nagyon csodálkozott tanításán, mert úgy tanította őket, mint akinek hatalma van, és nem úgy, mint az írástudók.

A zsinagógában volt egy ember, akit megszállt a tisztátalan lélek. Ez így kiáltott fel: „Mi közünk egymáshoz, názáreti Jézus? Azért jöttél, hogy elpusztíts minket? Tudom, ki vagy: az Isten Szentje!”

Jézus ráparancsolt: „Hallgass el, és menj ki belőle!” A tisztátalan lélek erre össze-vissza rángatta az embert, aztán nagy kiáltással kiment belőle.

Mindenki nagyon megdöbbent. Az emberek egymást kérdezgették: „Mi ez? Új tanítás, és milyen hatalmas! Még a tisztátalan lelkeknek is parancsol, és azok engedelmeskednek neki!” El is terjedt a híre hamarosan Galilea egész vidékén.

Ezek az evangélium igéi.

Évközi 5. vasárnap

OLVASMÁNY Jób 7, 1-4. 6-7

Jób története megkapó példa arra, hogy az ember megpróbáltatások közepette veti fel az élet értelmének a kérdését. Az ószövetségi ember még úgy érzi, hogy itt csak szolgál, dolgozik, de még nem tudja, hogy mit kap érte, hogy lesz-e végső igazságszolgáltatás. A hit azonban legalább ahhoz hozzásegítette őket, hogy Isten előtt feltárják kérdéseiket és imádkozzanak. Ott a szenvedésre még legföljebb az a válasz, hogy türelemre tanít. Az élet megoldását csak Krisztus feltámadása tárta elénk.

OLVASMÁNY Jób könyvéből

Isten nélkül az élet csak értelmetlen küszködés.

A szenvedő Jób így panaszkodott:

Nemde küzdelem az ember sorsa a földön?

Nemde napszámos módjára tölti el napjait?

Olyan, mint a rabszolga, ki árnyékba vágyik,

olyan, mint a napszámos, ki a bérét várja.

Csalódással teli hónapok jutottak nekem osztályrészül,

keserves éjszakák lettek fizetségem.

Már lefekvéskor azt kérdezem: „Mikor virrad?”

És mihelyt felkelek: „Mikor lesz már este?”

Tele vagyok kínnal egész alkonyatig.

Napjaim futnak, mint a takács vetélője,

eltűnnek, s nyomukban nem marad reménység.

Gondold meg: életem csupán egy lehelet,

szemem soha többé nem lát boldogságot.

Ez az Isten igéje.

VÁLASZOS ZSOLTÁR 146, 1-2. 3-4. 5–6

2. tónus.

Válasz: Dicsérjétek az Urat, * aki a megtört szívűeket meggyógyítja. Vö. 3a. vers.

Előénekes: Dicsérjétek az Urat, mert jó dolog őt áldani, * Istenünknek kedves a dicséret.

Jeruzsálemet az Úr újjáépíti, * Izrael szétszórt fiait egybegyűjti.

Hívek: Dicsérjétek az Urat, * aki a megtört szívűeket meggyógyítja.

E: Aki a megtört szívűeket meggyógyítja, * és sebeiket bekötözi.

A csillagokat számon tartja, * és nevén szólítja valamennyit.

H: Dicsérjétek az Urat, * aki a megtört szívűeket meggyógyítja.

E: Nagy a mi Urunk, nagy az ő hatalma, * bölcsességének nincs határa.

A szelídeket magához emeli, * de porig alázza a bűnösöket.

H: Dicsérjétek az Urat, * aki a megtört szívűeket meggyógyítja.

SZENTLECKE 1 Kor 9, 16-19. 22–23

Az ember elvárja, hogy munkáját értékeljék. Az apostol itt arra tér ki, hogy Isten nagylelkűségére is kell számítanunk. Ne csak azt tegyük meg, ami a kötelességünk, hanem azt is, amit a szeretet sugall. Saját példáját is felhozza buzdításul: Az apostoli munkára határozott parancsot kapott. Magától azt adja hozzá, hogy ingyen hirdeti az evangéliumot és nem vár földi kárpótlást. Sőt alkalmazkodik az emberek adottságaihoz, helyzetéhez, képességeihez, hogy lehetőleg mindenki számára érthetővé tegye a hitet. Így reméli, hogy az örök életben megkapja jutalmát.

SZENTLECKE Szent Pál apostolnak a korintusiakhoz írt első leveléből

Isten apostola önzetlenül fáradozik

embertársai üdvösségéért.

Testvéreim! Hogy az evangéliumot hirdeti, azzal nem dicsekedhetem, hiszen ez kényszerű kötelességem. Jaj nekem ugyanis, ha nem hirdetem az evangéliumot?

Ha önszántamból teszem, jutalmam lesz, ha nem önszántamból, csak megbízott hivatalnok vagyok. Mi tehát a jutalmam? Az, hogy mint az evangélium hirdetője, ingyen nyújtsam az evangéliumot, és ne éljek az evangéliumban gyökerező jogommal.

Bár mindenkitől független voltam, mégis mindenkinek szolgája lettem, hogy minél többet megnyerjek. A gyöngék közt gyönge lettem, hogy megnyerjem a gyöngéket. Mindenkinek mindene lettem, hogy mindenkit üdvösségre vezessek. Mindezt az evangéliumért teszem, hogy nekem is részem legyen benne.

Ez az Isten igéje.

ALLELUJA

Alleluja. 4. szám.

Krisztus gyengeségünket magára vette, * és betegségeinket ő hordozta. Mt 8, 17 – 4g. tónus.

Alleluja.

EVANGÉLIUM Mk 1, 29-39

Az evangélista képet ad Jézus tanítói tevékenységéről. Ott össze van kapcsolva az igehirdetés, a szeretetgyakorlása és az imádság. Csodái azt hirdetik, amit szava is kifejez, hogy Isten irgalommal fordult az ember felé. A messiási időnek ez az igazi jellemzője. Amellett kimutatja győzelmét a gonoszság hatalma felett is. Csak azt nem engedi, hogy az emberek kisajátítsák őt maguknak, mint földi jótevőt. Ő az egész világnak hozta meg az Isten országáról szóló tanítást.

+ EVANGÉLIUM Szent Márk könyvéből

Jézus sokakat meggyógyított,

akik különböző bajokban szenvedtek.

Abban az időben:

Jézus kijött a zsinagógából, és elment Simon és András házába. Simon anyósa lázas betegen feküdt. Mindjárt szóltak is Jézusnak. Jézus odament hozzá, megfogta a kezét, és fölsegítette. Erre megszűnt a láza, és szolgált nekik.

Amikor lement a nap és beesteledett, odavitték hozzá a betegeket és a gonosz lélektől megszállottakat. Az egész város ott szorongott az ajtó előtt. Jézus pedig sokakat meggyógyított, akik különböző bajokban szenvedtek; és sok ördögöt kiűzött. De nem engedte megszólalni őket, mert tudták, hogy ő kicsoda.

Hajnalban Jézus nagyon korán kelt. Kiment (a házból), elment egy elhagyatott helyre, és ott imádkozott. Simon és a vele lévők utánamentek. Mikor megtalálták, azt mondták neki: „Téged keres mindenki!”

De ő azt felelte: „Menjünk el máshová, a szomszédos helységekbe, hogy ott is hirdessem az evangéliumot, – hiszen ezért jöttem.” És ment, hirdette az evangéliumot a zsinagógákban Galilea egész területén, és kiűzte az ördögöket.

Ezek az evangélium igéi.

Évközi 6. vasárnap

OLVASMÁNY Lev 13, 1-2. 44-46

A zsidó népnél a vallási és a társadalmi törvényhozás együtt volt. A betegségről keveset tudtak, s többnyire külső jelek alapján csoportosították őket. Leprának tekintettek mindenféle bőrbajt. Az ilyen beteg tisztátalannak számított, s nem vehetett részt a vallási közösség életében. A háttérben ott lappangott az a tudat is, hogy a betegséggel Isten veri meg az embert, ezért a gyógyulás után áldozatot kellett bemutatni.

OLVASMÁNY Mózes harmadik könyvéből

Ószövetségi törvény szerint

a leprást ki kellett vetni az emberi társadalomból

Az Úr ezt mondta Mózesnek és Áronnak:

„Ha egy embernek a bőrén duzzadás, kiütés vagy fénylő folt keletkezik, bőrleprára lehet gyanakodni. Vezessék Áron paphoz, vagy az ő fiai közül valamelyik paphoz.

Az ilyen ember leprás és tisztátalan. A pap nyilvánítsa tisztátalannak, mivel leprája van. A leprás, akit a betegség megtámadott, szaggassa meg ruháját, a haját hordja kibontva, a szakállát takarja be, és kiabáljon: »Tisztátalan, tisztátalan!« Ameddig a betegsége tart, addig tisztátalan, s mivel tisztátalan, lakjék elkülönítve, tartózkodjék a táboron kívül.”

Ez az Isten igéje.

VÁLASZOS ZSOLTÁR 31, 1-2. 5. 11

6. tónus.

Válasz: Te vagy, Uram, menedékem, * a szabadulás örömével veszel körül engem. Vö. 7. vers.

Előénekes: Boldog, akinek az Úr megbocsátotta bűneit, * akinek betakarta gonoszságát.

Boldog az, akinek vétkét az Úr fel nem rója, * kinek lelkében nincsen álnokság.

Hívek: Te vagy, Uram, menedékem, * a szabadulás örömével veszel körül engem.

E: Bűnömet eléd tártam, * nem rejtettem el vétkem előled.

Így szóltam: + „Gonoszságomat megvallom, Uram,” * és te megbocsátottad vétkeimet.

H: Te vagy, Uram, menedékem, * a szabadulás örömével veszel körül engem.

E: Vigadjatok és ujjongjatok, igazak, az Úrban, * és örvendezzen minden tiszta szívű.

H: Te vagy, Uram, menedékem, * a szabadulás örömével veszel körül engem.

SZENTLECKE 1 Kor 10, 31-11, 1

A zsidóknál a bálványoknak feláldozott állatok húsának élvezete bűnnek számított. Ezért e kérdés felvetődött a megtért pogányok között is. Az apostol világosan kimondja, hogy az ószövetségi törvény nem kötelez. Az áldozati állat húsára vonatkozólag pedig azt mondja, hogy ne kérdezzenek semmit, hanem nyugodtan fogyasszanak el mindenféle ételt. De ha gyengébb hitű testvér botránkozik viselkedésükön, mert őt még kíséri az ószövetségi múlt, akkor legyenek rá tekintettel. A szeretet törvénye legyen mindennél fontosabb.

SZENTLECKE Szent Pál apostolnak a korintusiakhoz írt első leveléből

Kövessük Pál apostol példáját,

mert ő Krisztus követője!

Testvéreim! Akár esztek, akár isztok, vagy bármi mást tesztek, tegyetek mindent Isten dicsőségére.

Se zsidót, se pogányt, se Isten egyházát ne botránkoztassátok meg, mint ahogy én is mindenkinek kedvében járok. Nem azt keresem, ami nekem hasznos, hanem ami másoknak van javára, hogy üdvözüljenek. Legyetek követőim, mint ahogy én Krisztus követője vagyok!

Ez az Isten igéje.

ALLELUJA

Alleluja. 2. szám.

Nagy próféta támadt köztünk, * Isten meglátogatta az ő népét. Lk 7, 16 – 2. tónus.

Alleluja.

EVANGÉLIUM Mk 1, 40-45

Jézus magatartása bizalomkeltő volt, ezért még a kitaszított leprások is mertek közeledni hozzá. Itt együttérzését és jóindulatát külön nyomatékozza azzal, hogy megérinti a beteget, és nem idegenkedik tőle. Ő nem fél, hogy tisztátalanná válik. Arra azonban vigyáz, hogy csodái alapján az emberek ne alakítsanak ki róla valamilyen földies messiási képet. Ezért tiltja, hogy beszéljenek csodáiról. A jótétemény azonban megnyitja az emberek száját.

+ EVANGÉLIUM Szent Márk könyvéből

A betegnek elmúlt a leprája és megtisztult.

Abban az időben:

Egy leprás jött Jézushoz. Térdre borult előtte, és így kérlelte: „Ha akarod, te meg tudsz tisztítani engem!” Jézusnak megesett rajta a szíve. Kinyújtotta kezét, megérintette, és azt mondta neki: „Akarom! Tisztulj meg!” Erre rögtön elmúlt a leprája, és megtisztult.

Jézus szigorúan ráparancsolt, és mindjárt elküldte ezekkel a szavakkal: „Vigyázz, ne szólj erről senkinek egy szót sem, hanem menj, mutasd meg magadat a papnak, és tisztulásodért mutasd be a Mózes rendelte áldozatot, bizonyságul nekik.”

Ám az, alighogy elment, mindenfelé hirdetni és híresztelni kezdte a dolgot. Emiatt Jézus nem mehetett többé nyilvánosan a városba, inkább kint, elhagyatott helyeken tartózkodott. Mégis, mindenünnen özönlöttek hozzá az emberek.

Ezek az evangélium igéi.

Évközi 7. vasárnap

OLVASMÁNY Iz 43, 18-19. 21-22. 24b-25

A próféta a babiloni fogság idején a szabadulás örömhírét hirdeti. Isten maga vezeti vissza népét, s ez olyan újdonság, mintha a pusztaságon keresztül utat építenének. Sőt Isten belsőleg is átformálja népét, és alkalmassá teszi dicsőségének hirdetésére. Bár bűneivel a nép megbántotta Istent, de ő önmagáért gyakorol irgalmasságot velük.

OLVASMÁNY Izajás próféta könyvéből

Isten eltörli bűneinket, mert irgalmas.

Ezt mondja az Úr:

„Most már ne arra gondoljatok, ami régen történt,

és ne az elmúlt dolgokra figyeljetek.

Íme, én valami újat viszek végbe,

már éppen készülőben van; nem látjátok?

Valóban, utat készítek a pusztában,

és folyókat fakasztok a sivatagban.

A nép, amelyet magamnak alkottam,

hirdetni fogja dicsőségemet.

Nem hívtál segítségül, Jákob,

és nem törődtél velem, Izrael!

Csak bűneiddel terheltél,

és gonoszságaiddal fárasztottál.

Én magam vagyok az, aki vétkeidet eltörlöm önmagamért,

és bűneidre nem emlékezem többé.”

Ez az Isten igéje.

VÁLASZOS ZSOLTÁR 40, 2-3. 4-5. 13-14

7b. tónus.

Válasz: Gyógyítsd meg lelkemet, Uram, * mert vétkeztem ellened! 5b. vers.

Előénekes: Boldog, aki a szegények gondját viseli, * Isten megmenti a balsors idején.

Megőrzi őt az Úr és életben tartja, * boldoggá teszi itt a földön, * és nem adja ellensége hatalmába.

Hívek: Gyógyítsd meg lelkemet, Uram, * mert vétkeztem ellened!

E: Az Úr segítséget hoz néki betegágyán, * minden betegségét megenyhíti.

Így szóltam: „Uram, könyörülj rajtam, * gyógyítsd meg lelkemet, mert vétkeztem ellened!”

H: Gyógyítsd meg lelkemet, Uram, * mert vétkeztem ellened!

E: Engem pedig ártatlanságomért felkaroltál, * és színed elé állítottál mindörökké.

Áldott az Úr, Izrael Istene, * öröktől fogva mindörökké. Úgy legyen. Ámen.

H: Gyógyítsd meg lelkemet, Uram, * mert vétkeztem ellened!

SZENTLECKE 2 Kor 1, 18-22

Az apostol megígérte látogatását a korintusi egyháznak, de később az ottani helyzet miatt jobbnak látta, ha elhalasztja azt. Ezért egyesek állhatatlansággal vádolták. Azzal válaszol, hogy mint Krisztus apostola nem ötletszerűen viselkedik. Krisztus tanítványához az ilyen magatartás nem is illenék, hiszen Krisztusban Isten minden ígérete igenné vált. Ő elküldte nekünk a Szentlelket, aki segít ígéreteink hűséges megvalósításában, de egyúttal a világos látás kegyelmét is megadja.

SZENTLECKE Szent Pál apostolnak a korintusiakhoz írt második leveléből

Isten valóra váltotta nekünk minden ígéretét Jézusban.

Testvéreim! Isten a tanúnk, hogy szavainkban, amelyeket hozzátok intézünk, nem mindegy az „Igen” és a „Nem”. Az Isten Fia, Jézus Krisztus ugyanis, akit mi – én, Szilvánusz és Timóteus – köztetek hirdettünk, nem volt „Igen” is meg „Nem” is, hanem az „Igen” valósult meg benne. Isten valamennyi ígérete „Igen”-né vált benne. Ezért hangzik fel általa ajkunkon az „Ámen” Isten dicsőségére.

Isten az, aki minket veletek együtt megerősít és fölken Krisztusban. Pecsétjével megjelölt minket, és foglalóul szívünkbe árasztotta a (Szent)lelket.

Ez az Isten igéje.

ALLELUJA

Alleluja. 6. szám.

Az Úr elküldött, hogy a szegényeknek örömhírt vigyek, * és a bűn rabjainak szabad életet hirdessek. Lk 4, – 18 6. tónus.

Alleluja.

EVANGÉLIUM Mk 2, 1-12

Ennek a csodának leírása bemutatja, hogy Jézus csodatettei nemcsak irgalmas szívének megnyilatkozásai voltak, hanem bizonyítékok is küldetése mellett. Ő lelki javakat hozott és az üdvösség reményét Ezért mondja a közeledő betegnek, hogy bűnei bocsánatot nyernek. A kijelentés, hogy neki hatalma volt a bűnök megbocsátására, az utókornak is szól. Ha bizalommal közeledünk hozzá, ő megigazulttá tesz, és ezzel megadja a végleges gyógyulás, és az üdvösség reményét.

+ EVANGÉLIUM Szent Márk könyvéből

Emberfiának van hatalma a földön

a bűnök megbocsátására.

Néhány nap múlva Jézus visszatért Kafarnaumba. Mihelyt elterjedt a híre, hogy otthon van, annyian összejöttek, hogy még az ajtó előtti téren sem fértek eh ő pedig hirdette nekik az igét.

Közben odahoztak hozzá egy bénát. Négyen vitték. Mivel a tömegtől nem fértek a közelébe, kibontották fölötte a tetőt, ahol volt, és a nyíláson át leengedték a hordágyat, amelyen a béna feküdt. Jézus pedig, látva hitüket, így szólt a bénához: „Fiam, bűneid bocsánatot nyertek.”

Ült ott néhány írástudó is. Ezek így gondolkodtak szívükben: „Hogy beszélhet ez így? Káromkodik! Ki más bocsáthatja meg a bűnt, mint egyedül az Isten?”

Jézus a lelke mélyén jól tudta, hogy magukban ilyeneket gondolnak. Így szólt tehát hozzájuk: „Miért gondoljátok ezt szívetekben? Mi könnyebb: Azt mondani a bénának: Bűneid bocsánatot nyertek, vagy azt mondani: Kelj föl, fogd ágyadat és járj? Tudjátok hát meg, hogy az Emberfiának van hatalma a földön a bűnök megbocsátására!” Ezzel odafordult a bénához: „Mondom neked: Kelj föl, fogd az ágyadat, és menj haza!”

Az felkelt, fölvette a hordágyat, és mindannyiuk szeme láttára kiment. Mindenki elcsodálkozott. Dicsőítették Istent, és azt mondták: „Nem láttunk még ilyet soha!”

Ezek az evangélium igéi.

Évközi 8. vasárnap

OLVASMÁNY Oz 2, 16b. 17b. 21-22

A próféta az Istennel fennálló szövetséget a jegyesi viszonyhoz hasonlítja. A nép akkor élte ezt meg igazán, amikor az Egyiptomból való kivonulás után a pusztában vándorolt, és ott nem tekintgetett bálványok felé. Később éppen ezen a téren lett hűtlen. Isten azonban irgalmas hozzá és azt ígéri, hogy újra visszafogadja szeretetébe. A jegyesi viszonyról szóló hasonlat arra való, hogy a kiválasztottság tudatát ébren tartsa.

OLVASMÁNY Ozeás próféta könyvéből

Isten úgy szereti népét, mint jegyesét a vőlegény.

Ezt mondja az Úr:

„Kiviszem népemet a pusztába, s a szívére beszélek,

hogy úgy válaszoljon, mint ifjúsága napjaiban,

mint akkor, amikor feljött Egyiptom földjéről.

Eljegyezlek magamnak örökre,

eljegyezlek igazsággal, törvénnyel,

jósággal és szeretettel.

Eljegyezlek hűséggel, hogy megismerd az Urat.”

Ez az Isten igéje.

VÁLASZOS ZSOLTÁR 102, 1-2. 3-4. 8 és 10. 12-14

11. tónus.

Válasz: Irgalmas a mi Urunk, Istenünk: * könyörületre hajlik szíve. Vö. 8a. vers.

Előénekes: Áldjad, lelkem, az Urat, * egész bensőm az ő szent nevét áldja.

Áldjad, lelkem, az Urat, * és ne feledd, hogy hozzád milyen jó volt. Hívek: Irgalmas a mi Urunk, Istenünk: * könyörületre hajlik szíve.

H: Irgalmas a mi Urunk, Istenünk: * könyörületre hajlik szíve.

E: Megbocsátja minden vétked, * meggyógyítja minden gyengeséged.

A pusztulástól megmenti életed, * kegyelmében és irgalmában meg is koronázza.

H: Irgalmas a mi Urunk, Istenünk: * könyörületre hajlik szíve.

E: Irgalmas és kegyes a mi Istenünk: * nagy irgalmú és hosszan tűrő.

Nem bűneink szerint bánik velünk, * és nem gonoszságunk szerint fizet vissza nekünk.

H: Irgalmas a mi Urunk, Istenünk: * könyörületre hajlik szíve.

E: Amilyen messze van napkelettől a napnyugat, * bűneinket olyan messze dobja tőlünk.

Ahogyan az atya megkönyörül fiain, * úgy könyörül meg az Úr az istenfélőn.

H: Irgalmas a mi Urunk, Istenünk: * könyörületre hajlik szíve.

SZENTLECKE 2 Kor 3, 1b–6

Szent Pál megvédi apostoli munkájának igaz voltát Nincs szüksége arra, hogy másoktól kapott ajánlólevéllel járjon térítő útjain. Mellette az általa alapított egyházak léte tanúskodik, ahol van hit, remény és szeretet, és ahol megtapasztalják a Szentlélek kiáradását. Ilyen eredmény csak ott jelentkezik, ahol megvan a Krisztustól kapott küldetés.

SZENTLECKE Szent Pál apostolnak a korintusiakhoz írt második leveléből

A keresztények élete az apostol ajánlólevele.

Testvéreim! Talán csak nem szorulunk nektek szóló vagy tőletek kapott ajánlólevélre, mint némelyek? Ti vagytok a mi ajánlólevelünk, a szívünkbe írva. Olvassa és megérti minden ember, mert meglátszik rajtatok, hogy Krisztus levele vagytok, amelyet mi írtunk, nem tintával, hanem az élő Isten Lelkével, nem is kőtáblára, hanem az élő szív lapjaira.

Ez a bizalmunk Isten iránt Krisztusból ered. Nem mintha magunktól képesek volnánk valamit is kigondolni, mintegy a saját erőnkből, hiszen az alkalmasságunk Istentől való. Ő tett minket alkalmassá arra, hogy az Újszövetség szolgái legyünk, nem a betűé, hanem a Léleké. Hiszen a betű öl, a Lélek pedig éltet.

Ez az Isten igéje.

ALLELUJA

Alleluja. 11. szám.

Mennyei Atyánk életre hívott minket az igazság igéje által, * a teremtett világ színe-javának rendelt minket. Jak 1, 18. – 11. tónus.

Alleluja.

EVANGÉLIUM Mk 2, 18–22

A böjt kérdését azok vetik fel, akik úgy gondolják, hogy a mózesi törvény végleges kinyilatkoztatás, és a Messiás is legföljebb csak annak aprólékos megtartását szorgalmazza. Jézus arra utal, hogy ő a megváltásnak és az üdvösségnek örömhírét hozza. Jelenléte az emberiség ünnepe. Tőle a hitet, az újdonságot, az istengyermekség üzenetét kell átvenni, s ezek alapján a lelkületet átalakítani. A régi törvény foltozása ezért nem elegendő.

+ EVANGÉLIUM Szent Márk könyvéből

Jézus az Újszövetség szerzője:

övéit már nem kötelezik a régi előírások.

Abban az időben:

János tanítványai és a farizeusok böjtöltek. Ezért néhányan odamentek, Jézushoz és megkérdezték tőle: „Miért van az, hogy Jánosnak és a farizeusoknak a tanítványai böjtölnek, a tieid meg nem böjtölnek?”

Jézus így válaszolt: „Vajon böjtölhet-e a násznép, míg velük van a vőlegény? Amíg a vőlegény velük van, nem böjtölhetnek. De jönnek majd napok, amikor elviszik tőlük a vőlegényt. És akkor, azon a napon majd böjtölnek.

Senki sem varr régi ruhára új szövetből foltot. Vagy ha igen, akkor az új szövet kiszakítja a régit, és a szakadás még nagyobb lesz. És új bort sem tölt senki régi tömlőbe; vagy ha mégis, a bor szétveti a tömlőt, és a bor is, meg a tömlő is tönkremegy. Az új bor új tömlőbe való.”

Ezek az evangélium igéi.

Évközi 9. vasárnap

OLVASMÁNY MTörv 5, 12-15

A mózesi törvény előírta: a hetedik nap a nyugalom napja legyen. Isten azt akarta, hogy az ember az idejéből is szenteljen neki valamit, s ne merüljön el egészen a földi gondokban, ne legyen a földi vágyak rabja. Az ünnep egyúttal az Egyiptomból való szabadulás emléke is volt, tehát hozzátartozott a hálaadás. Szociális jelentősége pedig abban állott, hogy a szolgákat sem volt szabad foglalkoztatni.

OLVASMÁNY Mózes ötödik könyvéből

Ne feledkezz meg az Úrjótéteményeiről,

és tartsd meg parancsait!

Ezt mondja az Úr:

„Tartsd meg a szombatot, szenteld meg, ahogy az Úr, a te Istened parancsolta neked? Hat napig dolgozzál és végezd munkádat. A hetedik nap azonban a nyugalom napja, az Úré, a te Istenedé.

Akkor hát ne dolgozz, se te, se fiad, se lányod, sem szolgád, szolgálód, ökröd, szamarad, és semmiféle állatod, sem a házadban tartózkodó idegen, hogy szolgád és szolgálód is pihenhessen, mint te magad.

Emlékezz arra, hogy Egyiptom földjén magad is rabszolga voltál, de az Úr, a te Istened erős kézzel és kinyújtott karral kivezetett téged. Azért parancsolta meg az Úr, a te Istened, hogy tartsd meg a szombatot.”

Ez az Isten igéje.

VÁLASZOS ZSOLTÁR 80, 3-4. 5-6ab. 6c-8a. 10-11ab

5. tónus.

Válasz: Örvendjetek Istennek, * a mi segítőnknek! 2a. vers.

Előénekes: Csendüljön a zsoltár, hozzatok dobot, * lágyhangú hárfát citerával.

Fújjátok meg a harsonát újholdkor, * holdtöltekor a mi nagy ünnepünkön.

Hívek: Örvendjetek Istennek, * a mi segítőnknekl

E: Izraelben ez a törvény, * így rendelte ezt Jákob Istene.

Ő hagyta meg ezt Józsefnek, * amikor kivonult Egyiptom földjéről.

H: Örvendjetek Istennek, * a mi segítőnknek!

E: Beszédet hallottam, amit nem ismertem: +„Válláról levettem a terhet, * kezéből kivettem kosarát.

Gyötrelmedben segítségül hívtál, * és én szabaddá tettelek.”

H: Örvendjetek Istennek, * a mi segítőnknek!

E: „Ne legyen soha más istened, * és ne imádj soha idegen istent!

Mert én vagyok a te Urad, Istened, * aki kivezetett téged Egyiptom földjéről.”

H: Örvendjetek Istennek, * a mi segítőnknek!

SZENTLECKE 2 Kor 4, 6-11

A hit világosságánál felismerjük, hogy Krisztusban Isten ereje és dicsősége jelent meg közöttünk. Dicsőségének akkor válunk részeseivé, amikor a keresztségben beoltódunk titokzatos testébe, illetve őt magát öltjük magunkra. Ez a kegyelmi állapot itt még rejtve van, ki vagyunk téve az élet megpróbáltatásainak. De tudnunk kell, hogy amennyiben Krisztus tagjai vagyunk, annyiban az ő szenvedését és halálát hordozzuk magunkon, s ez a biztosítéka annak, hogy egyszer dicsősége is megnyilvánul rajtunk.

SZENTLECKE Szent Pál apostolnak a korintusiakhoz írt második leveléből

Jézus szenvedését viseljük testünkben,

hogy Jézus élete is megnyilvánuljon testünkön.

Testvéreim! Isten, aki azt mondta: „A sötétségből támadjon világosság”, a mi szívünket is megvilágosította, hogy Isten dicsőségének ismerete (Jézus) Krisztus arcán felragyogjon nekünk.

Ez a kincsünk azonban cserépedényben van, hogy a nagyszerű erőt ne magunknak, hanem Istennek tulajdonítsuk. Mindenfelől szorongatnak minket, de össze nem zúznak, bizonytalanságban élünk, de kétségbe nem esünk. Üldözést szenvedünk, de elhagyatottak nem vagyunk. Földre terítenek bennünket, de el nem pusztulunk. Testünkben folyton-folyvást viseljük jézus szenvedését, hogy egyszer Jézus élete is megnyilvánuljon testünkön.

Életünkben állandóan ki vagyunk téve a halálnak Jézusért, hogy majd Jézus élete is nyilvánvaló legyen testünkön.

Ez az Isten igéje.

ALLELUJA

Alleluja. 4. szám.

Uram, a te szavad igazság, * tégy szentté minket igazságod által. Jn 17,17b és a – 4 G. tónus.

Alleluja.

EVANGÉLIUM Mk 2, 23-3, 6

Az evangélista érzékelteti a történettel, hogy Krisztus a törvény szolgasága helyett meghozta az Isten gyermekeinek szabadságát. Az írástudók csak terheket raktak az emberekre aprólékos magyarázataikkal. Jézus az emberekkel való szeretetkapcsolatát úgy alakítja ki, hogy irgalmat tanúsít irántunk. Az emberek közötti kapcsolatban is a legfőbb kötelesség a felebaráti szeretet, nem pedig a törvény betűjén való rágódás.

Hosszabb forma:

+ EVANGÉLIUM Szent Márk könyvéből

Az Emberfia ura a szombatnak is.

Egyszer, amikor az Úr szombaton vetések között járt, tanítványai útközben tépdesni kezdték a kalászokat. Ezért a farizeusok megszólították: „Nézd, miért tesznek szombaton olyat, amit nem szabad?”

Jézus ezt felelte nekik: „Sohase olvastátok, mit tett Dávid, amikor szükséget szenvedett és megéhezett ő, és akik vele voltak? Hogyan ment be az Isten házába Abjatár főpap idejében? Megette a kitett kenyereket, amelyeket nem volt szabad megenni, csak a papoknak, és adott a vele lévőknek is.”

Majd ezt mondta nekik: „A szombat van az emberért, nem az ember a szombatért. Azért az Emberfia ura a szombatnak is.”

Jézus ezután ismét bement a zsinagógába. Volt ott egy elszáradt kezű ember. Figyelték, vajon meggyógyítja-e szombaton, hogy vádat emelhessenek ellene.

Jézus felszólította a béna kezű embert: „Kelj fel, állj középre!” Azután így szólt hozzájuk: „Szabad-e szombaton jót tenni, vagy rosszat? Életet menteni vagy valakinek a vesztét okozni?” Azok csak hallgattak. Erre haragosan végignézett rajtuk, és szívük keménységén elszomorodva azt mondta a (béna kezű) embernek: „Nyújtsd ki a kezedet!” Az kinyújtotta, és meggyógyult a keze.

A farizeusok ekkor rögtön kimentek, és tanácsot tartottak ellene a Heródes-pártiakkal, hogy hogyan okozhatnák vesztét.

Ezek az evangélium igéi.

Vagy rövidebb forma:

+ EVANGÉLIUM Szent Márk könyvéből 2, 23-28

Az Emberfia ura a szombatnak is.

Egyszer, amikor az Úr szombaton vetések között járt, tanítványai útközben tépdesni kezdték a kalászokat. Ezért a farizeusok megszólították: „Nézd, miért tesznek szombaton olyat, amit nem szabad?”

Jézus ezt felelte nekik: „Sohase olvastátok, mit tett Dávid, amikor szükséget szenvedett és megéhezett ó, és akik vele voltak? Hogyan ment be az Isten házába Abjatár főpap idejében? Megette a kitett kenyereket, amelyeket nem volt szabad megenni, csak a papoknak, és adott a vele lévőknek is.”

Majd ezt mondta nekik: „A szombat van az emberért, nem az ember a szombatért. Azért az Emberfia ura a szombatnak is.”

Ezek az evangélium igéi.

Évközi 10. vasárnap

OLVASMÁNY Ter 3, 9-15

A szentírási szöveg nemcsak a bűn elkövetésének és a büntetés kirovásának menetét tárja elénk, hanem a világban levő rosszat is magyarázza azzal, hogy az első ember a bűnével e játszotta a kegyelmi állapotot. Ezért megéli a bűnösségélés a bűnért járó büntetését Jellemző lélektani vonás ebben a mentegetőzés is. A bukás azonban nem végleges. A kísértőre kirótt jelképes büntetés tartalmazza a végső győzelem ígéretét, amelyet majd „az asszony ivadéka” hoz.

OLVASMÁNY Mózes első könyvéből

Isten Megváltót ígér a bűnbeesett embernek.

Az első ember és felesége, miután ettek a tiltott fa gyümölcséből, elrejtőztek a kert fái között, de az Úristen hívta az embert, és így szólt hozzá: „Hol vagy?”

Ő így válaszolt: „Hallottam lépteidet a kertben, és féltem, mert mezítelen vagyok, ezért elrejtőztem.”

De az Úristen így szólt: „Ki adta tudtodra, hogy mezítelen vagy? Talán ettél a fáról, amelyről megtiltottam, hogy egyél?”

Az ember így válaszolt: „Az asszony, akit mellém adtál, ő adott nekem a fáról, azért ettem.”

Erre az Úristen megkérdezte az asszonyt: „Mit tettél?” Az asszony így felelt: „A kígyó rászedett, azért ettem.”

Az Úristen így szólt a kígyóhoz: „Mivel ezt tetted, átkozott leszel minden állat és a mező minden vadja között. Hasadon csúszol és a föld porát eszed életed minden napján. Ellenkezést vetek közéd és az asszony közé, a te ivadékod és az ő ivadéka közé. Ő széttiporja fejedet, te pedig a sarka után leselkedet.”

Ez az Isten igéje.

VÁLASZOS ZSOLTÁR 129.1-2. 3-4ab. 4c-6.

1 D2 tónus.

Válasz: Az Úrnál az irgalom, * és bőséges a megváltás nála. 7. vers.

Előénekes: A mélységből kiáltok, Uram, hozzád, * Istenem, hallgass a szómra.

Füled figyeljen fel * könyörgő szavamra.

Hívek: Az Úrnál az irgalom, * és bőséges a megváltás nála.

E: Ha számon tartod a vétkeket, Uram, * Uram, ki az, aki előtted megállhat?

De nálad bocsánatot nyer a vétek, * ezért félve tisztelünk téged.

H: Az Úrnál az irgalom, * és bőséges a megváltás nála.

E: Tebenned remélek, Uram, * és igédben reménykedik lelkem.

Lelkem várja az Urat, * jobban, mint éji őr a hajnalt.

H: Az Úrnál az irgalom, * és bőséges a megváltás nála.

E: Jobban, mint éji őr a hajnalt, * várja az Urat Izrael.

Mert az Úrnál az irgalom,  és bőséges a megváltás nála, * ő váltja meg Izraelt minden bűnétől.

H: Az Úrnál az irgalom, * és bőséges a megváltás nála.

SZENTLECKE 2 Kor 4, 13-5, 1

Amikor az apostol saját küldetésének indítékait ismerteti, egyúttal a keresztény élet értelmét is megvilágítja. A világosságot Krisztus feltámadása hozta. Igazolta, hogy van örök élet, s ezért érdemes vállalni a földi fáradozást. Amit itt elszenvedünk, az mind mulandó és véges, a jutalom és a dicsőség azonban örök. A földi, halandó test helyett is megdicsőült testet kapunk.

SZENTLECKE Szent Pál apostolnak a korintusiakhoz írt második leveléből

Mi is hiszünk, azért beszélünk.

Testvéreim! Mivel a hitnek bennünk is ugyanaz a szelleme él, mint amiről írva van: „Hittem, azért beszéltem”, mi is hiszünk, s azért beszélünk.

Tudjuk ugyanis, hogy. aki Jézust feltámasztotta, Jézussal minket is feltámaszt, és veletek együtt elébe állít. Mert minden értetek történik, hogy minél bővebben áradjon a kegyelem, és így hálát is mind többen adjanak az Isten dicsőségére.

Ezért nem veszítjük el kedvünket, mert bár a külső ember romlásnak indult bennünk, a belső napról napra megújul. A mostani, pillanatnyi, könnyű szenvedés ugyanis a mennyei örök dicsőség túláradó mértékét az szerzi meg nekünk. Csak ne a láthatóra, hanem a láthatatlanra fordítsuk figyelmünket. Mert a látható mulandó, a láthatatlan azonban örök. „Tudjuk ugyanis, hogy ha földi sátrunk összedől, Istentől kapunk lakást: örök otthont a mennyben, amelyet nem emberi kéz épített.

Ez az Isten igéje.

ALLELUJA

Alleluja. 5. szám.

„Most vetik ki e világ fejedelmét – mondja az Úr, * és én, midőn a földről magasba emelnek, mindeneket magamhoz vonzok.” Jn 12, 31b-32 – 5. tónus.

Alleluja.

EVANGÉLIUM Mk 3, 20-35

Az Isten Fia a megtestesülésben magára vette emberi természetünket és életünk egész terhét. Tanítása közben az emberek úgy igénybe vették, hogy olykor evésre sem maradt ideje, sem neki, sem tanítványainak. A törvénymagyarázók bírálatának is ki volt téve. Rokonai viszont úgy látták, hogy aki így viselkedik, az lehetetlenné teszi magát, tehát le kell inteni. Jézus ezt a helyzetet használja fel, hogy vigasztaló kinyilatkoztatást tegyen: Aki megteszi az Atya akaratát, az az ő rokonsága. Ábrahám ivadékai helyett a Krisztusra épült hitbeli közösség hordozza az üdvrendet.

+ EVANGÉLIUM Szent Márk könyvéből

Krisztus megtörte a sátán hatalmát

Abban az időben:

Jézus az ő tanítványaival elment haza. Ismét olyan nagy tömeg gyűlt össze, hogy még evésre sem maradt idejük. Amikor rokonai ezt meghallották, odamentek, hogy elvigyék őt. Az a hír járta ugyanis, hogy megzavarodott.

Az írástudók pedig, akik Jeruzsálemből jöttek, azt mondták: „Belzebub szállta meg”, és: „A gonosz lelkek fejedelmének segítségével űzi ki az ördögöket.”

Ám ő magához hívta őket, és példabeszédekben szólt hozzájuk: „Hogyan űzhetné ki a sátán a sátánt? Ha egy ország meghasonlik önmagával, az az ország nem maradhat fenn. Ha egy család meghasonlik önmagával, az a család nem maradhat fenn. Ha a sátán önmaga ellen támad és meghasonlik önmagával, akkor nem maradhat fenn, hanem elpusztul. Az erősnek házába nem törhet be senki, és nem ragadhatja el a holmiját, hacsak előbb meg nem kötözi az erőset; így viszont már kirabolhatja a házát.

Bizony, mondom nektek, hogy az emberek fiainak minden bűnt megbocsátanak, és minden káromlást, bárhogyan is káromkodnak. De aki a Szentlelket káromolja, az soha nem nyer bocsánatot, azt örökös, bűn terheli.” (Azért mondta mindezt Jézus), mert azt terjesztették: „Megszállta a tisztátalan lélek.”

Közben anyja és testvérei is odaértek. Megálltak kint, üzentek érte és hívatták. Körülötte tömeg ült. Azt mondták neki: „Anyád és testvéreid keresnek téged odakint.”

Ő így válaszolt: „Ki az én anyám és kik az én testvéreim?” Azután végighordozva tekintetét a körülötte ülőkön, ezt mondta: „Íme, ezek az én anyám és az én testvéreim! Mindaz, aki Isten akaratát cselekszi, az az én testvérem, nővérem és anyám!”

Ezek az evangélium igéi.

Évközi 11. vasárnap

OLVASMÁNY Ez 17, 22-24

Isten megmutatta irgalmát a fogságba hurcolt népnek is. Kr. e. 587-ben a babiloniaiak elpusztították a várost és a templomot, s a lakosság nagy részét fogságba hurcolták. A próféta azt jövendöli, hogy Isten egy maradékot visszavisz hazájába, s ott új életet kezdenek, mint ahogy az elültetett cédrus nagy fává terebélyesedik. A jövendölés tartalmazza az utalást a messiási országra is.

OLVASMÁNY Ezekiel próféta könyvéből

Az Úr megalázza a magas cédrusokat,

de felmagasztalja a sarjadó gyenge ágacskát.

Ezt mondja az Úr, az Isten:

„Veszek egy hajtást a nagy cédrusfa tetejéről, a legmagasabb ágáról, és elültetem egy igen magas hegyen.

Izrael magas hegyén ültetem el. Ágakat fejleszt, gyümölcsöt terem és pompás cédrussá fejlődik. Alatta lakik majd mindenféle madár, és ágai árnyékában pihen meg mindenfajta szárnyas.

S akkor megtudja majd a mező minden fája, hogy én, az Úr aláztam meg a magas fát, és emeltem föl az alacsony fát; én szárítottam ki a zöldellő fát, és én borítottam virágba a száraz fát. Én, az Úr mondtam ezt, és végbe is viszem.”

Ez az Isten igéje.

VÁLASZOS ZSOLTÁR 91, 2-3. 13-14. 15-16

5. tónus.

Válasz: Mennyire jólesik nékem, * tégedet, Uram, hálával dicsérnem. Vö. 2a. vers.

Előénekes: Jó dolog az Urat dicsérni, * nevednek, ó fölsége éneket zengeni.

Irgalmadat hajnalban hirdetni, * és egész éjszaka hűségedet.

Hívek: Mennyire jólesik nékem, * tégedet, Uram, hálával dicsérnem.

E: Virul az igaz, akár a pálma, * s úgy növekszik, mint a Libanon cédrusa.

Az Úr házában ültették el őket, * Istenünk csarnokában virágzanak.

H: Mennyire jólesik nékem, * tégedet, Uram, hálával dicsérnem.

E: Még öregkorukban is gyümölcsöt hoznak, * telve vannak bőséges élettel.

Hogy hirdessék: „Igaz az Isten, * ő a menedékem, hamisság nincsen benne.”

H: Mennyire jólesik nékem, * tégedet, Uram, hálával dicsérnem.

SZENTLECKE 2 Kor 5, 6-10

Az apostol saját példáján mutatja be, hogy a hit nem mentesít az élet terheinek hordozásától. Amit hiszünk és remélünk, az még a jövő titka, s attól függ, milyen ítéletben részesülünk. Ezért a földi életben kísér a bizonytalanság, amelyet a hit világosságának segítségével kell legyőznünk. Itt még „távol járunk az Úrtól'; és a színelátáshoz viszonyítva idegenben élünk. De a küzdelem és a hűség értékessé teszi életünket.

SZENTLECKE Szent Pál apostolnak a korintusiakhoz írt második leveléből

Igyekszünk az Úr kedvében járni,

akár közel vagyunk hozzá, akár távol járunk tőle.

Testvéreim! Bizalom tölt el minket, s nem feledkezünk meg arról, hogy míg e testben vándorként élünk, távol járunk az Úrtól. A hitben élünk, a szemlélet még nem osztályrészünk. Ám bizalom tölt el bennünket, így jobban szeretnénk megválni a testtől, és hazaérkezni az Úrhoz.

Ezért is igyekszünk az ő kedvében járni, akár közel vagyunk hozzá, akár távol járunk tőle. Mindnyájunknak meg kell ugyanis jelennünk Krisztus ítélőszéke előtt, hogy ki-ki megkapja, amit testi életében kiérdemelt, aszerint, hogy jót vagy gonoszat cselekedett.

Ez az Isten igéje.

ALLELUJA

Alleluja. 5. szám.

Isten igéje a mag, Krisztus a magvető, * mindaz, ki reá talál, örökké élni fog. – 5. tónus.

Alleluja.

EVANGÉLIUM Mk 4, 26–34

Az Isten országa, amely Jézussal megjelent, nem földi ország. Az hol berekben terjed úgy, hogy a kegyelem segítségével elfogadják az ő tanítását és meghódolnak az Atya akarata előtt. Láthatatlan erők működnek benne, mint ahogy láthatatlan az az erő is, amely a növények életét irányítja. Ha elvetik a magot, kezdődik a növekedés és megvan az aratás ígérete. Jézus műve is kicsinyben kezdődik, de az evangélium áthatja az emberiséget, mint a kovász a tésztát. A történelem végső kibontakozása és az üdvösség Isten erején múlik, nem a mi gyarlóságunkon.

+ EVANGÉLIUM Szent Márk könyvéből

Isten országa parányi magból fejlődik hatalmas fává!

Abban az időben Jézus ezt mondta a tömegnek:

„Isten országa olyan, mint amikor az ember magot vet a földbe. Utána akár alszik, akár ébren van, éjjel vagy nappal, a mag kicsírázik és szárba szökken, maga sem tudja hogyan. A föld magától hoz termést: Először szárat, aztán kalászt, majd telt szemet a kalászban. Mikor pedig a termés engedi, az ember mindjárt fogja a sarlót, mert itt az aratás.”

Majd folytatta: „Mihez hasonlítsuk az Isten országát? Milyen példabeszéddel szemléltessük? Olyan, mint a mustármag, amely, amikor elvetik a földbe, kisebb minden más magnál a földön. Mikor azonban elvetik, kikel és minden kerti veteménynél nagyobb lesz. Nagy ágakat hajt, úgyhogy az ég madarai az árnyékában laknak.”

Sok hasonló példabeszédben hirdette nekik az igét, mert így tudták megérteni. Példabeszéd nélkül nem szólt hozzájuk. Mikor azonban egyedül volt tanítványaival, mindent megmagyarázott nekik.

Ezek az evangélium igéi.

Évközi 12. vasárnap

OLVASMÁNY Jób 38, 1. 8-11

Jób és barátai az élet égető kérdéseit tárgyalják: miért kell szenvedni, honnan van a rossz, Isten miért nem szünteti meg? Az emberi bölcsesség nem talál rá választ A megoldás Istennél van, de az ő bölcsessége magasabb, mint az emberé. Aki megteremtette a világot és törvényt szabott mindennek, tudja, hogy mit akart és hová vezeti a mindenséget. Ezért lehet bízni benne, s lehet imádkozni a megoldásért.

OLVASMÁNY Jób könyvéből

Isten a teremtés Ura;

ő az, aki mindennek határt szab.

Jób panaszára az Úr felelt a viharból, és így szólt:

„Ki zárta el kettős kapuval a tengert,

amikor előtört a mélység öléből,

amikor ruha gyanánt megalkottam neki a felhőket,

és ködből pólyát adtam neki,

amikor határvonalat szabtam számára,

és gátat építettem, kettős kapuval?

Azt mondtam neki: »Eddig jöjj és ne tovább!

Itt törjön meg hullámaid gőgje!«”

Ez az Isten igéje.

VÁLASZOS ZSOLTÁR 106, 23-24. 25-26. 28-29. 30-31

8 G. tónus.

Válasz: Adjatok hálát az Úrnak, * mivel irgalma örökké megmarad. 1. vers.

Vagy: Alleluja, alleluja, alleluja.

Előénekes: Akik hajóikon tengerre szálltak, * a nagy vizeken végezték munkájukat,

azok látták az Úr nagy tetteit, * a mély tengeren szemlélték csodáit.

Hívek: Adjatok hálát az Úrnak, * mivel irgalma örökké megmarad.

Vagy: Alleluja, alleluja, alleluja.

E: Szavára szélvihar támadt, * és hullámai feltornyosultak.

Felemelkedtek az égig, majd a mélységbe zuhantak, * nagy veszedelmükben kétségbe estek.

H: Adjatok hálát az Úrnak, * mivel irgalma örökké megmarad.

Vagy: Alleluja, alleluja, alleluja.

E: Gyötrelmükben felkiáltottak az Úrhoz, * aki szorongatásukból kihozta őket.

Szellővé csendesítette a vihart, * hullámai elcsitultak.

H: Adjatok hálát az Úrnak, * mivel irgalma örökké megmarad.

Vagy: Alleluja, alleluja, alleluja.

E: Örvendeztek, mert csendesség támadt, * és a várvavárt révbe vezette az őket.

Nagy jóságáért adjatok hálát az Úrnak, * az emberek fiaival tett nagy tűn csodáiért.

H: Adjatok hálát az Úrnak, * mivel irgalma örökké megmarad.

Vagy: Alleluja, alleluja, alleluja.

SZENTLECKE 2 Kor 5, 14-17

Krisztus a kegyelmi rendben feje az emberiségnek: ő a második Ádám. Megváltó áldozatát a mi nevünkben vitte véghez, s ez azt jelenti, hogy valójában vele együtt meghaltunk a bűnnek, és megvan a lehetőségünk, át hogy Istennek éljünk. A változást a hit és a keresztség eszközli bennünk. Krisztus műve tehát az, hogy új teremtménnyé tett bennünket, amelyről az ő követésével teszünk tanúságot.

SZENTLECKE Szent Pál apostolnak a korintusiakhoz írt második  leveléből

Aki Krisztusban van, új teremtmény.

Testvéreim! Krisztus szeretete sürget minket, hiszen arra a meggyőződésre jutottunk, hogy ha egy meghalt mindenkiért, akkor mindenki le meghalt. És ő azért halt meg mindenkiért, hogy akik élnek, ne maguknak éljenek, hanem annak, aki értük meghalt és feltámadt.

Ezután tehát nem ismerünk senkit emberi szempontból. Ha Krisztust azelőtt emberi módon ismertük is, most már nem úgy ismerjük. Mindenki, aki Krisztusban van, új teremtmény.

Ez az Isten igéje.

ALLELUJA

Alleluja. 2. szám.

Nagy próféta támadt köztünk, * Isten meglátogatta az ő népét. Lk 7, 16 – 2. tónus.

Alleluja.

EVANGÉLIUM Mk 4, 35-41

Jézus csodáinak többszörös értelmük van. Először igazolták küldetését és tanítványainak megbízhatóságát, hiszen akinek természetfeletti hatalma van, azért Isten vállal felelősséget. De a csoda rámutat a Krisztus által hozott kegyelmi rendre is: Csak attól várhatjuk az üdvösséget, az örök életet, akinek hatalma van a természet erői fölött. Az itt közölt csoda jelkép is. Egyház ki van téve a történelem viharainak, s néha úgy tűnik, hogy Krisztus elfeledkezett róla. De ő mégis megadja a szabadulást.

+ EVANGÉLIUM Szent Márk könyvéből

Ki ez, hogy még a szél és tenger is

engedelmeskedik neki?

Egy napon Jézus, amikor este lett, így szólt tanítványaihoz: „Keljünk át a túlsó partra.” Erre azok elbocsátották a tömeget, és Jézust magukkal vitték úgy, ahogy ott volt a bárkában.

Más csónakok is voltak velük. Nagy szélvihar támadt, a hullámok a bárkába csaptak, úgyhogy az már-már megtelt. Ő a bárka végében egy vánkoson aludt. Felkeltették és megkérdezték: „Mester, nem törődsz azzal, hogy elveszünk?” Erre fölkelt, ráparancsolt a szélre, és ezt mondta a tengernek: „Hallgass el, nyugodj meg!” A szél elállt, és nagy csendesség lett.

Ekkor hozzájuk fordult: „Miért féltek? Még mindig nincs bennetek hit?” Nagy félelem fogta el ugyanis őket. Egymást kérdezgették: „Ki lehet ez, hogy még a szél és a tenger is engedelmeskedik neki?”

Ezek az evangélium igéi.

Évközi 13. vasárnap

OLVASMÁNY Bölcs 1, 13–15; 2, 23–24

Az ószövetségi bölcs a kinyilatkoztatott tanítást közli, amely a teremtés történetére épül. Isten maga igaz és jó, ezért amit teremt, az is jó. Ő maga nem akarja a rosszat, főleg nem a halált, ami az ember számára a legnagyobb rossz. Nem egyszerűen a testi halálról van itt szó, hanem az élet forrásával, az Istennel fennálló kapcsolat megszűnéséről. A halál mai formájában része van az ember bűnének, amelyet a kísértő csábítására követett el. A halál orvoslását csak Istentől lehet várni.

OLVASMÁNY a Bölcsesség könyvéből

A halál a sátán irigységének a műve

és a bűn büntetése.

A halált nem Isten alkotta, ő nem leli örömét az élők pusztulásában. Hisz mindent azért teremtett, hogy legyen, és a világon minden teremtmény az életet szolgálja. Nincs bennük pusztító méreg, és a földön nem az alvilág uralkodik. Az igazság ugyanis halhatatlan.

Isten halhatatlanságra teremtette az embert, a saját örökkévalóságának képmásává tette. A sátán irigysége révén azonban a világba jött a halál, és akik vele tartanak, azok megtapasztalják.

Ez az Isten igéje.

VÁLASZOS ZSOLTÁR 29, 2 és 4. 5-6, 11 és 12a és 13b

6. tónus.

Válasz: Dicsőítelek, Uram, * mivel megmentettél engem. Vö. 2. vers.

Előénekes: Dicsőítelek, Uram, mivel megmentettél engem, * nem engedted, hogy ellenségeim ujjongjanak rajtam.

Uram, lelkemet kihoztad a halál országából, * életben tartottál, nehogy sírba szálljak.

Hívek: Dicsőítelek, Uram, * mivel megmentettél engem.

E: Zsoltárt zengjetek az Úrnak, ti, az ő szentjei, * és dicsérjétek az ő szent nevét.

Mert haragja csak egy pillanat, * de jósága végigkísér egész életünkön.

H: Dicsőítelek, Uram, * mivel megmentettél engem.

E: Ha este meg is látogat a sírás, * reggelre az öröm visszatér.

Meghallgatott az Úr, és megkönyörült rajtam, * az Úr lett az én segítségem.

H: Dicsőítelek, Uram, * mivel megmentettél engem.

E: Sírásomat örömre fordítottad; * Uram, Istenem, magasztallak mindörökké.

H: Dicsőítelek, Uram, * mivel megmentettél engem.

SZENTLECKE 2 Kor 8, 7. 9. 13-15

Az apostol a megtért pogányok között gyűjtést rendez a jeruzsálemi szegények javára. Ez egyrészt a szeretet megnyilvánulása és egyben az Egyház egységének a kifejezése is. Ha ők gazdagok lettek lelkiekben, akkor adjanak anyagi javaikból a szűkölködőknek. Kövessék Krisztus példáját, aki az isteni gazdagság helyett vállalta az emberi szegénységet, hogy elvezessen bennünket az örök élet gazdagságára. Az igazi szeretet másokat is fel akar emelni.

SZENTLECKE Szent Pál apostolnak a korintusiakhoz írt második leveléből

A testvéri szeretet enyhíti mások szükségét.

Testvéreim! Ti mindenben kitűntök: a hitben, a szóban, a tudásban, minden buzgólkodásban, és az irántunk táplált szeretetben: tűnjetek ki tehát a jótékonykodásban is.

Hiszen ismeritek Urunk, Jézus Krisztus jótékonyságát. Noha gazdag volt, értetek szegénnyé lett, hogy szegénysége által meggazdagodjatok.

Nem azért kell gyűjteni, hogy mások megszabaduljanak a szükségtől, ti meg bajba jussatok, hanem az egyenlőségért. Most az ő szükségüket a ti bőségetek enyhíti, hogy majd az ő bőségük nektek szolgáljon szükségetekben segítségül, s így (a javak) kiegyenlítődjenek. Az Írásban is ez áll: „Aki sokat gyűjtött, nem bővelkedett, aki meg keveset, nem szűkölködött.”

Ez az Isten igéje.

ALLELUJA

Alleluja. 12. szám.

Üdvözítőnk, Jézus Krisztus, győzött a halálon, * és az evangéliumban felragyogtatta az örök életet. Vö. 2 Tim 1, 10 – 12. tónus.

Alleluja.

EVANGÉLIUM Mk 5, 21–43

Az evangélista a két csoda leírásánál képet ad Jézus mozgalmas életéről. Ő a mindennapi emberek között működött és nyitott volt minden bajuk előtt. De azt megkívánta, hogy higgyenek küldetésében. A beteg asszony azért gyógyul meg, mert különleges hite van: „Ha csak ruhája szegélyét érintem . . ” Jairustól Jézus megkívánja, hogy a reménytelenség ellenére is higgyen. Ebből látjuk, hogy az igazi hitnek és bizalomnak milyen ereje van. El kell fogadnunk, hogy Jézusból erő árad ki a mi megigazulásunkra és üdvösségünkre.

Hosszabb forma:

+ EVANGÉLIUM Szent Márk könyvéből

Kislány, mondom neked, kelj fel!

Abban az időben:

Amikor Jézus a bárkával ismét átkelt a túlsó partra, a tó partján nagy tömeg sereglett köréje. Ekkor odajött egy Jairus nevű férfi, a zsinagóga elöljárója, s mihelyt meglátta őt, a lába elé borult, és nagyon kérte: „Halálán van a lányom. Jöjj, tedd rá a kezedet, hogy meggyógyuljon és éljen!” Erre ő elment vele. Nagy tömeg kísérte, és tolongott körülötte.

Volt ott egy asszony, aki már tizenkét éve vérfolyásban szenvedett. Sok orvos sokféle kellemetlen kezelésnek vetette alá: Mindenét rájuk költötte, de hasztalan, egyre rosszabbul lett. Hallott Jézusról, ezért átfurakodott a tömegen, és hátulról megérintette a ruháját. Így gondolkodott magában: „Ha csak a ruháját érintem is, meggyógyulok.” És azonmód megszűnt a vérfolyása. Érezte testében, hogy meggyógyult bajából.

Jézus nyomban észrevette, hogy erő ment ki belőle. Megfordult a tömegben, és megkérdezte: „Ki érintette meg a ruhámat?”

Tanítványai ezt válaszolták: „Látod, hogy szorongat a tömeg, mégis azt kérdezed: Ki érintett meg?” De ő mégis körülnézett, hogy lássa, ki volt az. Az asszony félve, remegve előlépett – mert hisz tudta, hogy mi történt vele –, odaborult eléje, és őszintén bevallotta neki az igazságot.

Ő így szólt hozzá: „Leányom, hited meggyógyított téged. Menj békével, és bajodtól megszabadulva légy egészséges!”

Még beszélt, amikor jöttek a zsinagóga elöljárójának házából és közölték: „Meghalt a lányod. Miért fárasztanád a Mestert?”

A hír hallatára Jézus így bátorította a zsinagóga elöljáróját: „Ne félj, csak higgy?” Péteren, Jakabon és Jánoson, Jakab testvérén kívül senkinek sem engedte meg, hogy vele menjen.

Amikor odaértek az elöljáró házához, nagy riadalmat, sok siratót és jajgatót látott. Bement és így szólt hozzájuk: „Mit lármáztok itt, miért sírtok? A gyermek nem halt meg, csak alszik.” Azok kinevették.

Ő azonban mindenkit kiparancsolt, maga mellé vette a gyermek apját, anyját, s kísérőivel együtt bement (a helyiségbe), ahol a gyermek volt. Megfogta a kislány kezét, és azt mondta neki: „Talita kúm”, ami annyit jelent: „Kislány, mondom neked, kelj föl!” A kislány azonnal fölkelt, és járni kezdett. Tizenkét éves volt. Azok pedig magukon kívül voltak a csodálkozástól. De ő szigorúan meghagyta, hogy ezt a dolgot senki meg ne tudja. Azután szólt nekik, hogy adjanak enni a kislánynak.

Ezek az evangélium igéi.

Vagy rövidebb forma:

+ EVANGÉLIUM Szent Márk könyvéből 5, 21-24. 35b-43

Kislány, mondom neked, kelj fel!

Abban az időben:

Amikor Jézus a bárkával ismét átkelt a túlsó partra, a tó partján nagy tömeg sereglett köréje. Ekkor odajött egy Jairus nevű férfi, a zsinagóga elöljárója, s mihelyt meglátta őt, a lába elé borult, és nagyon kérte: „Halálán van a lányom. Jöjj, tedd rá a kezedet, hogy meggyógyuljon és éljen!” Erre ő elment vele. Nagy tömeg kísérte, és tolongott körülötte.

A zsinagóga elöljárójának házából jöttek és közölték: „Meghalt a lányod. Miért fárasztanád a Mestert?”

A hír hallatára Jézus így bátorította a zsinagóga elöljáróját: „Ne félj, csak higgy!” Péteren, Jakabon és Jánoson, Jakab testvérén kívül senkinek sem engedte meg, hogy vele menjen.

Amikor odaértek az elöljáró házához, nagy riadalmat, sok siratót és jajgatót látott. Bement és így szólt hozzájuk: „Mit lármáztok itt, miért sírtok? A gyermek nem halt meg, csak alszik.” Azok kinevették.

Ő azonban mindenkit kiparancsolt, maga mellé vette a gyermek apját, anyját, s kísérőivel együtt bement (a helyiségbe), ahol a gyermek volt. Megfogta a kislány kezét, és azt mondta neki: „Talita kúm”, ami annyit jelent: „Kislány, mondom neked, kelj föl!” A kislány azonnal fölkelt, és járni kezdett. Tizenkét éves volt. Azok pedig magukon kívül voltak a csodálkozástól. De ő szigorúan meghagyta, hogy ezt a dolgot senki meg ne tudja. Azután szólt nekik, hogy adjanak enni a kislánynak.

Ezek az evangélium igéi.

Évközi 14. vasárnap

OLVASMÁNY Ez 2, 2-5

A próféta küldetése Isten irgalmának a jele. Az Úr előre látja a nép hitetlenségét és a próféta visszautasítását, s ennek ellenére küldi őt. Isten az embert szabad akaratú lénynek teremtette, ezért újra és újra válaszút elé állítja. De azért a szövetségben vállalt hűségről nem feledkezik meg. A prófétai küldetés Krisztusban teljesedett be. Ő is megtapasztalta a visszautasítást, de nem szűnt meg igazolni, hogy küldetése az Atya irgalmának jele.

OLVASMÁNY Ezekiel próféta könyvéből

A választott nép ellenszegül a kegyelemnek, de az Úr irgalmas,

és prófétákat küld megmentésére.

Ezekiel így ír prófétai meghívásáról:

Az Úr megszólított engem, a Lélek eltöltött, lábaimra állított, és hallottam, amint az Úr beszélt hozzám.

Ezt mondta nekem: „Emberfia, elküldelek Izrael fiaihoz, a lázadókhoz, akik fellázadtak ellenem. Ők és atyáik lázadoztak ellenem mind a mai napig. Fiaiknak kemény a fejük és megátalkodott a szívük. Hozzájuk küldelek, hogy mondd meg nekik: Ezt mondja az Úr, az Isten. Akár meghallgatják, akár nem hallgatják – mert hiszen lázadó nemzedék ez –, megtudják, hogy próféta van közöttük.”

Ez az Isten igéje.

VÁLASZOS ZSOLTÁR 122, 1-2a. 2bcd. 3-4

2. tónus.

Válasz: Szemünk az Úrra tekint, * amíg csak meg nem könyörül rajtunk. 2cd. vers.

Előénekes: Szememet hozzád emelem, * hozzád, aki a mennyben lakozol.

Íme, miként a szolgák szeme * uruk kezére figyel.

Hívek: Szemünk az Úrra tekint, * amíg csak meg nem könyörül rajtunk.

E: Miként a szolgálók szeme úrnőjük kezére, * úgy tekintünk Urunkra,

Istenünkre, * amíg csak meg nem könyörül rajtunk.

H: Szemünk az Úrra tekint, * amíg csak meg nem könyörül rajtunk.

E: Könyörülj rajtunk, Uram, könyörülj rajtunk, * mert igen elteltünk gyalázattal.

Túlságosan megtelt a lelkünk * a dúslakodók gúnyolódásával és a kevélyek megvetésével.

H: Szemünk az Úrra tekint, * amíg csak meg nem könyörül rajtunk.

SZENTLECKE 2 Kor 12, 7-10

Pál apostol fel tudta mérni a kegyelem nagyságát. Krisztus megismertette magát vele, apostollá tette, küldetést adott neki, sikeressé tette munkáját, de a szenvedéstől nem óvta meg. Az ő egyéniségének is a küzdelmes életben kellett alakulnia. Isten nem kényezteti el azokat, akikre feladatot bíz. Ezért csak az ő segítségében bízhatunk, nem a saját képességeinkben.

SZENTLECKE Szent Pál apostolnak a korintusiakhoz írt második leveléből

Gyöngeségeinkben Krisztus megerősít minket.

Testvéreim! Hogy a nagyszerű kinyilatkoztatás elbizakodottá ne tegyen, tövist kaptam testembe, a sátán angyalát, hogy arcul verjen, és el ne bízzam magam. Háromszor kértem ezért az Urat, hogy szabadítson meg tőle, de azt felelte: „Elég neked az én kegyelmem. Mert az erő a gyöngeségben nyilvánul meg a maga teljességében.”

Ezért legszívesebben a gyöngeségeimmel dicsekszem, hogy Krisztus ereje lakjék bennem. Kedvem telik a Krisztusért való gyöngeségben, gyalázatban, nélkülözésben üldöztetésben és szorongattatásban, mert amikor gyönge vagyok, akkor vagyok erős.

Ez az Isten igéje.

ALLELUJA

Alleluja. 7. szám.

Az Úr Lelke van rajtam, * elküldött, hogy a szegényeknek örömhírt vigyek. Lk 4, 18 – 7b. tónus.

Alleluja.

EVANGÉLIUM Mk 6, 1-6

A történet igazolja, hogy az emberek a hit terén is nagyban függnek az előítéletektől és a földi szempontoktól. Nem azt keresik, hogy Jézus tanítása és csodái isteni eredetre mutatnak-e, hanem megrekednek annál, hogy Jézus ott nőtt fel szemük előtt. Semmi rendkívüli nem volt sem rajta, sem a rokonságán. De Jézus nem használ külön eszközt a meggyőzésükre. Módszere olyan, hogy minden jóakaratú ember felismerheti benne az isteni küldöttet. Az embernek az a kötelessége, hogy keresse az igazságot és nem követelheti, hogy Isten az ő elgondolása szerint alakítsa az üdvösség útját.

+ EVANGÉLIUM Szent Márk könyvéből

A názáretiek nem ismerik fel Jézusban a Megváltót,

mert nincs hitük.

Abban az időben:

Jézus hazament Názáretbe. Tanítványai elkísérték. Amikor elérkezett a szombat napja, tanítani kezdett a zsinagógában.

Sokan hallgatták, és csodálkozva mondogatták: „Honnét vette ezt? Miféle bölcsesség ez, amely neki adatott? És csodák, amelyeket kezével véghezvisz! Nem az ács ez, Mária fia, Jakab, József, Júdás és Simon rokona? S ugye nővérei is itt élnek közöttünk?” És megbotránkoztak benne.

Jézus erre megjegyezte: „Nem vetik meg a prófétát, csak a hazájában, rokonai körében, a saját házában.” Nem is tehetett ott csodát, csupán néhány beteget gyógyított meg, kézrátétellel. Maga is csodálkozott hitetlenségükön.

Ezek az evangélium igéi.

Évközi 15. vasárnap

OLVASMÁNY Ám 7, 12-15

A földi érdekekbe és ösztönös kívánságokba elmerült emberek nem szívesen hallgatják a figyelmeztető szót. Ezt a próféták is megtapasztalták. Ellenfeleik mindig találtak bennük kifogásolni valót. A prófétának azzal is hozzá kellett járulnia a vallási élet erősítéséhez, hogy a nehézségek között is hűséges maradt küldetéséhez. Ha hitetlenséggel találkozott, akkor is hirdetnie kellett Isten szavát.

OLVASMÁNY Ámosz próféta könyvéből

A prófétákat Isten küldi népe tanítására.

Amacja, Bétel papja ezt mondta Ámosznak:

„Látnok! Menj el innen! Menekülj, Duda földjére! Ott edd a kenyeredet és ott prófétálj! Bételben többé ne prófétálj, mert királyi szentély ez, és a királyság temploma!”

Ámosz így felelt Amacjának: „Nem vagyok én próféta, sem prófétának fia: pásztor vagyok és fügét termesztek. Az Úr azonban elhívott a nyáj mellől. Azt mondta nekem az Úr: »Menj, prófétálj népemnek, Izraelnek?«

Ez az Isten igéje.

VÁLASZOS ZSOLTÁR 84, 9ab-10. 11-12. 13-14

1 D2 tónus.

Válasz: Urunk, mutasd meg nekünk irgalmas szívedet, * és üdvösségünket add meg nékünk! Vö. 8. vers.

Előénekes: Hadd halljam, mit mond az én Uram, Istenem, * mert népének és szentjeinek békét ígér.

Az istenfélőkhöz valóban közel az üdvösség, * hogy országukba dicsőség költözzék.

Hívek: Urunk, mutasd meg nekünk irgalmas szívedet, * és üdvösségünket add meg nékünk!

E: Irgalom és hűség majd egymásra lelnek, * csókot vált az igazság és a béke.

A földből a hűség kisarjad, * és az igazságosság tekint le az égből.

H: Urunk, mutasd meg nekünk irgalmas szívedet, * és üdvösségünket add meg nékünk!

E: Az Úrjóságát megmutatja, * földünk is meghozza termését.

Igazság jár az Úr előtt, * és béke a lába nyomában.

H: Urunk, mutasd meg nekünk irgalmas szívedet, * és üdvösségünket add meg nékünk!

Hosszabb forma:

SZENTLECKE Ef 1, 3-14

Az apostol visszatekint a megváltásra, amelyet Jézus hozott, és példát ad Isten kegyelmének magasztalására, ami valójában minden hívő feladata. Az Atya Jézus Krisztusban öröktől fogva kiválasztott bennünket, hogy szentek és feddhetetlenek legyünk előtte. Krisztus valóban elvette a világ bűneit és megszerezte nekünk a fogadott fiúságot és feltárta előttünk az üdvrend végső állapotát. Az ő fősége alatt kialakul a teremtett világ teljes összhangja, amelyben mindenki megtalálja a maga helyét és boldogságát

SZENTLECKE Szent Pál apostolnak az efezusiakhoz írt leveléből

Isten kiválasztott minket Krisztusban

a világ teremtése előtt.

Testvéreim! Áldott legyen az Isten, Urunk, Jézus Krisztus Atyja, aki Lelkének minden mennyei áldásával megáldott minket Krisztus által. Őbenne választott ki minket a világ teremtése előtt, hogy szentek és feddhetetlenek legyünk színe előtt. Szeretetből eleve arra rendelt bennünket, hogy akaratának tetszése szerint Jézus Krisztus által fogadott fiakká legyünk, és magasztaljuk fölséges kegyelmét, amellyel szeretett Fiában jóságosan megajándékozott minket.

Őbenne nyertük el vére árán a megváltást és bűneink bocsánatát bőséges kegyelme folytán, amelyet teljes bölcsességben és megértésben gazdagon árasztott ránk. Tudtunkra adta ugyanis akaratának titkát,

azt az őbenne előre meghatározott jóságos tervet, hogy elérkezik az idők teljessége, és Krisztusban mint Főben egyesít mindent, ami a mennyben és a földön van.

Őbenne nyertük el mi is az örökséget annak rendelése szerint, aki mindent szabad elhatározásából tesz. Szolgáljunk hát fölsége dicsőségére, mi, akik már korábban is Krisztusba vetettük reményünket. Benne kaptátok meg ti is a megígért Szentlélek pecsétjét, miután hallottátok az igazságról szóló tanítást, üdvösségetek evangéliumát, és hittetek benne.

Ő a foglalója örökségünknek, annak, hogy teljesen megváltva övéi legyünk az Isten fölségének dicsőségére.

Ez az Isten igéje.

Vagy rövidebb forma:

SZENTLECKE Szent Pál apostolnak az efezusiakhoz írt leveléből 1, 3-10

Isten kiválasztott minket Krisztusban

a világ teremtése előtt.

Testvéreim! Áldott legyen az Isten, Urunk, Jézus Krisztus Atyja, aki Lelkének minden mennyei áldásával megáldott minket Krisztus által. Őbenne választott ki minket a világ teremtése előtt, hogy szentek és feddhetetlenek legyünk színe előtt. Szeretetből eleve arra rendelt bennünket, hogy akaratának tetszése szerint Jézus Krisztus által fogadott fiakká legyünk, és magasztaljuk fölséges kegyelmét, amellyel szeretett Fiában jóságosan megajándékozott minket.

Őbenne nyertük el vére árán a megváltást és bűneink bocsánatát bőséges kegyelme folytán, amelyet teljes bölcsességben és megértésben gazdagon árasztott ránk. Tudtunkra adta ugyanis akaratának titkát, azt az őbenne előre meghatározott jóságos tervet, hogy elérkezik az idők teljessége, és Krisztusban mint Főben egyesít mindent, ami a mennyben és a földön van.

Ez az Isten igéje.

ALLELUJA

Alleluja. 7. szám.

Urunk Jézus Krisztus Atyja világosítsa meg lelki szemünket, * hogy megértsük, mily reménységre hívott minket. Vö. Ef 1, 17-18 – 7b. tónus.

Alleluja

EVANGÉLIUM Mk 6, 7-13

Az apostolok első szétküldésének nevelő célzata volt. Meg kellett tanulniuk, hogy Krisztus hatalommal rendelkezik, és terve megvalósul. De már a végső küldetés lényeges vonásai is felismerhetők. Ne keressenek támaszt földi javakban, pénzben és más eszközökben, hanem bízzák magukat Krisztus erejére. Első feladatuk legyen a szeretet gyakorlása, hiszen csak ezzel kelthetik fel az érdeklődést Isten országa iránt. Ahol nem fogadják be őket, ne vitatkozzanak, hanem menjenek tovább és biztosan találnak jóakaratú embereket.

+ EVANGÉLIUM Szent Márk könyvéből

Az apostolok Krisztustól gyógyító hatalmat kapnak,

és küldetést az evangélium hirdetésére.

Abban az időben:

Jézus magához hívta a tizenkettőt, és kettesével elküdte őket, hatalmat adva nekik a tisztátalan lelkek felett.

Megparancsolta nekik, hogy az útra ne vigyenek semmit, csak vándorbotot: sem kenyeret, sem tarisznyát, sem pénzt az övükben. Sarut kössenek, de két ruhadarabot ne vegyenek magukra.

Azután így folytatta: „Ha valahol betértek egy házba, maradjatok ott addig, amíg utatokat nem folytatjátok. Ha valamely helységben nem fogadnak be és nem hallgatnak meg titeket, menjetek el onnét, s még a port is rázzátok le lábatokról, tanúbizonyságul ellenük.”

Azok elmentek s hirdették mindenkinek, hogy térjenek meg. Sok ördögöt kiűztek, és olajjal megkenve sok beteget meggyógyítottak.

Ezek az evangélium igéi.

Évközi 16. vasárnap

OLVASMÁNY Jer 23, 1-6

Az ószövetségi vallásban még nem volt állandó tanítóhivatal, de a próféták esetről esetre ostorozták a visszaéléseket. Jeremiás a nép vezetőit figyelmezteti, hogy visszaélnek hatalmukkal, s így ők felelősek azért, hogy a nyáj szétszóródik, vagyis a népet fogságba hurcolják. Isten azonban újra megmutatja irgalmát a nép maradéka iránt. Összegyűjti őket, és a Messiásban megvalósítja a Dávidnak adott ígéretet.

OLVASMÁNY Jeremiás próféta könyvéből

Az Úr összegyűjti országába a választott nép szétszórt fiait,

mint a jó pásztor az elszéledt juhokat.

Ezt mondja az Úr:

„Jaj a pásztoroknak, akik veszni hagyják és szétszélesztik legelőm juhait.”

Ezért ezt mondja az Úr, Izrael Istene a pásztoroknak, akik népemet vezetik: „Szétszélesztettétek nyájamat, szétkergettétek, s nem törődtek vele. Nos, nekem majd gondom lesz rátok, mégpedig gonosz

tetteitek szerint” – mondja az Úr.

„Nyájam maradékát viszont magam gyűjtöm össze azokból az S országokból, ahová elűztem őket: visszahozom őket legelőikre, ott gyarapodni fognak és megsokasodnak. Pásztorokat rendelek föléjük, hogy gondjukat viseljék és legeltessék őket: nem félnek és nem remegnek többé, és egy sem vész el közülük” – mondja az Úr.

„Íme, jönnek napok – mondja az Úr –,amikor igaz sarjat támasztok Dávidnak. Királyként uralkodik majd, bölcsen kormányoz, s gondja lesz az országban a jogra és az igazságra. Az ő napjaiban megszabadul Juda, és biztonságban él Izrael. Ez lesz a neve, amelyen szólítják: Az Úr a mi igazságunk.”

Ez az Isten igéje.

VÁLASZOS ZSOLTÁR 22, 1-3a. 3b-4. 5. 6

9. tónus.

Válasz: Az Úr nékem pásztorom, * ínséget nem kell látnom. 1. vers.

Előénekes: Az Úr nékem pásztorom, * ínséget nem kell látnom.

Zöldellő mezőkön, terelget engem, * csendes vizekhez vezet, és lelkemet felüdíti.

Hívek: Az Úr nékem pásztorom, * ínséget nem kell látnom.

E: Az igazság ösvényén vezet engem, * ahogyan ő megígérte.

A halál sötét völgyében sem félek, mert ott vagy vélem, * biztonságot ad vessződ és pásztorbotod.

H: Az Úr nékem pásztorom, * ínséget nem kell látnom.

E: Számomra asztalt terítettél, * hogy üldözőimet szégyen érje.

Fejemet megkented olajoddal, * serlegemet csordultig megtöltötted.

H: Az Úr nékem pásztorom, * ínséget nem kell látnom.

E: Jóságod és irgalmad nyomon követ, * életemnek minden napján.

Otthonom lesz az Isten háza, * mindörökké szünet nélkül.

H: Az Úr nékem pásztorom,* ínséget nem kell látnom.

SZENTLECKE Ef 2, 13-18

A zsidók a szövetség alapján megkülönböztették magukat a pogányoktól. Úgy gondolták, hogy hitük révén Isten közelében élnek, a pogányok viszont távol Istentől. Krisztus megszüntette ezt a különbséget. A válaszfalat a keresztáldozat erejével lebontotta, és minden népet össze akar gyűjteni titokzatos testének egységébe. Ő a béke szerzője volt, nem az ellenségeskedésé, s mindenkit az Atyához akar vezetni.

SZENTLECKE Szent Pál apostolnak az efezusiakhoz írt leveléből

Krisztus, a mi békességünk,

a két népet önmagában eggyé tette.

Testvéreim! Ti, akik egykor „távol” voltatok, Krisztus Jézusban most „közel” kerültetek, Krisztus vére árán.

Ő a mi békességünk, aki a kettőt (Izraelt és a pogányokat) eggyé forrasztotta, és a közéjük emelt válaszfalat ledöntötte, az ellenségeskedést kiküszöbölte saját testében. A törvényt ugyanis parancsaival és rendelkezéseivel együtt érvénytelenítette. Mint békességszerző a két népet magában eggyé, új emberré teremtette, és egy testben mind a kettőt kiengesztelte Istennel kereszthalála által, amellyel az ellenségeskedést megölte.

Eljött, hogy békét hirdessen nektek, a távol levőknek, és békét a közel levőknek. Az ő révén van mindkettőnknek szabad utunk az egy Lélekben az Atyához.

Ez az Isten igéje.

ALLELUJA

Alleluja. 1. szám.

Jézus mondja: +  „Juhaim hallgatnak szavamra, * ismerem őket és a nyomomban járnak.” Jn 10, 27 – 1D^2 tónus.

Alleluja.

EVANGÉLIUM Mk 6, 30–34

Itt is képet kapunk Jézus nyilvános működéséről és magatartásáról. Az apostolokat külön oktatni akarja, hogy alkalmassá váljanak küldetésükre. Az emberek azonban keresik a testi és lelki enyhületet, azért állandóan körülveszik. A világban van éhség az Isten szava és kegyelme iránt, csak meg kell találni a módot a kielégítésére. Jézus őszinte együttérzéssel van közöttünk, azért nem sajnálja a fáradságot. A szeretet mindig kész az áldozatra, Isten országának hirdetése mindennél fontosabb.

+ EVANGÉLIUM Szent Márk könyvéből

Jézus megértő szeretettel fordul az emberekhez,

mert olyanok, mint a pásztor nélküli juhok.

Abban az időben:

Az apostolok összegyűltek Jézushoz, és beszámoltak mindarról, amit tettek és tanítottak. Ő így szólt hozzájuk: „Gyertek ti is, (menjünk) a pusztaságba egy magányos helyre, hogy pihenjetek egy kicsit!” Mert olyan nagy jövés-menés volt körülöttük, hogy még evésre sem maradt idejük.

Bárkába szálltak tehát és elmentek egy elhagyatott helyre, hogy magukban legyenek. De sokan látták, amikor elmentek, és sokan megtudták. Erre minden városból gyalog odasiettek, és megelőzték őket.

Amikor kiszállt és látta a nagy tömeget, megesett rajtuk a szíve. Olyanok voltak, mint a pásztor nélküli juhok. Ezért tanítani kezdte őket sok mindenre.

Ezek az evangélium igéi.

Évközi 17. vasárnap

OLVASMÁNY 2 Kir 4, 42-44

Isten a prófétákon keresztül nemcsak tanítást adott, hanem azt is jelezte, hogy gondviselése kíséri a népet. A csoda a próféták igazolása mellett ezt a célt is szolgálta. Elizeus idejében néha úgy látszott, mintha Isten megismételné az Egyiptomból való kivonulás nagy tetteit. A kenyér megszaporítása emlékeztet a pusztai mannára. Az Istenbe vetett bizalmat tehát nem szabad feladni.

OLVASMÁNY a Királyok második könyvéből

Elizeus próféta húsz árpakenyérrel jóllakatja a népet,

sőt még marad is belőle.

Elizeus próféta korában, a nagy éhínség idején történt:

Jött egy ember Baal-Salisából és az Isten emberének kenyeret hozott az első termésből: húsz árpakenyeret meg friss gabonát a zsákjában. Erre Elizeus megparancsolta: „Adjatok enni az embereknek!” Szolgája ellene vetette: „Hogy adjak ennyit száz ember elé?”

De ő azt felelte: „Adj csak az embereknek enni! Mert ezt mondja az Úr: Esztek és még marad is.” Erre eléjük tette, azok ettek és még maradt is, ahogy az Úr mondta.

Ez az Isten igéje.

VÁLASZOS ZSOLTÁR 144, 10-11. 15-16. 17-18

5. tónus.

Válasz: Megnyitod kezedet, Istenem, * és táplálsz minket. Vö. 16. vers.

Előénekes: Magasztaljon téged, Uram, minden műved, * szentjeid áldást mondjanak.

Országod dicsőségéről szóljanak, * és hatalmadat mindenek hirdessék.

Hívek: Megnyitod kezedet, Istenem, * és táplálsz minket.

E: Mindeneknek szeme bízón rád tekint, * és te enni adsz nekik kellő időben.

Megnyitod kezedet, * és javaiddal eltöltesz minden élőt.

H:  Megnyitod kezedet, Istenem, * és táplálsz minket.

E: Igazságos az Úr minden útján, * és szent minden művében.

Közel van az Úr mindazokhoz, akik őt hívják, * akik hozzá kiáltanak igaz szívvel.

H: Megnyitod kezedet, Istenem, * és táplálsz minket.

SZENTLECKE Ef 4, 1-6

Az apostol mindig erőteljesen hangsúlyozza az Egyháznak a hitben és a szeretetben megnyilvánuló egységét. Krisztus maga is utalt az egységre, mint küldetésének utólagos igazolására. Az egység motívumai természetfelettiek: közös a tanítás, amit hinni kell, közös a remény, amelyet hordozunk, közös a Krisztushoz való tartozásunk a Szentlélek által, közös a keresztség, amely beolt Krisztusba és végül egy Atyának a gyermekei vagyunk, aki mindnyájunkat üdvözíteni akar.

SZENTLECKE Szent Pál apostolnak az efezusiakhoz írt leveléből

Egy az Úr, egy a hit, egy a keresztség azok számára,

akik egybetartoznak Krisztusban.

Testvéreim! Kérlek benneteket, én, aki fogoly vagyok az Úrban, hogy éljetek méltón ahhoz a hivatáshoz, amelyet kaptatok; teljes alázatban, szelídségben és türelemben. Viseljétek el egymást szeretettel. Törekedjetek arra, hogy a béke kötelékével fenntartsátok a lelki egységet. Egy a Test és egy a Lélek, mint ahogy hivatástok is egy reményre szól.

Egy az Úr, egy a hit, egy a keresztség. Egy az Isten, mindnyájunk Atyja, aki minden fölött áll, mindent áthat és mindenben benne van.

Ez az Isten igéje.

ALLELUJA

Alleluja. 2. szám.

Nagy próféta támadt köztünk, * Isten meglátogatta az ő népét. Lk 7, 16 –  2. tónus.

Alleluja.

EVANGÉLIUM Jn 6, 1–15

János evangéliuma a kenyérszaporítást úgy mondja el, mint bevezetést a későbbi tanításhoz, amelyben Jézus megígérte az Oltáriszentséget, testének és vérének áldozati táplálékát. A kenyérszaporítás mint csoda elsősorban őt és tanítványait igazolta, de a mi számunkra már a jelentés is fontos. Jézus bemutatta, hogy aki követi őt és keresi az Isten országát, arról ő gondoskodik. Továbbá ha ilyen hatalma van az anyag felett, akkor megteheti, hogy a kenyér színe alatt áldozatul testét adja nekünk.

+ EVANGÉLIUM Szent János könyvéből

Jézus hirdeti az evangéliumot,

és a csodálatosan megszaporított kenyérrel táplálja az embereket.

Abban az időben:

Jézus átment a Galileai-tengernek, vagyis Tibériás-tavának a túlsó partjára. Nagy tömeg követte, mert látták a csodajeleket, amelyeket a betegeken végbevitt. Jézus fölment egy hegyre, és ott leült tanítványaival. Közel volt a Húsvét, a zsidók ünnepe.

Amikor Jézus fölemelte szemét, és látta, hogy nagy tömeg jön felé, így szólt Fülöphöz: „Honnan vegyünk kenyeret, hogy legyen mit enniük?” Ezt pedig azért kérdezte, hogy próbára tegye, mert tudta ő, hogy mit fog tenni.

„Kétszáz dénár árú kenyér sem elég nekik, hogy mindenki kapjon valami keveset” – felelte Fülöp.

Az egyik tanítvány, András, Simon Péter testvére megszólalt: „Van itt egy fiú, akinél öt kenyér és két hal van, de mi ez ennyinek?”

Jézus meghagyta: „Telepítsétek le az embereket!” Sok fű volt azon a helyen. Letelepedtek hát: szám szerint mintegy ötezren voltak csupán a férfiak.

Jézus pedig vette a kenyereket, hálát adott, és kiosztotta a letelepedett embereknek; ugyanígy (adott) a halból is, amennyit csak akartak. Amikor pedig jóllaktak, szólt tanítványainak: „Szedjétek össze a maradékot, hogy semmise vesszen kárba.” Összeszedték, s tizenkét kosarat töltöttek meg az öt árpakenyér maradékából, amit meghagytak azok, akik ettek.

Amikor pedig az emberek látták a csodajelet, amelyet Jézus végbevitt, így beszéltek: „Ez valóban az a próféta, aki a világba jön.”

Mikor Jézus észrevette, hogy érte akarnak jönni, és el akarják vinni hogy erőszakkal királlyá tegyék, ismét visszavonult a hegyre, egészen egyedül.

Ezek az evangélium igéi.

Évközi 18. vasárnap

OLVASMÁNY Kiv 16, 2-4. 12-15

A pusztai vándorlás üdvtörténeti szempontból előképe az Egyház és az emberiség vándorlásának az örök haza felé. Jelen van benne Isten szava és ereje, de jelen van az ember örök engedetlensége és földies vágya is. Isten kimutatja türelmét és irgalmát, s így akarja az embert hitre és szeretetre elvezetni. A hívő ember meglátja, hogy Isten a természet javain keresztül is megmutatja gondviselését

OLVASMÁNY Mózes második könyvéből

Isten az éhező népnek kenyeret ad a mennyből.

A Szin pusztában Izrael egész közössége zúgolódott Mózes és Áron ellen. Izrael fiai ezt mondták nekik: „Inkább haltunk volna meg az Úr keze által Egyiptomban, amikor a húsos fazekak mellett ültünk és jóllaktunk kenyérrel. Ti pedig ide hoztatok minket a pusztába, hogy az egész közösség éhen vesszen.”

Ekkor az Úr így szólt Mózeshez: „Íme, én kenyeret hullatok nektek az égből. A nép menjen ki és gyűjtsön magának egy napra valót belőle. Így akarom próbára tenni, hogy követi-e parancsomat.

Hallottam Izrael fiainak zúgolódását. Közöld velük: ma este húst fogtok enni, és holnap reggel jóllakhattok kenyérrel. Erről fogjátok megtudni, hogy én, az Úr vagyok a ti Istenetek.”

És valóban: estére fürjcsapat jelent meg, és ellepte a tábort. Reggel pedig harmatozó felhő ereszkedett alá a táborra. Amikor a harmatozó felhő felszállt, a puszta talaján valami finomszemcsés dolog maradt, olyan, mint a dér a földön. Izrael fiai meglátták és kérdezgették egymást: „Mi ez?”

Nem tudták ugyanis, hogy mi az. Mózes így szólt hozzájuk: „Ez az a kenyér, amelyet az Úr ad nektek enni.”

Ez az Isten igéje.

VÁLASZOS ZSOLTÁR 77, 3 és 4bc. 23-24. 25 és 54

2. tónus.

Válasz: Mennyei kenyeret * adott nékik az Úr. 24b. vers.

Előénekes: Hallottuk Isten nagyszerű tetteit, * amint atyáink elmondták nékünk.

Hirdetjük a jövő nemzedéknek az Úr dicsőségét és erejét, * a csodákat, amelyeket véghezvitt.

Hívek: Mennyei kenyeret * adott nékik az Úr.

E: Parancsot adott a felhőknek odafönn, * és az ég kapuit megnyitotta.

Eledelül mannát hullatott, * mennyei kenyeret adott nékik.

H: Mennyei kenyeret * adott nékik az Úr.

E: Angyalok kenyerét ette az ember, * eledelt küldött nékik bőséggel.

Bevezette őket szent hegyére, * a hegyre, melyet jobbja szerzett nékik.

H: Mennyei kenyeret * adott nékik az Úr.

SZENTLECKE Ef 4, 17. 20-24

Gyarló természetünket, a „régi embert” magunkban hordozzuk a megigazulás állapotában is, és a rendetlen vágyak állandóan jelentkeznek. Isten akaratát csak úgy teljesíthetjük, ha megtanuljuk levetni a régi embert, s a kegyelem gyarapításával magunkra öltjük az újat, Krisztus képmását. Az eszményt csak tudatos önneveléssel közelíthetjük meg.

SZENTLECKE Szent Pál apostolnak az efezusiakhoz írt leveléből

Öltsétek magatokra az új embert,

aki az Isten hasonlóságára alkotott, új teremtmény.

Testvéreim! Azt mondom nektek, sőt figyelmeztetlek titeket az Úrban: ne éljetek úgy, mint a pogányok, akik hiábavalóságokon járatják az eszüket.

Ti nem ezt tanultátok Krisztustól, ha valóban őrá hallgattatok, és megtanultátok, hogy az igazság Jézusban van. Tehát eddigi életmódotokkal ellentétben vessétek le a régi embert, akit a csalóka vágyakozások romlásba döntenek. Újuljatok meg lélekben és érzéseitekben? Öltsétek magatokra az új embert, aki az Istenhez hasonló, igaz és valóban szent teremtmény.

Ez az Isten igéje.

ALLELUJA

Alleluja. 2. szám .

Nemcsak  kenyérrel  él az ember,  *  hanem minden igével is, mely Isten ajkáról való. Mt 4, 4b – 2. tónus.

EVANGÉLIUM Jn 6, 24-35

A kenyérszaporítás csodája a legtöbb szemtanúban csak azt a vágyat ébresztette fel, hogy nekik ilyen Messiásra volna szükségük, aki gondtalan életet biztosít. Ezzel szemben Jézus úgy mutatkozik meg, mint aki Isten titkát hordozza. Neki természetfeletti ígéretei és követelményei vannak. Csak az érti meg őt, aki hisz benne, vagyis e fogadja, hogy Istentől jött és bennünket is hozzá akar vezetni. Az Oltáriszentség olyan adomány lesz, amely az örök életet biztosítja számunkra.

+ EVANGÉLIUM Szent János könyvéből

Aki hozzám jön, nem éhezik.,

és aki hisz bennem, nem szomjazik többé.

Abban az időben:

Amikor a nép nem találta Jézust, sem a tanítványait, bárkába szálltak, és elmentek Kafarnaumba, hogy megkeressék jézust. Amikor a tó túlsó partján megtalálták, megkérdezték tőle: „Mester, mikor jöttél ide?”

„Bizony, bizony, mondom nektek – felelte Jézus –, nem azért kerestetek, mert csodajeleket láttatok, hanem mert ettetek a kenyérből és jóllaktatok. Ne olyan eledelért fáradozzatok, amely megromlik, hanem olyanért, amely megmarad az örök életre. Ezt az Emberfia adja nektek, – őt ugyanis az Atya igazolta.”

Erre megkérdezték tőle: „Mit tegyünk, hogy Istennek tetsző dolgot cselekedjünk?”

„Istennek az tetszik – válaszolta Jézus –, ha hisztek abban, akit küldött.”

De ők így folytatták: „Hát te milyen csodajelet teszel, hogy lássuk és higgyünk neked? Mit tudsz tenni? Atyáink mannát ettek a pusztában, amint az Írás mondja: Égi kenyeret adott nekik enni.”

Jézus erre így szólt: „Bizony, bizony, mondom nektek: Nem Mózes adott nektek kenyeret az égből, hanem Atyám adja nektek az igazi égi kenyeret. Mert az az Isten kenyere, aki alászállt az égből, és aki életet ad a világnak.”

Erre így szóltak hozzá: „Urunk, add nekünk mindig ezt a kenyeret!”

„Én vagyok az élet kenyere – felelte Jézus. Aki hozzám jön, többé nem éhezik, és aki bennem hisz, soha nem szomjazik.”

Ezek az evangélium igéi.

Évközi 19. vasárnap

OLVASMÁNY 1 Kir 19, 4-8

Illés próféta a pusztába menekül a hitetlen király haragja elől. De Isten megmutatja, hogy ott is vele van. Segíti, hogy eljusson az „Isten hegyéhez”, ahol Izrael a kinyilatkoztatást kapta, s ahol meggyőződhettek Isten nagy tetteiről. Aki belefárad a küzdelembe, annak vissza kell mennie a hit forrásához, ahol megtanulhatja, hogy Isten erőt tud adni a küldetés teljesítéséhez.

OLVASMÁNY a Királyok első könyvéből

Az angyali kenyér erőt ad Illés prófétának,

hogy eljusson az Isten hegyére.

Az áldozat bemutatása után Illés prófétának a Kármel hegyéről menekülnie kellett Izebel királyné haragja elől.

Illés visszavonult a pusztába egynapi járóföldre. Odaérkezett egy borókabokorhoz, leült alá, és a halálát kívánta. Azt mondta: „Most már elég, Uram! Vedd magadhoz lelkemet! Én sem vagyok különb atyáimnál.” Ezzel lefeküdt és elaludt.

Egyszer csak egy angyal megérintette, és így szólt hozzá: „Kelj föl és egyél!” Ahogy föltekintett, íme, a fejénél egy sült cipó meg egy korsó víz volt. Evett és ivott, aztán újra lefeküdt aludni.

Ám az Úr angyala másodszor is megjelent, megérintette őt és ezt mondta: „Kelj föl és egyél! Mert különben túl hosszú lesz számodra az út.” Illés fölkelt, evett, ivott, aztán ennek az ételnek erejéből negyven nap és negyven éjjel vándorolt, egészen Isten hegyéig, a Hórebig.

Ez az Isten igéje.

VÁLASZOS ZSOLTÁR 33, 2–3. 4-5. 6-7. 8-9

4g. tónus.

Válasz: Ízleljétek és lássátok, * milyen édes az Úr! 9a. vers.

Előénekes: Minden időben áldom az Urat, * dicséretét szüntelenül zengi ajkam.

Lelkem az Úrban dicsekszik, * hallják meg a szelídek és örvendezzenek.

Hívek: Ízleljétek és lássátok, * milyen édes az Úr!

E: Magasztaljátok az Urat énvelem, * dicsőítsük az ő nevét mindnyájan.

Kerestem az Urat, és ő meghallgatott engem, * és kiragadott minden rettegésből.

H: Ízleljétek és lássátok, * milyen édes az Úr!

E: Megvilágosultok, ha az Úrra néztek, * és arcotokat nem éri szégyen.

Az Úr meghallgatta a szegényt, aki hozzá kiáltott, * és minden szorongatásából kiszabadította.

H: Ízleljétek és lássátok, * milyen édes az Úr!

E: Az Úr angyala minden istenfélőt körülsáncol, * és megszabadítja őt.

Ízleljétek és lássátok, milyen édes az Úr, * boldog az az ember, aki őbenne bízik.

H: Ízleljétek és lássátok, * milyen édes az Úr!

SZENTLECKE Ef 4, 30-5, 2

A keresztény ember egyik kiváltsága az, hogy magán hordozza a Szentlélek pecsétjét, amelyet a keresztségben kapott. Hivatása az, hogy lelki ember legyen, s azt az erények gyakorlásával kifelé is igazolja. Ehhez a hivatáshoz nem illik a harag, a gyűlölet, az elkeseredés. A közösség szellemének is a jóságot, a türelmet és a megbocsátást kell tükröznie. A szeretetnek abból kell táplálkoznia, hogy Krisztus is szeretett bennünket és szeretetét nem a mi érdemeink ébresztették fel, hanem saját irgalma.

SZENTLECKE Szent Pál apostolnak az efezusiakhoz írt leveléből

Éljetek szeretetben,

ahogy Krisztus is szeretett minket!

Testvéreim! Ne szomorítsátok meg Isten Szentlelkét, akivel meg vagytok jelölve a megváltás napjára.

Legyen távol tőletek minden keserűség, indulat, haragtartás, szóváltás, káromkodás és minden egyéb rossz. Inkább legyetek egymás ha iránt jóindulatúak, könyörületesek, és bocsássatok meg egymásnak, amint Isten is megbocsátott nektek Krisztusban.

Mint Isten kedves gyermekei, legyetek az ő követői, és éljetek szeretetben, ahogy Krisztus is szeretett minket, és odaadta magát értünk Istennek jó illatú áldozati adományként.

Ez az Isten igéje.

ALLELUJA

Alleluja. 5. szám.

Jézus mondja: + „Én vagyok az égből szállott élő kenyér, * aki eszik ebből a kenyérből, örökké élni fog.” Jn 6, 51 – 5. tónus.

Alleluja.

EVANGÉLIUM Jn 6, 41-51

Isten fenntartja magának a jogot, hogy természetfeletti dolgokat kinyilatkoztasson. Arra kell gondolnunk, hogy ő természetfeletti célra akar elvezetni bennünket. a feltámadásra és az örök életre. Ezt csak akkor teheti meg, ha van hozzá ereje. A csodák éppen ezt a hitet készítik elő. A titkok elfogadásával kifejezzük engedelmességünket és felébresztjük a vágyat az égi javak után. Az Oltáriszentség mint a hit titka így alakítja lelkületünket. A „mennyből alászállott kenyér” hatásaiban is felfelé mutat.

+ EVANGÉLIUM Szent János könyvéből

Én vagyok a mennyből alászállott élő kenyér.

Abban az időben:

A zsidók zúgolódni kezdtek Jézus ellen, amiért azt mondta: „Én vagyok az égből alászállott kenyér.” Így érveltek: „Nem, Jézus ez, Józsefnek a fia, akinek ismerjük apját, anyját? Hogyan mondhatja hát: az égből szálltam alá?”

Jézus azonban így szólt: „Ne zúgolódjatok egymás között. Senki sem jöhet hozzám, hacsak az Atya, aki engem küldött, nem vonzza, – és én feltámasztom az utolsó napon. Meg van írva a prófétáknál: Mindnyájan Isten tanítványai lesznek. Mindenki, aki hallgat az Atyára, és tanul tőle, hozzám jön. Nem mintha valaki is látta volna az Atyát, csak aki az Istentől van, az látta az Atyát. Bizony, bizony, mondom nektek: Aki hisz bennem, annak örök élete van.

Én vagyok az élet kenyere. Atyáitok mannát ettek a pusztában, mégis meghaltak. Ez az a kenyér, amely az égből szállott alá, hogy aki ebből eszik, meg ne haljon.

Én vagyok az égből alászállott élő kenyér. Aki a kenyérből eszik, örökké él. A kenyér pedig, amelyet én adok, az én testem a világ életéért.”

Ezek az evangélium igéi.

Évközi 20. vasárnap

OLVASMÁNY Péld 9, 1-6

Az igazi bölcsesség Isten adománya, s úgy jelenik meg, mint ami az embernek igazibb életet biztosít. Innen van a ház és a lakoma képe. A bölcsesség olyan érték, amely magát ajánlja, csak megfelelő érzék kell hozzá. Aki magáévá teszi, az elfordul a balgaságtól és az élet útját választja. Ez a bölcsességről szóló tanítás elvezet minket Krisztus jobb megértéséhez.

OLVASMÁNY a Példabeszédek könyvéből

Az örök isteni Bölcsesség jelképes étellel és

itallal várja meghívott vendégeit.

Megépítette házát a bölcsesség,

s hét oszlopát is felállította.

Barmait levágta, borát megkeverte,

és asztalát is megterítette.

Kiküldte szolgálóit és kihirdette

a város legmagasabb pontjain:

„Ti tudatlanok, jöjjetek ide!”

Az oktalanoknak pedig ezt mondta:

„Gyertek, egyetek a kenyeremből,

igyatok a borból, amelyet kevertem!

Hagyjatok fel a dőreséggel,

járjatok az értelem útján, és élni fogtok.”

Ez az Isten igéje.

VÁLASZOS ZSOLTÁR 33, 2–3. 10–11. 12–13. 14-15

4g. tónus.

Válasz: Ízleljétek és lássátok, * milyen édes az Úr! 9a. vers.

Előénekes: Minden időben áldom az Urat, * dicséretét szüntelenül zengi ajkam.

Lelkem az Úrban dicsekszik, * hallják meg a szelídek és örvendezzenek!

Hívek: Ízleljétek és lássátok, * milyen édes az Úr!

E: Féljétek az Urat, ti szentjei, * mert semmit sem nélkülöznek az istenfélők.

A gazdagok nyomorognak és éheznek, * de akik az Urat keresik nem szűkölködnek.

H: Ízleljétek és lássátok, * milyen édes az Úr!

E: Jertek, fiaim, és hallgassatok engem, * az Úr félelmére tanítlak titeket.

Ki az az ember, aki élni vágyik, * és szeretne jó napokat látni?

H: Ízleljétek és lássátok, * milyen édes az Úr!

E: Tartóztasd nyelvedet a rossztól, * ajkad ne szóljon hamisságot.

Fordulj el a rossztól és a jót cselekedd, * keresd a békét és azt kövessed.

H: Ízleljétek és lássátok, * milyen édes az Úr!

SZENTLECKE Ef 5, 15-20

Az apostol a keresztény életbölcsességet hirdeti. Az élet terhét csak ennek segítségével hordozhatjuk, és a kísértéseknek is csak így állhatunk ellen. A keresztény lelkületű ember nem a test vágyait táplálja, hanem Szentlélekkel akar eltelni. A Szentlélek jelenlétének az a bizonyítéka, ha a hívők Jézus nevében tudnak hálát adni mindenért az Atyának.

SZENTLECKE Szent Pál apostolnak az efezusiakhoz írt leveléből

Értsétek meg az Úr akaratát!

Testvéreim! Gondosan ügyeljetek arra, hogyan éltek: ne balgán, hanem bölcsen. Használjátok fel az időt, mert rossz napok járnak. Ne legyetek értetlenek, hanem értsétek meg az Úr akaratát.

Ne részegeskedjetek, mert a bor léhaságra vezet, inkább teljetek el (Szent)lélekkel. Egymás közt énekeljetek zsoltárt, himnuszt és szent énekeket. Énekeljetek és ujjongjatok szívből az Úrnak. Adjatok hálát mindig mindenért Urunk Jézus Krisztus nevében az Istennek, az Atyának.

Ez az Isten igéje.

ALLELUJA

Alleluja. 10. szám.

Jézus mondja: + „Aki eszi az én testemet és issza az én véremet, * az énbennem marad és én őbenne.” Jn 6, 56 – 10. tónus.

Alleluja.

EVANGÉLIUM Jn 6, 51-58

Jézus előre nem magyarázza meg, hogy hogyan adja testét és vérét a lelki táplálékul. Egyszerűen hitet követel, hiszen küldetését már eléggé tej igazolta. De rámutat a lelki táplálék egyedülálló hatására: az örök életet táplálja bennünk. Nem úgy működik, mint a természetes táplálék, hanem a Krisztussal fennálló személyes kapcsolatot biztosítja. „Aki eszi az én testemet, az bennem marad és én őbenne. ” Élete azért örök, mert az Atyától kapta. A mennyei kenyér erejének itt van a magyarázata.

+ EVANGÉLIUM Szent János könyvéből

Az én testem valóban étel,

az én vérem valóban ital.

Abban az időben így beszélt Jézus a zsidók sokaságához:

„Én vagyok a mennyből alászállott, élő kenyér. Aki ebből a kenyérből eszik, örökké élni fog. Az a kenyér, amelyet én adok, az én testem a világ is életéért.”

Vita támadt erre a zsidók között: „Hogyan adhatja ez testét eledelül nekünk?” Jézus így felelt nekik: „Bizony, bizony, mondom nektek: Ha nem eszitek az Emberfia testét, és nem isszátok az ő vérét, nem lesz élet bennetek. Aki eszi az én testemet, és issza az én véremet, annak örök élete van, és én feltámasztom őt az utolsó napon. Mert az én testem valóban étel, és az én vérem valóban ital. Aki eszi az én testemet, és ti issza az én véremet, az bennem marad, és én őbenne. Amint engem az élő Atya küldött, és én az Atya által élek, úgy az is, aki engem eszik, énáltalam él. Ez az égből alászállott kenyér! Nem az, amelyet atyáitok ettek és meghaltak! Aki ezt a kenyeret eszi, örökké él!”

Így tanított Jézus a kafarnaumi zsinagógában.

Ezek az evangélium igéi.

Évközi 21. vasárnap

OLVASMÁNY Józs 24, 1-2a. 15-17. 1b

Az ígéret földjének elfoglalása után Józsue szükségét érzi annak, hogy a Sinai-szövetséget megújítsa. Az emberek hamar elfelejtik a régi jótéteményeket, amelyekkel Isten kihozta őket Egyiptomból. Új hazájukban különben is találkoztak új vallásokkal, bálványimádással, tehát a kísértés még nagyobb volt. A hit alapjainak felidézése szükséges az állhatatossághoz.

OLVASMÁNY Józsue könyvéből

A választott nép megígéri, hogy az Úr lesz az Istene,

és mindig őt fogja szolgálni.

Józsue egybegyűjtötte Izrael minden törzsét Szichemben, aztán hívatta Izrael véneit, vezéreit, bíráit, tisztségviselőit. Azok felsorakoztak az Úr színe előtt. Józsue ekkor így szólt a néphez: „Ha nem akartok az Úrnak szolgálni, válasszatok most, kinek akartok szolgálni: azoknak az isteneknek-e, akiknek atyáitok szolgáltak Mezopotámiában, vagy az amoriták isteneinek, akiknek most a földjét lakjátok. Mi, én és házam népe az Úrnak szolgálunk.”

A nép így felelt: „Távol legyen tőlünk, hogy elhagyjuk az Urat és más isteneknek szolgáljunk. Az Úr a mi Istenünk, ő vezette ki atyáinkat Egyiptom földjéről, a szolgaság házából. Szemünk láttára ő tette ezeket a nagy csodákat, oltalmazott minket az egész úton, amelyet végigjártunk, s az összes nép között, ahol átvonultunk. Mi is az Úrnak akarunk hát szolgálni, ő a mi Istenünk.”

Ez az Isten igéje.

VÁLASZOS ZSOLTÁR 33, 2-3. 16-17. 18-19. 20-21. 22-23

4g. tónus.

Válasz: Ízleljétek és lássátok, * milyen édes az Úr! 9a. vers.

Előénekes: Minden időben áldom az Urat, * dicséretét szüntelenül zengi ajkam.

Lelkem az Úrban dicsekszik, * hallják meg a szelídek és örvendezzenek.

Hívek: Ízleljétek és lássátok, * milyen édes az Úr!

E: Az Úr szeme az igazakra tekint, * és füle meghallja kiáltásukat.

Az Úr arcát a gonoszok ellen fordítja, * emléküket is eltörli a földről.

H: Ízleljétek és lássátok, * milyen édes az Úr!

E: Kiáltottak az igazak, és az Úr meghallgatta őket, * és minden szorongatásból megszabadultak.

Közel van az Úr azokhoz, kik töredelmes szívűek, * és szabadulást hoz a megtört lelkeknek.

H: Ízleljétek és lássátok, * milyen édes az Úr!

E: Az igazak sokat szenvednek, * de az Úr mindig megmenti őket.

Megőrzi minden csontjukat, * egy sem törhet össze azokból.

H: Ízleljétek és lássátok, * milyen édes az Úr!

E: A gonoszság elveszejti a bűnöst, * megbűnhődnek, kik gyűlölik az igazat.

Az Úr megváltja szolgáinak lelkét, * és nem bűnhődnek, kik őbenne bíznak.

H: Ízleljétek és lássátok, * milyen édes az Úr!

SZENTLECKE Ef 5, 21-32

Jézus a Megváltó, aki az egész életet megszenteli. Ezért kegyelme különösen átfogja az életforrását, a házasságot és a családot. Az apostol arra mutat rá, hogy a házasság nagy titok, mert jelképezi Krisztusnak és az Egyháznak felbonthatatlan kegyelmi kapcsolatát. Áldozatával és állandó szeretetével Krisztus szenteli meg az Egyházat. Ezt a lelkületet kell a házastársaknak is ápolniuk egymás iránt.

SZENTLECKE Szent Pál apostolnak az efezusiakhoz írt leveléből

A házastársak látható egysége nagy titok:

az apostol Krisztusra és az Egyházra vonatkoztatja.

Testvéreim! Legyetek egymásnak alárendeltjei Krisztus iránti tiszteletből. Az asszony engedelmeskedjék férjének, akárcsak az Úrnak, mert a férfi feje az asszonynak, ahogy Krisztus feje az Egyháznak: ő ugyanis testének megváltója. Amint tehát az Egyház alá van vetve Krisztusnak, úgy az asszony is mindenben férjének.

Férfiak, szeressétek feleségeteket, ahogy Krisztus is szerette az Egyházat, és feláldozta magát érte, hogy a keresztségben igéje által megtisztítva, megszentelje. Ragyogóvá akarta tenni az Egyházat, amelyen sem szeplő, sem ránc, sem egyéb efféle nincsen, hanem szent és szeplőtelen. Így a férj is köteles szeretni feleségét, mint a saját testét. Aki feleségét szereti, önmagát szereti. A saját testét senki sem gyűlöli, hanem táplálja, gondozza, akárcsak Krisztus az Egyházat. Mi ugyanis tagjai vagyunk testének.

„Ezért az ember elhagyja apját, anyját, feleségéhez csatlakozik, és a kettő egy test lesz.” Nagy titok ez: én Krisztusra és az Egyházra vonatkoztatom.

Ez az Isten igéje.

ALLELUJA

Alleluja. 5. szám.

Uram, tanításod lélek és élet, * örök életet adó igéid vannak. Jn 6, 63c. 68c – 5. tónus.

ALLELUJA.

EVANGÉLIUM Jn 6, 60-69

Jézus a hit dolgában nem fogad el megalkuvást Az embernek tudomásul kell vennie, hogy Isten több, mint a világ, s ő többet nyújthat nekünk, mint amit a természetből megértünk. Aki elfogadja, hogy Jézus szava „lélek és élet'; az megérti, hogy ő magasabb szellemi életet hirdet és képvisel. Nála a földi élet bevezetés az örök életbe, amely nem más, mintai isteni életben való részesedés. Amikor tehát a hitben döntés előtt állunk, azt kell keresnünk, hogy Krisztus tanításán kívül kapunk-e valahol ígéretet az örök életre.

+ EVANGÉLIUM Szent János könyvéből

Uram, kihez menjünk?

Az örök élet igéi nálad vannak!

Abban az időben:

Jézus tanítványai közül, akik (szavait) hallották, többen azt mondták: „Kemény beszéd ez. Ugyan ki hallgatja?”

Jézus tudta, hogy tanítványai méltatlankodtak miatta, azért így szólt hozzájuk: „Ez megbotránkoztat titeket? Hát ha majd azt látjátok, hogy az Emberfia fölmegy oda, ahol azelőtt volt! A Lélek az, ami életre kelt, a test nem használ semmit. A szavak, amelyeket nektek mondok, Lélek és élet. De vannak közöttetek, akik nem hisznek.” Jézus ugyanis kezdettől fogva tudta, hogy kik nem hisznek benne, és hogy ki fogja őt elárulni.

Aztán így folytatta: „Ezért mondtam nektek, hogy senki sem jöhet hozzám, hacsak az Atya meg nem adja neki.”

Ettől kezdve tanítványai közül sokan visszahúzódtak, és többé nem jártak vele.

Jézus ezért a tizenkettőhöz fordult: „Ti is el akartok menni?”

Simon Péter ezt válaszolta neki: „Uram, kihez menjünk? Az örök élet igéi nálad vannak. Mi hittünk, és tudjuk, hogy te vagy az Isten Szentje.”

Ezek az evangélium igéi.

Évközi 22. vasárnap

OLVASMÁNY MTörv 4, 1-2. 6-8

Az ószövetségi törvény Isten ajándékának tekintették, amely az igazság útját mutatja. Nem a terhet kellett meglátni benne, hanem azt, hogy Isten tanítja őket általa a helyes életre. A környező népeknek nem volt ilyen határozott mércéjük, s nem is érezhették, hogy Istennek tetsző úton járnak. A törvény akkor vált teherré, amikor a magyarázók mindenféle tilalmakat vezettek le belőle. Jézus az ő e járásukat kifogásolta.

OLVASMÁNY Mózes ötödik könyvéből

Tartsátok meg pontosan és lelkiismeretesen

az Isten parancsait!

Mózes ezt a beszédet intézte a néphez:

„És most halld, Izrael, azokat a parancsokat és törvényeket, amelyeknek megtartására tanítalak, hogy éljetek és bevonulva elfoglaljátok azt a földet, amelyet az Úr, atyáitok Istene ad nektek. Ahhoz, amit mondok, ne tegyetek hozzá semmit és ne is vegyetek el belőle, hanem tartsátok meg az Úr, a ti Istenetek parancsait, amelyeket adok nektek. Tartsátok szem előtt és kövessétek őket!

Így tesztek szert bölcsességre és okosságra azoknak a népeknek szemében, amelyek hallanak ezekről a törvényekről. Azt fogják mondani: Valóban bölcs és okos nép ez a nagy nemzet! Mert hát hol van olyan nagy nép, amelyhez istenei oly közel volnának, mint hozzánk az Úr, a mi Istenünk, valahányszor hozzá folyamodunk? És hol van még egy olyan nagy nép, amelyiknek oly tökéletes parancsai és szabályai volnának, mint ez az egész törvény, amelyet ma elétek tárok?”

Ez az Isten igéje.

VÁLASZOS ZSOLTÁR 14, 2-3a. 3cd-4ab. 5

5. tónus.

Válasz: Uram, ki lakhat * a te hajlékodban? 1 a. vers.

Előénekes: Aki bűn nélkül éli életét, * és helyesen cselekszik.

Aki igazat gondol szívében, * kinek rágalmat nem beszél szája.

Hívek: Uram, ki lakhat * a te hajlékodban?

E: Aki felebarátjának nem tesz rosszat, * aki nem gyalázza embertársát.

Aki a gonoszt semmibe veszi, * de tiszteli az istenfélőt.

H: Uram, ki lakhat * a te hajlékodban?

E: Aki pénzét uzsorára nem adja, * és vesztegetést nem fogad el az ártatlan ellen.

Aki így éli életét, * soká meg nem rendül.

H: Uram, ki lakhat * a te hajlékodban?

SZENTLECKE Jak 1, 17-18. 21b-22. 27

Egész létünk és minden képességünk Isten adománya. Az üdvösség rendjében a legnagyobb adomány az „igazság szava”; vagyis Jézus tanítása. Ebből tudjuk, hogy mi vagyunk a teremtés zsengéje és hogy Isten üdvösségre vezet bennünket. Az evangélium hatása akkor érvényesül, ha nemcsak ismerjük és elfogadjuk, hanem életünket is szerinte rendezzük be, főleg a szeretet gyakorlásával.

SZENTLECKE Szent Jakab leveléből

A tanítást váltsátok tettekre!

Testvéreim! Minden jó adomány és minden ajándék felülről van, a világosság Atyjától száll alá, akiben nincs változás, és még árnyéka sincs a változásnak. Szabad akaratból hívott minket életre az igazság igéjével, hogy teremtményeinek mintegy az első termése legyünk.

Fogadjátok ezért tanulékony lélekkel a belétek oltott tanítást, amely képes megmenteni lelketeket. A tanítást váltsátok tettekre, ne csak hallgassátok, mert különben magatokat csaljátok meg.

Az Isten és az Atya szemében ez az igazi, tiszta vallásosság: Meglátogatni nyomorukban az árvákat és az özvegyeket, és tisztának maradni a világtól.

Ez az Isten igéje.

ALLELUJA

Alleluja. 11. szám.

Mennyei Atyánk életre hívott bennünket az igazság igéje által, * a teremtett világ színe javának rendelt minket. Jak 1, 18 – 11. tónus.

Alleluja.

EVANGÉLIUM Mk 7, 1-8. 14-15. 21-23

Jézus maga is megtartotta, a mózesi törvényt, de annak igazi szelleme szerint Túltette magát azokon az erőltetett magyarázatokon, amelyekben az írástudók saját fontosságukat hangsúlyozták. Innen keletkezett az összeütközés közte és azok között. Az aprólékos magyarázat azt is célozta, hogy a törvénytudók a maguk számára kibúvókat találjanak. Jézus követelménye az, hogy az ember szíve legyen tiszta, az Istennek engedelmeskedjék, és ne a törvény betűjének.

+ EVANGÉLIUM Szent Márk könyvéből

Isten parancsa fontosabb, mint az ősök hagyománya.

Abban az időben:

Összegyűltek Jézus köré a farizeusok és néhány írástudó Jeruzsálemből. Látták, hogy egyik-másik tanítványa tisztátalan, vagyis mosatlan , kézzel eszi a kenyeret. A farizeusok és általában a zsidók ugyanis nem esznek addig, amíg meg nem mossák a kezüket könyékig, így tartják meg az ősök hagyományait. És ha piacról jönnek, addig nem esznek, míg meg nem mosakszanak. S még sok más hagyományhoz is ragaszkodnak: így például a poharak, korsók, rézedények leöblítéséhez.

A farizeusok és írástudók tehát megkérdezték: „Miért nem követik tanítványaid az ősök hagyományait, miért étkeznek tisztátalan kézzel?”

Ezt a választ adta nekik: „Képmutatók! Találóan jövendölt rólatok Izajás, amint írva van: »Ez a nép ajkával tisztel engem, ám a szíve távol van tőlem. Hamisan tisztelnek, olyan tanokat tanítván, amelyek csak emberi parancsok.« Az Isten parancsait nem tartjátok meg, de az emberi hagyományokhoz ragaszkodtok.”

Majd ismét magához szólította a népet, és így szólt: „Hallgassatok rám mindnyájan, és értsétek meg: Kívülről semmi sem kerülhet be az emberbe, ami beszennyezhetné. Hanem ami belőle származik, az teszi az embert tisztátalanná. Mert belülről, az ember szívéből származik minden gonosz gondolat, erkölcstelenség, lopás, gyilkosság, házasságtörés, kapzsiság, rosszindulat, csalás, kicsapongás, irigység, káromlás, kevélység, léhaság. Ez a sok rossz mind belülről származik, és tisztátalanná teszi az embert.

Ezek az evangélium igéi.

Évközi 23. vasárnap

OLVASMÁNY Iz 35, 4-7a

A próféta azzal vigasztalja népét, hogy Isten e jön és ítéletet tart. Az Úr napja meghozza az élet teljességét és a földi bajok megszűnnek. A próféta mindezt a keleti ember színes nyelvén fejezi ki: A vakok szeme és a süketek füle megnyílik, a sánták és a bénák meggyógyulnak, a száraz pusztaságban pedig patakok folynak. Később Jézus maga is idézi a jövendölést, mint a messiási idők előjelét (Mt 11, 5–6).

OLVASMÁNY Izajás próféta könyvéből

A messiási országban

Isten orvosolja az emberi nyomorúságot.

Mondjátok a csüggedt szívűeknek:

„Bátorság? Ne féljetek!

Íme, eljön Istenetek,

eljön, hogy bosszút álljon és megfizessen.

Maga Isten jön el, hogy szabadulást

hozzon nektek.”

Akkor megnyílik a vakok szeme,

és a süketek füle hallani fog.

Ugrándozik majd a sánta, mint a szarvas,

és a némák nyelve örvendezve ujjong.

Mert vizek fakadnak a pusztában,

és folyóvizek a sivatagban.

A száraz vidék tóvá változik,

a szomjas föld vizek forrásává.

Ez az Isten igéje.

VÁLASZOS ZSOLTÁR 145, 7. 8-9a. 9bc-10

4g. tónus.

Válasz: Áldjad, lelkem, az Urat, * dicsőítsed az Istent! 2a. vers.

Előénekes: Isten igaz marad örökké, * az elnyomottnak igazságot szolgáltat.

Az éhezőnek ő ad kenyeret, * kiszabadítja az Úr a foglyokat.

Hívek: Áldjad, lelkem, az Urat, * dicsőítsed az Istent!

E: Az Úr megnyitja a vakok szemét, * az Úr fölemeli azt, aki elesett.

Az Úr szereti az igaz embert, * a jövevényt megvédi.

H: Áldjad, lelkem, az Urat, * dicsőítsed az Istent!

E: Az Úr támogatja az árvát és özvegyet, * és elpusztítja a gonoszok útját.

Az Úr uralkodik örökké, * a te Istened, ó Sion, nemzedékről nemzedékre.

H: Áldjad, lelkem, az Urat, * dicsőítsed az Istent!

SZENTLECKE Jak 2, 1-5

A Szentírás sokszor azzal emeli ki Isten irgalmát, hogy ő a szegényeknek, elnyomottaknak fogja pártját. Az apostoli időkben is abban látták a szeretet megnyilatkozását, ha segítették a rászorulókat. A személyválogatás ennek az ellenkezője. Ott az embert nem embersége miatt becsülik meg, hanem vagyona vagy állása miatt. A Bibliában megvannak az emberi jogok alapelvei.

SZENTLECKE Szent Jakab leveléből

Isten azokat választotta ki,

akik a világ szemében szegények.

Testvéreim! Ha hisztek dicsőséges Urunkban, Jézus Krisztusban, ne legyetek személyválogatók. Amikor közösségetekbe belép egy férfi pompás öltözékben, aranygyűrűvel az ujján, és belép egy szegény is elnyűtt ruhában, figyelmetek a pompás öltözékű felé fordul, és így szóltok hozzá: „Foglalj itt kényelmesen helyet.” A szegénynek meg azt mondjátok: „Állj oda oldalra!” Vagy: „Lépj ide zsámolyomhoz!” Hát nem megkülönböztetés ez? Nem ítéltek e szívetekben részrehajlón, helytelenül gondolkozva?

Hallgassatok ide, szeretett testvéreim! Hát Isten nem azokat választotta-e ki, akik a világ szemében szegények, hogy a hitben gazdagok legyenek, és örököljék az országot, amelyet azoknak ígért, akik őt szeretik?

Ez az Isten igéje.

ALLELUJA

Alleluja. 2. szám.

Jézus hirdette országának örömhírét, * és minden betegséget meggyógyított a nép körében. Mt 4, 23 – 2. tónus.

Alleluja.

EVANGÉLIUM Mk 7, 31-37

Jézusnak legtöbb csodája gyógyítás volt. Ezekben kifejezésre jutott az Atya irgalma és az ő saját emberi együttérzése. Az evangélisták főleg azokat örökítették meg, amelyekből az Isten országára vonatkozó utalást ki lehetett olvasni. Süketnéma lehet valaki testileg és lelkileg. Utóbbi azoknál fordul elő, akik Isten szavát nem hallják meg és nem válaszolnak rá. Jézusnak megvan a hatalma, hogy mindkettőt meggyógyítsa.

+ EVANGÉLIUM Szent Márk könyvéből

Jézus a süketeket hallókká teszi,

a némákat pedig beszélőkké.

Abban az időben:

Jézus elhagyta Tirusz vidékét, és Szidonon át a Galileai-tóhoz ment a Tízváros határába.

Itt eléje hoztak egy dadogva beszélő süketet, és kérték, tegye rá a kezét. (Jézus) félrevonta őt a tömegből, a fülébe dugta az ujját, majd megnyálazott ujjával megérintette a nyelvét. Föltekintett az égre, fohászkodott és így szólt: „Effata, azaz: Nyílj meg!” Azon nyomban megnyílt a füle, megoldódott a nyelve, és érthetően beszélt.

Jézus megparancsolta nekik, hogy a dologról ne szóljanak senkinek. De minél jobban tiltotta, annál inkább hirdették.

Szerfölött csodálkoztak, és hangoztatták: „Csupa jót tett: A süketeket hallókká teszi, a némákat pedig beszélőkké!”

Ezek az evangélium igéi.

Évközi 24. vasárnap

OLVASMÁNY Iz 50, 5-9a

Izajás könyvében , Jahve szolgája titokzatos prófétai alak, aki küldetést kap Istentől s egyúttal a nép bűnét is hordozza. Türelemmel viseli a küldetésével járó szenvedést, vállalja az áldozatot, mert tudja, hogy a végső győzelem az övé. Jézus magára alkalmazta ezt a jövendölést. Ő a bizonyíték, hogy a szeretetből vállalt áldozatnak mindig megvan az értéke.

OLVASMÁNY Izajás próféta könyvéből

A megígért Megváltó: Isten szolgája, a fájdalmak férfia.

Szenvedése végül diadalt arat.

Prófétája által a Megváltó így beszél:

„Isten, az Úr megnyitotta fülemet.

Én nem álltam ellen, és nem hátráltam meg.

Hátamat odafordítottam azoknak, akik vertek,

arcomat pedig azoknak, akik tépáztak.

Nem rejtettem el arcomat azok elől,

akik gyaláztak és leköpdöstek.

Isten, az Úr megsegít, ezért nem vallok szégyent.

Arcomat megkeményítem, mint a kőszikla,

s tudom, hogy nem kell szégyenkeznem.

Közel van, aki igazságot szolgáltat nekem.

Ki szállhat velem perbe?

Álljunk ki együtt! Ki az ellenfelem?

Jöjjön ide hozzám!

Isten, az Úr segítségemre siet.

Ki ítélhetne el?”

Ez az Isten igéje.

VÁLASZOS ZSOLTÁR 114, 1–2. 3–4. 5-6. 8-9

7. tónus.

Válasz: Az Úr színe előtt járok, * az élők földjén. 9. vers.

Vagy: Alleluja, alleluja, alleluja.

Előénekes: Az Urat nagyon szeretem * mert könyörgésem szavát meghallgatta.

Fülét hozzám fordította, * amely napon hozzá kiáltottam.

Hívek: Az Úr színe előtt járok, * az élők földjén.

Vagy: Alleluja, alleluja, alleluja.

E: A halál kötelékei körül fontak, * elértek engem az alvilág gyötrelmei.

Szorongatás és fájdalom fogott el, + ámde az Úr nevét kiáltottam, * „Uram, mentsd meg az életemet.”

H: Az Úr színe előtt járok, * az élők földjén.

Vagy: Alleluja, alleluja, alleluja.

E: Az Úr jóságos és igazságos, * irgalmas a mi Istenünk.

Az Úr oltalmába fogadja a kicsinyeket; * nyomorult voltam, de ő megmentett. ”

H: Az Úr színe előtt járok, * az élők földjén.

Vagy: Alleluja, alleluja, alleluja.

E: Lelkemet a haláltól megmentette, * szememet a könnyhullatástól, lábamat az elbukástól.

Az Úr színe előtt járok, * az élők földjén.

H: Az Úr színe előtt járok, * az élők földjén.

Vagy: Alleluja, alleluja, alleluja.

SZENTLECKE Jak 2, 14-18

A hitet fel lehet fogni úgy, mint egyszerű ismeretet Istenről. De ez nem vallásos hit. Az igazi hit magának Istennek az elfogadása, az előtte való hódolat és engedelmesség kifejezése. Ezért mondja az apostol, hogy a hitet csak a tettek tükrözhetik. A hit önmagában halott, ha nem fakadnak belőle a szeretet tettei.

SZENTLECKE Szent Jakab leveléből

A hit, ha tettei nincsenek,

mit sem használ.

Testvéreim! Mit használ, ha valaki azt állítja, hogy van hite, belőle fakadó tettei azonban nincsenek? Üdvözítheti a hite? Ha valamelyik testvérnek nem volna ruhája és nem volna meg a mindennapi tápláléka, és egyiketek így szólna hozzá: „Menj békében, melegedj, és lakjál jól!”, de nem adnátok meg neki, amire testének szüksége van, mit használna?

Ugyanígy a hit is, ha tettek nem származnak belőle, magában holt dolog. Azt is mondhatja valaki: „Neked hited van, nekem meg tetteim.” Ha tettek nélkül megmutatod nekem hitedet, tetteim alapján én is bebizonyítom neked hitemet.

Ez az Isten igéje.

ALLELUJA

Alleluja. 4. szám.

Nincs másban dicsekvésem, mint az Úr keresztjében, + általa a világ megfeszíttetett számomra, * és én a világ számára. Gal 6, 14 – 4g. tónus.

Alleluja.

EVANGÉLIUM Mk 8, 27-35

Három evangélista (Máté, Márk, Lukács) számol be arról, hogy Jézus tisztázni akarta tanítványai hitét. Magát Emberfiának nevezi, s ebben benne volt az utalás Dán 7,14-re. A tisztázáshoz a bevezetést a Jézusról elterjedt híresztelés adja, amelyben közös az a meggyőződés, hogy ő prófétai szerepet tölt be, tehát isteni küldött. A tanítványok azonban közelebb voltak hozzá, jobban megismerhették. Meggyőződésüket Péter fogalmazza meg: Te vagy a Messiás. Jézus azonban tudja, hogy a messiás-szó magyarázatra szorul, mert a zsidók földi királyt várnak. Ezért kezd nyíltan beszélni szenvedéséről, haláláról és feltámadásáról. Követése az élet problémáinak megoldását hozza.

+ EVANGÉLIUM Szent Márk könyvéből

A Messiás hivatása,

hogy önként vállalt szenvedésével váltsa meg a világot.

Abban az időben:

Jézus elment tanítványaival Fülöp Cezáreájának vidékére. Útközben megkérdezte tanítványait: „Kinek tartanak engem az emberek?”

Azok így válaszoltak: „Némelyek Keresztelő Jánosnak, mások Illésnek, ismét mások valamelyik prófétának.”

Erre megkérdezte tőlük: „Hát ti mit mondotok, ki vagyok?”

Péter válaszolt: „Te vagy a Messiás!” Ekkor Jézus a lelkükre kötötte, hogy ne szóljanak erről senkinek.

Ezután arra kezdte tanítani őket, hogy az Emberfiának sokat kell szenvednie, a vének, a főpapok és az írástudók elvetik, megölik, de harmadnapra feltámad. Ezt egészen nyíltan megmondta.

Erre Péter félrevonta és szemrehányást tett neki. De ő hátrafordult, ránézett tanítványaira, és így korholta Pétert: „Távozz tőlem, sátán, mert nem Isten szándéka szerint gondolkodsz, hanem emberi módon.”

Majd összehívta a népet és tanítványait, s így szólt hozzájuk: „Ha valaki követni akar, tagadja meg magát, vegye fel keresztjét, és kövessen. Mert aki meg akarja menteni életét, elveszíti azt, de aki elveszíti  életét értem és az evangéliumért, megmenti azt.

Ezek az evangélium igéi.

Évközi 25. vasárnap

OLVASMÁNY Bölcs 2, 12. 17–20

Állandó emberi jelenség az, hogy az ösztönös vágyakban elmerült emberek nem viselik el környezetükben az igazat, aki Istenben bízik és megtartja törvényeit. Gúnnyal vagy erőszakkal akarják lehetetlenné tenni. Közben saját magukat is meg akarják nyugtatni azzal, hogy ha Isten nem lép közbe az igaz érdekében, akkor nincs is, és nem kell félni tőle. Az ellentmondás ilyen alapon éleződött ki Jézus és a nép vallási vezetői között is.

OLVASMÁNY a Bölcsesség könyvéből

A gonoszok az igazak vesztére törnek.

A gonoszok így beszélnek az igaz emberről:

„Lássuk hát, igazak e beszédei. Figyeljük meg, mi végre jut!

Mert ha az igaz az Isten gyermeke, akkor az Isten az ő pártjára kel, és kiszabadítja ellenségei kezéből.

Tegyük próbára, gúnyoljuk és bántalmazzuk őt, hogy megismerjük szelídségét és kipróbáljuk türelmét!

Ítéljük gyalázatos halálra, hiszen azt mondta: ő Isten oltalmában részesül!”

Ez az Isten igéje.

VÁLASZOS ZSOLTÁR 53, 3-4. 5. 6 és 8

5. tónus.

Válasz: Isten megsegít engem, * az Úr oltalmazója életemnek. Vö. 6b. vers.

Előénekes: Istenem, szent nevedért védj meg engem, * szolgáltass nekem igazságot hatalmaddal.

Halld meg könyörgésemet, Istenem, * hajlítsd füledet ajkam szavára.

Hívek: Isten megsegít engem, * az Úr oltalmazója életemnek.

E: Mert idegenek keltek föl ellenem, + a hatalmasok életemre törtek, és nem tartották Istent szemük előtt.

H: Isten megsegít engem, * az Úr oltalmazója életemnek.

E: De íme, Isten megsegít engem, * az Úr oltalmazója életemnek.

Áldozatomat szívesen meghozom, * magasztalom nevedet, Uram, mert jó vagy.

H: Isten megsegít engem, * az Úr oltalmazója életemnek.

SZENTLECKE Jak 3, 16 – 4, 3

Az Istentől kapott bölcsesség egészen más, mint az ösztönös szenvedély, a féltékenység, kapzsiság és hatalomvágy. Ezek nyugtalanságot, ellenségeskedést keltenek, míg az igazi bölcsesség békét eredményez. Összeszedett ima és közösségi ima is csak ott lehetséges, ahol kikapcsolják a rendetlen kívánságokat és az egyenetlenkedést. Az ima meg hallgatásának előfeltétele a szeretetgyakorlása is.

SZENTLECKE Szent Jakab leveléből

Az igazság gyümölcsét békében vetik el.

Szeretteim! Ahol irigység és önzés honol, ott zűrzavar van és mindenféle hitványság. A felülről származó bölcsesség először is tiszta, aztán békeszerető, méltányos, engedékeny, irgalom tölti el és gazdag termést hoz, nem részrehajló, nem képmutató. Az igazság gyümölcsét békében vetik el azok számára, akik békét teremtenek.

Honnan vannak háborúságok és veszekedések köztetek? Nemde onnét, hogy bűnös vágyak igyekeznek uralomra jutni tagjaitokban? Kívántok valamit, és nincs benne részetek. Öltök és irigykedtek, de semmit sem tudtok elérni. Harcoltok és háborúskodtok, de nincs semmitek, mert nem kértek. Kértek ugyan, de nem kapjátok meg, mert rossz szándékkal kéritek, azért, hogy bűnös vágyatokban elpazaroljátok.

Ez az Isten igéje.

ALLELUJA

Alleluja. 6. szám.

Az evangéliumban Isten meghívott minket, * hogy Urunk Jézus Krisztus dicsőségéből részt adjon nékünk. 2 Tessz 2, 14 – 6. tónus.

Alleluja.

EVANGÉLIUM Mk 9, 30-37

A tanítványok viselkedése is mutatja, hogy Jézusnak mennyire nem volt könnyű az igazi messiási eszményt elfogadtatni. Az emberben igen erős a hatalomvágy: első akar lenni mások feláldozásával is. Jézus előkészíti tanítványait arra, hogy az igazi nagyság a szolgáló szeretet. Szenvedése idején fogja megmutatni, hogy mennyire hűségesen teljesíti az Atya akaratát, s ezért kapja meg majd a megdicsőülést. A tanítványnak őt kell utánoznia.

+ EVANGÉLIUM Szent Márk könyvéből

Isten országában az az első,

aki embertársait szolgálja.

Abban az időben:

Jézus és tanítványai átmentek Galileán. De Jézus nem akarta, hogy valaki megtudja ezt, mert a tanítványait készült oktatni. Ezt mondta nekik: „Az Emberfiát az emberek kezére adják, megölik, de miután megölték, harmadnapra feltámad.” Ők nem értették ezeket a szavakat, de féltek megkérdezni.

Ezután Kafarnaumba értek. Amikor már otthon voltak, Jézus megkérdezte tőlük: „Miről vitatkoztatok az úton?” Tanítványai azonban hallgattak, mert az úton egymás közt arról tanakodtak, hogy ki a nagyobb közülük.

Leült, odahívta a tizenkettőt, és így szólt: „Ha valaki első akar lenni, legyen mindenki között az utolsó, és mindenkinek a szolgája.”

Aztán odahívott egy kisgyermeket, közéjük állította, majd magához ölelte, és ezt mondta nekik: „Aki befogad egy ilyen gyermeket az én nevemben, engem fogad be. Aki pedig engem befogad, nem engem fogad be, hanem azt, aki küldött engem.”

Ezek az evangélium igéi.

Évközi 26. vasárnap

OLVASMÁNY Szám 11, 25–29

Isten lelke az ószövetségi kinyilatkoztatásban még csak a teremtő, a mindent felemelő és megtisztító erőt jelentette. Isten megmutatta, hogy ezt az erőt bőven akarja osztogatni, és akik megkapják, azok a közösség javát szolgálják. Mózes megérti Isten gondolatát, ezért kívánja, hogy bárcsak az egész népet áthatná Isten lelke. A Szentlélek egyetemes kiáradását Krisztus hozta meg.

OLVASMÁNY Mózes negyedik könyvéből

Józsue féltékenykedik azokra, akik rendkívüli úton kapták meg Isten kegyelmét.

De Mózes szerint inkább annak kell örülni, ha minél többen szolgálják Istent.

Mózes az Úr parancsára kiválasztott hetven férfit, hogy a nép kormányzásában segítségére legyenek.

Az Úr pedig alászállt a felhőben, szólt Mózeshez, elvett a rajta levő lélekből és a hetven vénnek adta. Mihelyt alászállt rájuk a lélek, prófétai elragadtatásba estek. Ez azonban nem ismétlődött meg. Két ember viszont a táborban maradt; az egyiket Eldadnak, a másikat Medadnak hívták. Rájuk is alászállt a lélek; ők is a vének közé tartoztak, de nem mentek oda a sátorhoz. Ők a táborban estek elragadtatásba.

Ekkor az egyik szolga elfutott és jelentést tett Mózesnek e szavakkal: „Eldad és Medad prófétai elragadtatásba estek a táborban.” Akkor Józsue, Nun fia, aki kora ifjúságától kezdve Mózes szolgálatában állt, megszólalt, s ezt mondta: „Uram, Mózes, tiltsd meg nekik!” Mózes így válaszolt: „Miért féltékenykedsz miattam? Bárcsak az egész népet prófétává tenné az Úr, és kiárasztaná rájuk lelkét!”

Ez az Isten igéje.

VÁLASZOS ZSOLTÁR 18, 8. 10. 12–13. 14

2. tónus.

Válasz: Az Úr végzései igazak, * megvidámítják a szívet. 9a. vers.

Előénekes: Tökéletes az Úr törvénye, * megújítja a lelket.

Az Úr rendelésében bízhatunk, * bölcsességet ad a kicsinyeknek.

Hívek: Az Úr végzései igazak, * megvidámítják a szívet.

E: Az Úr félelme tiszta, * örökké megmarad.

Az Úr ítéletei igazak, * és mind egyaránt jogosak.

H: Az Úr végzései igazak, * megvidámítják a szívet.

E: Szolgád, Uram, tanul belőlük, * bő jutalmat ád megtartásuk.

Ámde ki veszi észre a tévedést? * Rejtett bűneimtől tisztíts meg engem!

H: Az Úr végzései igazak, * megvidámítják a szívet.

E: A kevélységtől őrizd meg szolgádat, * hogy ne uralkodjék rajtam.

Tiszta leszek akkor egészen, * a nagy bűnöktől megtisztulok.

H: Az Úr végzései igazak, * megvidámítják a szívet.

SZENTLECKE Jak 5, 1-6

Az apostol itt a régi próféták hangját használja, akik a szociális igazságtalanságot is ostorozták. A kép inkább csak elvi állásfoglalást fejez ki, nem az akkori egyházban levő állapotot, hiszen tudjuk az ApCsel-ből, hogy a jeruzsálemi közösségben mennyire igyekeztek a szegényeken segíteni. Az apostol inkább a szegényeknek és elhagyatottaknak akar reményt adni az ítélet gondolatával.

SZENTLECKE Szent Jakab apostol leveléből

Az apostol a gazdagság mulandóságára hívja fel a figyelmet,

és sürgeti a jogtalanul visszatartott munkabér megfizetését.

Rajta, gazdagok, jajveszékelve sírjatok a rátok törő nyomorúság miatt! Vagyonotok oda, ruhátokat megette a moly. Aranyotokat és ezüstötöket belepte a rozsda, és ez a rozsda tanúul szolgál ellenetek, s megemészti testeteket, mint a tűz. Vagyonotokat szaporítottátok még az utolsó napokban is.

Nos, a bér, amelyet a földeteket learató munkásoktól visszatartottatok, íme felkiált, és az aratók szava felhatolt a Seregek Urának fülébe. Bőségben éltek a földön és tobzódtok, hizlaljátok szíveteket a leölés napjára. Az igazat elítéltétek, megöltétek, s ő nem tanúsított ellenállást.

Ez az Isten igéje.

ALLELUJA

Alleluja. 4. szám.

Uram, a te szavad igazság, * tégy szentté minket igazságod által! Jn 17, 17b és a – 4g. tónus.

Alleluja.

EVANGÉLIUM Mk 9, 38-43. 45. 47-48

Jézus nem elkülönülő vallási csoportot szervez, hanem olyan Egyházat, amely nyitva áll minden ember előtt. Azt is tudja, hogy az igazi hithez nem könnyű eljutni, de azért sok ember keresi az igazságot a kegyelem hatása alatt. Ilyenekre vonatkozik a megállapítás, hogy aki nincs ellenünk, az velünk van. A hívő ember azért is kerülje tudatosan a bűnt, mert azzal rossz példát adna. Természetes az is, hogy Jézus nem a testcsonkítást hirdeti, hanem a szokatlan képekkel elszántságra és komolyságra int. Az üdvösséget nem szabad evilági javakért veszélyeztetni.

+ EVANGÉLIUM Szent Márk könyvéből

Mindenkit szeressünk, de határozottan forduljunk el attól, aki vagy ami bűnre visz!

Abban az időben:

János (apostol) így szólt Jézushoz: „Mester, láttunk valakit, aki a te nevedben ördögöket űz ki, de nem tart velünk. Megtiltottuk neki, mert nem követ minket.”

Jézus ezt válaszolta: „Ne tiltsátok meg neki! Aki a nevemben csodát tesz, nem fog egykönnyen szidalmazni engem. Aki nincs ellenünk, velünk van.

Aki inni ad nektek akár csak egy pohár vizet is az én nevemben – azért, mert Krisztuséi vagytok –, bizony, mondom nektek, nem marad jutalom nélkül.

De aki megbotránkoztat egyet is e kicsinyek közül, akik hisznek bennem, jobb volna annak, ha malomkövet kötnének a nyakára és a tengerbe dobnák.

Ha a kezed megbotránkoztat, vágd le. Jobb csonkán bemenned az életre, mint két kézzel a kárhozatra jutnod, az olthatatlan tűzre. Ha a lábad megbotránkoztat, vágd le. Jobb sántán bemenned az életre, mint két lábbal a kárhozat olthatatlan tüzére kerülnöd. Ha a szemed megbotránkoztat, vájd ki. Jobb fél szemmel bemenned az Isten országába, mint két szemmel a kárhozatra jutni, ahol a férgük el nem pusztul, és a tüzük ki nem alszik.”

Ezek az evangélium igéi.

Évközi 27. vasárnap

OLVASMÁNY Ter 2, 18-24

Isten társas lénynek teremtette az embert. A Szentírás előadásmódja magán viseli az igehirdetés jellegét. Keleten a nő a férfival szemben alárendelt viszonyban volt. A Szentírás ezzel szemben állítja, hogy a nő a férfi egyenrangú segítőtársa: az oldalából való, mellé van rendelve, s a férfi csak benne találhatja meg kiegészítését, nem az értelem nélküli természetben. A házasság egységét és felbonthatatlanságát is jelzi a szöveg: a kettő egy test lesz.

OLVASMÁNY Mózes első könyvéből

A házastársak Isten akarata szerint

egy emberpárrá lesznek.

Az első ember teremtése után így szólt az Úristen:

„Nem jó az embernek egyedül lennie. Alkotok neki segítőtársat, aki hozzá illő.”

Az Úristen megteremtette a földből a mező minden állatát és az ég minden madarát. Odavezette őket az emberhez, hogy lássa, milyen nevet ad nekik. Az lett a nevük, amit az ember adott nekik. Az ember tehát nevet adott minden állatnak, az ég minden madarának és a mező minden vadjának. De a maga számára nem talált segítőtársat, aki hasonló lett volna hozzá.

Ezért az Úristen álmot bocsátott az emberre, és amikor elaludt, kivette az egyik oldalbordáját, a helyét pedig hússal töltötte ki. Ezután az Úristen az oldalbordából, amelyet az emberből kivett, megalkotta az asszonyt, és az emberhez vezette.

Az ember így szólt: „Ez most már csont az én csontomból és hús az én húsomból. Asszony a neve, mivel a férfiből vétetett.” Ezért a férfi elhagyja apját és anyját, a feleségéhez ragaszkodik, és a kettő egy test lesz.

Ez az Isten igéje.

VÁLASZOS ZSOLTÁR 127, 1-2. 3. 4-5. 6

6. tónus.

Válasz: Életünknek minden napját, * Isten áldása kísérje! Vö. 5. vers.

Előénekes: Boldog mindaz, ki féli az Urat, * aki az ő útjain jár.

Kezed munkájából élhetsz, * boldog leszel, és jól megy sorod.

Hívek: Életünknek minden napját, * Isten áldása kísérje!

E: Feleséged olyan, mint a termő szőlőtő, * a te házad bensejében.

Fiaid olyanok, mint az olajfacsemeték, * úgy veszik körül asztalodat.

H: Életünknek minden napját, * Isten áldása kísérje!

E: Íme, ilyen áldásban részesül az az ember, * aki féli az Urat.

Áldjon meg téged az Úr Sionból, * hogy lásd Jeruzsálem jólétét életed minden napján.

H: Életünknek minden napját, * Isten áldása kísérje!

E: Lásd meg fiaidnak fiait, * békesség Izraelnek!

H: Életünknek minden napját, * Isten áldása kísérje!

SZENTLECKE Zsid 2, 9-11

A földi élet tele van megpróbáltatással. A remény mégis abból táplálkozik, hogy az Atya a megtestesült Fiút az emberi élet útján vezette végig, a küzdelmeken és a halálon át Azért dicsőítette meg emberi természete szerint, mentvállalta a velünk való sorsközösséget, a szenvedést, és testvérünk akart lenni. Főpapunk marad a mennyei dicsőségben is, és közbenjár értünk.

SZENTLECKE a Zsidókhoz írt levélből

Ugyanattól az egy Istentől valók mind:

a megszentelő, és akiket megszentelt.

Testvéreim! Annyit azért már látunk, hogy Jézus, aki kevéssel lett kisebb az angyaloknál, a halál elszenvedéséért a dicsőség és nagyság koronáját nyerte el, hiszen az Isten irgalmából mindnyájunkért megízlelte a halált.

Illett ugyanis (Istenhez), hogy azt, akiért és aki által minden lett – mivel számtalan fiát elvezette az üdvösségre –, az üdvösség szerzőjeként a szenvedésben tökéletesítse. Mert ugyanattól az egytől valók mind: a megszentelő és azok, akiket megszentelt. Ezért nem szégyelli testvérnek nevezni őket.

Ez az Isten igéje.

ALLELUJA

Alleluja. 10. szám.

Ha szeretjük egymást, Isten megmarad szívünkben, * és szeretete tökéletes lesz bennünk. 1 Jn 4, 12 – 10. tónus.

Alleluja.

EVANGÉLIUM Mk 10, 2-16

Itt képet kapunk arról, hogy Jézus hogyan emelte tökéletességre az ószövetségi törvényt. Rámutat arra, hogy Mózes a válás lehetőségével engedményt tett a szív keménységének. Amíg Krisztus példája és a kegyelem eszközei nem voltak jelen, addig az ember nem törhetett ki az ösztönös kívánságok köréből. Isten eredetileg is felbonthatatlannak akarta a házasságot, s az embert úgy alkotta meg, hogy a férfi és a nő egymásban megtalálja életének kiegészítését. Jézus a gyermekek megáldásával is kifejezi az anyák megbecsülését

Hosszabb forma:

+ EVANGÉLIUM Szent Márk könyvéből

Jézus tanítja, hogy a házasság felbonthatatlan.

Abban az időben:

A farizeusok odamentek Jézushoz és megkérdezték: „Szabad-e a férjnek elbocsátania a feleségét?” Próbára akarták ugyanis tenni.

Ő azonban kérdéssel válaszolt: „Mit parancsolt nektek Mózes?”

Azt felelték: „Mózes megengedte, hogy válólevelet írjunk és elváljunk.”

Jézus folytatta: „A ti szívetek keménysége miatt írta nektek ezt a parancsot. Isten azonban a teremtés kezdetén férfit és nőt alkotott. Az ember ezért elhagyja apját, anyját, a feleségéhez csatlakozik, és ketten egy test lesznek. Ettől kezdve többé már nem két test, hanem csak egy. Amit tehát Isten egybekötött, azt ember ne válassza szét.”

Otthon tanítványai ismét megkérdezték őt ezzel kapcsolatban. Ezt válaszolta: „Aki elbocsátja feleségét és mást vesz el, házasságtörést követ el ellene. Ha pedig a feleség hagyja el férjét, és máshoz megy, házasságot tör.”

Kisgyermekeket vittek hozzá, hogy tegye rájuk a kezét. A tanítványok azonban elutasították őket. Amikor Jézus meglátta ezt, megharagudott, és ezt mondta nekik: „Engedjétek hozzám jönni a gyermekeket, és ne tiltsátok el őket, mert ilyeneké az Isten országa. Bizony, mondom nektek: Aki nem úgy fogadja az Isten országát, mint egy gyermek, nem megy be oda.” Azután ölébe vette a gyermekeket, és kezét rájuk téve megáldotta őket.

Ezek az evangélium igéi.

Vagy rövidebb forma:

+ EVANGÉLIUM Szent Márk könyvéből 10, 2-12

Jézus tanítja, hogy a házasság felbonthatatlan.

Abban az időben:

A farizeusok odamentek Jézushoz és megkérdezték: „Szabad-e a férjnek elbocsátania a feleségét?” Próbára akarták ugyanis tenni.

Ő azonban kérdéssel válaszolt: „Mit parancsolt nektek Mózes?”

Azt felelték: „Mózes megengedte, hogy válólevelet írjunk és elváljunk.”

Jézus folytatta: „A ti szívetek keménysége miatt írta nektek ezt a parancsot. Isten azonban a teremtés kezdetén férfit és nőt alkotott. Az ember ezért elhagyja apját, anyját, a feleségéhez csatlakozik, és ketten egy test lesznek. Ettől kezdve többé már nem két test, hanem csak egy. Amit tehát Isten egybekötött, azt ember ne válassza szét.”

Otthon tanítványai ismét megkérdezték őt ezzel kapcsolatban. Ezt válaszolta: „Aki elbocsátja feleségét és mást vesz el, házasságtörést követ el ellene. Ha pedig a feleség hagyja el férjét, és máshoz megy, házasságot tör.”

Ezek az evangélium igéi.

Évközi 28. vasárnap

OLVASMÁNY Bölcs 7, 7-11

A szerző úgy adja elő a bölcsesség dicséretét, mint Salamon király szavait. Igazi bölcsességet csak Isten adhat, ezért imádkozni kell érte. A földi javaknak is megvan az értékük, de azok mulandók. A bölcsesség az Istennel és a világgal való kapcsolatban igazítja el az embert, és elvezeti az örök életre. Ugyanakkor a földi javak helyes felhasználásához is hozzásegít.

OLVASMÁNY a Bölcsesség könyvéből

Az örök Bölcsességhez képest a gazdagság semmiség.

Könyörögtem, és megkaptam az okosságot; esdekeltem, és leszállt rám a bölcsesség lelke.

Többre becsültem a jogarnál és a trónnál, és hozzá mérten semminek tartottam a gazdagságot.

A fölbecsülhetetlen drágakövet sem állítottam vele egy sorba, mert mellette minden arany csak egy marék homok, és vele összemérve az ezüst csak sárnak számít.

Jobban szerettem az egészségnél és a szépségnél, és birtoklását a világosságnál is többre tartottam; mert a fény, amely belőle árad, nem alszik ki soha.

De a bölcsességgel együtt a többi javak is mind hozzám jöttek, és mérhetetlen gazdagságot kaptam tőle.

Ez az Isten igéje.

VÁLASZOS ZSOLTÁR 89, 12-13. 14–15. 16-17

4g. tónus.

Válasz: Áraszd ránk irgalmadat, Urunk, * hogy mindenkor ujjongjunk. 14. vers.

Előénekes: Taníts meg számot vetni napjaink sorával, * hogy bölcsességre neveljük szívünket.

Térj hozzánk, Urunk, meddig vársz még? * Légy könyörületes szolgáidhoz.

Hívek: Áraszd ránk irgalmadat, Urunk, * hogy mindenkor ujjongjunk.

E: Áraszd ránk irgalmadat, * hogy mindenkor örvendjünk és ujjongjunk!

Vidámíts fel a napokért, melyeken megaláztál minket, * az évekért, amikor sok bajt láttunk.

H: Áraszd ránk irgalmadat, Urunk, * hogy mindenkor ujjongjunk.

E: Lássák meg, amit szolgáidért műveltél, * dicsőséged tárd fel gyermekeik előtt.

Ragyogjon fölöttünk Urunknak, Istenünknek jósága, + áldott legyen kezünk minden műve, * kísérje áldásod kezünk minden munkáját!

H: Áraszd ránk irgalmadat, Urunk, * hogy mindenkor ujjongjunk.

SZENTLECKE Zsid 4, 12-13

Isten szava az ő megnyilatkozásának egyik módja. Ez az isteni szó hozta létre a teremtést és ez irányítja az üdvösség történetét. A szöveg itt a kinyilatkoztató szóról beszél, amely eleven, hatalmas, éles, vagyis tekintéllyel hangzik és az embert engedelmességre készteti. De benne van az ítélő erő is, mert előtte feltárulnak a titkos gondolatok és tettek is.

SZENTLECKE a Zsidókhoz írt levélből

Isten szava megítéli a szív gondolatait és érzéseit.

Testvéreim! Az Isten szava eleven, átható, és minden kétélű kardnál élesebb, behatol a lélek és a szellem, az íz és a velő gyökeréig, megítéli a szív gondolatait és érzéseit. Semmilyen teremtett dolog nem marad előtte rejtve.

Minden föl van fedve és nyitva van az előtt, akinek számadással tartozunk.

Ez az Isten igéje.

ALLELUJA

Alleluja. 4. szám.

Boldogok, akik lélekben szegények, * mert övék a mennyek országa. Mt 5, 3 – 4g. tónus.

Alleluja.

EVANGÉLIUM Mk 10, 17-30

Az apostoli igehirdetés józanul megőrizte Jézus tanítását. Különbséget tett Isten akaratának teljesítése és az evangéliumi tanácsok követése között. Az Isten és az emberek iránti kötelességeinket, vagyis „a törvényt” kötelezően meg kell tartani, ez az üdvösség feltétele. Lehetnek azonban olyanok, akik többre éreznek hivatást, és Jézus áldozatos életét is követni akarják. Elsősorban nekik szól a felhívás, hogy vállalják a szeretet áldozatos gyakorlását. A teve és a tű foka mint keleti hasonlat viszont rámutat arra, hogy a földi javak mennyire le tudják kötni az ember érdeklődését, s akkor alig marad hely az örök igazságok számára.

Hosszabb forma:

+ EVANGÉLIUM Szent Márk könyvéből

Az önkéntes szegénység

az akadálytalan Krisztus-követés útja.

Abban az időben:

Amikor Jézus útnak indult, odasietett hozzá valaki, térdre borult előtte, és úgy kérdezte: ,*Jó Mester! Mit tegyek, hogy elnyerjem az örök életet?”

Jézus megkérdezte: „Miért mondasz engem jónak? Senki sem jó, csak az Isten. Ismered a parancsokat: Ne ölj! Ne törj házasságot! Ne lopj! Ne tanúskodj hamisan! Ne csalj! Tiszteld apádat és anyádat!”

Ekkor az így válaszolt: „Mester, ezeket mind megtartottam kora ifjúságomtól fogva.”

Jézus ránézett és megkedvelte. Ezt mondta neki: „Valami hiányzik még belőled. Menj, add el, amid van, oszd szét a szegények közt, és így kincsed lesz az égben. Aztán gyere és kövess engem!” Ennek hallatára ő elszomorodott, és leverten távozott, mert nagy vagyona volt.

Jézus ekkor körülnézett, és így szólt tanítványaihoz: „Milyen nehezen jut be a gazdag az Isten országába!” A tanítványok megdöbbentek szavain. Jézus azonban megismételte: „Fiaim, milyen nehéz bejutni a gazdagoknak az Isten országába! Könnyebb a tevének átmenni a tű fokán, mint a gazdagnak bejutni az Isten országába.” Azok még jobban csodálkoztak, és kérdezgették egymást: „Hát akkor ki üdvözülhet?” Jézus rájuk nézett és folytatta: „Embernek lehetetlen ez, de Istennek nem. Mert Istennek minden lehetséges.”

Ekkor Péter megszólalt és ezt mondta neki: „Nézd, mi mindent elhagytunk, és követtünk téged.”

Jézus így válaszolt: „Bizony mondom nektek, mindenki, aki értem és az evangéliumért elhagyja otthonát, testvéreit, anyját, apját, gyermekeit vagy földjét, százasnyit kap, most, ezen a világon otthont, testvért, anyát, apát, gyermeket és földet – bár üldözések közepette –, az eljövendő világban pedig örök életet.”

Ezek az evangélium igéi.

Vagy rövidebb forma:

+ EVANGÉLIUM Szent Márk könyvéből 10, 17-27

Az önkéntes szegénység

az akadálytalan Krisztus-követés útja.

Abban az időben:

Amikor Jézus útnak indult, odasietett hozzá valaki, térdre borult előtte, és úgy kérdezte: ,*ó Mester! Mit tegyek, hogy elnyerjem az örök életet?”

Jézus megkérdezte: „Miért mondasz engem jónak? Senki sem jó, csak az Isten. Ismered a parancsokat: Ne ölj! Ne törj házasságot! Ne lopj! Ne tanúskodj hamisan! Ne csalj! Tiszteld apádat és anyádat!”

Ekkor az így válaszolt: „Mester, ezeket mind megtartottam kora ifjúságomtól fogva.”

Jézus ránézett és megkedvelte. Ezt mondta neki: „Valami hiányzik még belőled. Menj, add el, amid van, oszd szét a szegények közt, és így kincsed lesz az égben. Aztán gyere és kövess engem!” Ennek hallatára ő elszomorodott, és leverten távozott, mert nagy vagyona volt.

Jézus ekkor körülnézett, és így szólt tanítványaihoz: „Milyen nehezen jut be a gazdag az Isten országába!” A tanítványok megdöbbentek szavain. Jézus azonban megismételte: „Fiaim, milyen nehéz bejutni a gazdagoknak az Isten országába! Könnyebb a tevének átmenni a tű fokán, mint a gazdagnak bejutni az Isten országába.” Azok még jobban csodálkoztak, és kérdezgették egymást: „Hát akkor ki üdvözülhet?” Jézus rájuk nézett és folytatta: „Embernek lehetetlen ez, de Istennek nem. Mert Istennek minden lehetséges.”

Ezek az evangélium igéi.

Évközi 29. vasárnap

OLVASMÁNY Iz 53, 10-11

A részlet a „Jahve szolgája” énekből való. Előképekben beszél a jövendő Megváltóról, aki áldozatul adja magát, s akit a szenvedés kiforgat ugyan emberi szépségéből, de győzni fog, mert Isten terve általa valósul meg. Áldozatának legnagyobb hatása az lesz, hogy sokakat megigazulttá tesz, mert a mi bűneinket és terheinket hordozta.

OLVASMÁNY Izajás próféta könyvéből

A Megváltó szenvedéseinek gyümölcse

az üdvözültek nagy száma.

A próféta ezt mondja az eljövendő Üdvözítőről: Úgy tetszett az Úrnak, hogy összetöri szenvedéssel.

Ha odaadja életét engesztelő áldozatul: látni fogja utódait, hosszúra nyúlik élete, és teljesül általa az Úr akarata.

Majd ha véget ér lelkének gyötrelme, látni fogja a világosságot és megelégedés tölti el. Igaz szolgám sokakat igazzá tesz tudása által, és gonoszságaikat ő hordozza.

Ez az Isten igéje.

VÁLASZOS ZSOLTÁR 32, 4-5. 18-19. 20 és 22

5. tónus.

Válasz: Kegyes szemed legyen rajtunk, * tebenned van bizodalmunk. Vö. 22. vers.

Előénekes: Sziklaszilárd az Úr igéje, * minden tettét hűség vezeti.

Az igazlelkűséget és a törvényt szereti, * telve van a föld az Úr irgalmával.

Hívek: Kegyes szemed legyen rajtunk, * tebenned van bizodalmunk.

E: Az istenfélőkre ügyel az Úr szeme, * akik bíznak az ő irgalmában.

Megmenti lelküket a haláltól, * és táplálja őket éhínség idején.

H: Kegyes szemed legyen rajtunk, * tebenned van bizodalmunk.

E: Az Úrra hagyatkozik lelkünk, * ő a segítőnk, és ő a mi oltalmunk.

Kegyes szemed legyen rajtunk, * tebenned van bizodalmunk.

H: Kegyes szemed legyen rajtunk, * tebenned van bizodalmunk.

SZENTLECKE Zsid 4, 14-16

A szentmisében Krisztus keresztáldozatának emlékezetét ünnepeljük. Itt mind a főpap, mind az áldozat ő maga. Ezért jó szem előtt tartani, hogy milyen főpap jár közben érettünk. Mint ember átment a földi élet minden küzdelmén és kísértésén. De már fönt van a mennyei dicsőségben, és ott képvisel bennünket. Mondhatjuk tehát, hogy vele a kegyelmet adó Isten trónjához járulunk és remélhetjük a meghallgatást.

SZENTLECKE a Zsidókhoz írt levélből

Járuljunk bizalommal

a kegyelmet adó Istenhez!

Testvéreim! Mivel olyan kiváló főpapunk van, aki áthatolt az egeken: Jézus, az Isten Fia, – ezért legyünk állhatatosak a hitvallásban. A mi főpapunk ugyanis nem olyan, hogy ne tudna együtt érezni gyöngeségeinkkel, hanem olyan, aki hozzánk hasonlóan mindenben kísértést szenvedett, a bűntől azonban mentes maradt.

Járuljunk tehát bizalommal a kegyelem trónjához, hogy irgalmat találjunk és kegyelmet kapjunk, amikor segítségre szorulunk.

Ez az Isten igéje.

ALLELUJA

Alleluja. 5. szám.

Az Emberfia azért jött, hogy szolgáljon, * és az életét sokakért váltságul adja. Mk 10, 45 – 5. tónus.

Alleluja.

EVANGÉLIUM Mk 10, 35-45

Isten országának igazi természetét a tanítványok sem fogták fel Jézus nyilvános működése idején. Ahhoz az ő halálát és feltámadását kellett átélniük. Még a két kiváltságos tanítvány is földi országot vár. De megkapják azt a tanítást, amely már az Egyháznak szól. Krisztus kelyhét ki kell ürítenünk és rábízni magunkat az Atya gondviselésére. A vigasztaló tudat az, hogy az ő kelyhét isszuk, az ő szenvedésében részesülünk, ezért így könnyebb a kitartás és biztosabb a remény.

Hosszabb forma:

+ EVANGÉLIUM Szent Márk könyvéből

Az Emberfia azért jött, hogy szolgáljon,

és életét adja váltságul üdvösségünkért.

Abban az időben:

Zebedeus fiai, Jakab és János odamentek Jézushoz, és ezt mondták: „Mester, szeretnénk, ha megtennéd nekünk, amit kérünk.”

Ő megkérdezte: „Mit kívántok, mit tegyek nektek?”

Ezt felelték: „Add meg nekünk, hogy egyikünk a jobbodon, másikunk a bal oldaladon üljön a te dicsőségedben.”

Jézus így válaszolt: „Nem tudjátok, mit kértek. Tudtok-e inni a kehelyből, amelyből én iszom, vagy meg tudtok-e keresztelkedni a keresztséggel, amellyel én megkeresztelkedem?”

Azt felelték: „Meg tudjuk tenni!”

Jézus így folytatta: „A kehelyből, amelyből én iszom, ti is inni fogtok, s a keresztséggel, amellyel megkeresztelkedem, ti is megkeresztelkedtek. De hogy a jobb és bal oldalamon ki üljön, azt nem én döntöm el. Az a hely azokat illeti, akiknek készült.”

Amikor a többi tíz ezt hallotta, megnehezteltek Jakabra és Jánosra. Ezért Jézus odahívta őket magához, és így szólt hozzájuk:

„Tudjátok, hogy akiket a világ urainak tartanak, azok zsarnokoskodnak a népeken, és vezető embereik éreztetik velük hatalmukat. De közöttetek ez ne így legyen. Ha valaki közületek ki akar tűnni, legyen a szolgátok, és ha valaki közületek első akar lenni, legyen mindenkinek a szolgája. Hisz az Emberfia nem azért jött, hogy szolgáljanak neki, hanem hogy ő szolgáljon, és életét adja váltságul sokakért.”

Ezek az evangélium igéi.

Vagy rövidebb forma:

+  EVANGÉLIUM Szent Márk könyvéből 10, 42-45

Az Emberfia azért jött, hogy szolgáljon,

és életét adja váltságul üdvösségünkért.

Abban az időben:

Jézus így szólt tanítványaihoz:

„Tudjátok, hogy akiket a világ urainak tartanak, azok zsarnokoskodnak a népeken, és vezető embereik éreztetik velük hatalmukat. De közöttetek ez ne így legyen. Ha valaki közületek ki akar tűnni, legyen a szolgátok, és ha valaki közületek első akar lenni, legyen mindenkinek a szolgája. Hisz az Emberfia nem azért jött, hogy szolgáljanak neki, hanem hogy ő szolgáljon, és életét adja váltságul sokakért.”

Ezek az evangélium igéi.

Évközi 30. vasárnap

OLVASMÁNY Jer 31, 7-9

Jeremiás átélte Jeruzsálem pusztulását és a nép fogságba hurcolását. Hirdette azt is, hogy a csapás Isten büntetése bűneik miatt. De azt a feladatot is megkapta, hogy megcsillogtassa a reményt és vigasztagion. Isten megelégeli a szenvedést és a fogságból hazavezeti őket. Úgy bánik népével, mint atya; megfenyíti, de azért, hogy megtérjen és új életet kezdjen.

OLVASMÁNY Jeremiás próféta könyvéből

Isten visszavezeti népét a fogságból;

gondja van a nyomorultakra is.

Ezt mondja az Úr:

„Kitörő örömmel örüljetek Jákobon,

örvendjetek annak, aki első a nemzetek között.

Dicsőítsétek, hirdessétek és mondjátok:

»Az Úr megszabadította népét, Izrael maradékát.«

Íme, visszahozom őket észak földjéről,

és összegyűjtöm őket a föld határairól.

Mindnyájukat összegyűjtöm: a vakokat és a sántákat is,

a várandósokat és a szülő anyákat is.

Nagy sereg lesz, amely ide visszatér.

Könnyek között jönnek,

fohászkodás közt vezetem őket vissza.

Forrásvizekhez vezérlem őket,

sima ösvényeken, nehogy elessenek.

Mert atyjává lettem Izraelnek,

és Efraim az én elsőszülött fiam.”

Ez az Isten igéje.

VÁLASZOS ZSOLTÁR 125, 1–Zab. 2cd-3. 4-5. 6

8 G. tónus.

Válasz: Hatalmas dolgot művelt az Úr vélünk, * azért szívből ujjongunk. 3. vers.

Előénekes: Midőn az Úr hazahívta Sionnak foglyait, * olyanok voltunk, mint akik álmodnak.

Megtelt akkor örömmel az ajkunk, * és a nyelvünk ujjongással.

Hívek: Hatalmas dolgot művelt az Úr vélünk, * azért szívből ujjongunk.

E: Akkor így beszéltek a nemzetek: * „Az Úr nagy dolgot művelt vélük.”

Hatalmas dolgot művelt az Úr vélünk, * azért szívből ujjongunk.

H: Hatalmas dolgot művelt az Úr vélünk, * azért szívből ujjongunk.

E: Fordítsd, Uram, jóra sorsunkat, * amint megárasztod délen a folyókat.

Akik könnyek között vetnek, * majd ujjongva aratnak.

H: Hatalmas dolgot művelt az Úr vélünk, * azért szívből ujjongunk.

E: Sírva viszik a magot, mikor vetni indulnak, * de ujjongva jönnek, jönnek és hozzák kévéiket.

H: Hatalmas dolgot művelt az Úr vélünk, * azért szívből ujjongunk.

SZENTLECKE Zsid 5, 1-6

Jézus örökségül hagyta ránk, hogy az ő nevében kérjük az Atyát, és áldozatát jelenítsük meg a kenyértörésben. Ez azt jelenti, hogy ő az emberiség főpapja akart maradni. Benne megvannak azok a vonások, amelyek az ószövetségi főpapot jellemezték: az emberek közül való, tehát bennünket képvisel, tud irgalmas, együttértő lenni, de ugyanakkor messze felülmúlja az ószövetségi papságot, mert ő az Isten Fia, s őt nem az árovi leszármazás iktatta tisztségébe, hanem Isten örök rendelkezése.

SZENTLECKE a Zsidókhoz írt levélből

Jézus, a mi Főpapunk,

pap mindörökké Melkizedek rendje szerint.

Testvéreim! Minden főpap az emberek közül való, és arra rendelik, hogy az Isten tiszteletében képviselje az embereket, ajándékokat és áldozatot mutasson be a bűnökért, mint olyan valaki, aki megértő tud lenni a tudatlanok és a tévelygők iránt, hiszen őrá is gyöngeség nehezedik. Így a népért is, és a saját vétkeiért is áldozatot kell bemutatnia. Ezt a tisztséget magától senki sem vállalhatja, csak az, akit Isten meghív, mint Áront.

Így Krisztus sem önmagát emelte főpapi méltóságra, hanem az, aki így szólt hozzá: „Fiam vagy te, ma szültelek téged.” Másutt meg ezt mondja: „Pap vagy te mindörökké Melkizedek rendje szerint.”

Ez az Isten igéje.

ALLELUJA

Alleluja. 12. szám.

Üdvözítőnk, Jézus Krisztus győzött a halálon, * és az evangéliumban fölragyogtatta az örök életet. 2 Tim 1, 10 – 12. tónus.

Alleluja.

EVANGÉLIUM Mk 10, 46-52

Nem véletlen, hogy Márk evangéliumában ez az utolsó gyógyítás, és akkor játszódik le, amikor Jézus az utolsó húsvétra Jeruzsálembe megy. Ő meggyógyítja a vak szemét, az pedig hisz benne és Dávid fiának szólítja. A nép vezetői azonban lelkileg vakok maradnak, és nem ismerik fel benne a Messiást A csoda elbeszélése azzal végződik, hogy a meggyógyult vak követi őt az úton. Ez is az apostoli tanítás kicsengése. Akinek megnyílik a szeme a hitre, az követi őt életének alakításában is.

+ EVANGÉLIUM Szent Márk könyvéből

Jézus visszaadja a vak látását, az pedig követi őt.

Abban az időben:

Tanítványaival Jézus Jerikóba érkezett. Amikor tanítványainak és nagy tömegnek a kíséretében elhagyta Jerikót, egy vak koldus, Timeus fia, Bartimeus ott ült az útszélen. Hallva, hogy a názáreti Jézus közeledik, elkezdett kiáltozni: ,Jézus, Dávid fia, könyörülj rajtam!” Többen szóltak neki, hogy hallgasson, de ő annál hangosabban kiáltotta: „Dávid fia, könyörülj rajtam!”

Jézus megállt és így szólt: „Hívjátok ide!” Odaszóltak a vaknak: „Bátorság! Gyere, téged hív!” Az eldobta köntösét, felugrott és odament Jézushoz. Jézus megkérdezte: „Mit akarsz, mit tegyek veled?”

A vak ezt felelte: „Mester, hogy lássak.”

Jézus erre így szólt hozzá: „Menj, a hited megmentett téged.” Az pedig nyomban visszanyerte látását, és követte őt az úton.

Ezek az evangélium igéi.

Évközi 31. vasárnap

OLVASMÁNY MTörv 6, 2-6

Az Ószövetség régebbi könyvei még úgy beszélnek, hogy Isten az ember hűségét földi javakkal, az ígéret földjének hosszú birtoklásával jutalmazza. A földi jutalom, főleg a hosszú élet, előképe az örök életnek, ahol magasabb értékeket kapunk érdemeink jutalmául. Az ígéret hozzátartozik a remény felébresztéséhez. Az ember csak úgy vállal áldozatot, ha jár érte valami. A legfontosabb kötelesség Isten szeretete, ami azt jelenti, hogy semmit nem helyezünk elé az ő akaratának, s ő maga lesz a jutalmunk.

OLVASMÁNY Mózes ötödik könyvéből

Szeresd az Urat, a te Istenedet teljes szívedből!

Az Ígéret földjének határán Mózes ezt a beszédet intézte a néphez: „Féld az Urat, Istenedet egész életedben, tartsd meg parancsait és törvényeit, amelyeket meghagyok neked, fiaidnak és unokáidnak is, hogy sokáig élj.

Halld hát, Izrael, és legyen gondod rá, hogy teljesítsd azokat, így jól megy majd sorod és megsokasodsz a tejjel-mézzel folyó országban, amelyet az Úr, atyáid Istene ígért neked!

Halld, Izrael! Az Úr, a mi Istenünk az egyetlen Úr! Szeresd Uradat, Istenedet teljes szívedből, teljes lelkedből és minden erődből! Ezeket a parancsokat, amelyeket ma szabok neked, őrizd meg szívedben.”

Ez az Isten igéje.

VÁLASZOS ZSOLTÁR 17, 2-3a. 3bc-4. 47 és 51 ab

3a. tónus.

Válasz: Szeretlek, Uram, Istenem, * én erősségem. Vö. 2. vers.

Előénekes: Szeretlek, Uram, Istenem, * én erősségem.

Menedékem és sziklaváram, * szabadítóm te vagy, Uram.

Hívek: Szeretlek, Uram, Istenem, * én erősségem.

E: Istenem, segítőm, akiben remélek, * oltalmazóm, pártfogóm és üdvöm ereje.

Az Úrhoz kiáltok, aki dicséretre méltó, * és megszabadulok ellenségeimtől.

H: Szeretlek, Uram, Istenem, * én erősségem.

E: Él az Úr, az én áldott segítőm, * legyen dicsőség üdvöm Istenének.

Felmagasztalta királyát, győzelmet adott néki, * irgalmas volt fölkentjéhez.

H: Szeretlek, Uram, Istenem, * én erősségem.

SZENTLECKE Zsid 7, 23-28

Az ószövetségi papok halandó emberek voltak, egymást váltották, s azért ismételték az áldozatbemutatást, mert tudták, hogy az véglegesen nem törli el a bűnt Krisztusban új üdvrend jelent meg. Ő mint főpap és áldozat egészen szent, neki nem kellett először magát megtisztítania, hogy Isten elé járulhasson, s mivel Isten örök elhatározása tette főpappá, azért mindörökre megmarad, hogy közben járjon értünk.

SZENTLECKE a Zsidókhoz írt levélből

Krisztus örökre megmarad,

ezért papsága is örökké tart.

Testvéreim! A zsidóknál nagy számban voltak papok, mivel a halál következtében nem maradhattak meg. Krisztus viszont örökre megmarad, s így papsága örökké tart. Ezért tudja mindörökre üdvözíteni azokat, akik általa járulnak Isten elé, hiszen örökké él, hogy közbenjárjon értünk.

Ilyen főpap kellett nekünk: szent, ártatlan, feddhetetlen, a bűnösöktől elkülönített, aki fölségesebb az egeknél. Ő nem szorul rá, mint a többi főpap, hogy naponként először a saját vétkeiért mutasson be áldozatot, s csak azután a nép bűneiért. Egyszer s mindenkorra megtette ezt, amikor feláldozta önmagát.

A törvény tehát gyarló embereket rendelt főpappá, míg az eskü szava, amely a törvényt követte, magát az örökre tökéletes Fiút.

Ez az Isten igéje.

ALLELUJA

Alleluja. 8. szám.

Jézus mondja: + „Aki szeret engem, megfogadja szavamat, * Atyám is szeretni fogja és hozzá költözünk.” Jn 14, 23 – 8 G. tónus.

Alleluja.

EVANGÉLIUM Mk 12, 28b-34

A zsidók mindennapi imája volt az egyetlen Isten megvallása és az iránta való szeretet említése. Jézus ezt nyilvánítja ki főparancsolatnak, de hozzáteszi a felebaráti szeretet kötelezettségét is. A kettőnek összekapcsolása és egymás mellé állítása az ő újítása. Egyiket a másik nélkül nem lehet megvalósítani. Isten iránt való kötelességeink legtöbb esetben A az emberekhez való viszonyunkban jelentkeznek. Aki igyekszik a szeretetet megvalósítani, abban benne van a hajlandóság minden más parancs teljesítésére.

+ EVANGÉLIUM Szent Márk könyvéből

A főparancs:

a szeretet Isten és embertársaink iránt.

Abban az időben:

Egy írástudó megkérdezte Jézustól: „Melyik az első a parancsok közül?”

Jézus így válaszolt: „Ez az első: Halld, Izrael! Az Úr a mi Istenünk, az egyetlen Úr. Szeresd Uradat, Istenedet teljes szívedből, teljes lelkedből, teljes elmédből és minden erődből! A második hasonló ehhez: Szeresd felebarátodat, mint önmagadat! Ezeknél nincs nagyobb parancsolat.”

Az írástudó erre azt válaszolta: „Valóban, jól mondtad, Mester, hogy ő az Egyetlen, és hogy rajta kívül nincs más. És azt is, hogy őt teljes szívünkből, teljes elménkből és teljes erőnkből szeretni, embertársunkat pedig úgy szeretni, mint saját magunkat, többet ér minden égő vagy véres áldozatnál.”

Jézus az okos felelet hallatára megdicsérte: „Nem jársz messze Isten országától.” Ezután több kérdést már nem mertek neki föltenni.

Ezek az evangélium igéi.

Évközi 32. vasárnap

OLVASMÁNY 1 Kir 17, 10-16

Aki kész az utolsó falatot is megosztani mással, abban többnyire nagy a hit és az Isten iránti bizalom. Ez az ószövetségi szegény özvegy hasonlít ahhoz, akit Jézus lát a templom kincstáránál, és megállapítja róla, hogy két fillérjével többet adott, mint a gazdagok nagy adományukkal. Isten azt nézi, hogy most mi telik tőlünk és mennyi bennünk a készség. Az ilyen szeretet megkapja a jutalmát: Istent nem lehet nagylelkűségben, felülmúlni.

OLVASMÁNY a Királyok első könyvéből

A careftai özvegy utolsó marék lisztjéből készít lepényt a prófétának.

A nagy szárazság idején Illés próféta az Úr parancsára útra kelt és elment Careftába. Amikor a város kapujához ért, épp ott volt egy özvegyasszony, aki rőzsét szedegetett. A próféta megszólította, és ezt mondta neki: „Hozz nekem egy kis vizet korsóban, hadd igyam!” Amikor az asszony elindult, utána szólt: „Hozz egy falat kenyeret is!”

Az így felelt: „Amint igaz, hogy él a te Istened: Nincs sütve semmim, csak egy marék lisztem van a szakajtóban, meg egy kis olajam a korsóban. Épp azon vagyok, hogy rőzsét szedjek, aztán elmegyek és elkészítem magamnak és a fiamnak. Megesszük, aztán meghalunk.”

Illés azonban így válaszolt neki: „Ne félj! Menj, s tedd, amit mondtál; csak előbb csinálj belőle egy kis lepényt, aztán hozd ki nekem; magadnak és a fiadnak csak utána készíts.

Mert ezt mondja az Úr, Izrael Istene: A szakajtó nem ürül ki, a korsó nem apad el addig, amíg az Úr esőt nem hullat a földre.”

Elment hát és úgy tett, amint Illés mondta. S volt mit ennie, neki is, fiának is. A szakajtó nem ürült ki, és a korsó nem apadt ki az Úr szava szerint, amelyet Illés által mondott.

Ez az Isten igéje.

VÁLASZOS ZSOLTÁR 145, 7. 8-9a. 9bc-10

4g. tónus.

Válasz: Áldjad, lelkem, az Urat, * dicsőítsed az Istent! 2a. vers.

Előénekes: Isten igaz marad örökké, * az elnyomottnak igazságot szolgáltat.

Az éhezőnek ő ad kenyeret, * kiszabadítja az Úr a foglyokat. Hívek: Áldjad, lelkem, az Urat, * dicsőítsed az Istent!

E: Az Úr megnyitja a vakok szemét, * és fölemeli azt, aki elesett.

Az Úr szereti az igaz embert, * a jövevényt megvédi.

H: Áldjad, lelkem, az Urat, * dicsőítsed az Istent!

E: Az Úr támogatja az árvát és özvegyet, * és elpusztítja a gonoszok útját.

Az Úr uralkodik örökké, * a te Istened, ó Sion, nemzedékről nemzedékre.

H: Áldjad, lelkem, az Urat, * dicsőítsed az Istent!

SZENTLECKE Zsid 9, 24-28

Az ószövetségi áldozatban az emberek a föld javaiból adtak ajándékot Istennek. Krisztus önmagát, emberi életét adta oda a vértanúságban A áldozatul, s ennél nagyobb adománya neki sem volt. Áldozatát már ezért sem lehetett megismételni. De nem is volt rá szükség, mert az Atya elfogadta kiengesztelésül a világ bűneiért. Ennek jele voltai, hogy emberi természetével is beléphetett a mennyei szentélybe.

SZENTLECKE a Zsidókhoz írt levélből

Krisztus egyszer áldozta fel magát,

hogy sokaknak bűnét elvegye.

Testvéreim! Krisztus nem kézzel épített szentélybe lépett be, amely a valódinak csak előképe, hanem magába a mennybe, hogy most az Isten színe előtt közbenjárjon értünk. Nem azért lépett be, hogy többször áldozza fel magát, mint ahogy a főpap minden évben idegen vérrel belép a legszentebb szentélybe, hiszen akkor a világ kezdete óta már többször kellett volna szenvednie. Így azonban az idők végén egyszer s mindenkorra megjelent, hogy áldozatával eltörölje a bűnt.

Amint az ember számára az a rendelkezés, hogy egyszer haljon meg, és utána ítéletben legyen része, úgy Krisztus is egyszer áldozta fel magát, hogy sokaknak bűnét elvegye. Másodszor nem a bűn miatt jelenik meg, hanem azok üdvözítéséért, akik rá várnak.

Ez az Isten igéje.

ALLELUJA

Alleluja. 4. szám.

Boldogok, akik lelkükben szegények, * mert övék a mennyek országa. Mt 5, 3 – 4g. tónus.

Alleluja.

EVANGÉLIUM Mk 12, 38-44

A kétellentétes kép jól bemutatja Jézus mondanivalóját Ő vallásosságon a szív hódolatát érti. A farizeusok a vallási gyakorlatokban csak önmagukat keresik, nem Istent, és így hiányzik belőlük a vallás lényege. A szegény özvegy jelenete két dologra mutat rá. Az egyik az, hogy Istennek nem az adomány nagysága fontos, hanem a lelkület. A másik pedig az, hogy Isten látja legkisebb tetteinket is, és számon tartja azokat.

Hosszabb forma:

+ EVANGÉLIUM Szent Márk könyvéből

Aki szegénységéből csak egy keveset is adakozik,

az többet ad, mint a bőkezű gazdagok.

Egy alkalommal, amikor Jézus tanított, ezt mondta a tömegnek:

„Óvakodjatok az írástudóktól, akik szívesen járnak hosszú köntösben, és szeretik, ha nyilvános tereken köszöntik őket. Örömest elfoglalják a zsinagógában és a lakomákon a főhelyeket. Felélik az özvegyek házát, és közben színleg nagyokat imádkoznak. Ezért keményebb ítélet vár rájuk.”

Ezután leült szemben a templompersellyel, és figyelte, hogy a nép hogyan dobja a pénzt a perselybe. Sok gazdag sokat dobott be. De egy szegény özvegyasszony is odajött, és csak két fillért dobott be.

Erre magához hívta tanítványait, és így szólt hozzájuk: „Bizony mondom nektek, ez a szegény özvegy többet adott mindenkinél, aki csak dobott a perselybe. Mert ők a feleslegükből adakoztak, ez pedig mindent odaadott, amije csak volt, egész vagyonát.”

Ezek az evangélium igéi.

Vagy rövidebb forma:

+ EVANGÉLIUM Szent Márk könyvéből 12, 41-44

Aki szegénységéből csak egy keveset is adakozik,

az többet ad, mint a bőkezű gazdagok.

Abban az időben:

Jézus leült szemben a templompersellyel, és figyelte, hogy a nép hogyan dobja a pénzt a perselybe. Sok gazdag sokat dobott be. De egy szegény özvegyasszony is odajött, és csak két fillért dobott be.

Erre magához hívta tanítványait, és így szólt hozzájuk: „Bizony mondom nektek, ez a szegény özvegy többet adott mindenkinél, aki csak dobott a perselybe. Mert ők a feleslegükből adakoztak, ez pedig mindent odaadott, amije csak volt, egész vagyonát.”

Ezek az evangélium igéi.

Évközi 33. vasárnap

OLVASMÁNY Dán 12, 1-3

Ószövetség késői könyveiben már jelentkezik a feltámadás és a túlvilági igazságszolgáltatás hite. A próféta ezt úgy tanítja, mint amit a kinyilatkoztatásból kapott. A feltámadással együtt jár az ítélet, amely véglegesen elválasztja az igazakat és a bűnösöket. Különleges jutalom vár azokra, akik másokat az igazság megismerésére tanítottak.

OLVASMÁNY Dániel próféta könyvéből

Amikor a világ végén eljön az Úr,

Isten népe megdicsőül.

A végső nagy napokról szól az Úr:

Abban az időben fölkel Mihály, a nagy fejedelem, néped fiainak oltalmazója; mert olyan szorongattatás ideje következik, amilyen még nem volt soha, amióta nemzetek vannak. Abban az időben megszabadul néped, mind, aki be van írva a könyvbe.

Akik a föld porában alszanak, azok közül sokan feltámadnak, némelyek örök életre, mások gyalázatra, örök kárhozatra.

Akkor az érteni tudók ragyogni fognak, mint a fénylő égbolt, s akik igazságra tanítottak sokakat, tündökölnek örökkön-örökké, miként a csillagok.

Ez az Isten igéje.

VÁLASZOS ZSOLTÁR 15, 5 és 8. 9-10. 11

1 D2 tónus.

Válasz: Védelmezz engem, Istenem, * hiszen tebenned bízom. Vö. 1. vers.

Előénekes: Örökrészem és kelyhem te vagy, Uram, * te tartod kezedben sorsomat.

Szüntelenül magam előtt látom az Urat, * ő áll jobbomon, hogy meg ne inogjak.

Hívek: Védelmezz engem, Istenem, * hiszen tebenned bízom.

E: Ezért örül a szívem és ujjong a lelkem, * reménységben nyugszik testem is.

Mert nem hagyod lelkemet a holtak országában, * és nem engeded, hogy szented romlást lásson.

H: Védelmezz engem, Istenem, * hiszen tebenned bízom.

E: Az élet útját mutatod nekem, + színed előtt az öröm teljessége, * és jobbodon a gyönyörűség mindörökké.

H: Védelmezz engem, Istenem, * hiszen tebenned bízom.

SZENTLECKE Zsid 10, 1 1-14. 18

A levél azoknak szól, akik a zsidók közül keresztelkedtek meg, s szívesen tekintettek vissza a jeruzsálemi templom díszes liturgiájára és ősi hagyományaira. A szerző ezért mutat rá a keresztény istentisztelet lényegére és egyedülálló értékére. Jézus egyetlen áldozatot mutatott be a kereszten, s az meghozta a bűnök bocsánatát Az Egyház a szentmisében csak jelenvalóvá teszi és újra felajánlja, hogy részesedjék gyümölcseiben.

SZENTLECKE a Zsidókhoz írt levélből

Krisztus egyetlen áldozattal

örökre tökéletessé tette a megszentelteket

Testvéreim! Minden pap naponta elvégzi szolgálatát, és ugyanazt az áldozatot többször is bemutatja. Ezeknek azonban nincs erejük a bűn eltörlésére. Krisztus ellenben csak egy áldozatot mutatott be a bűnökért, és örökre helyet foglalt az Isten jobbján. Már csak arra vár, hogy minden ellensége hódolattal leboruljon lába előtt.

Egyetlen áldozattal örökre tökéletessé tette a megszentelteket. Ám ahol ezek bocsánatot nyertek, ott nincs többé bűnért való áldozat.

Ez az Isten igéje.

ALLELUJA

Alleluja. 8. szám.

Imádkozva virrasszatok szüntelen, * hogy az Emberfia elé méltón álljatok! Lk 21, 36 – 8 G. tónus.

Alleluja.

EVANGÉLIUM Mk 13, 24-32

A liturgikus év végén az Egyház a szentírási részletekkel arra figyelmeztet, hogy a földi idő és a történelem véges. Egyszer majd jön az ítélet, ahol a jó meg kapja a jutalmát, a rossz pedig a büntetését. Jeruzsálem pusztulása mint a régi szövetség vége, előképe volt a világ végének. De Jézus az időpontra vonatkozólag semmi kinyilatkoztatást nem ad. A hívő ember kötelessége az, hogy virrasszon és mindig készen legyen. Az előjelek sem az időpontot mutatják, hanem csak az ítélet valóságára figyelmeztetnek.

+ EVANGÉLIUM Szent Márk könyvéből

Jézus a világ végén

összegyűjti választottait a világ négy tájáról.

Abban az időben Jézus ezt mondta tanítványainak:

Azokban a napokban, amikor a gyötrelmek véget érnek, a nap elsötétedik, a hold nem ad világosságot, a csillagok lehullanak az égről, és a mindenséget összetartó erők megrendülnek.

Akkor majd meglátjátok az Emberfiát, amint eljön a felhőkön, nagy hatalommal és dicsőséggel. Szétküldi angyalait, és összegyűjti választottait a világ négy tájáról, a föld szélétől az ég határáig.

Vegyetek példát a fügefáról: Amikor már zöldellni kezd és levelet hajt, tudjátok, hogy közel van a nyár. Így ti is, amikor látjátok, hogy ezek mind bekövetkeznek, tudjátok meg, hogy közel van, már az ajtó előtt.

Bizony mondom nektek, nem múlik el ez a nemzedék, míg mindezek be nem következnek. Ég és föld elmúlnak, de az én igéim soha el nem múlnak. Ám azt a napot vagy órát senki sem tudja, sem az ég angyalai, sem a Fiú, hanem egyedül az Atya.

Ezek az evangélium igéi.

Évközi 34. vasárnap – Krisztus király vasárnapja

OLVASMÁNY Dán 7, 13–14

A Messiás hatalmát az Ószövetség többféleképpen jelezte előre. Izajás arról beszélt, hogy az e jövendő Messiás Isten lelkének te fességét birtokolja és az irgalom tetteit hajtja végre. Az olvasmány arról szól, hogy ő kap hatalmat az ítéletre. A próféta Ember, fiának nevezi, tehát valóságos ember is, de ugyanakkor az égfelhőiben jön, ami isteni kiváltság. Uralma ezért terjed ki minden népre és tart örökké.

OLVASMÁNY Dániel próféta könyvéből

Az eljövendő Emberfiának – Krisztus Királynak országa

mindörökre fennmarad.

Láttam az éjjeli látomásban, hogy íme, az ég felhőin valaki közeledik. Olyan volt, mint az Emberfia. Amikor az Ősöreghez ért, színe elé vezették. Hatalmat, méltóságot és királyságot adott neki. Minden népnek, nemzetnek és nyelvnek őt kell szolgálnia. Hatalma örök hatalom, amely nem enyészik el, és királysága nem szűnik meg soha.

Ez az Isten igéje.

VÁLASZOS ZSOLTÁR 92, 1 ab. 1 c-2. 5

5. tónus.

Válasz: Az Úr országol, * királyi fölségbe öltözött. 1 a. vers.

Előénekes: Az Úr országol, királyi fölségbe öltözött, + az Úr fölségbe öltözött, * felövezte magát hatalommal.

Hívek: Az Úr országol, * királyi fölségbe öltözött.

E: Megerősítette a földet, hogy meg ne inogjon. + Öröktől fogva vagy te,

Uram, * szilárdan áll trónod kezdet óta.

H: Az Úr országol, * királyi fölségbe öltözött.

E: Bizonyságaid valóban igazak, *- Uram, szentség illeti házadat, * most és mindörökké.

H: Az Úr országol, * királyi fölségbe öltözött.

SZENTLECKE Jel 1, 5-8

Az újszövetségi látnok Krisztus királyi alakját részben Dániel alapján, részben az evangélium alapján mutatja be. Az ég felhőin jön ítéletet tartani és hatalmát azok is látják, akik keresztre feszítették. Hatalmát mutatja az a hatás is, amit kegyelmével elért az emberek közötte embereket is részesít uralkodói jogaiban és papi tisztségében. Uralma kiterjed minden teremtményre. Az Egyház hitének ez a meggyőződés ad szilárdságot.

SZENTLECKE a Jelenések könyvéből

Krisztus a mindenség Királya,

mi pedig az ő népe, és papságának részesei vagyunk.

Testvéreim! Jézus Krisztus hűséges tanú, elsőszülött a holtak közül, és a föld királyainak fejedelme. Ő szeret minket. Vérével megváltott bűneinktől, s Atyjának, az Istennek országává és papjaivá tett bennünket. Övé a dicsőség és a hatalom örökkön-örökké. Ámen.

Nézzétek, közeledik a felhőkön! Látni fogja őt minden szem, még azok is, akik átszúrták. A föld minden népe veri majd a mellét. Igen. Ámen.

Én vagyok az Alfa és az Ómega, mondja az Úr, az Isten, aki van, aki volt, és aki eljő: a Mindenható.

Ez az Isten igéje.

ALLELUJA

Alleluja. 7. szám.

Áldott, aki jön az Úr nevében, * áldott legyen ősatyánknak, Dávidnak jövendő országa. Mk 11, 9. 10 – 7. tónus.

Alleluja.

EVANGÉLIUM Jn 18, 33b-37

Jézus elítélését azért kérték a római helytartótól, mert mint Messiás királlyá tette magát, s ez a római jog szerint lázadásnak számított a császár ellen. Ő ezért a pogány helytartó előtt tisztázza messiási mivoltát, ahogy azt a zsidók előtt is megtette. Országa nem ebből a világból való, vagyis nem politikai vagy csak földi közösség. Ő azért jött, hogy tanúságot tegyen az igazságról. Ez az igazság nem elvont szó, hanem Isten végső szándéka erre a világra vonatkozólag. Benne nyilvánvaló lett, hogy az Atya miért teremtette a világot és hogy milyen célt tűzött az ember elé.

+ EVANGÉLIUM Szent János könyvéből

Krisztus – Pilátus előtt – megkötözve is megvallja,

hogy ő a mindenség királya.

Abban az időben:

Pilátus maga elé hívatta Jézust, és megkérdezte tőle: „Te vagy-e a zsidók királya?”

Jézus így válaszolt: „Magadtól mondod ezt, vagy mások mondták neked rólam?”

Pilátus ezt felelte: „Hát zsidó vagyok én? Saját néped és a főpapok adtak a kezembe. Mit tettél?” Ekkor Jézus így szólt: „Az én országom nem ebből a világból való. Ha ebből a világból volna az országom, szolgáim harcra kelnének, hogy ne kerüljek a zsidók kezére. De az én országom nem innét való.”

Pilátus megkérdezte: „Tehát király vagy?”

Jézus így felelt: „Te mondod, hogy király vagyok. Én arra születtem, és azért jöttem a világba, hogy tanúságot tegyek az igazságról. Aki az igazságból való, az hallgat a szavamra!”

Ezek az evangélium igéi.

Urunk főünnepei az évközi időben

Szentháromság vasárnapja

OLVASMÁNY MTörv 4, 32-34. 39-40

Az ószövetségi kinyilatkoztatás alaptétele az, hogy Isten az egyetlen örök létező és hozzá hasonló nincs sem égben, sem földön. Kilétéről, erejéről és az ember iránti szeretetéről természetfeletti jelek kíséretében adott tanítást. Az ember imádással és engedelmességgel tartozik Istennek. Az ószövetségi nép jövője ehhez az engedelmességhez volt kötve, de ugyanúgy mindnyájunk üdvössége is.

OLVASMÁNY Mózes ötödik könyvéből

Csak egy Isten van, az ég és föld Ura.

Mózes a pusztában ezt a beszédet intézte a néphez:

„Kutasd a régi időket, amelyek előtted voltak, attól a naptól kezdve, hogy Isten embert teremtett a földre! Vajon az ég egyik határától a másikig történt-e valaha ilyen nagy dolog, lehetett-e hallani hasonlót? Van-e olyan nép, amelyik hallotta az élő Istent lángok közül beszélni, ahogy te hallottad, – és életben maradt? Volt-e valaha is olyan Isten, aki megtette, hogy egy népet kivezessen egy másik nép köréből; megpróbáltatásokkal, jelekkel és csodákkal, háborúsággal, erős kézzel és kinyújtott karral, nagy csapásokkal, ahogy az Úr, a ti Istenetek veletek tette Egyiptomban a szemetek láttára?

Tudd meg hát és vésd szívedbe, hogy fönn az égben és lenn a földön az Úr az Isten, senki más! Tartsd meg parancsait és törvényeit, amelyeket ma parancsolok neked, hogy jól menjen sorod, és majd utánad gyermekeidnek is, és hogy sokáig élj azon a földön, amelyet az Úr, a te Istened neked ad örökre!”

Ez az Isten igéje.

VÁLASZOS ZSOLTÁR 32, 4-5. 6 és 9. 18-19. 20 és 22

5. tónus.

Válasz: Boldog az a nemzet, * melyet az Úr örökbe fogadott. 12b. vers.

Előénekes: Sziklaszilárd az Úr igéje, * minden tettét hűség vezeti.

Az igazlelkűséget és a törvényt szereti, * telve van a föld az Úr irgalmával.

Hívek: Boldog az a nemzet, * melyet az Úr örökbe fogadott.

E: Az Úr szavára lett a mennybolt, * szája lehelletére a csillagok ezrei.

Mert csak szólt és meglettek, * parancsolt és létrejöttek.

H: Boldog az a nemzet, * melyet az Úr örökbe fogadott.

E: Az istenfélőkre ügyel az Úr szeme, * akik bíznak az ő irgalmában.                                                   Megmenti lelküket a haláltól, * és táplálja őket éhínség idején.

H: Boldog az a nemzet, * melyet az Úr örökbe fogadott.

E: Az Úrra hagyatkozik lelkünk, * ő a segítőnk, és ő a mi oltalmunk.

Kegyes szemed legyen rajtunk, * tebenned van bizodalmunk.

H: Boldog az a nemzet, * melyet az Úr örökbe fogadott.

SZENTLECKE Róm 8, 14-17

Isten nem elégedett meg azzal, hogy az emberrel csupán a Teremtő és a teremtmény kapcsolatában álljon. Gyermekévé fogadta a Krisztusban végbevitt megváltás által. Erre a természetfeletti méltóságra úgy emel föl, hogy Fiának Lelkét ajándékozza nekünk. A Szentlélek jelenléte a biztosítéka annak, hogy Istent valóban atyánknak nevezhetjük és hogy gyermeki bizalommal imádkozhatunk hozzá. Egyben annak is biztosítéka, hogy megkapjuk örökségünket mint fogadott gyermekek.

SZENTLECKE Szent Pál apostolnak a rómaiakhoz írt leveléből

A fogadott fiúság Lelkét nyertétek el,

általa így szólítjuk Istent. Abba, Atya!”

Testvéreim! Akiket Isten Lelke vezérel, azok Isten fiai. Nem a szolgaság lelkét kaptátok ugyanis, hogy ismét félelemben éljetek, hanem a fogadott fiúság Lelkét nyertétek el. Általa szólítjuk őt így: „Abba, Atya!”

A Lélek maga tesz tanúságot lelkünkben, hogy Isten gyermekei vagyunk. Ha pedig gyermekei, akkor örökösei is: Istennek örökösei, Krisztusnak pedig társörökösei. Előbb azonban szenvednünk kell vele együtt, hogy vele együtt meg is dicsőüljünk.

Ez az Isten igéje.

ALLELUJA

Alleluja. 1. szám.

Dicsőség az Atyának, a Fiúnak és a Szentléleknek: * Istennek, aki van, aki volt, és aki eljön újra. Vö. Jel 1, 8 – 9. tónus.

Alleluja.

EVANGÉLIUM Mt 28, 16-20

A keresztség kiszolgáltatásának formája mutatja, hogy az apostoli egyház kezdettől fogva vallotta a Szentháromság titkát, hogy az egyetlen Isten három személy: Atya, Fiú, Szentlélek. A titkot úgy kell felfogni, mint Isten belső életének végtelen gazdagságát. Ő öröktől fogva ismeri magát, kimondja magát örök szavában, s ez a Fiú születése; továbbá szereti végtelen tökéletességét a Fiúban, s ez a kölcsönös szeretet a Szentlélek személye. A Fiú és a Szentlélek elküldésével az Atya ezt a belső szentháromsági életet nyitotta meg számunkra; a benne való részesedés az örök élet.

+ EVANGÉLIUM Szent Máté könyvéből

Jézus tanítani és keresztelni küldi apostolait

az Atya, a Fiú és a Szentlélek nevében.

Abban az időben:

A tizenegy tanítvány elment Galileába, fel arra a hegyre, ahova Jézus rendelte őket. Amikor meglátták őt, leborultak előtte a földre. Egyesek azonban még mindig kételkedtek. Jézus odament hozzájuk, és ezt mondta nekik: „Én kaptam meg minden hatalmat az égen és a földön. Ezért most menjetek el, és tegyetek tanítványommá minden nemzetet! Kereszteljétek meg őket az Atya, a Fiú és a Szentlélek nevében! Tanítsátok meg őket mindannak megtartására, amit parancsoltam nektek! És íme, én veletek vagyok mindennap a világ végéig!”

Ezek az evangélium igéi.

Szentháromság vasárnapja utáni vasárnap –

Krisztus Szent Teste és Vére: Úrnapja

OLVASMÁNY Kiv 24, 3-8

A szövetség ígérete az volt, hogy Isten népével marad és bevezeti az Ígéret földjére. Az áldozati vérrel való meghintés megpecsételte a szövetséget és jelezte annak szent voltát. A régi szövetség előképe volt a Krisztus által megkötött új és örök szövetségnek, ahol Krisztus vére már valóban elveszi a világ bűneit és valóságos megszentelődést ad.

OLVASMÁNY Mózes második könyvéből

Mózes az áldozati állatok vérével meghintette a népet

az Úrral kötött szövetség jeléül.

Miután az Úr közölte a feltételeket, amelyek alapján szövetséget akart kötni népével, Mózes lejött a helyről, s kihirdette a népnek az Úr minden szavát és parancsát. Az egész nép egy szívvel felelte: „Az Úr minden szavát megtartjuk.”

Ezután Mózes leírta az Úr valamennyi törvényét. Másnap reggel a hegy lábánál felállított egy oltárt és tizenkét emlékoszlopot Izrael tizenkét törzsének megfelelően. Azután megbízott néhány fiatalt Izrael népéből, hogy égőáldozatot mulassanak be, és bikákat ajánljanak fel az Úrnak békeáldozatul.

Mózes vette a vér felét és áldozati csészékbe öntötte, a vér másik felét pedig az oltárra hintette. Majd fogta a szövetség könyvét, és felolvasta a népnek. Ők kijelentették: „Követjük és megtartjuk, amit az Úr parancsol.”

Erre Mózes vette a vért, meghintette vele a népet, és így szólt: „Ez annak a szövetségnek vére, amelyet az Úr mindezen igék alapján kötött veletek.”

Ez az Isten igéje.

VÁLASZOS ZSOLTÁR 115, 12-13. 15 és 1 abc. 17-18

7b. tónus.

Válasz: Veszem az üdvösség kelyhét, * és az Úr nevét hívom segítségül.

Vagy: Alleluja, alleluja, alleluja. 7. szám.

Előénekes: Az Úrnak mit adhatnék, * mindazért, amit nékem adott?

Veszem az üdvösség kelyhét, * és az Úr nevét hívom segítségül.

Hívek: Veszem az üdvösség kelyhét, * és az Úr nevét hívom segítségül.

Vagy: Alleluja, alleluja, alleluja.

E: Drága dolog az Úr színe előtt, * szentjei dicső halála.

Szolgád vagyok, Uram, és szolgálód gyermeke, * bilincseimet széjjeltörted.

H: Veszem az üdvösség kelyhét, * és az Úr nevét hívom segítségül.

Vagy: Alleluja, alleluja, alleluja.

E: Bemutatom néked a dicséret áldozatát, * és az Úr nevét hívom segítségül.

Megadom az Úrnak, amit fogadtam, * egész népének színe előtt.

H: Veszem az üdvösség kelyhét, * és az Úr nevét hívom segítségül. Vagy: Alleluja, alleluja, alleluja.

SZENTLECKE Zsid 9, 11-15

Krisztus egyszerre főpap és áldozat. Sajátvérével pecsételte meg az új szövetséget, amely már az egész emberiségnek szól, és amelynek tárgya az üdvösség. Áldozata a bűnbánat forrása is, s ezzel alkalmassá tett bennünket arra, hogy tiszta lélekkel szolgáljunk Istennek. Ő a mennyei szentélybe vitte be az engesztelés vérét, s ezzel jogot szerzett arra, hogy a mennyei haza örökösei legyünk. Testének és vérének vétele örökségünk záloga.

SZENTLECKE a Zsidókhoz írt levélből

Krisztus vére megtisztítja lelkiismeretünket

a holt cselekedetektől.

Testvéreim! Krisztus a ránk váró javak főpapjaként jelent meg, s belépett abba a nagyobb és tökéletesebb sátorba, amelyet nem ember keze alkotott, vagyis nem ebből a világból való. Nem a bakok vagy borjak vérével, hanem saját vérével lépett be egyszer s mindenkorra a szentélybe, és örök megváltást szerzett.

Ha ugyanis a bakok és bikák vére, meg az üsző hamva, a tisztátalanokra hintve külsőleg tisztává teszi őket, mennyivel inkább megtisztítja lelkiismeretünket a holt cselekedetektől Krisztus vére. Ő az örök Lélek által saját magát adta tiszta áldozatul az Istennek, hogy az élő Istennek szolgáljunk.

Ezért ő új szövetség közvetítője. Előbb azonban a régi szövetség idején elkövetett bűnök megváltásáért el kellett szenvednie a halált, hogy a meghívottak elnyerjék az örökké tartó örökséget.

Ez az Isten igéje.

SZEKVENCIA tetszés szerint

(Énekelve elkezdhető az „Ímhol angyaloknak étke”-től is.)

Dicsérd, Sion, Üdvözítőd: Jó Pásztorod, hű segítőd áldja hangos éneked!

Himnuszt mondj egész szíveddel, szóddal úgysem érheted el, méltón nem dicsérheted.

Nagy dologról szól az ének: élet élő kútfejének, a Kenyérnek hódolunk,

Estelép a búcsútornak, a tizenkét apostolnak, mit kiosztott Krisztusunk.

Hangosan hát fönnesengjen, ujjongjon és égre csengjen zengő lelkünk hangja ma!

Mert mit ajkunk most magasztal: amaz ünnep, amaz asztal, amaz első lakoma.

Ott új húsvét napja támadt: új kötése új Királynak; régi húsvét bétellett.

Új világtól fut az óság, árnyat oszlat új valóság, fényesség űz éjfelet.

S amit ott tett önkezével, emlékére nyílt igével hagyta Krisztus végzenünk.

Szent igéktől megoktatva, üdvösséges áldozatra kenyeret s bort szentelünk.

Ágazatja szent hitünknek: testté-vérré lényegülnek, kenyér s bor mi volt előbb.

Régi rend itt újnak enged, szárnya lankad észnek, szemnek; élő hitből végy erőt!

Színében bor és kenyérnek (jel csak ez, de más a lényeg) drága nagy jók rejlenek.

Vér bár a bor, test az étel, egy is Krisztus, semmi kétely. Két szín őt nem osztja meg.

Aki veszi, meg nem osztja, meg nem töri, nem szakasztja; mindenek épen veszik.

Veszi egy, és ezrek veszik, s mind egyenlőn kapja részit; mégis nem fogyatkozik.

Veszi jó, és veszi vétkes, ám gyümölcse vajmi kétes: élet vagy elkárhozás.

Rossznak átok, üdv a jóknak: lásd az együtt áldozóknak végük milyen szörnyű más.

S ha megtört az áldozatban, kétség, tudd meg, nincsen abban: úgy van ott minden darabban, mint a teljes szín alatt.

Őt törés nem törheté meg: csak a jelnek, köntösének színe tört meg, ám a lényeg változatlan egy marad.

Ímhol angyaloknak étke, vándorutunk erőssége, édes fiak vendégsége: rút ebeknek el ne vesd!

Ősi manna ezt mutatja, ezt Izsáknak áldozatja, bárány vére csordulatja: képben írja régen ezt.

Kegyes pásztor, igaz étek, édes Jézus, kérünk téged, te legeltesd, védd a néped, te mutasd meg kegyességed fönn az élők közepett.

Mindenható fejedelmünk, étkünk, éltetőnk, szerelmünk, engedj asztalodra lelnünk, testvérül engedd ölelnünk odafönn a szenteket!

(Dallama: 1-18. szakasz SzVU 107. sz. ének; utána a gregorián dallam szerint. )

ALLELUJA

Alleluja. 5. szám.

Jézus mondja: + „Én vagyok az égből szállott élő kenyér. * Aki eszik ebből a kenyérből, örökké élni fog.” Jn 6, 51 – 5. tónus.

Alleluja.

EVANGÉLIUM Mk 14, 12-16. 22-26

Az utolsó vacsora részleteinek kijelölésével Jézus jelezte, hogy ismeri a jövőt. A szenvedést is tudatosan vállalja mentáldozatot. A keresztáldozatot elővételezte az utolsó vacsorán a kenyér és a bor jelképe alatt. Áldozati testét és vérét nyújtotta tanítványainak, s ezzel áldozatának is részeseivé tette őket. Az Oltáriszentség rendelésének célja az, hogy a keresztáldozat engesztelő ereje megmaradjon az Egyházban, s hogy mi is utánozzuk Krisztus áldozatos lelkületét.

+ EVANGÉLIUM Szent Márk könyvéből

Jézus az utolsó vacsorán

saját testét és vérét adja apostolainak.

A kovásztalan kenyerek ünnepének első napján, amikor a húsvéti bárányt feláldozzák, tanítványai megkérdezték (Jézust): „Mit akarsz, hová menjünk, hogy elkészítsük számodra a húsvéti vacsorát?”

Erre elküldte két tanítványát ezekkel a szavakkal: „Menjetek a városba. Találkoztok ott egy emberrel, aki vizeskorsót visz. Kövessétek őt, aztán ahová bemegy, ott mondjátok meg a házigazdának: A Mester kérdezi, hogy hol van az a szállás, ahol a húsvéti vacsorát tanítványaimmal elfogyaszthatom? Ő mutat majd nektek egy étkezésre berendezett, tágas, emeleti termet. Ott készítsétek el nekünk.” A tanítványok elmentek, s a városba érve mindent úgy találtak, ahogy megmondta; és elkészítették a húsvéti vacsorát.

Vacsora közben kezébe vette a kenyeret, megáldotta, megtörte, és ezekkel a szavakkal adta nekik: „Vegyétek, ez az én testem.” Majd fogta a kelyhet, hálát adott, odanyújtotta nekik, és mindnyájan ittak belőle. Ő pedig így szólt: „Ez az én vérem, a szövetségé, amely sokakért kiontatik. Bizony mondom nektek: nem iszom többé a szőlő terméséből addig a napig, amíg az újat nem iszom az Isten országában.”

Ezután zsoltárt énekelve kimentek az Olajfák hegyére.

Ezek az evangélium igéi.

Jézus Szent Szívének ünnepe

OLVASMÁNY Oz 11, 1. 3-4. 8c-9

Az ószövetségi vallás alaptétele az volt, hogy Isten szövetséget kötött a választott néppel, amely kétoldalú elkötelezettséget jelentett. A próféta kimutatja, hogy ez Isten részéről nem egyszerű jogi megállapodás, hanem szeretetének, gondoskodásának a kifejezése. Benne van az apa felelőssége és nagylelkűsége éppúgy, mint az anya aggódása és gyengédsége. Isten nemcsak megrendítő csodákkal és parancsokkal akarta népében a vallásos érzést felébreszteni, hanem jóságának és irgalmának megmutatásával is.

OLVASMÁNY Ozeás próféta könyvéből

Isten megbocsátó irgalma népe iránt való első – és egyben örök szeretetéből fakad.

Ezt mondja az Úr:

„Gyermek volt még Izrael, amikor megszerettem; Egyiptomból hívtam meg fiamat. Én tanítottam meg járni Efraimot, karomon hordoztam, mégsem ismerték el, hogy gondjukat viseltem. Puha kötelékekkel vonzottam őket, a szeretet kötelékeivel. Olyan voltam hozzájuk, mint aki arcához emeli a csecsemőt; lehajoltam hozzá, enni adtam neki.

Szívem elváltozott, egész bensőm remeg. Nem hagyom, hogy fellobbanjon haragom: Efraimot nem pusztítom el többé, mert Isten vagyok, nem ember; a közöttetek élő Szent, aki nem a harag tüzével jön.

Ez az Isten igéje.

VÁLASZOS ZSOLTÁR Iz 12, 2-3. 4bcd. 5-6

4g. tónus.

Válasz: Örömmel merítsetek vizet * az üdvösség forrásaiból. Vö. 3. vers.

Előénekes: Íme, Isten az én üdvösségem, * bízom benne és nem félek.

Mert az Úr az én erősségem és dicsőségem, * ő lett nékem szabadulásom.

Hívek: Örömmel merítsetek vizet * az üdvösség forrásaiból.

E: Adjatok hálát az Úrnak, * magasztaljátok az ő nevét.

A népek közt hirdessétek tetteit, * emlékezzetek meg arról, hogy Fölséges az ő neve.

H: Örömmel merítsetek vizet * az üdvösség forrásaiból.

E: Zengjetek dalt az Úrnak, mert csodás dolgokat művelt: * tudja meg az egész világ!

Ujjongjatok és dicséretet mondjatok Sion lakói, * mert nagy a ti körötökben Izrael szentje.

H: Örömmel merítsetek vizet * az üdvösség forrásaiból.

SZENTLECKE Ef 3, 8-12. 14-19

Az apostol Krisztus felfoghatatlan gazdagságáról beszél. Arról, ami gyarló életünknek tartalmat, támaszt, szellemi távlatot és boldogító ígéretet ad. Benne megjelent Isten tudása, jósága, irgalma, szeretete, igazságossága, de éppúgy megjelent az ember teljessége, bölcsessége, szentsége és üdvössége. Ha kérjük az Atyát, ő „dicsőségének gazdagsága szerint” megadja nekünk, hogy részesedjünk Krisztus te fességében. Főleg azt, hogy a hit által átéljük Krisztus jelenlétét és gyökeret verjünk a szeretetben.

SZENTLECKE Szent Pál apostolnak az efezusiakhoz írt leveléből

Megismeritek Krisztusnak

minden értelmet meghaladó szeretetét.

Testvéreim! Nekem, az összes szent közül a legkisebbnek jutott osztályrészül a kegyelem, hogy Krisztus felfoghatatlan gazdagságát hirdessem a pogányoknak, és megvilágosítsak minden embert, hogyan valósult meg ez a titok, amely kezdettől fogva el volt rejtve a mindent teremtő Istenben, hogy most az Egyház által az Isten szerfölött sokrétű bölcsessége nyilvánvalóvá legyen a mennyei fejedelemségek és hatalmasságok előtt. Ez volt az ő örök szándéka, amelyet Krisztus Jézusban, a mi Urunkban megvalósított; a benne való hit által van reményünk és biztonságos utunk Istenhez.

Ezért meghajtom térdemet az Atya előtt: tőle származik minden közösség az égben és a földön. Adja meg nektek dicsőségének gazdagsága szerint, hogy Lelke által megerősödjetek benső emberré, hogy a hittel Krisztus lakjék szívetekben, gyökeret verjetek és alapot vessetek a szeretetben. Akkor majd fel tudjátok fogni az összes szenttel együtt, mi a szélesség és a hosszúság, a magasság és a mélység; megismeritek Krisztusnak minden értelmet meghaladó szeretetét, és beteltek az Isten egész teljességével.

Ez az Isten igéje.

ALLELUJA

Alleluja. 2. szám.

Vegyétek magatokra igámat és tanuljatok tőlem, * mert szelíd vagyok és alázatos szívű! Mt 11, 29ab – 2. tónus.

Alleluja.

Vagy:

Alleluja. 8. szám.

Isten öröktől fogva szeret minket, * és Fiát küldte engesztelésül a mi bűneinkért. 1 Jn 4, 10b – 8 G. tónus.

Alleluja.

EVANGÉLIUM Jn 19, 31-37

Mivel Jézus élete, szenvedése, halála és feltámadása kinyilatkoztatás, azért az evangélista a természetes eseményekben meglátja az üdvtörténeti jelentést. Azzal, hogy csontot nem törnek meg benne, utal a húsvéti bárány feláldozására, amely szabadulást hozott (Kiv 12, 46). Az oldal és a szív átszúrása pedig emlékezteti a szent írót Zakariás (1.2, 10) jövendölésére, amely szerint csak arra a titokzatos isteni küldöttre tekinthetnek bizalommal, akit átszúrták. Az Egyház mindig úgy értelmezte Krisztus kereszthalálát, hogy abban benne volt az ő szívének egész szeretete, s onnan forrásozik az Egyház élete, főleg a szentségek által, amelyet a kiömlő vér és víz jelképezett.

+ EVANGÉLIUM Szent János könyvéből

A katona lándzsája megnyitotta Jézus oldalát, s vér és víz folyt ki abból.

Abban az időben:

A zsidók, mivel az előkészület napja volt, és a holttestek nem maradhattak a kereszten, megkérték Pilátust, hogy töresse el a keresztrefeszítettek lábszárát, és vetesse le őket a keresztről. Az a szombat ugyanis nagy ünnep volt.

Elmentek tehát a katonák, és eltörték a lábszárát az egyiknek is, a másiknak is, akit vele együtt fölfeszítettek. Amikor azonban Jézushoz értek, látták, hogy már meghalt. Ezért nem törték el a lábszárát, hanem az egyik katona beledöfte lándzsáját az oldalába. És ekkor vér és víz folyt ki belőle. Az tanúskodik erről, aki látta ezt, és az ő tanúságtétele igaz. Jól tudja ő, hogy igazat mond, hogy ti is higgyetek. Mert mindez azért történt, hogy beteljesedjék az Írás: „Csontot ne törjetek benne!” És ami az Írás más helyén áll: „Föltekintenek arra, akit keresztülszúrtak.”

Ezek az evangélium igéi.

Augusztus 6. – Urunk színeváltozása

(Ha ez az ünnep nem esik vasárnapra, akkor az evangélium előtt csak az egyiket olvassuk az alábbi két olvasmány közül.)

OLVASMÁNY Dán 7, 9-10. 13-14

Az ószövetségi jövendölések az e jövendő Messiást képekben mutatják be. Dániel jövendölése kiemelkedő helyet foglal el, mert Jézus maga is többször utalt rá, és innen vette az „Emberfia” nevet. Dániel idejében a keleti nagy birodalmak váltogatták egymást. Ezzel szemben a próféta rámutat annak az örök hatalmára, aki az „Idők Öregjétől'; vagyis az Örökkévalótól kapja a megbízatást az uralomra és az ítéletre.

OLVASMÁNY Dániel próféta könyvéből

Ruhája fehér volt, mint a hó.

Én, Dániel az éjjeli látomásban láttam, hogy egyszer csak trónokat állítottak fel, és az Ősöreg leült. Ruhája fehér volt, mint a hó, fején a haj tiszta, mint a gyapjú. Trónja lobogó lángból volt, kerekei meg izzó parázsból. Tűzfolyó eredt belőle és folyt tovább. Ezerszer ezren szolgáltak neki, és tízezerszer tízezren álltak előtte. Ítéletet tartottak és felnyitották a könyveket.

Láttam az éjjeli látomásban, hogy íme, az ég felhőin valaki közeledik. Olyan volt, mint az Emberfia. Amikor az Ősöreghez ért, színe elé vezették. Hatalmat, méltóságot és királyságot adott neki. Minden népnek, nemzetnek és nyelvnek neki kellett szolgálnia. Hatalma örök hatalom volt, amely nem enyészik el soha, és királysága nem megy veszendőbe.

Ez az Isten igéje.

VÁLASZOS ZSOLTÁR 96, 1–2. 5–6. 9

6. tónus.

Válasz: Király az Úr! * Legfölségesebb az egész világon! 1 a és 9a vers.

Előénekes: Király az Úr!  + * ujjongjon a föld, * és örvendjen minden sziget!

Homály és felhő lebegi őt körül, * trónját jog és igazság tartja szilárdan.

Hívek: Király az Úr! * Legfölségesebb az egész világon!

E: A földkerekséget bevilágítják villámai, * a föld látja és beléremeg.

A hegyek viaszként szétfolynak az Úr arca előtt, * az egész föld az Úr színe előtt.

H: Király az Úr! * Legfölségesebb az egész világon!

E: Igazságosságát hirdetik az egek, * és dicsőségét meglátják a népek.

Mert te vagy, Uram, a legfölségesebb az egész világon, * messze fölségesebb vagy minden istennél!

H: Király az Úr! * Legfölségesebb az egész világon!

SZENTLECKE 2 Pét 1, 16-19

Az apostol meglátta a kereszténység lényegét. az evangéliumi tanítás csak akkor ébreszthet igazi hitet és reményt, ha meggyőz bennünket arról, hogy Krisztusban az Isten örök Fia jelent meg közöttünk. Ha Krisztus csak ember lett volna, nem nyújthatott volna többet, mint más halandó ember. Nem hozhatta volna sem a bűnök bocsánatát, sem a feltámadást, sem az örök életet. Itt van a jelentősége az Atya tanúskodásának. Ha ő nem igazolta volna Krisztust ilyen jelenésekkel, csodákkal és feltámadással, akkor megmaradna a veszély, hogy „kitalált mesék után futunk.

SZENTLECKE Szent Péter apostol második leveléből

Mi hallottuk az égből jövő szózatot,

amikor vele voltunk a szent hegyen.

Szeretteim! Nem ravaszul kieszelt mesék nyomán adtuk nektek hírül Urunk Jézus Krisztus csodálatos erejét, hanem mint megdicsőülésének szemtanúi. Amikor az Atyaisten megtisztelte és megdicsőítette, ez a szózat hangzott el hozzá a magasztos dicsőségből: „Ez az én szeretett Fiam, akiben kedvem telik, őt hallgassátok!” Mi hallottuk ezt az égből jövő szózatot, amikor vele voltunk a szent hegyen. Így még jobban hiszünk a prófétai jövendölésekben, és ti is jól teszitek, ha figyeltek rájuk, mint sötétben világító lámpásra, amíg a nappal fel nem virrad, és a hajnalcsillag föl nem kél a szívetekben.

Ez az Isten igéje.

ALLELUJA

Alleluja. 4. szám.

Ez az én szeretett Fiam, akiben nekem kedvem telik, * őt hallgassátok! Mt 17, 5c – 4G.tónus.

Alleluja.

EVANGÉLIUM Mk 9, 2-10

A jelenet elsősorban Jézus istenfiúságát hirdeti. Meg akarta előre erősíteni az apostolokat, hogy majd a szenvedés idején szilárd maradjon a hitük. A látomás értelmét azonban csak Jézus feltámadása után fogták fel: Jézus az Atyának a végső és teljes üzenete, őt kell hallgatni. Péter kijelentése igazában ezzel függ össze. Önkéntelenül talán csak szolgálatát ajánlotta fel, hogy éjjelre sátrat készít Jézusnak és a két prófétának. Az evangélista azonban már úgy idézi szavait, mint amelyek az Egyház fejének szájából hangoznak el. Az Egyház Krisztus földi sátora marad a világ végéig, mégpedig úgy, ahogy az ószövetségi jövendölések igazolják. Ahol az Egyház jelen van, ott jelen van maga Krisztus is tanításával, kegyelmi erejével, megváltói tevékenységének minden hatásával.

+ EVANGÉLIUM Szent Márk könyvéből

A mennyei Atya tanúsítja,

hogy Jézus az ő szeretett Fia.

Abban az időben:

Jézus maga mellé vette Pétert, Jakabot és Jánost, és egyedül velük fölment egy magas hegyre. Ott elváltozott előttük. Ruhája olyan ragyogó fehér lett, hogy a földön semmiféle kelmefestő nem képes így a ruhát kifehéríteni. Egyszerre megjelent nekik Illés és Mózes, és beszélgettek Jézussal.

Péter ekkor ezt mondta Jézusnak: „Mester! Olyan jó nekünk itt lennünk! Készítsünk három sátrat: neked egyet, Mózesnek egyet és Illésnek egyet!” Nem is tudta, mit mond, annyira meg voltak ijedve.

Ekkor felhő árnyékolta be őket, és a felhőből szózat hallatszott: „Ez az én szeretett Fiam, őt hallgassátok!” Mire körülnéztek, már senkit sem láttak, csak Jézust egymagát.

A hegyről lejövet megparancsolta nekik, hogy ne mondják el senkinek, amit láttak, amíg az Emberfia fel nem támad a holtak közül. A parancsot megtartották, de maguk között megvitatták, hogy mit jelenthet az, hogy feltámad a holtak közül.

Ezek az evangélium igéi.

Válaszok és egyéb válaszos zsoltárok

VÁLASZOK

ADVENTBAN:

Jöjj el, Urunk, * szabadíts meg minket.

Jöjj el, édes Üdvözítőnk. (Hozsanna 2.)

Jöjj el, Urunk, áldott Üdvözítőnk, és segítsd árva néped. (Hozsanna 401.)

KARÁCSONYRA:

Ma megláttuk * dicsőségedet, Urunk.

Felragyog immáron fényességes napja Isten irgalmának. (Hozsanna 36.)

Nincs homály, itt a nap, minden új fényt kap. (Hozsanna 45.)

NAGYBÖJTRE:

Figyelj reánk, Urunk, * és könyörülj rajtunk.

Jézus, add, hogy hozzád térjek, veled haljak, veled éljek. (Hozsanna 70.)

HÚSVÉTRA:

Alleluja. (Kétszer vagy háromszor.)

VÁLASZOK DICSÉRŐ ZSOLTÁROKHOZ:

Magasztaljátok Istent, * mert jóságos hozzánk.

Magasztalunk téged, Istenünk, * mert csodálatosak a te műveid.

Énekeljetek az Úrnak, alleluja, új éneket zengjetek, alleluja.

(Éneklő Egyház 679. old.)

VÁLASZOK KÖNYÖRGŐ ZSOLTÁROKHOZ:

Közel van az Úr ahhoz, * aki hozzá kiált.

Hallgass meg minket, Urunk, * és szabadítsd meg népedet.

Az Úr irgalmas, * és jóságos hozzánk.

EGYÉB VÁLASZOS ZSOLTÁROK

ADVENTBAN:

Zsolt 24, 4bc 5ab. 6-7. 8-9

8 G. tónus.

V : Hozzád emelem a lelkem, * én  Uram, Istenem.

8 G. tónus.

E: Utaidat, Uram, mutasd meg nekem, * ösvényeidre taníts meg  engem.

Taníts és vezess igazságod szerint, * mert te vagy üdvözítő Istenem.

H:  Hozzád emelem a lelkem, * én Uram, Istenem.

E: Az Úr igazságos és jóságos, * ezért a bűnösöknek is utat mutat.

Az alázatost a jóban vezérli, * a szelídet útjára tanítja.

H:  Hozzád emelem a lelkem, * én Uram, Istenem.

E: Az Úr minden útja irgalom és hűség azoknak, * akik szövetségét és törvényét megtartják.

Isten barátságát élvezik, akik őt félik, * szövetségét megmutatja nekik.

H:  Hozzád emelem a lelkem, * én Uram, Istenem.

Zsolt 84, 9ab-10. 11-12. 13-14

1 D^2 tónus.

Lásd: „A” évközi 19. vasárnap.

V: Urunk, mutasd meg nekünk irgalmas szívedet, * és üdvösségünket add meg nékünk.

1 D^2 tónus.

KARÁCSONYI IDŐBEN:

Zsolt 97, 1. 2-3ab. 3cd-4. 5-6

6. tónus.

Lásd: Karácsonyi ünnepi mise.

VÍZKERESZTRE:

Zsolt 71, 2. 7-8. 10-11. 12-13

5. tónus.

Lásd: Vízkereszt.

V: Hódoljon előtted, Istenem, * a föld minden nemzete. Vö. 11. vers

5. tónus.

NAGYBÖJTBEN:

Zsolt 50, 3-4. 5-6a. 12-13. 14 és 17

1 D^2 tónus.

Lásd: „A” Nagyböjt 1. vasárnapja.

V:  Könyörülj, Urunk, Istenünk, * mert nagy a vétkünk. Vö. 3a. vers

1 D^2 tónus.

Zsolt 90, 1-2. 10-11. 12-13. 14-15

1 D^2 tónus.

Lásd „C” Nagyböjt 5. vasárnapja.

V: Uram, Istenem, maradj velem, * midőn próbára tesz az élet. Vö. 15b. vers

1 D^2 tónus.

Zsolt 129, 1-2. 3-4ab. 4c-6. 7-8

1 D^2 tónus.

Lásd „A” Nagyböjt 5. vasárnapja.

V: Az Úrnál az irgalom, * és bőséges a megváltás nála. 7. vers

1 D 2 tónus.

NAGYHÉTRE:

Zsolt 21, 8-9. 17-18a. 19-20. 23-24

2. tónus.

V: Istenem, Istenem, * miért hagytál el engem? 2a. vers

2. tónus.

Lásd „A” Virágvasárnap.

HÚSVÉT VIGÍLIÁJÁRA:

a)

Zsolt 135, 1-3. 7-9. 24-26

6. tónus.

Adjatok hálát az Úrnak, mert jó, * V: mivel irgalma örökké megmarad.

Adjatok hálát az istenek Istenének, * V: mivel irgalma örökké megmarad.

Adjatok hálát az urak Urának, * V: mivel irgalma örökké megmarad.

Aki egyedül tesz nagy csodákat, * V: mivel irgalma örökké megmarad.

Aki bölcsességgel alkotta meg az eget, * V: mivel irgalma örökké megmarad.

Aki megformálta a nagy égitesteket, * V: mivel irgalma örökké megmarad.

A Napot, hogy uralkodjék a nappalon, * V: mivel irgalma örökké megmarad.

A Holdat és a csillagokat, hogy uralkodjanak éjjel, * V: mivel irgalma örökké megmarad.

Ellenségeinktől megvált minket, * V: mivel irgalma örökké megmarad.

Aki eledelt ad minden élőnek, * V: mivel irgalma örökké megmarad.

Adjatok hálát az ég Urának, * V: mivel irgalma örökké megmarad.

b)

Zsolt 135, 1 és 3 és 16. 21-23. 24-26

6. tónus.

Adjatok hálát az Úrnak, mert jó, * V: mivel irgalma örökké megmarad.

Adjatok hálát az istenek Istenének, * V: mivel irgalma örökké megmarad.

Adjatok hálát az urak Urának, * V: mivel irgalma örökké megmarad.

Aki sivatagon átvezette népét, * V: mivel irgalma örökké megmarad.

Földjüket pedig örökségül adta, * V: mivel irgalma örökké megmarad.

Örökségül szolgájának, Izraelnek, * V: mivel irgalma örökké megmarad.

Aki megalázottságunkban megemlékezik rólunk, * V: mivel irgalma örökké megmarad.

Ellenségeinktől megvált minket, * V: mivel irgalma örökké megmarad.

Aki eledelt ad minden élőnek, * V: mivel irgalma örökké megmarad.

Adjatok hálát az ég Urának, * V: mivel irgalma örökké megmarad.

HÚSVÉTI IDŐBEN:

Zsolt 117, 1-2. 16ab-17. 22-23

6. tónus.

Lásd: „A” Húsvét vigíliája.

V: Ezt a napot az Úristen adta, * örvendezzünk és vigadjunk rajta. 24. vers

6. tónus.

Zsolt 65, 1-3a. 4-5. 6-7a. 16 és 20

10. tónus.

Lásd: „A” Húsvét 6. vasárnapja.

V: Dicsérd az Istent nagy világ. Alleluja. 13. dallam.

Vagy:

Minden föld Istent dicsérje. Alleluja.

MENNYBEMENETELRE:

Zsolt 46, 2-3. 6-7. 8-9

5. tónus.

Lásd: „A” Mennybemenetel.

V:  Örömujjongás között, * szállt égbe az Isten. 6a. vers

5. tónus.

PÜNKÖSDVASÁRNAPRA:

Zsolt 103, 1 ab és 24ac. 29bc-30. 31 és 34

8 G. tónus.

Lásd: „A” Pünkösd.

V: Áraszd ránk Lelkedet, Istenünk: * újítsd meg a föld színét. Vö. 30. vers

8 G. tónus.

ÉVKÖZI VASÁRNAPOKRA:

Zsolt 18, 8. 9. 10. 11

2. tónus.

Lásd: „A” Húsvét vigíliája.

V: Uram, Istenem, * örök életet adó igéid vannak. Jn 6, 68.

2. tónus.

Vagy:

A te szavaid, Uram, * lélek és élet. Jn 6, 63c

2. tónus.

Zsolt 26, 1. 4. 13-14

2. tónus.

Lásd: „A” évközi 3. vasárnap.

V: Világosságom az Úr * és üdvösségem. 1a.vers

2. tónus.

Zsolt 33, 2-3. 4-5. 6-7. 9

9g. tónus.

Lásd: Péter és Pál apostol.

V: Áldom az Urat * minden időben. 2. vers

4g. tónus.

Zsolt 62.3-4. 5-6. 8-9

9b. tónus.

Lásd: „A” évközi 22. vasárnap.

V:  Téged szomjaz a lelkem, * én Uram, Istenem! 2b. vers

7b. tónus.

Zsolt 94, 1-2. 6-7. 8-9b

2. tónus.

Lásd: „A” Nagyböjt 3. vasárnapja.

V:  Bárcsak hallgatnátok ma az ő szavára, * „Ne keményítsétek meg szíveteket!” 8ab. vers

2. tónus.

Zsolt 99, 2. 3. 5.

1 D^2 tónus.

Lásd: „A” évközi 11. vasárnap.

V: Mi vagyunk az Isten népe, * jó Pásztorunk táplál minket. 3c. vers

1 D^2 tónus.

Zsolt 102, 1-2. 3-4. 8 és 10. 12-13

11. tónus.

Lásd: „A” évközi 7. vasárnap.

V: Irgalmas a mi Urunk, * könyörületre hajlik szíve. 8a. vers

11. tónus.

Zsolt 144, 1-2. 8-9. 10-11. 13cd-14

5. tónus.

Lásd: „A” évközi 14. vasárnap.

V:  Istenem és királyom, magasztallak téged: * szent nevedet áldom örökkön-örökké. Vö. 1. vers

5. tónus.

AZ ÉV UTOLSÓ HETEIRE:

Zsolt 121, 1-2. 3-4a. 4b-5. 6-7. 8-9

2. tónus.

Lásd: „A” Advent 1. vasárnapja.

V: Az Úr házába * örömmel indulunk. Vö. 1. vers

2. tónus.

Szűz Mária és szentek miséi

December 8. –

A Boldogságos Szűz Mária szeplőtelen fogantatása

OLVASMÁNY Ter 3, 9-15. 20

A bűnbeesésről szóló kinyilatkoztatás elénk tárja azt az igazságot, hogy Isten az embert természetfeletti segítséggel indította útjára, de egyúttal engedelmességet is követelt tőle, mint erkölcsi lénytől. Az ember függetleníteni akarta magát, s bűnös tettével kizárta magát a kegyelmi rendből. Ez az elveszett paradicsom. Isten azonban nem vonta meg gondviselését. Ígéretet tett, hogy az asszony ivadéka győz a gonoszság felett. Éva előképe annak az asszonynak, aki Fiával együtt győzni fog. Ebből olvasta ki az Egyház Mária kiváltságát.

OLVASMÁNY Mózes első könyvéből

Ellenkezést vetek közéd és az asszony közé,

a te ivadékod és az ő ivadéka közé.

Az első ember és felesége a bűn elkövetése után elrejtőztek az Édenkert fái között. De az Úristen hívta az embert, és így szólt hozzá: „Hol vagy?”

Ő így válaszolt: „Hallottam lépteidet a kertben, s féltem, mert mezítelen vagyok, tehát elrejtőztem.”

De Isten így szólt: „Ki adta tudtodra, hogy mezítelen vagy? Talán ettél a fáról, amelyről megtiltottam, hogy egyél?” Az ember így válaszolt: „Az asszony, akit mellém rendeltél, ő adott nekem a fáról, ezért ettem.”

Az Úristen megkérdezte az asszonyt: „Mit tettél?” Az asszony így felelt: „A kígyó vezetett félre, azért ettem.”

Az Úristen így szólt a kígyóhoz: „Mivel ezt tetted, átkozott leszel minden állat és a mező minden vadja között. Hasadon csúszol és a föld porát eszed életed minden napján. Ellenkezést vetek közéd és az asszony közé, a te ivadékod és az ő ivadéka közé. Az (ő ivadéka) széttiporja fejedet, te pedig a sarkát mardosod.”

Az ember Évának nevezte feleségét, mert ő lett minden élő anyja.

Ez az Isten igéje.

VÁLASZOS ZSOLTÁR 97, 1. 2-3ab. 3cd-4

6. tónus.

Válasz: Énekeljetek az Úrnak új éneket, * mert csodás dolgokat művelt! 1 a. vers

Előénekes: Zengjetek az Úrnak új éneket, * csodálatra méltó, amit művelt.

Diadalt aratott jobbjával, * győzelmet szentséges karjával.

H: Énekeljetek az Úrnak új éneket, * mert csodás dolgokat művelt!

E: Az Úr megmutatta szabadító erejét, * igazságosságát feltárta a népek előtt.

Emlékezetébe idézte jóságát és hűségét, * Izrael népe iránt.

H: Énekeljetek az Úrnak új éneket, * mert csodás dolgokat művelt!

E: Meglátta a föld minden határa, * szabadulást Istenünk hozott nekünk.

Minden földek, zengjetek az Úrnak öröméneket, * ujjongjatok és zsoltárt mondjatok.

H: Énekeljetek az Úrnak új éneket, * mert csodás dolgokat művelt!

SZENTLECKE Ef 1, 3-6. 11-12

Az apostol magasztalja Isten irgalmát, aki Krisztusban megáldott minket kegyelmi áldásaival, s öröktől fogva arra rendelt, hogy gyermekei legyünk. A kegyelmi adományokba bele vannak foglalva a szentlélek ajándékai is és a Krisztussal való életközösség. Minden kegyelem Krisztus érdeméből származik, s így Mária mentessége is az áteredő bűntől.

SZENTLECKE Szent Pál apostolnak az efezusiakhoz írt leveléből

Isten Krisztusban választott ki minket a világ teremtése előtt, hogy fogadott, fiakká legyünk.

Testvéreim! Áldott legyen az Isten, Urunk Jézus Krisztus Atyja, aki Lelkének minden mennyei áldásával megáldott minket Krisztus által. Őbenne választott ki a világ teremtése előtt, hogy szentek és feddhetetlenek legyünk színe előtt. Szeretetből eleve arra rendelt minket, hogy akaratának tetszése szerint, Jézus Krisztus által fogadott fiakká legyünk, és magasztaljuk fölséges kegyelmét, amellyel szeretett Fiában jóságosan megajándékozott minket.

Őbenne nyertük el mi is az örökséget annak rendelése szerint, aki mindent szabad elhatározásából tesz. Szolgáljunk hát felsége dicsőségére, mi, akik már korábban is Krisztusba vetettük reményünket.

Ez az Isten igéje.

ALLELUJA

Alleluja. 8. szám.

Üdvöz légy, Mária, kegyelemmel teljes, az Úr van véled! * Áldottabb vagy te minden asszonynál. Lk 1, 28 – 8 G. tónus.

Alleluja.

EVANGÉLIUM Lk 1, 26-38

Kétségtelen, hogy Isten előkészítette Máriát üdvtörténeti szerepére, hogy a Megváltó anyja legyen. A „kegyelemmel teljes” kifejezés is erre vall. Olyan te fességről van itt szó, amely megfelel ennek a méltóságnak. Akit Isten így kitüntet, azt egészen szeretetébe fogadja, és úgy felvértezi, hogy emberré lett Fia is tisztelettel tekinthet rá, mint anyjára. Ezért értelmezte az Egyház az ő kegyelmi te fességét úgy, hogy soha nem volt a bűn hatalma alatt, s annak következményei sem nehezedtek rá.

+ EVANGÉLIUM Szent Lukács könyvéből

Üdvöz légy, kegyelemmel teljes! Az Úr veled van.

Abban az időben:

Isten elküldte Gábor angyalt Galilea Názáret nevű városába egy szűzhöz, aki jegyese volt egy férfinak, a Dávid házából való Józsefnek. A szűz neve Mária volt. Az angyal belépett hozzá, és így szólt: „Üdvöz légy, kegyelemmel teljes! Az Úr veled van! Áldottabb vagy te minden asszonynál!” Ennek hallatára Mária zavarba jött és gondolkodóba esett, hogy miféle köszöntés ez. Az angyal azonban folytatta:

„Ne félj, Mária! Hisz kegyelmet találtál Istennél!

Mert íme, gyermeket fogansz méhedben és fiút szülsz,

s Jézusnak fogod őt nevezni!

Nagy lesz ő: a Magasságbeli Fiának fogják hívni.

Az Úristen neki adja atyjának, Dávidnak trónját.

Uralkodni fog Jákob házán mindörökké,

és uralmának soha nem lesz vége!”

Mária ekkor megkérdezte az angyalt: „Hogyan történhet meg ez, amikor én férfit nem ismerek?” Az angyal ezt válaszolta neki: „A Szentlélek száll le rád, és a Magasságbeli ereje borít be árnyékával. Ezért szent lesz az, ki tőled születik: Isten Fiának fogják őt hívni. Lásd, rokonod, Erzsébet is gyermeket fogant öregségében, sőt, már a hatodik hónapban van, bár magtalannak tartják az emberek. Istennél semmi sem lehetetlen.”

Erre Mária így szólt: „Íme, az Úr szolgálóleánya: történjék velem szavaid szerint!” Ezután az angyal eltávozott.

Ezek az evangélium igéi.

December 26. – Szent István első vértanú

SZENTLECKE ApCsel 6, 8-10; 7, 54–59

Istvánt és a többi diakónust azok közül a zsidók közül választották ki, akik a szétszórtságból visszaköltöztek Jeruzsálembe, és inkább görögül beszéltek, mint arámul. Ezért voltak külön zsinagógáik is. Ők bizonyára a mózesi törvényt is nagyvonalúbban kezelték, s fogékonyabbak voltak Krisztus egyetemes tanítására. István ilyen értelemben hirdeti az evangéliumot, s ezzel vonja magára a gyűlöletet. A főtanács előtt azzal védekezik, hogy az evangélium a prófétai jövendölések teljesedése. Halálában viszont teljesen utánozza Krisztust, és megbocsát ellenségeinek.

SZENTLECKE az Apostolok Cselekedeteiből

Látom a megnyílt eget és az Emberfiát!

Abban az időben:

István kegyelemmel és erővel eltelve csodákat és jeleket művelt a nép körében. Erre a libertinusok, cireneiek, alexandriaiak, kilikiaiak és ázsiaiak zsinagógáiból némelyek ellene támadtak és vitatkozni kezdtek Istvánnal. De bölcsességével és a Lélekkel szemben, amellyel beszélt, nem tudtak helytállni.

Miközben hallgatták, haragra gyulladtak, és a fogukat vicsorgatták ellene. Ő azonban a Szentlélekkel eltelve fölnézett az égre, látta az Isten dicsőségét, és Jézust az Isten jobbján. Felkiáltott: „Látom a megnyílt eget, és az Emberfiát, ahogy az Isten jobbján áll!” Erre ordítozni kezdtek, és befogták fülüket. Egy akarattal rárontottak, kivonszolták a városból, és megkövezték. A tanúk egy Saul nevű ifjú lábához rakták le a ruháikat.

Miközben megkövezték, István így imádkozott: „Uram, Jézus, vedd magadhoz lelkemet!” Majd térdre esett, és hangosan felkiáltott: „Uram, ne ródd fel nekik bűnül!” Amint ezt kimondta, halálba szenderült.

Ez az Isten igéje.

VÁLASZOS ZSOLTÁR 30, 3cd-4. 6 és Bab. 16 és 17ab

2. tónus.

Válasz: Én Uram, én Istenem, * kezedbe ajánlom lelkemet. Vö. 6. vers

Előénekes: Légy oltalmazó sziklaváram és megerősített házam, * hogy megszabadíts engem!

Erősségem és menedékem te vagy nékem, * nevedért vezess és irányíts engem!

Hívek: Én Uram, én Istenem, * kezedbe ajánlom lelkemet.

E: Kezedbe ajánlom lelkemet, * megváltottál engem, Uram, igazság Istene.

Ujjongok és örvendezem irgalmasságod miatt, * mert kicsiny voltomat tekintetre méltattad.

H: Én Uram, én Istenem, * kezedbe ajánlom lelkemet.

E: Ragadj ki az ellenség kezéből, * és azoktól, akik üldöznek engem. Ragyogjon föl arcod szolgád fölött, * irgalmasságodban szabadíts meg engem.

H: Én Uram, én Istenem, * kezedbe ajánlom lelkemet.

ALLELUJA

Alleluja. 6. szám.

Áldott, aki az Úr nevében közeleg, * Isten az Úr, és reánk árasztja fényét. Zsolt 117, 26a. 27a – 6. tónus.

Alleluja.

EVANGÉLIUM Mt 10, 17-22

Jézus előkészítette tanítványait az üldöztetésre. Az emberek akár elfogultságból, akár előítéletből úgy tekintenek majd rájuk, mint akik megzavarják életüket és lelkiismeretüket. Jézus személye és tanítása megvilágította az igazságot és a szentséget, ami mellett a tévedés és a bűn azonnal kiütközik, s az emberek ezt nem viselik el. A hívők vigasztalása az lesz, hogy a Szentlélek mellettük áll a megpróbáltatások között is. A vértanúk hősiessége mindig hozzájárult az evangélium terjedéséhez.

+ EVANGÉLIUM Szent Máté könyvéből

Nem ti fogtok beszélni,

hanem Atyátok Lelke fog szólni belőletek.

Abban az időben Jézus így szólt tanítványaihoz:

Legyetek óvatosak az emberekkel szemben, mert bíróság elé állítanak, zsinagógáikban pedig megostoroznak benneteket. Miattam helytartók és királyok elé hurcolnak, hogy tanúságot tegyetek előttük és a pogányok előtt.

Amikor átadnak benneteket a bíróságnak, ne töprengjetek, hogyan és mit mondjatok. Abban az órában megadatik majd nektek, hogy hogyan beszéljetek. Hiszen nem ti fogtok beszélni, hanem Atyátok Lelke szól majd belőletek.

Halálra adja akkor a testvér a testvérét, az apa a gyermekét, a gyermekek pedig szüleik ellen támadnak, hogy vesztüket okozzák. Miattam mindenki gyűlölni fog titeket. De aki állhatatos marad mindvégig, az üdvözül.

Ezek az evangélium igéi.

Február 2. –

Urunk bemutatása (Gyertyaszentelő Boldogasszony)

OLVASMÁNY Mal 3, 1-4

Malakiás próféta olyan időben működött, amikor a papok buzgósága alábbhagyott és a nép vallásos élete is meglazult. Ezért szólítja fel őket megtérésre, s figyelmeztetésül hivatkozik az ítéletre. Előbb azonban az istentiszteletnek és a papságnak meg kell újulnia. Az Úr útját Isten követe készíti majd elő. Az Újszövetség ebben a küldöttben Keresztelő Jánost látta. Krisztus áldozata pedig meghozta az istentisztelet teljességét.

OLVASMÁNY Malakiás próféta könyvéből

Hamarosan belép szentélyébe az Úr, akit kerestek.

Ezt mondja az Úr, a mi Istenünk:

„Íme, elküldöm hírnökömet, hogy elkészítse előttem az utat. Hamarosan belép szentélyébe az Úr, akit kerestek, és a szövetség angyala, aki után vágyakoztok. Lám, már jön is! – mondja a Seregek Ura. De ki tudja majd elviselni jövetele napját? És ki maradhat állva, amikor megjelenik? Mert olyan, mint az olvasztók tüze és a ványolók lúgja. Leül, mint az ezüstolvasztó és tisztító mester. Megtisztítja Lévi fiait, megnemesíti őket, mint az aranyat és az ezüstöt szokás, hogy igazságban mutassanak be áldozatot az Úrnak.”

Ez az Isten igéje.

VÁLASZOS ZSOLTÁR 23, 7. 8. 9. 10

5. tónus.

Válasz: Az égi seregek Ura, * ő a dicsőség Királya. Vö. 10. vers

Előénekes: Emeljétek föl fejeteket, kapuk, + táruljatok föl, örök kapuk, * és bevonul a dicsőség Királya.

Hívek: Az égi seregek Ura, * ő a dicsőség Királya.

E: Ki a dicsőség Királya? + Az Úr, a hatalmas és erős, * az Úr a harcban győzhetetlen.

H: Az égi seregek Ura, * ő a dicsőség Királya.

E: Emeljétek föl fejeteket, kapuk, + táruljatok föl, örök kapuk, * és bevonul a dicsőség Királya.

H: Az égi seregek Ura, * ő a dicsőség Királya.

E: Ki a dicsőség Királya? * A seregek Ura a dicsőség Királya.

H: Az égi seregek Ura, * ő a dicsőség Királya.

SZENTLECKE Zsid 2, 14-18

Az Isten Fia a megtestesülésben vállalta, hogy testvérünk legyen és hogy megismertesse velünk az Atyát. Mint ember mindenben hasonló lett hozzánk. Átélte a kísértést és a haláli ezért tud megértő és irgalmas főpap lenni. Amikor átment a halálon és a feltámadáson, igazolta, hogy a halál nem a végső rossz, s ezzel elvette annak nyomasztó jellegét.

SZENTLECKE a Zsidókhoz írt levélből

Jézusnak minden tekintetben hasonlóvá kellett válnia testvéreihez.

Testvéreim! A testvéreknek közös a testük és a vérük. Ebből Jézus is részt vállalt, hogy így halálával legyőzze azt, aki a halálon uralkodott, tudniillik a sátánt, és felszabadítsa azokat, akiket a haláltól való félelem egész életükre rabszolgává tett.

Hiszen Jézus nem az angyalokat, hanem Ábrahám leszármazottait karolta fel. Ezért minden tekintetben hasonlóvá kellett válnia testvéreihez, hogy irgalmas és Istenhez hűséges főpap legyen, és levezekelje a nép bűneit.

Mivel ő maga is kísértést szenvedett, tud segíteni azokon, akik kísértésekkel küzdenek.

Ez az Isten igéje.

ALLELUJA

Alleluja. 8. szám.

Új fény támadt, pogányoknak üdvösség, * kiválasztott nemzetednek dicsőség. Lk 2, 32 – 8 G. tónus.

Alleluja.

EVANGÉLIUM Lk 2, 22-40

Jézus gyermekkorától kezdve aláveti magát a törvény előírásainak, s ezzel igazolja az Atya iránti engedelmességét De egyúttal úgy jön a templomba, mint aki annak ura. Az agg Simeon felismeri benne a Megváltót, a világosságot és az üdvösséget. E jövetelével egyúttal megkezdődik az ítélet. Mivel egészen Isten akaratát és szentségét képviseli, sokan ellene mondanak neki saját népéből is. Mária különös módon megéli majd ezt a feszültséget, amely kialakul Jézus és a nép vezetői között. A megváltásban tehát benne van az eleget tevő szenvedés is.

Hosszabb forma:

+ EVANGÉLIUM Szent Lukács könyvéből

Simeon meglátta a Szabadítót, a Messiást.

Amikor Mózes törvénye szerint elteltek Mária tisztulásának napjai, fölvitték, Jézust Jeruzsálembe, hogy bemutassák az Úrnak, amint az Úr törvénye előírja: „Minden elsőszülött fiú az Úr szent tulajdona.” Ekkor kellett Máriának, ugyancsak az Úr törvénye szerint, „egy pár gerlét vagy két galambfiókát” tisztulási áldozatul bemutatni.

És íme, volt Jeruzsálemben egy Simeon nevű férfiú, egy igaz és istenfélő ember, aki Izrael vigaszára várt, és a Szentlélek lakott benne. A Szentlélek kinyilatkoztatta neki, hogy nem lát halált addig, míg meg nem látja az Úr Fölkentjét. A Lélek arra indította, hogy menjen a templomba, amikor a gyermek Jézust odavitték szülei, hogy a törvény előírásai szerint cselekedjenek vele. Simeon a karjára vette őt, és így magasztalta Istent:

Most már elbocsáthatod szolgádat, Uram,

szavaid szerint békességben,

mert szemeim meglátták Szabadításodat,

melyet minden nemzet számára készítettél,

hogy világosság legyen: kinyilatkoztatás a pogányoknak,

és dicsőség népednek, Izraelnek.

Jézus atyja és anyja ámulva hallgatták mindazt, amit Simeon mondott. Simeon pedig megáldotta őket, és így szólt Máriához, Jézus anyjához: „Lám, e gyermek által sokan elbuknak és sokan feltámadnak Izraelben? Az ellentmondás jele lesz ő – még a te lelkedet is tőr járja át –, hogy napfényre kerüljenek sok szívnek titkos gondolatai?”

Ott volt Anna prófétanő is, Fánuel leánya Áser törzséből. Idős volt már, napjai előrehaladtak. Leánykora után hét évig élt férjével, majd özvegyen érte meg a nyolcvannegyedik évét. Nem hagyta el a templomot soha, böjtölve és imádkozva szolgálta Istent éjjel és nappal. Abban az órában is odament, dicsőítette Istent, és beszélt a gyermekről mindazoknak, akik Jeruzsálem megváltására vártak.

Miután az Úr tővénye szerint elvégeztek mindent, visszatértek városukba, a galileai Názáretbe. A gyermek pedig növekedett és erősödött; eltelt bölcsességgel, és Isten kedvét lelte benne.

Ezek az evangélium igéi.

Vagy rövidebb forma: Lk 2, 22–32

+ EVANGÉLIUM Szent Lukács könyvéből

Simeon meglátta a Szabadítót, a Messiást.

Amikor Mózes törvénye szerint elteltek Mária tisztulásának napjai, fölvitték Jézust Jeruzsálembe, hogy bemutassák az Úrnak, amint az Úr törvénye előírja: „Minden elsőszülött fiú az Úr szent tulajdona.” Ekkor kellett Máriának, ugyancsak az Úr törvénye szerint, „egy pár gerlét vagy két galambfiókát” tisztulási áldozatul bemutatni.

És íme, volt Jeruzsálemben egy Simeon nevű férfiú, egy igaz és istenfélő ember, aki Izrael vigaszára várt, és a Szentlélek lakott benne. A Szentlélek kinyilatkoztatta neki, hogy nem lát halált addig, míg meg nem látja az Úr Fölkentjét. A Lélek arra indította, hogy menjen a templomba, amikor a gyermek Jézust odavitték szülei, hogy a törvény előírásai szerint cselekedjenek vele. Simeon a karjára vette őt, és így magasztalta Istent:

Most már elbocsáthatod szolgádat, Uram,

szavaid szerint békességben,

mert szemeim meglátták Szabadításodat,

melyet minden nemzet számára készítettél,

hogy világosság legyen: kinyilatkoztatás a pogányoknak,

és dicsőség népednek, Izraelnek.

Ezek az evangélium igéi.

Március 19. –

Szent József, a Boldogságos Szűz Mária jegyese

OLVASMÁNY 2 Sám 7, 4-5a. 12–14a. 16

Dávid király akkor kapja a messiási ígéretet, amikor templomot akar építeni. Ez a jövendölés szó szerint csak arra vonatkozik, hogy Dávid családjában az uralom megmarad, de az ószövetségi vallási közösség is felismerte, hogy az „örök uralom” csak olyan valakié lehet, aki örökké él, s aki a hatalmat azért kapja, hogy Isten akaratát végrehajtsa vele. Dávid utódai között tehát ott lesz a Messiás, a világ megváltója. Számunkra a tanítás az, hogy Isten ura a történelemnek, s ezt az uralmat nem fogja kiadni kezéből.

OLVASMÁNY Sámuel második könyvéből

Az Úristen neki adja atyjának, Dávidnak trónját. (Lk 1, 32)

Amikor Dávid király elhatározta, hogy Jeruzsálemben templomot épít az Úrnak, még akkor éjszaka az Úr szózatot intézett Nátán prófétához: „Menj, és mondd meg szolgámnak, Dávidnak:

Ezt mondja az Úr:

Ha majd napjaid betelnek és megtérsz atyáidhoz, megtartom a magvadból származó utódodat, és megszilárdítom királyságát. Ő házat épít nevemnek, én meg minden időre megszilárdítom királyi trónját. Én az ő atyja leszek, ő pedig az én fiam.

Házad és királyságod örökre fennmarad színem előtt, trónod örökké szilárd marad.”

Ez az Isten igéje.

VÁLASZOS ZSOLTÁR 88, 2–3. 4-5. 27 és 29

6. tónus.

Válasz: Dávid ivadéka * fennmarad mindörökké. Vö. 37. vers

Előénekes: Az Úr irgalmáról énekelek örökkön-örökké, * hűségedet

nemzedékről nemzedékre hirdeti ajkam.

Így szóltál: + „Irgalmam szilárdan áll mindörökké.” * Valóban, a te hűséged erős, miként a mennybolt.

Hívek: Dávid ivadéka * fennmarad mindörökké.

E: Választottammal szövetséget kötöttem, * megesküdtem szolgámnak, Dávidnak.

Megerősítem ivadékodat örökre, * és megszilárdítom trónodat nemzedékről nemzedékre.

H: Dávid ivadéka * fennmarad mindörökké.

E: Így szólít engem: „Atyám vagy nékem, * Istenem és üdvöm sziklája.”

„Irgalmam iránta örökké megmarad, * szövetségem hűsége nem szűnik meg.”

H: Dávid ivadéka * fennmarad mindörökké.

SZENTLECKE Róm 4, 13. 16-18. 22

Pál apostol rámutat az ószövetségi jövendölés értelmére. Ábrahám ígéretet kapott, hogy az ő ivadékában áldást nyer a föld minden népe. A zsidók úgy gondolták, hogy a jövendölés és az áldás csak Ábrahám testi leszármazottaira vonatkozik. Pedig az igazság az, hogy Ábrahám a hitéért kapta az ígéretet, tehát igazi utódai azok, akik az ő hitét utánozzák. A világnak szánt áldást az Egyház közvetíti, mint hívő közösség.

SZENTLECKE Szent Pál apostolnak a rómaiakhoz írt leveléből

A reménytelenségben is reménykedve hitt.

Testvéreim! Az az ígéret, hogy Ábrahám utódai öröklik a világot, nem a mózesi törvénnyel, hanem a hitből fakadó megigazulással kapcsolatban hangzott el.

Azért a hittel kapcsolatban, hogy kegyelemből legyen. Így lett az ígéret minden utód számára biztos, nemcsak azok számára, akik alá vannak vetve a törvénynek, hanem azok számára is, akik Ábrahám hitéből valók. Nekik mindnyájuknak atyja ő Isten előtt, amint az Írás mondja róla: „Sok nép atyjává rendeltelek.” Mert hitt abban, aki életre kelti a halottakat, és létet ad a nemlétezőknek. A reménytelenségben is reménykedve hitte, hogy sok nép atyja lesz, Isten ígérete szerint: „Nagy lesz a te nemzetséged.”

Ez szolgált megigazulására.

Ez az Isten igéje.

EVANGÉLIUM ELŐTTI VERS

Boldogok, akik házadban élnek, Istenem? * Mindörökké dicsérnek téged. Zsolt 83, 5 – 1 D2 tónus. Nagyböjti időn kívül az elejéhez és a végéhez hozzáadandó:

Alleluja. 1. szám.

EVANGÉLIUM Mt 1, 16. 18-21. 24a

József szerepe a hit szolgálata. Tanúskodnia kell a misztériumról és arról, hogy az Isten Fia szűzi fogantatással lett emberré. József kinyilatkoztatásból ismerte meg a titkot, s az számunkra is a hit tárgya marad. József alakja jelképe annak is, hogy a Messiás e jövetele nem egyszerűen az ószövetségi kor folytatása, hanem Isten új és különleges adománya. Jézusra úgy kell tekinteni, mint aki Istentől jött, őbenne hinni kell. József ennek a hitnek is példája. A zsidók a Messiásban evilági uralkodót vártak. Józsefnek nincsenek tervei, ő egyszerűen engedelmeskedik Isten akaratának. Isten nem földi vágyainkat elégíti ki, hanem örök életet ad.

+ EVANGÉLIUM Szent Máté könyvéből

A Máriában fogant élet a Szentlélektől van!

Dávid utódai közül Jákobtól született József, aki jegyese volt Máriának, Jézus Krisztus szülőanyjának.

Jézus Krisztus születése pedig így történt: Anyja, Mária jegyese volt Józsefnek. Mielőtt azonban egybekeltek volna, Mária gyermeket fogant méhében a Szentlélektől. Férje, József igaz ember volt, nem akarta őt megszégyeníteni. Ezért úgy határozott, hogy titokban bocsátja el. Míg ezen töprengett, megjelent neki álmában az Úr angyala, és így szólt:

„József, Dávid fia, ne félj attól, hogy feleségül vedd Máriát, mert a benne fogant élet a Szentlélektől van. Fiad születik majd, akit Jézusnak nevezel, mert ő váltja meg népét bűneitől!”

Amikor József felébredt álmából, úgy cselekedett, amint az Úr angyala megparancsolta neki.

Ezek az evangélium igéi.

Vagy más evangélium: Lk 2, 41–51a

+ EVANGÉLIUM Szent Lukács könyvéből

Nekem Atyám dolgaiban kell lennem.

Jézus szülei évről évre fölmentek Jeruzsálembe a húsvét ünnepére. Amikor Jézus tizenkét esztendős lett, az ünnepi szokás szerint szintén fölmentek. Az ünnepek elmúltával hazafelé indultak. A gyermek Jézus azonban ott maradt Jeruzsálemben anélkül, hogy szülei észrevették volna. Azt gondolták, hogy az úti társaságban van.

Már egy napi járásra voltak, amikor keresni kezdték a rokonok és az ismerősök között. Mivel nem találták, visszatértek Jeruzsálembe, és ott keresték.

Három nap múlva találták meg a templomban. A tanítómesterek között ült, hallgatta és kérdezgette őket. Aki csak hallotta, mód felett elcsodálkozott értelmességén és feleletein. Amikor szülei megpillantották, nagyon meglepődtek. Azután anyja így szólt hozzá: „Fiam, miért tetted ezt velünk? Látod, atyád és én bánkódva kerestünk!” Jézus ezt felelte nekik: „Miért kerestetek? Nem tudtátok, hogy nekem Atyám dolgaiban kell lennem?” Ők azonban nem értették, hogy mit akar ezzel mondani.

Akkor követte őket, lement velük Názáretbe, és engedelmeskedett nekik.

Ezek az evangélium igéi.

Március 25. –

Urunk születésének hírüladása (Gyümölcsoltó Boldogasszony)

OLVASMÁNY Iz 7, 10-14; 8, 10

Isten a hitetlen királynak a próféta által a remény jelét kínálja fel, amikor a várost és a népet az ellenség fenyegeti. Az üdvtörténeti előkép betű szerinti tartalma az, hogy a Dávid házából való királyi családban gyermek születik, s ezzel Isten biztosítja a jövőt s kimutatja hűségét a Dávidnak adott ígérethez. Később Isten a Messiást is az emberek hitetlensége ellenére küldi el. Születése csodálatos lesz, s megvalósul benne az Emmanuel-gondolata velünk az Isten. Jelenléte marad a legnagyobb vigasztalás.

OLVASMÁNY Izajás próféta könyvéből

Íme, a szűz fogan.

Azokban a napokban:

Így szólt az Úr Acház királyhoz: „Kérj magadnak jelet az Úrtól, a te Istenedtől, akár az alvilág mélységeiből, akár felülről a magasból.”

De Acház így válaszolt: „Nem kérek jelet és nem kísértem az Urat.” Erre Izajás próféta azt mondta: „Halljátok hát, Dávid háza! Nem elég nektek, hogy próbára teszitek az emberek türelmét, még az én Istenem türelmét is próbára teszitek? Ezért az Úr maga ad nektek jelet: Íme, a szűz fogan, fiút szül, és Emmánuelnek nevezi el, ami annyit jelent: Velünk az Isten.”

Ez az Isten igéje.

VÁLASZOS ZSOLTÁR 39, 7–8a. 8b–9. 10. 11

7b. tónus.

Válasz: Íme, eljövök, Uram, * hogy megtegyem a te akaratodat. 8a és 9a. vers.

Előénekes: Sem véres, sem ételáldozat nem kellett neked, * fülemet azonban megnyitottad.

Nem követeltél égő- és engesztelő áldozatot, * így szóltam akkor: „Íme, eljövök.”

Hívek: Íme, eljövök, Uram, * hogy megtegyem a te akaratodat.

E: „A könyvtekercsben rólam írva áll, * hogy akaratodat teljesítsem.

Erre vágyom, Istenem, * törvényed szívemet örömmel tölti el.”

H: Íme, eljövök, Uram, * hogy megtegyem a te akaratodat.

E: Igazságodat hirdetem a nagy közösségben, * ajkam el nem hallgat, Uram, jól tudod.

Igazságodat nem rejtettem el szívem mélyén, * hűségedet és segítségedet elbeszéltem.

H: Íme, eljövök, Uram, * hogy megtegyem a te akaratodat.

SZENTLECKE Zsid 10, 4–10

A Krisztus által hozott megváltás túlszárnyalta az ószövetségi kegyelmi rendet Az ottani áldozatok értéke csak az emberek lelkületétől és teljesítményétől függött. Ezért azok nem lehettek tökéletesek és nem hoztak teljes elégtételt. A bűn kiengeszteléséhez a Fiú engedelmességére volt szükség. Ő valóban azzal a szándékkal lépett be világunkba, hogy mindenben megteszi az Atya akaratát. Ezzel az engedelmességgel vállalta a vértanúságot is.

SZENTLECKE a Zsidókhoz írt levélből

Íme, e jövök, hogy teljesítsem akaratodat.

Testvéreim! Lehetetlen, hogy bikák és bakok vére bűnöket töröljön el. Ezért nyilatkozik így Krisztus, amikor a világba lép:

Áldozatot és ajándékot nem kívántál,

hanem emberi testet alkottál nekem.

Nem kedves előtted az engesztelő és égőáldozat.

Ezért így szóltam: Íme, elmegyek,

hogy teljesítsem akaratodat,

amint a könyvtekercsben rólam írva van.

Először tehát ezt mondta: „Áldozatot, ajándékot, engesztelő és égőáldozatot nem akartál, nem volt az kedves előtted”, jóllehet ezeket a törvény írta elő. Azután így folytatta: „Íme, elmegyek, hogy teljesítsem akaratodat.” Tehát az előzőket eltörli, hogy helyébe állítsa az utóbbit. Vagyis Isten akarata szerint Jézus Krisztus testének feláldozása egyszer s mindenkorra megszentel bennünket.

Ez az Isten igéje.

EVANGÉLIUM ELŐTTI VERS

Az Ige emberré lett, és itt élt köztünk, * és láttuk az ő dicsőségét. Jn 1, 14ab 4g. tónus. Nagyböjti időn kívül az elejéhez és a végéhez hozzáadandó:

Alleluja. 4. szám.

EVANGÉLIUM Lk 1, 26–38

A Fiú megtestesülése magában foglalja a Dávidnak adott ígéret teljesedését. Rámutat a Messiás küldetésére és méltóságára. Ő uralomra van hivatva, és országába összegyűjti az emberiséget. A jogcímet Fiúsága adja meg hozzá. Mária minden kiváltsága ebből az isteni tervből fakad. Azért áldottabb minden asszonynál, mert gyermeke az Isten Fia, akinek Fiúságát a szűzi fogantatás is jelképezi. Az isteni személy a megtestesülésben megmutatta, hogy tud egészen emberi lenni. Vállalja az anya és gyermek kapcsolatát, egészen beleolvad az emberi történelembe, s ezzel válla ja érte a felelősséget. Mária emberi erénye a hit és az engedelmesség.

+ EVANGÉLIUM Szent Lukács könyvéből

Kegyelmet találtál Istennél, Mária,

gyermeket fogansz méhedben és fiút szülsz.

Abban az időben:

Isten elküldte Gábor angyalt Galilea Názáret nevű városába egy szűzhöz, aki jegyese volt egy férfinak, a Dávid házából való Józsefnek. A szűz neve Mária volt. Az angyal belépett hozzá és így szólt: „Üdvözlégy, kegyelemmel teljes! Az Úr veled van! Áldottabb vagy te minden asszonynál!” Ennek hallatára Mária zavarba jött és gondolkodóba esett, hogy miféle köszöntés ez.

Az angyal azonban folytatta:

Ne félj, Mária! Hisz kegyelmet találtál Istennél!

Mert íme, gyermeket fogansz méhedben és fiút szülsz,

s Jézusnak fogod őt nevezni!

Nagy lesz ő: a Magasságbeli Fiának fogják hívni.

Az Úristen neki adja atyjának, Dávidnak trónját.

Uralkodni fog Jákob házán mindörökké,

és uralmának soha nem lesz vége!

Mária ekkor megkérdezte az angyalt: „Hogyan történhet meg ez, amikor én férfit nem ismerek?” Az angyal ezt válaszolta neki: „A Szentlélek száll le rád, és a Magasságbeli ereje borít be árnyékával. Ezért szent lesz az, ki tőled születik: Isten Fiának fogják őt hívni. Lásd, rokonod, Erzsébet is gyermeket fogant öregségében, sőt, már a hatodik hónapban van, bár magtalannak tartják az emberek. Istennél semmi sem lehetetlen.”

Erre Mária így szólt: „Íme, az Úr szolgálóleánya: történjék velem szavaid szerint!” Ezután az angyal eltávozott.

Ezek az evangélium igéi.

Június 29. – Szent Péter és Szent Pál apostolok

Vigília mise

OLVASMÁNY ApCsel 3, 1-10

Az apostolok első csodája jelzi, hogy Jézus igazolta őket, tehát a tanításuk hitelt érdemel. Péter más alkalommal is „Istentől előre kijelölt tanúknak” mondja az apostolokat. (ApCsel 10, 41) Ugyanakkor a csoda Jézus nevének is a megdicsőítése. A jelenetben benne van az Egyház egész programja. Nem földi javakat osztogat, egész gazdagsága a Krisztustól kapott kegyelmi rend, amely az üdvösségre vezet. Ma is Krisztus nevében oldoz fel a bűntől, az ő nevében könyörög, az ő nevében osztogatja az élet kenyerét.

OLVASMÁNY az Apostolok Cselekedeteiből

Azt adom neked, amim van: A Názáreti, Jézus nevében kelj fel és járj!

Abban az időben:

Péter és János a kilencórai imádság idején fölmentek a templomba. Éppen akkor vittek oda egy bénán született embert. Mindennap letették a templom úgynevezett Ékes-kapujánál, hogy a templomba menőktől könyöradományt kérjen.

Amikor meglátta Pétert és Jánost, amint be akartak menni a templomba, alamizsnáért könyörgött hozzájuk. Péter, Jánossal együtt rátekintett, és így szólt hozzá: „Nézz ránk!” Erre rájuk emelte tekintetét, reménykedve, hogy kap tőlük valamit.

Péter azonban ezt mondta neki: „Aranyom, ezüstöm nincs. Azt adom neked, amim van. A Názáreti Jézus Krisztus nevében kelj fel és járj!” Majd a jobb kezénél fogva fölsegítette. Erre annak erő szállt a lábába és bokájába. Egy ugrással talpon termett, és már tudott járni. Velük együtt bement a templomba, járkált, ugrándozott, és dicsőítette az Istent.

Amikor az emberek felismerték, hogy ő szokott ott ülni a templom Ékes-kapujánál alamizsnát koldulva, nem tudták, hova legyenek csodálkozásukban amiatt, ami vele történt.

Ez az Isten igéje.

VÁLASZOS ZSOLTÁR 18, 2-3. 4–5

2. tónus.

Válasz: Minden földre * elhat szózatuk. 5a. vers

Előénekes: Isten dicsőségét az egek hirdetik, * a mennybolt vallja kezének művét.

Ezt harsogja át egyik nap a másiknak, * erre oktatja éj az éjszakát.

Hívek: Minden földre * elhat szózatuk.

E: Nem olyan hang ez, nem olyan beszéd, * hogy meg ne értenéd szavát.

Minden földre elhat szózatuk, * a földkerekség végéig eljut igéjük.

H: Minden földre * elhat szózatuk.

SZENTLECKE Gal 1, 11–20

Az Egyház tanítása, az evangélium, nem emberektől való. Pál arra hivatkozik, hogy ő ugyanúgy Krisztustól kapta, mint a többi apostol. Az emberek közül még senki sem mert kiállni a világ elé azzal, hogy maradandó örömhírt közvetít. A történelemben sok mozgalom elindult, sok ígéret elhangzott, de csak Krisztus tanítása lett az örök élet eszköze. Az apostolok azért pecsételték meg életükkel, mert az nemcsak hitüket és reményüket táplálta, hanem szeretetüket is ébren tartotta.

SZENTLECKE Szent Pál apostolnak a galatákhoz írt leveléből

Isten kinyilatkoztatta bennem Fiát, hogy hirdessem a pogányoknak.

Testvéreim! Biztosítlak benneteket, hogy az általam hirdetett evangélium nem embertől való. Hiszen nem embertől kaptam vagy tanultam, hanem ,Jézus Krisztus kinyilatkoztatásából.

Hallhattátok már, hogy azelőtt, még mint zsidó, milyen magatartást tanúsítottam: könyörtelenül üldöztem az Isten egyházát és romlására törtem. A zsidó vallásosságban számos honfitársamat felülmúltam, mert szenvedélyesen buzgó követője voltam atyáim hagyományának.

Ám úgy tetszett annak, aki már születésemtől fogva kiválasztott és kegyelmével meghívott, hogy kinyilatkoztassa bennem Fiát, akit hirdetnem kell a pogányoknak. Attól kezdve nem hallgattam a testre és a vérre, és nem mentem föl Jeruzsálembe, sem apostolelődeimhez, hanem elmentem Arábiába, majd ismét visszatértem Damaszkuszba.

Három év múltán végül fölmentem Jeruzsálembe, hogy megismerkedjem Péterrel. Nála maradtam tizenöt napig. Más apostolt azonban nem is láttam, csak Jakabot, az Úr testvérét. Amit itt írok, Isten előtt mondom, nem hazugság!

Ez az Isten igéje.

ALLELUJA

Alleluja. 2. szám.

Uram, te jól tudsz mindent: * tudod, hogy szeretlek téged. Jn 21, 17d – 2. tónus.

Alleluja.

EVANGÉLIUM Jn 21, 15–19

Az evangélista megőrizte ezt a jelenetet, mert boldogító volt a tudat, hogy Krisztus alkalmat ad hibáink jóvátételére. Az életet erkölcsi és kegyelmi szempontból mindig újra lehet kezdeni. A másik tanulság az, hogy Péter a szeretet kinyilvánítására válaszként kapja a főpásztori hatalmat Krisztus annak ad küldetést aki hajlandó őt szeretni és követni. Csak arra bízza rá kegyelmeit és azt teszi meg gondviselése eszközének, aki azért ragaszkodik hozzá, mert ő az Isten Fia, akiben az Atya egész irgalmával megmutatkozott. A pápaságnak azóta is az a szerepe, hogy a Krisztusba vetett hitet és az iránta való szeretetet ébren tartsa a földön. Csak ezáltal válunk az ő nyájává.

+ EVANGÉLIUM Szent János könyvéből

Legeltesd juhaimat! Legeltesd bárányaimat!

Amikor (feltámadása után egy alkalommal) Jézus megjelent tanítványainak és velük étkezett, megkérdezte Simon Pétertől: „Simon, János fia, jobban szeretsz-e engem, mint ezek?” Péter így szólt: „Igen, Uram, te tudod, hogy szeretlek.” Erre Jézus azt mondta neki: „Legeltesd bárányaimat.”

Aztán újra megkérdezte tőle: „Simon, János fia, szeretsz te engem?* Ő azt felelte: „Igen, Uram, tudod, hogy szeretlek!” Erre azt mondta neki: „Legeltesd juhaimat!”

Majd harmadszor is megkérdezte tőle: „Simon, János fia, szeretsz engem?” Péter elszomorodott, hogy harmadszor is megkérdezte: „Szeretsz engem?”, és ezt válaszolta: „Uram, te mindent tudsz, azt is tudod, hogy szeretlek!” Jézus pedig ismét ezt mondta: „Legeltesd juhaimat!

Bizony, bizony, mondom neked: Amikor még fiatal voltál, felövezted magad, és oda mentél, ahová akartál. De ha megöregszel kiterjeszted karjaidat. Más fog felövezni téged, és oda visz, ahova nem akarod.” Azt jelezte e szavakkal, hogy (Péter) milyen halállal dicsőíti majd meg az Istent. Azután még hozzátette: „Kövess engem!”

Ezek az evangélium igéi.

Ünnepi mise

OLVASMÁNY ApCsel 12, 1–11

Heródes Agrippa 41–44. években uralkodott Judea és Szamaria felett, a rómaiak kegyéből. A zsidók rokonszenvét azzal akarta megszerezni, hogy a keresztények ellen fordult. Jakab apostol vértanúságát a szöveg csak megemlíti, de Péter fogságáról úgy beszél, mint az Egyház nagy eseményéről. Az egész közösség imádkozik szabadulásáért, mert személyében valahogy az egész közösség sorsát látják. Szabadulásának leírásában pedig azt akarta érzékeltetni, hogy Isten jelen van Egyházában természetfeletti segítségével, mint ahogy az ószövetségi üdvrendet is irányította. A történet az ima erejére is rámutat.

OLVASMÁNY az Apostolok Cselekedeteiből

Most már biztosan tudom, hogy az Úr szabadított ki Heródes kezéből!

Amikor Jeruzsálemben kitört az első keresztényüldözés, Heródes király elfogatta az Egyház néhány vezetőjét, hogy ártson nekik. János testvérét, Jakabot karddal kivégeztette. Amikor látta, hogy ezzel megnyerheti a zsidók tetszését, elhatározta, hogy Pétert is elfogatja.

A kovásztalan kenyér ünnepét ülték. Elfogatta, börtönbe záratta és rábízta négy, egyenként négy katonából álló csapatra, hogy őrizzék. Az volt a szándéka, hogy húsvét után a nép elé vezetteti.

Míg Pétert fogva tartották a börtönben, az Egyház szüntelen imádkozott érte Istenhez. Azon az éjszakán, amikor Heródes elő akarta őt vezettetni, Péter két katona között aludt, kettős lánccal megbilincselve. A bejáratnál pedig őrök vigyázták a börtönt. Egyszerre megjelent az Úr angyala, és a helyiséget fény árasztotta el. Az angyal megütötte Péter oldalát, és felébresztette: „Kelj fel, gyorsan!” Erre a láncok lehulltak a kezéről. Azután az angyal így folytatta: „Csatold fel övedet, és vedd fel saruidat!” Amikor megtette, az angyal ezt mondta: „Vedd magadra köpenyedet, és kövess!”

Ment és követte, de nem tudta, hogy valóság-e az, amit az angyal tesz vele. Azt gondolta, hogy látomása van. Átmentek az első őrségen, majd a másodikon is, aztán eljutottak a város felé nyíló vaskapuhoz. Az magától kinyílt előttük. Kint még végigmentek az egyik utcán, és ott az angyal hirtelen eltűnt mellőle.

Amikor Péter föleszmélt, így szólt: „Most már biztosan tudom, hogy az Úr elküldte angyalát, és kiszabadított Heródes király kezéből és mindabból, amiben a zsidó nép reménykedett!”

Ez az Isten igéje.

VÁLASZOS ZSOLTÁR 33, 2-3. 4-5. 6-7. 8–9

4g. tónus.

Válasz: Az Úr kiragadott engem * minden rettegésből. Vö. 5. vers.

Előénekes: Minden időben áldom az Urat, * dicséretét szüntelenül zengi ajkam.

Lelkem az Úrban dicsekszik, * hallják meg a szelídek és örvendezzenek.

Hívek: Az Úr kiragadott engem * minden rettegésből.

E: Magasztaljátok az Urat énvelem, * dicsőítsük az ő nevét mindnyájan.\

Kerestem az Urat, és ő meghallgatott engem, * és kiragadott minden rettegésből.

H: Az Úr kiragadott engem * minden rettegésből.

E: Megvilágosultok, ha az Úrra néztek, * és arcotokat nem éri szégyen.

Az Úr meghallgatta a szegényt, aki hozzá kiáltott, * és minden szorongatásából kiszabadította.

H: Az Úr kiragadott engem * minden rettegésből.

E: Az Úr angyala minden istenfélőt körülsáncol, * és megszabadítja őt. Ízleljétek és lássátok, milyen édes az Úr, * boldog az az ember, aki őbenne bízik.

H: Az Úr kiragadott engem * minden rettegésből.

SZENTLECKE 2 Tim 4, 6-8. 17-18

Pál apostol magatartása eleven bizonyíték arra, hogy a hit mit ad az embernek. Ő hirdette az evangéliumot, utazott, fáradozott, buzdított, sokaknak megmutatta a szeretet és az üdvösség útját. Élete végén azonban a nagy áldozatot neki magának kellett meghozni. Tudja, hogy a Néró féle üldözés alatt a halálos ítélet várja, de élteti a remény, hogy Krisztus megjutalmazza fáradozásaiért, s vértanúsága is tanúságtétel lesz Isten ügye mellett.

SZENTLECKE Szent Pál apostolnak Timóteushoz írt második leveléből

Az Úr megszabadít engem minden gonosz cselvetéstől, és mennyei országába vezet.

Kedves Fiam! Az én véremet nemsokára kiontják áldozatul. Eltávozásom ideje közel van. A jó harcot megharcoltam, a pályát végigfutottam, a hitet megtartottam. Készen vár rám az igazság győzelmi koszorúja, amelyet az Úr, az igazságos Bíró megad nekem azon a napon. De nemcsak nekem, hanem mindenkinek, aki örömmel várja az ő eljövetelét.

Mellém állt ugyanis az Úr és erőt öntött belém, hogy befejezzem az evangélium hirdetését, és tudomást szerezzen róla minden pogány. Így megmenekültem az oroszlán torkából. Sőt, az Úr ezután is megszabadít minden gonosz cselvetéstől és átment mennyei országába. Dicsőség legyen neki mindörökké! Ámen.

Ez az Isten igéje.

ALLELUJA

Alleluja. 7. szám.

Te Péter vagy, és e sziklára építem Egyházam, * s a pokol kapui nem vesznek erőt rajta. Mt 16, 18 – 7b. tónus.

Alleluja.

EVANGÉLIUM Mt 16, 13-19

A kereszténység központi tétele mindig ez: Kinek tartjuk Krisztust? A kérdés döntő jelentőségét az is mutatja, hogy a leendő Egyház kiválasztott feje adja meg a választ. Nem magától, hanem az Atya kegyelmi segítségével. Hitünk tartalma az, hogy Krisztusban az Isten örök Fia lett emberré, s őbenne az Atya egész tervét, egész irgalmát megmutatta. Ez a hit adja meg az Egyház szilárdságát. Amíg tudjuk, hogy Krisztus nemcsak ember, hanem isteni személy, addig elfogadjuk őt útnak, igazságnak, életnek és a kegyelem forrásának. Péter hivatala, mint sziklaalap biztosítja ennek a hitnek a szilárdságát az Egyházban.

+ EVANGÉLIUM Szent Máté könyvéből

Te Péter vagy, és én neked adom a mennyek országának kulcsait.

Abban az időben:

Amikor Jézus Fülöp Cezáreájának vidékére ért, megkérdezte tanítványaitól: „Kinek tartják az emberek az Emberfiát?” Ezt válaszolták: „Van, aki Keresztelő Jánosnak, van, aki Illésnek, mások Jeremiásnak vagy valamelyik prófétának.” Ő tovább kérdezte őket: „Hát ti, kinek tartotok engem?” Simon Péter válaszolt: „Te vagy a Krisztus, az élő Isten Fia.” Erre Jézus azt mondta neki: „Boldog vagy, Simon, Jónás fia, mert nem a test és a vér nyilatkoztatta ki ezt neked, hanem az én mennyei Atyám. Ezért mondom neked, hogy te Péter vagy, és én erre a sziklára építem Egyházamat, s a pokol kapui nem vesznek erőt rajta. Neked adom a mennyek országának kulcsait: Amit megkötsz a földön, meg lesz kötve a mennyben is, és amit feloldasz a földön, fel lesz oldva a mennyben is.”

Ezek az evangélium igéi.

Július 2. –

Szűz Mária látogatása Erzsébetnél (Sarlós Boldogasszony)

OLVASMÁNY Szof 3, 14-18

A próféta vigasztalja népét (Sion leányát), hogy Isten a fenyítés után újra visszafogadja őket szeretetébe: közöttük lakik, erősíti őket bizalmat önt beléjük és irányítja sorsukat. Istennek ez a jelenléte elérte végleges formáját a Fiú emberré levésében. Az isteni személy elkötelezte magát nekünk és üdvösséget szerzett. Mária őt hordozta és őt adta a világnak. A megtestesülésben az egész emberiség megkapta a biztosítékot, hogy részesei lehetünk istenségének, ahogy ő részese lett emberségünknek. Amennyiben „a hit által Krisztus lakik a szívünkben” (Ef 3, 17), annyiban Mária igazi előképe minden hívőnek. Az ő lelkületével kell Krisztust hordozni és hozzá hasonlóvá válni.

OLVASMÁNY Szofoniás próféta könyvéből

Az Úr, Izrael királya közötted él.

Dalolj, Sion leánya,

zengj éneket, Izrael!

Örülj és ujjongj egész szívedből,

Jeruzsálem leánya!

Nem hajtja végre rajtad az ítéletet az Úr,

elűzte ellenségedet.

Izraelnek az Úr a királya,

ne félj többé semmi rossztól!

Azon a napon

így szólnak majd Jeruzsálemhez:

Ne félj, Sion! Ne lankadjon kezed!

Veled van az Úr, a te Istened,

az erős Szabadító.

Örül majd neked nagy örömmel,

újjáéleszt szeretetével,

örül majd neked ujjongó örömmel,

mintha ünnepet ülne.

A balsorsot elfordítottam tőled,

hogy ne viseld többé a gyalázatot.

Ez az Isten igéje.

Vagy:

SZENTLECKE Szent Pál apostolnak a rómaiakhoz írt leveléből 12, 9-16b

Segítsetek a szenteken, ha szükségben vannak,

gyakoroljátok a vendégszeretetet!

Testvéreim! Szeressetek tettetés nélkül, irtózzatok a rossztól, ragaszkodjatok a jóhoz. A testvéri szeretetben legyetek gyöngédek egymáshoz, a tiszteletadásban előzzétek meg egymást. A buzgóságban ne lankadjatok, legyetek tüzes lelkületűek; az Úrnak szolgáltok. A reményben legyetek derűsek, a nyomorúságban béketűrők, az imádságban állhatatosak

Segítsetek a szenteken, ha szükségben vannak, gyakoroljátok a vendégszeretetet. Áldjátok üldözőiteket, áldjátok, és ne átkozzátok. Azokkal, akik örülnek, örüljetek, és a sírókkal sírjatok. Éljetek egyetértésben. Ne legyetek fennhéjázók, hanem alkalmazkodjatok az egyszerű emberekhez.

Ez az Isten igéje.

VÁLASZOS ZSOLTÁR Iz 12, 2-3. 4bcd. 5-6

4g. tónus.

Válasz: Nagy a ti körötökben, * Izrael szentje! 6b. vers.

Előénekes: Íme, Isten az én üdvösségem, * bízom benne és nem félek.

Mert az Úr az én erősségem és dicsőítő énekem, * ő lett nékem szabadulásom.

Hívek: Nagy a ti körötökben, * Izrael szentje!

E: Adjatok hálát az Úrnak, * magasztaljátok az ő nevét.

A népek között hirdessétek tetteit, * emlékezzetek meg arról, hogy Fölséges az ő neve.

H: Nagy a ti körötökben, * Izrael szentje!

E: Zengjetek dalt az Úrnak, mert csodás dolgokat művelt: * tudja meg az egész világ!

Ujjongjatok és dicséretet mondjatok Sion lakói, * mert nagy a ti körötökben Izrael szentje.

H: Nagy a ti körötökben, * Izrael szentje!

ALLELUJA

Alleluja. 5. szám.

Boldog vagy, Szűz Mária, + mert hitted, hogy beteljesedik mindaz, amit az Úr mondott néked. Vö. Lk 1, 45 – 5. tónus.

Alleluja.

EVANGÉLIUM Lk 1, 39–56

Az angyali üdvözlet nagy titkot bízott Máriára, aki érzi, hogy egyedül nem képes azt hordozni. Hogyan igazolja titkát az emberek előtt? Ezért siet Erzsébethez, akiről tudja, hogy Isten őt is kiválasztotta a maga céljaira. Mária ebben a szeretetközösségben várja meg Isten intézkedését. József is kinyilatkoztatást kap, s most már ő lesz a titok védelmezője. A hitet nekünk is az Egyház közösségében kell hordozni. Ott alkalmunk van meglátni, hogy Isten kegyelmeket osztogat, különleges hivatást ad és áldozatot követel. Egymás hitének és szeretetének megtapasztalása belőlünk is kiválthat olyan dicsőítést, hálát és megnyugvást, mint amilyen Mária énekében tükröződik.

+ EVANGÉLIUM Szent Lukács könyvéből

Hogyan lehet az, hogy Uramnak anyja látogat el hozzám?

Azokban a napokban Mária útrakelt és a hegyek közé, Juda egyik városába sietett. Belépett Zakariás házába és köszöntötte Erzsébetet. Amikor Erzsébet meghallotta Mária köszöntését, szíve alatt megmozdult a magzat, és a Szentlélek betöltötte Erzsébetet. Hangos szóval így kiáltott: „Áldott vagy te az asszonyok között, és áldott a te méhednek gyümölcse! De hogyan lehet az, hogy Uramnak anyja látogat el hozzám? Mert íme, amikor fülembe csendült köszöntésed szava, örvendezve felujjongott méhemben a magzat! Boldog, aki hitt annak beteljesedésében, amit az Úr mondott neki!”

Mária megszólalt:

„Magasztalja lelkem az Urat,

és szívem ujjong megváltó Istenemben!

Mert tekintetre méltatta alázatos szolgálóleányát,

lám, ezentúl boldognak hirdet engem minden nemzedék.

Nagy dolgokat művelt velem a Hatalmas,

szentséges az ő neve!

Irgalma nemzedékről nemzedékre száll,

mindazokra, akik félik őt.

Nagyszerű dolgot tett karja ereje,

széjjelszórta mind a gőgös szívűeket.

Lesöpörte trónjukról a hatalmasokat,

és felmagasztalta az alázatosakat.

Az éhezőket elhalmozta minden jóval,

de a gazdagokat elküldte üres kézzel.

Felkarolta gyermekét, Izraelt,

megemlékezve irgalmasságáról,

amint atyáinknak megígérte:

Ábrahámnak és utódainak mindörökre!”

Mária ott maradt még körülbelül három hónapig, azután visszatért az otthonába.

Ezek az evangélium igéi.

Augusztus 15. –

Szűz Mária mennybevétele (Nagyboldogasszony)

Vigília mise

OLVASMÁNY 1 Krón 15, 3-4. 15-16; 16, 1-2

A szövetség ládája Mózes korából származott. A szent sátorban őrizték és benne volt a törvény két kőtáblája. Úgy szerepelt, mint Isten jelenlétének jelképe s az istentisztelet középpontja, azért viteti Dávid nagy ünnepséggel Jeruzsálembe. Majd Salamon a templomban helyezi el. Amikor a babiloniak lerombolták a templomot, a láda is elveszett. Attól kezdve Isten jelenlétét a templom és Jeruzsálem jelképezte. Az Újszövetségben Isten jelenlétének különös eszköze lett Mária, hiszen rajta keresztül történt a megtestesülés. Mária minden kiváltsága abból fakad, hogy ő az emberré lett Isten anyja.

OLVASMÁNY a Krónikák első könyvéből

Az Isten ládáját bevitték a sátorba, amelyet Dávid állított neki, és a közepére helyezték.

Dávid király összehívta Jeruzsálembe egész Izraelt, hogy az Úr ládáját vigyék arra a helyre, amelyet készített neki. Áron fiait és a levitákat is odarendelte. A leviták rudak segítségével vállukra vették a ládát, ahogy Mózes az Úr parancsára elrendelte.

Dávid megparancsolta a leviták vezetőinek, hogy állítsák sorba testvéreiket, az énekeseket – hangszerekkel, hárfákkal, citerákkal és cintányérokkal fölszerelve –, és zendítsenek hangos öröménekre.

Az Isten ládáját bevitték a sátorba, amelyet Dávid állított neki, és a közepére helyezték. Azután égőáldozatot és közösségi áldozatot mutattak be Istennek.

Amikor Dávid befejezte az égő- és közösségi áldozat bemutatását, megáldotta a népet az Úr nevében.

Ez az Isten igéje.

VÁLASZOS ZSOLTÁR 131, 6-7. 9-10. 13-14

7b. tónus.

Válasz: Indulj el, Uram, nyugalmad helyére, * te és erősséged frigyszekrénye. Vö. 8. vers.

Előénekes: Azt hallottuk, hogy Efratában van, * és megtaláltuk Jaar mezején.

Induljunk tehát sátorába, * boruljunk le lábának zsámolyához.

Hívek: Indulj el, Uram, nyugalmad helyére, * te és erősséged frigyszekrénye.

E: Papjaid igazságba öltözzenek, * és szentjeid ujjongjanak.

A te szolgád, Dávid miatt, * meg ne vesd fölkented arcát.

H: Indulj el, Uram, nyugalmad helyére, * te és erősséged frigyszekrénye.

E: Az Úr kiválasztotta Siont magának, * ezt kívánta lakóhelyül.

„Nyugalmam helye ez lesz örökre, * itt fogok lakni, ez a kívánságom.”

H: Indulj el, Uram, nyugalmad helyére, * te és erősséged frigyszekrénye.

SZENTLECKE 1 Kor 15, 54-57

Krisztus megváltói műve győzelmet hozott a bűn és a halál felett Az ő feltámadásában ez a győzelem teljes lett embersége számára. Misztikus testének tagjai azonban csak fokozatosan részesülnek benne: megkapjuk a bűnök bocsánatát, a megszentelő kegyelmet és várjuk a feltámadást az idők végén. Mária azonban különleges módon részesült a gyötrelemben, hiszen ő nemcsak a misztikus test tagja, hanem anyja a Főnek. Ő úgy győzött a bűn felett, hogy a bűn nem is ért hozzá, s úgy győzött a halál felett, hogy az örök élet te fességében megelőz mindnyájunkat.

SZENTLECKE Szent Pál apostolnak a korintusiakhoz írt első leveléből

Halál, hol a te győzelmed?

Testvéreim! Amikor a romlandó test magára ölti a romolhatatlanságot, a halandó a halhatatlanságot, akkor beteljesedik az Írás szava:

A győzelem elnyelte a halált.

Halál, hol a te győzelmed?

Halál, hol a te fullánkod?

A halál fullánkja a bűn, a bűn ereje pedig a törvény. Legyen hála az Istennek, mert ő győzelemre segít minket Jézus Krisztus, a mi Urunk által!

Ez az Isten igéje.

ALLELUJA

Alleluja. 6. szám.

Boldogok, akik Isten szavát hallgatják, * és hűségesek maradnak hozzá. Lk 11, 28 –  6. tónus.

Alleluja.

EVANGÉLIUM Lk 11, 27-28

Mária alakjában Krisztus megvilágította előttünk, hogy mi az igazi emberi nagyság és mi vezet a végleges boldogsághoz. Isten országában nem a származás, a rokonság, a földi hatalom vagy gazdagság számít, hanem Isten akaratának teljesítése. Mária nagysága sem az, hogy ő testileg Krisztus anyja, hanem az, hogy ő ennek az anyaságnak megfelelően teljesítette Isten akaratát. A kiválasztás nem érdem volt, hanem feladat. Ő azért dicsőült meg a mennyben, mert egészen meghallotta Isten szavát és életének ez volt a tartalma.

+ EVANGÉLIUM Szent Lukács könyvéből.

Boldog a méh, mely hordozott téged!

Egy alkalommal, amikor Jézus tanított, felkiáltott egy asszony a tömegből: „Boldog a méh, mely hordozott téged, és az emlő, amely táplált!” Erre ő így válaszolt: „És még milyen boldogok azok, akik Isten szavát hallgatják és meg is tartják!”

Ezek az evangélium igéi.

Ünnepi mise

OLVASMÁNY Jel 11, 19a; 12, 1-6a. 10

Az apostol látomásában összefonódik Máriának és az Egyháznak a képe. Az égen megjelenő jel, az asszony: a Messiás gyermek anyja, de egyúttal Isten népének is a megszemélyesítője. A tizenkét csillag a választott nép tizenkét törzsére és a tizenkét apostolra emlékeztet. A szülés fájdalmai jelképezik az Egyház küzdelmeit a földi történelemben. Gyermekeit a gonoszság hatalma mindig veszélyezteti, de Isten gondviselése őrködik üdvösségük felett. Főleg azáltal, hogy Mária Fia vasvesszővel, azaz teljes hatalommal kormányoz.

OLVASMÁNY a Jelenések könyvéből

Az égen nagy jel tűnt fel: egy asszony.

Én, János láttam, hogy az égben feltárult az Isten temploma és láthatóvá vált a szövetség ládája. Az égen nagy jel tűnt fel: egy asszony, kinek öltözete a nap volt, lába alatt a hold, fején pedig tizenkét csillagból álló korona. Áldott állapotban volt, kiáltozott gyötrelmében és szülési fájdalmában.

Majd egy másik jel tűnt fel az égen: egy nagy, vörös sárkány. Hét feje volt és tíz szarva, és mindegyik fején korona. Farkával lesöpörte és a földre szórta az ég csillagainak egyharmadát.

Azután a sárkány odaállt a szülő asszony elé, hogy mihelyt megszül, elnyelje a gyermekét. Az asszony fiút szült. Fiúgyermeket, aki majd vas pálcával kormányozza az összes nemzetet. A gyermeket elragadták, és Isten trónja elé tették, az asszony pedig a pusztába menekült, ahol az Isten helyet készített számára.

Ekkor harsány hangot hallottam az égben: „Eljött Istenünk üdvössége, ereje és országa! Eljött az ő Fölkentjének uralma!”

Ez az Isten igéje.

VÁLASZOS ZSOLTÁR 44, 10bc. 11. 12ab. 16

11. tónus.

Válasz: Uram, jobbodon áll a királynő * arannyal átszőtt ruhában. Vö. 10b. vers.

Előénekes: Jobbodon áll a királynő, * Ofir aranyával ékesítve.

Hívek: Uram, jobbodon áll a királynő * arannyal átszőtt ruhában.

E: Halljad, leányom, figyelj szavamra, * felejtsd el népedet és atyád házát.

H: Uram, jobbodon áll a királynő * arannyal átszőtt ruhában.

E: Szépségedet kívánja a király, * mert ő a te urad, hódolj előtte.

H: Uram, jobbodon áll a királynő * arannyal átszőtt ruhában.

E: Ujjongó örömmel vonulnak, * bevonulnak a király házába.

H: Uram, jobbodon áll a királynő * arannyal átszőtt ruhában.

SZENTLECKE 1 Kor 15, 20-27

Isten Krisztus emberségén mutatta meg üdvösségünket. feltámasztotta a halálból és megdicsőítette érdemeiért. Az ő feltámadása a mi feltámadásunknak is a forrása, hiszen ő a kegyelmi rend feje, a második Ádám. Teljes győzelme és dicsősége csak a világ végén lesz nyilvánvaló. Dicsőségében mindenki akkor részesül, amikor „sorra kerül”. Az Egyház mint az apostoloktól ránk hagyományozott igazságot vallja, hogy Mária istenanyasága és érdemei miatt különleges módon megkapta a mennybevételt és az üdvösséget.

SZENTLECKE Szent Pál apostolnak a korintusiakhoz írt első leveléből

Először Krisztus támad fel, majd azok,

akik Krisztushoz tartoznak.

Testvéreim! Krisztus feltámadt a halálból, elsőként a holtak közül. Egy ember által jött a halál, és egy ember által jön a holtak feltámadása is. Amint ugyanis Ádámban mindenki meghalt, úgy Krisztusban mindenki életre kel. Mindenki akkor támad fel, amikor sorra kerül: először Krisztus, majd amikor ő eljön, azok is mindannyian, akik Krisztushoz tartoznak.

Azután következik a vég, amikor Krisztus átadja az Istennek, az Atyának az uralmat, miután minden felsőbbséget, hatalmat és erőt megsemmisített. Addig kell ugyanis uralkodnia, amíg ellenségeit mind lába alá nem veti.

Ez az Isten igéje.

ALLELUJA

Alleluja. 5. szám.

Máriát fölvette az Úr a mennybe. * Örvendezik az angyalok kórusa. – 5. tónus.

Alleluja.

EVANGÉLIUM Lk 1, 39-56

Az evangélium emlegeti Mária kegyelmi kiváltságait. Áldottabbnak mondja mindenkinél, mert egészen tudott hinni. Ezzel a hittel és engedelmességgel vállalta a Megváltó anyjának szerepét. Másodszor nagysága abban nyilvánul meg, hogy Isten nagy dolgokat művelt benne és általa. Őt tette az üdvtörténet legnagyobb emberi alakjává, hiszen az isteni személy tőle vette magára az emberi természetet, s így őt valóságos anyjává választotta. A harmadik kiváltság az, hogy boldognak hirdeti őt minden nemzedék. Az Egyházban megvalósult a jövendölés. Úgy is tiszteljük őt, mint az Egyház anyját, akinek boldogságához tartozik a közbenjárás.

+ EVANGÉLIUM Szent Lukács könyvéből

Nagy dolgokat művelt a Hatalmas Isten;

felmagasztalta az alázatosakat.

Azokban a napokban Mária útrakelt és a hegyek közé, Juda egyik városába sietett. Belépett Zakariás házába és köszöntötte Erzsébetet. Amikor Erzsébet meghallotta Mária köszöntését, szíve alatt megmozdult a magzat, és a Szentlélek betöltötte Erzsébetet. Hangos szóval így kiáltott: „Áldott vagy te az asszonyok között, és áldott a te méhednek gyümölcse! De hogyan lehet az, hogy Uramnak anyja látogat el hozzám? Mert íme, amikor fülembe csendült köszöntésed szava, örvendezve felujjongott méhemben a magzat! Boldog, aki hitt annak beteljesedésében, amit az Úr mondott neki!”

Mária megszólalt:

„Magasztalja lelkem az Urat,

és szívem ujjong megváltó Istenemben!

Mert tekintetre méltatta alázatos szolgálóleányát,

lám, ezentúl boldognak hirdet engem minden nemzedék.

Nagy dolgokat művelt velem a Hatalmas,

szentséges az ő neve!

Irgalma nemzedékről nemzedékre száll,

mindazokra, akik félik őt.

Nagyszerű dolgot tett karja ereje,

széjjelszórta mind a gőgös szívűeket.

Lesöpörte trónjukról a hatalmasokat,

és felmagasztalta az alázatosakat.

Az éhezőket elhalmozta minden jóval,

de a gazdagokat elküldte üres kézzel.

Felkarolta gyermekét, Izraelt,

megemlékezve irgalmasságáról,

amint atyáinknak megígérte:

Ábrahámnak és utódainak mindörökre!

Mária ott maradt még körülbelül három hónapig, azután visszatért az otthonába.

Ezek az evangélium igéi.

Augusztus 20. –

Szent István király, Magyarország fővédőszentje

OLVASMÁNY Péld 4, 10-15. 18-27

A bölcsességi irodalom kedvelt témája volt az egyenes út, az igazság útja, amely az élethez vezet. Aki ezen az úton jár, megtalálja Isten gondviselését és nem botlik meg. Úgy érzi magát, mint aki hajnalban indult el és maga előtt látja a nappal közeledését. A gonoszok útja ellenben a sötétségbe vezet.

OLVASMÁNY a Példabeszédek könyvéből

Szent István király példája az igaz utat mutatja.

Hallgasd meg, fiam, fogadd el szavaimat,

akkor megsokasodnak életed esztendei.

Megmutatom neked a bölcsesség útját,

egyenes lesz az út, amelyen vezetlek.

Semmi sem gátolja lépteidet, amikor jársz,

és ha gyorsan szaladsz, akkor sem botlasz meg.

Tartsd meg intelmemet, ne tágíts tőle!

Őrizd meg, hiszen ez a te életed!

Ne lépj a gonoszok ösvényére,

és a gonosztevők útján ne járj!

Hagyd el s ne menj rajta tovább,

kanyarodj el tőle, úgy folytasd utadat!

Az igaz ember útja olyan, mint a hajnal pirkadása,

amely egyre világosabb, míg fényes nappal nem lesz.

A gonoszok útja olyan, mint a sötét éjszaka,

maguk sem tudják, miben botlanak meg.

Fiam, figyelj szavaimra,

nyisd ki füledet a beszédeimre!

Ne téveszd el őket soha a szemed elől,

és őrizd meg a szíved közepében!

Mert élet annak, aki megleli őket,

gyógyulás az egész testének.

Nagy gonddal őrizd a szívedet,

mert hiszen belőle indul ki az élet.

Tartsd távol magadtól a száj hamisságát,

távolítsd el az ajkak álnokságát!

Egyenest előre nézzen a szemed,

legyen egyenes a szemed pillantása.

Egyengess sima utat a lábadnak,

legyenek biztosak mind az útjaid.

Se jobbra, se balra ne térj le az útról,

és a gonosztól tartsd távol a lábad.

Ez az Isten igéje.

VÁLASZOS ZSOLTÁR 65, 1–2. 8. 9 és 16. 17

10. tónus.

Válasz: Légy áldott, Szent István király! Dallam: 13. szám.

Vagy: Alleluja, alleluja. 10. szám.

Előénekes: Minden föld dicsérje Istent, + dicső nevének zsoltárt zengjetek, * magasztaló éneket mondjatok.

Hívek: Légy áldott, Szent István király!

Vagy: Alleluja, alleluja.

E: Áldjátok Istenünket, nemzetek, * dicsőségéről éneket zengjetek.

H: Légy áldott, Szent István király!

Vagy: Alleluja, alleluja.

E: Életet ő ad lelkünkbe, * s lábunkat meginogni nem hagyja.

H: Légy áldott, Szent István király!

Vagy: Alleluja, alleluja.

E: Mindnyájan, kik félitek az Istent, + jertek, halljátok: * elbeszélem, mily nagy csodákat tett vélem.

H: Légy áldott, Szent István király!

Vagy: Alleluja, alleluja.

E: Ajkam hozzá kiáltott, * nyelvem dicséretet mondott néki.

H: Légy áldott, Szent István király.

Vagy: Alleluja, alleluja.

SZENTLECKE Ef 4, 17-24

Az Újszövetség is ismeri a két út lehetőségét, de más szavakkal fejezi ki. A helyes út a világosság fiainak, Isten gyermekeinek, a lelki embereknek az útja, akik a világosság tetteit hajtják végre s a lélek gyümölcseit tapasztalják meg: az igazságosságot, jóságot s azt, ami kedves az Úr szemében. Ezzel szemben állnak a sötétség cselekedetei. A keresztény hívő a keresztségben magára öltötte Krisztust, azért őt kell követnie.

SZENTLECKE Szent Pál apostolnak az efezusiakhoz írt leveléből

Öltsétek magatokra az új embert, aki Istenhez hasonló!

Testvéreim! Azt mondom nektek, sőt figyelmeztetlek titeket az Úrban: Ne éljetek úgy, mint a pogányok, akik hiábavalóságokon jártatják az eszüket. Elméjükre sötétség borult, elidegenedtek az istenes élettől tudatlanságukban, amely szívük megátalkodottságának következménye. Lelkileg eltompulva kicsapongásra adták magukat, és kapzsiságból mindenféle ocsmányságot művelnek.

Ti azonban nem ezt tanultátok Krisztustól, ha valóban őrá hallgattok, és megtanultátok, hogy az igazság Jézusban van. Tehát eddigi életmódotokkal ellentétben vessétek le a régi embert, akit a csalóka vágyakozások romlásba döntenek. Újuljatok meg lélekben és érzéseitekben! Öltsétek magatokra az újembert, aki Istenhez hasonló, igaz és valóban szent teremtmény.

Ez az Isten igéje.

ALLELUJA

Alleluja. 5. szám.

Ha megmaradtok tanításomban, valóban az én tanítványaim lesztek, megismeritek az igazságot, s az igazság tesz szabaddá titeket. Jn 8, 31 b és 32 – 5. tónus.

Alleluja.

EVANGÉLIUM Mt 7, 24–29

Az életmulandósága láttán a hívő embernek is fel kell tennie a kérdést, hogy minek van maradandó értéke, mihez köthetjük sorsunkat. Aki Krisztus tanítását követi és ahhoz méri lelkületét, az megtalálja jövőjét, az örök életet Sőt már itt a földön helyt tud állni a kísértések viharában, s az ítéleten sem inog meg. Az evangéliumnak az a hatása is megvan, hogy nemcsak reményt ad a jövőre, hanem tartalommal tölti ki az életet. A hegyi beszéd követésében megtaláljuk az élet értelmét.

+ EVANGÉLIUM Szent Máté könyvéből

Az okos ember a házát sziklára építette.

Abban az időben Jézus így szólt tanítványaihoz:

Mindaz, aki meghallgatja szavaimat és szerintük cselekszik, ahhoz az okos emberhez hasonlít, aki a házát sziklára építette. Szakadt a zápor, ömlött az ár, süvített a szél, és nekizúdult a háznak, de az nem dőlt össze, mert sziklára épült.

Aki viszont hallgatja szavaimat, de nem követi azokat, ahhoz az ostoba emberhez hasonlít, aki a házát homokra építette. Szakadt a zápor, ömlött az ár, süvített a szél, nekizúdult a háznak, az összedőlt, és nagy romhalmaz lett belőle.

Ezzel Jézus befejezte beszédét. A nép elragadtatással hallgatta tanítását, mert úgy tanított, mint akinek hatalma van, nem úgy, mint az írástudók.

Ezek az evangélium igéi.

Szeptember 8. – Szűz Mária születése (Kisboldogasszony)

OLVASMÁNY Mik 5, 1-4a

Mikeás próféta, Izajás kortársa arról beszél, hogy Jeruzsálem és a nép a kinyilatkoztatás ellenére sem hűséges Istenhez, ezért Isten elfordul tőlük és büntetést küld rájuk. Ennek ellenére e jön az idő, amikor teljesíti ígéretét. Nem Jeruzsálemből, hanem a jelentéktelen Betlehemből hozza a szabadítót, aki az Úr erejében legelteti nyáját. Uralma kiterjed a föld határáig, vagyis egyetemes uralkodó lesz, aki az egész emberiségnek üdvösséget hoz.

OLVASMÁNY Mikeás próféta könyvéből

Eljön az idő, amikor Betlehemben megszületik a Messiás.

Ezt mondja az Úr:

Te, efratai Betlehem,

bár a legkisebb vagy Juda nemzetségei között,

mégis belőled születik majd nekem,

aki uralkodni fog Izrael felett.

Származása az ősidőkre,

a régmúlt időkre nyúlik vissza.

Ezért elhagyja őket az Úr,

míg nem szül, akinek szülnie kell,

és testvéréhez, Izrael fiaihoz

vissza nem tér a maradék.

Föllép és legelteti nyáját

az Úr erejében,

az Úrnak, az ő Istenének,

fenséges nevében.

Akkor biztonságban élnek,

mert hatalmát kiterjeszti

egészen a föld határáig:

és ez lesz a béke.

Ez az Isten igéje.

VÁLASZOS ZSOLTÁR 12, hab. 6cd

5. tónus.

Válasz: Vidáman dobban a szívem: * örvendek az Úr színe előtt. Iz 61, 10.

Előénekes: Ne örüljön ellenségem, hogy elestem, * mert irgalmadban bizakodtam.

Hívek: Vidáman dobban a szívem: * örvendek az Úr színe előtt.

E: Szívem ujjong, hogy szabadítóm leszel nékem, * éneket zeng az Úrnak, mert jót tesz vélem.

H: Vidáman dobban a szívem: * örvendek az Úr színe előtt.

Vagy:

SZENTLECKE Róm 8, 28-30

Az üdvösség történetében Isten terve valósult meg. Ő ugyan szabad akaratot adott az embernek, de azért a teremtés művében nem kell csalódnia. Ismeri övéit, akiket kiválasztott, akik a meghívást elfogadták, s ezeket arra rendelte, hogy Fiának hasonlatosságát öltsék magukra. A kegyelmet azért kapják, hogy Krisztus tanítását életté váltsák, és majd a feltámadásban az ő dicsőségét is magukra öltsék. Mária az üdvtörténetben különleges előrerendelést kapott, s a Krisztushoz való hasonlóságot is ő valósította meg legjobban.

SZENTLECKE Szent Pál apostolnak a rómaiakhoz írt leveléből

Isten arra rendelt minket,

hogy Fiának képmását öltsük magunkra.

Testvéreim! Tudjuk, hogy az Istent szeretőknek minden a javukra válik, hiszen ő saját elhatározásából választotta ki őket. Akiket ugyanis előre ismert, azokat eleve arra rendelte, hogy Fiának képmását öltsék magukra. Így lesz ő elsőszülött a sok testvér között.

Akiket előre erre rendelt, azokat meg is hívta; akiket meghívott, azokat igazzá tette; akiket pedig igazzá tett, azokat meg is dicsőítette.

Ez az Isten igéje.

ALLELUJA

Alleluja. 8. szám.

Boldog vagy, Szűz Mária, és minden dicséretre méltó, * mert tőled virradt ránk az igazság napja: Krisztus, a mi Istenünk. – 8 G. tónus.

Alleluja.

EVANGÉLIUM Mt 1, 1-16. 18-23

Jézus családfáját az evangélista nem úgy közli, mint történeti okiratot, hanem mint az ószövetségi nép történetének hitbeli értelmezését. Isten kezdettől fogva mindent az eljövendő Megváltóra irányított. A felsorolt nevek és az általuk megjelölt korok azt mutatják, hogy az Isten Fia a gyarló emberekhez jött. Beleszületett abba a történelembe, amelyet a bűn, az emberi gonoszság olyan sok sötétfolttal eléktelenített. Isten nem tagadta meg teremtményét, nem félt attól, hogy szentségét a gyarló emberi környezet beszennyezi. Azért jött az elesettekhez, hogy a betegek orvosa, a reménytelenek bátorítója és az igazságot keresők világossága legyen. Mária a bizonyíték arra, hogy a megváltás ereje hatékony lehet a földi emberben.

Hosszabb forma:

+ EVANGÉLIUM Szent Máté könyvéből

Mária gyermeket fogant a Szentlélektől.

Jézus Krisztusnak, Dávid és Ábrahám fiának családfája: Ábrahámnak Izsák volt a fia, Izsáknak Jákob, Jákobnak Juda és testvérei, Dudának Fáresz és Zára Támártól, Fáresznek Eszróm, Eszrómnak Árám, Árámnak Aminadáb, Aminadábnak Náásszón, Náásszónnak Szalmon, Szalmonnak Bóász Ráhábtól, Bóásznak Jóbéd Ruttól, Jóbédnek Izáj, Izájnak pedig Dávid király.

Dávidnak Salamon volt a fia Uriás feleségétől, Salamonnak Roboám, Roboámnak Abija, Abijának Ászáf, Ászáfnak Jozafát, Jozafátnak Dórám, Jórámnak Ozijás, Ozijásnak Joatám, Joatámnak Acház, Acháznak Ezekiás, Ezekiásnak Manasszesz, Manasszesznek Ámósz, Ámósznak Joziás, Joziásnak pedig Jekoniás és testvérei a babiloni fogság idején.

A babiloni fogság után: Jekoniásnak Szálátiél volt a fia, Szálátiélnek Zorobábel, Zorobábelnek Ábiud, Ábiudnak Elijakim, Elijakimnak Ázór, Ázóinak Szádok, Szádoknak Áhim, Áhimnak Eliud, Eliudnak Eleazár, Eleazárnak Mattán, Mattánnak Jákob, Jákobnak pedig József. Ő volt a férje Máriának, akitől a Krisztusnak nevezett Jézus született.

Jézus Krisztus születése pedig így történt: Anyja, Mária jegyese volt Józsefnek. Mielőtt azonban egybekeltek volna, kitűnt, hogy Mária gyermeket fogant méhében a Szentlélektől. A férje, József igaz ember volt, nem akarta őt megszégyeníteni, ezért úgy határozott, hogy titokban bocsátja el. Míg ezen töprengett, megjelent neki álmában az Úr angyala, és így szólt: ,József, Dávid fia, ne félj attól, hogy feleségül vedd Máriát, mert a benne fogant élet a Szentlélektől van. Fia születik majd, akit Jézusnak nevezel, mert ő váltja meg a népét bűneitől.”

Mindez pedig azért történt, hogy beteljesedjék, amit az Úr a próféta által mondott:

Íme, a szűz gyermeket fogan és fiút szül,

és az Emmánuel nevet adják neki,

ami azt jelenti: „Velünk az Isten.”

Ezek az evangélium igéi.

Vagy rövidebb forma:

+ EVANGÉLIUM Szent Máté könyvéből 1, 18-23

Mária gyermeket fogant a Szentlélektől.

Jézus Krisztus születése így történt: Anyja, Mária, jegyese volt Józsefnek. Mielőtt azonban egybekeltek volna, kitűnt, hogy Mária gyermeket fogant méhében a Szentlélektől. A férje, József igaz ember volt, nem akarta őt megszégyeníteni, ezért úgy határozott, hogy titokban bocsátja el. Míg ezen töprengett, megjelent neki álmában az Úr angyala, és így szólt: József, Dávid fia, ne félj attól, hogy feleségül vedd Máriát, mert a benne fogant élet a Szentlélektől van. Fia születik majd, akit Jézusnak nevezel, mert ő váltja meg a népét bűneitől.”

Mindez pedig azért történt, hogy beteljesedjék, amit az Úr a próféta által mondott:

Íme, a szűz gyermeket fogan és fiút szül,

és az Emmánuel nevet adják neki,

ami azt jelenti: „Velünk az Isten.”

Ezek az evangélium igéi.

Október 8. –

Szűz Mária, Magyarok Nagyasszonya, Magyarország Főpátronája

OLVASMÁNY Sir 24, 23–31

A Szentírásban a bölcsesség az a tudás, amelyet a kinyilatkoztatás megértéséből merítünk. Benne van az istenfélelem, az engedelmesség és a boldogító tudat, hogy Isten gondviselése vezet. Ilyen értelemben vannak a bölcsességnek gyümölcsei, megtanít a szeretetre, az élet értékére, a vonzó viselkedésre. Aki ezen az úton halad, állandóan vágyódik Isten teljessége után. Máriára ezért lehet alkalmazni a megnevezést, hogy ő a „bölcsesség széke”.

OLVASMÁNY Sirák fia könyvéből

Mária reménységünk az életre és minden erényre.

Jó illatot fakasztok én, mint a szőlőtő,

és virágaimból pompás, dús gyümölcs terem.

Anyja vagyok én a szép szeretetnek,

az istenfélelemnek, a hitnek és a szent reménynek.

Nálam van az út és az igazság minden kegyelme,

nálam az élet és erény minden reménye.

Jertek hozzám mind, akik megkívántok engem,

és teljetek el gyümölcseimmel.

Mert lelkem édesebb a méznél,

és birtoklásom a lépesméznél!

Emlékezetem él minden idők nemzedékeiben.

Akik engem esznek, még inkább éheznek,

akik engem isznak, még inkább szomjaznak.

Aki reám hallgat, meg nem szégyenül,

akik értem fáradnak, nem esnek bűnbe.

Akik fényt derítenek rám, örök életet nyernek.

Ez az Isten igéje.

VÁLASZOS ZSOLTÁR Jud 13, 23bc–24a. 25abc. 25d

1 D 2 tónus.

Válasz: Szent Fiadat, Boldogasszony, kérd e népért! SzVU! 287, 7

Vagy: Alleluja. 1. szám.

Előénekes: Az Úr, a fölséges Isten, * a föld minden asszonyánál jobban megáldott, leányom, téged.

Áldott legyen Isten, az ég és föld alkotója, * aki ellenségeink színe előtt dicsőségessé tett ma téged!

Hívek: Szent Fiadat, Boldogasszony, kérd e népért!

Vagy: Alleluja.

E: Mert nem szűnik meg dicséreted az emberek ajkán, * akik megemlékeznek az Úr hatalmáról.

Fordítsa ezt Isten örök dicsőségedre és áldjon meg minden jóval mindörökké, * mivel nem kímélted életedet, amikor megaláztatásban volt részünk.

H: Szent Fiadat, Boldogasszony, kérd e népért!

Vagy: Alleluja.

E: Megakadályoztad néped pusztulását, * mikor Isten színe előtt az igaz úton jártál.

H: Szent Fiadat, Boldogasszony, kérd e népért!

Vagy: Alleluja.

SZENTLECKE Gal 4, 4-7

Mária anyasága is az idők te fességének a kifejezése. Általa az Isten emberré lett, belépett a földi élet keretei közé, hogy felemelje a gyarló embert az isteni élet magasságába. Itt tehát új lehetőségek nyíltak meg. Ahogy a földi asszony lehet az Isten anyja, úgy a földi ember is lehet Isten fogadott gyermeke. Isten a Szentlelket azért küldte szívünkbe, hogy belülről, lelkületünkkel, érzésvilágunkkal váljunk fogadott gyermekeivé. Mária tisztelete mindig eszünkbe juttatja természetfeletti hivatásunkat. Egyéni és közösségi életünkbe vigyünk bele minél többet a Szentlélek hatásaiból.

SZENTLECKE Szent Pál apostolnak a galatákhoz írt leveléből

Isten elküldte Fiát, aki asszonytól született.

Testvéreim! Amikor elérkezett az idők teljessége, Isten elküldte Fiát, aki asszonytól született alávetette magát a mózesi törvénynek, hogy felszabadítson minket a törvény szolgaságából, és a fogadott fiúságot elnyerjük.

Mivel pedig Isten fiai vagyunk, Isten szívünkbe elküldte Fiának Lelkét, aki ezt kiáltja: „Abba! Atyám!”

Nem vagy tehát többé szolga, hanem fiú, és ha fiú, akkor Isten kegyelméből örökös is.

Ez az Isten igéje.

ALLELUJA

Alleluja. 8. szám.

Üdvöz légy Mária, kegyelemmel teljes, az Úr van véled, * áldottabb vagy te minden asszonynál. Lk 1, 28 – 8 G. tónus.

Alleluja.

EVANGÉLIUM Lk 1, 26-28

Az angyali üdvözlet arról tanúskodik, hogy Isten nem látta reménytelennek a gyarló emberiség helyzetét. Talált benne olyan személyt, akihez elküldhette köszöntését és akit Fia anyjául választhatott. A megváltás műve először Máriában valósult meg, s azt ez a két kifejezés jelenti: kegyelemmel teljes, és az Úr van veled. A kettő összetartozik és kiegészíti egymást. Akivel vele van Isten, az megszentelődik. Tanuljuk meg Máriától, hogy keressük Istent, járjunk színe előtt, mert ez vezet megszentelődésünkhöz.

+ EVANGÉLIUM Szent Lukács könyvéből.

Áldottabb vagy te minden asszonynál!

Abban az időben:

Isten elküldte Gábor angyalt Galilea Názáret nevű városába egy szűzhöz, aki jegyese volt egy férfinak, a Dávid házából való Józsefnek.

A szűz neve Mária volt. Az angyal belépett hozzá és így szólt: „Üdvöz légy, kegyelemmel teljes! Az Úr veled van! Áldottabb vagy te minden asszonynál!”

Ezek az evangélium igéi.

November 1. – Mindenszentek ünnepe

OLVASMÁNY Jel 7, 2-4. 9-14

A Jelenések könyve az 1. század végén keletkezett és képekben utal arra, hogy az Egyháznak valódi történeti élete lesz. Meg kell küzdenie mindenféle bajjal, a gonoszság hatalmával, de az mind Isten tudtával történik. A választottakra először alkalmazza a 144 ezernyi sokaságot, a 12 ószövetségi törzs 12 ezerszeresét, azután pedig megszámlálhatatlan sokaságról beszél. Isten végtelenül irgalmas, azért dicsőítés illeti őt és a Bárányt.

OLVASMÁNY a Jelenések könyvéből

Akkora sereget láttam, hogy meg sem lehetett számlálni.

Én, János láttam, hogy napkelet felől egy másik angyal száll fel. Nála volt az élő Isten pecsétje. Hangos szóval így kiáltott a négy angyalnak, akiknek hatalmuk volt arra, hogy ártsanak a földnek és a tengernek: „Ne ártsatok se a földnek, se a tengernek, se a fáknak, míg meg nem jelöljük homlokukon Istenünk szolgáit?”

Ekkor hallottam a megjelöltek számát: száznegyvennégyezren voltak Izrael fiainak minden törzséből.

Ezután akkora sereget láttam, hogy meg sem lehetett számlálni. Minden nemzetből és törzsből, népből és nyelvből álltak ott a trón és a Bárány előtt. Fehér ruhában voltak, a kezükben pálmaággal. Hangos szóval kiáltották: „Üdv Istenünknek, aki a trónon ül, és a Báránynak!”

Az angyalok mind a trón, a vének és a négy élőlény körül álltak. Arcra borultak a trón előtt és imádták az Istent: „Ámen. Áldás, dicsőség, bölcsesség, hála, tisztelet, hatalom és erő a mi Istenünknek örökkön-örökké! Ámen.”

Ekkor a vének közül az egyik megszólított és megkérdezte tőlem: „Kik ezek a fehér ruhások és honnan jöttek?” Ezt feleltem: „Te tudod, uram!” Erre ő azt mondta: „Ezek a nagy szorongattatásból jöttek. Ruhájukat fehérre mosták a Bárány vérében.”

Ez az Isten igéje.

VÁLASZOS ZSOLTÁR 23,1-2. 3-4ab. 5-6

5. tónus.

Válasz: Ez az istenkeresők népe, * mely látni kívánja arcodat, Uram. 6. vers.

Előénekes: Az Úré a föld, és ami betölti, * a földkerekség, és minden lakója.

Alapjait ő ágyazta tengerek mélyébe, * s a vizek árján ő tartja szilárdan.

Hívek: Ez az istenkeresők népe, * mely látni kívánja arcodat, Uram.

E: Ki mehet föl az Úr hegyére, * ki állhat meg az ő szent helyén.

Aki ártatlan kezű, tiszta szívű, * akinek az esze nem jár csaláson.

H: Ez az istenkeresők népe, mely látni kívánja arcodat, Uram.

E: Az nyer áldást az Úrtól, * és megigazulást üdvözítő Istenétől.

Ez az istenkeresők népe, * amely arcát kutatja Jákob Istenének.

H: Ez az istenkeresők népe, * mely látni kívánja arcodat, Uram.

SZENTLECKE 1 Jn 3, 1-3

Az apostol a kinyilatkoztatás nagy ajándékát ebben foglalja össze: Isten gyermekei vagyunk és az Atya szeret minket, azért mindent megad üdvözítésünkre. Adományai most még rejtve vannak és nehezen értjük meg a gondviselés titkát is. De Jézus e jövetelekor majd beöltözünk az Isten gyermekeinek kijáró dicsőségbe, és a színelázás, az isteni életben való részesedés lesz a boldogságunk.

SZENTLECKE Szent János apostol első leveléből

Látni fogjuk Istent úgy, amint van.

Szeretteim! Nézzétek, mekkora szeretettel van irántunk az Atya: Isten gyermekeinek hívnak minket, és azok is vagyunk. A világ azért nem ismer minket, mert őt sem ismeri. Szeretteim, most Isten gyermekei vagyunk, de hogy mik leszünk, az még nem nyilvánvaló. Azt tudjuk, hogy ha ő megjelenik, hasonlók leszünk hozzá, mert látni fogjuk őt úgy, amint van. És mindenki, aki benne reménykedik, szentté lesz, ahogyan szent ő maga is.

Ez az Isten igéje.

ALLELUJA

Alleluja. 8. szám.

,Jöjjetek hozzám mindnyájan, akik fáradoztok és viselitek az élet terhét! * Én felüdítelek titeket”, mondja a mi Urunk. Mt 11, 28 – 8 G. tónus.

Alleluja.

EVANGÉLIUM Mt 5, 1-12a

Az ószövetségi kinyilatkoztatás lényegének a törvényt tartották, amelyet Isten a Sinai-hegyen hirdetett ki. Az újszövetségi tanítás inkább a lelkület alakítását hangoztatja, s Jézus ezt is egy hegyen” mondta el. Nem parancs, hanem vonzó hívás alakjában. Isten boldogságra akar vezetni bennünket, s az már itt megkezdődik az erények gyakorlásával. Az evangélista tudatosan pedagógiai nyelvet használ, amikor lelki szegényekről, az igazság utáni éhségről és tiszta szívről beszél. Az erények gyakorlása lemondást követel, de ugyanakkor megadja az erkölcsi emelkedettség tudatát, s ezzel is boldoggá tesz.

+ EVANGÉLIUM Szent Máté könyvéből.

Örüljetek és ujjongjatok,

mert nagy lesz a ti jutalmatok az égben!

Abban az időben:

Jézus látva a tömeget, fölment a hegyre, leült, tanítványai pedig köréje gyűltek. Akkor szólásra nyitotta ajkát, és így tanította őket:

„Boldogok a lélekben szegények, mert övék a mennyek országa. Boldogok, akik sírnak, mert ők vigasztalást nyernek.

Boldogok a szelídek, mert ők öröklik a földet.

Boldogok, akik éhezik és szomjazzák az igazságot, mert ők kielégítést nyernek.

Boldogok az irgalmasok, mert nekik is irgalmaznak. Boldogok a tiszta szívűek, mert ők meglátják Istent.

Boldogok a békességszerzők, mert őket Isten fiainak fogják hívni. Boldogok, akiket üldöznek az igazságért, mert övék a mennyek országa.

Boldogok vagytok, ha miattam gyaláznak titeket és üldöznek, ha hazudozva mindenféle gonoszsággal vádolnak titeket. Örüljetek és ujjongjatok, mert nagy lesz a ti jutalmatok az égben.”

Ezek az evangélium igéi.

Egyetemes könyörgések

Advent

Advent 1. vasárnapjára

(Összetett kézzel)

Pap: Testvéreim, a várakozás fogékonnyá teszi a lelket. Kérjük Urunkat, hogy az adventi várakozás készítsen elő a kegyelem befogadására és a lelki megújulásra!

Lektor: 1. Add, Urunk, hogy második eljöveteledet várva, mindig készek legyünk megújulni igazságban és szeretetben!

Hívek: Kérünk téged, hallgass meg minket!

2. Add, Urunk, hogy Egyházad tiszta és feddhetetlen legyen, amikor újra eljössz!

Hívek: Kérünk téged …

3. Add, hogy azok, akikre a földi hatalmat bíztad, békében és igazságban vezessék a népeket!

Hívek: Kérünk téged …

4. Add, hogy az adventi szent időben bűneinktől megtisztuljunk, és a szeretetben tökéletesedjünk!

Hívek: Kérünk téged …

5. Add, hogy amikor a rászorulóknak segítséget nyújtunk, megérezzék a te jóságodat!

Hívek: Kérünk téged …

(Összetett kézzel)

Pap: Mindenható Istenünk! Segíts, hogy az advent folyamán egyre jobban megismerjünk téged, és tetteinkben feddhetetlenek legyünk! Krisztus, a mi Urunk által.

Hívek: Ámen.

Advent 2. vasárnapjára

Pap: Kérjük, testvéreim, mennyei Atyánktól, hogy Izajás próféta és Keresztelő Szent János szavára utat készítsünk lelkünkben Megváltónknak!

Lektor: 1. Segíts, Urunk, hogy mindnyájan jóakarattal munkálkodjunk a bűn görbe útjainak egyenessé tételén!

Hívek: Kérünk téged, hallgass meg minket!

2. Add, hogy híveid életükkel mutassák mindenkinek az üdvösségre vezető utat!

Hívek: Kérünk téged …

3. Add, hogy nyitott szívvel utat találjunk Istentől eltávolodott testvéreinkhez!

Hívek: Kérünk téged …

4. Add, hogy családjaink minden tagja az igaz szeretet útján járjon!

Hívek: Kérünk téged …

5. A földi életből távozó testvéreinknek pedig nyisd meg az üdvösségre vezető utat!

Hívek: Kérünk téged …

Pap: Mindenható Istenünk! Add kegyelmedet, hogy jól előkészítsük lelkünket szent Fiad érkezésére, és életünk adventje után eljussunk hozzád. Krisztus, a mi Urunk által.

Hívek: Ámen.

Advent 3. vasárnapjára

Pap: Imádkozzunk, testvéreim, hogy a tiszta lélek derűjével készülhessünk Megváltónk eljövetelének ünnepére!

Lektor: 1. Világosítsd meg, Urunk, Szentatyánkat, N. pápát és püspökeinket, hogy mindig a helyes úton vezessék népedet!

Hívek: Kérünk téged, hallgass meg minket!

2. Irányítsd az államférfiakat, hogy jóléthez és boldogsághoz segítsék a nemzeteket!

Hívek: Kérünk téged …

3. Áraszd el tanításod fényével az oltár körül egybegyűlt híveket!

Hívek: Kérünk téged …

4. Töltsd el a keresztény szeretet melegével otthonainkat!

Hívek: Kérünk téged …

5. Tedd boldoggá elhunyt testvéreinket örök világosságod által!

Hívek: Kérünk téged …

Pap: Urunk! Keresztelő János tanúságot tett szent Fiad eljöveteléről. Add, hogy örömmel fogadjuk őt a földön, és boldogító látását élvezhessük a mennyben! Aki él és uralkodik mindörökkön-örökké.

Hívek: Ámen.

Advent 4. vasárnapjára

Pap: Kérjük, testvéreim, a mennyei Atyát, hogy a megváltás titkának felismerése erősítse hitünket, és irányítsa cselekedeteinket!

Lektor: 1. Adj erőt, Urunk, Egyházadnak a hit megvallására, hogy a világ felismerje általunk a megváltás örömhírét!

Hívek: Kérünk téged, hallgass meg minket!

2. Adj, Urunk, papjaidnak apostoli buzgóságot, és erősítsd meg őket, hogy fáradhatatlanul hirdessék tanításodat!

Hívek: Kérünk téged …

3. Fékezd meg a háború pusztító erőit, hogy békesség szálljon az egész világra!

Hívek: Kérünk téged …

4. Erősítsd meg a Szűzanya közbenjárására minden nő lelkében az anyai hivatás megbecsülését és szeretetét!

Hívek: Kérünk téged …

5. Add meg a szenvedőknek, hogy az üdvösség reményéből erőt merítve viseljék keresztjüket!

Hívek: Kérünk téged …

Pap: Mindenható Istenünk! Erősíts meg minket Szentlelked által, hogy a szent Szűz példájára mi is készségesen teljesítsük akaratodat. Krisztus, a mi Urunk által.

Hívek: Ámen.

Karácsonyi idő

Karácsonyra (Vigília mise)

Pap: Testvéreim! Ezen a szent estén gyermeki bizalommal terjesszük mennyei Atyánk elé karácsonyi kéréseinket!

Lektor: 1. Anyaszentegyházunk őrizze sértetlenül és terjessze örömmel a tanítást, amelyet Jézustól kaptunk!

Hívek: Kérünk téged, hallgass meg minket!

2. Testvéri szeretetben találjon egymásra a világ minden népe, dicsőítve Istent és megvalósítva a békét!

Hívek: Kérünk téged …

3. Mindazok, akik a betlehemi Kisdedhez hasonlóan nélkülözést szenvednek, úgy keressék a földi jólétet, hogy el ne veszítsék az örök boldogságot!

Hívek: Kérünk téged …

4. Egyházközségünk tagjai el ne utasítsák Jézust, ha szállást keres szívükben és otthonukban!

Hívek: Kérünk téged …

5. A boldogító istenlátás fényessége ragyogjon fel elhunyt testvéreink lelkében is!

Hívek: Kérünk téged …

Pap: Emberszerető Istenünk! Terjessze színed elé karácsonyi kéréseinket a boldogságos Szűzanya, aki által a mai szent éjszakán a világnak ajándékoztad szent Fiadat, Jézus Krisztust! Aki él és uralkodik mindörökkön-örökké.

Hívek: Ámen.

Karácsonyra (Éjféli mise)

Pap: Testvéreim! Ezen a szent éjszakán földre szállt az Isten. Örvendező szívvel térdeljünk jászola elé és kérjük.

Lektor: 1. Add, Urunk, hogy betlehemi csillagod fénysugara világítson be minden ember szívébe!

Hívek: Kérünk téged, hallgass meg minket!

2. Végy magadnak szállást otthonainkban, és őrizd meg egységben családjainkat!

Hívek: Kérünk téged …

3. Add, hogy a betlehemi barlang egyszerűségéből vigasztalást merítsenek a szegények és elhagyottak!

Hívek: Kérünk téged …

4. Költözzél szívünkbe kegyelmeddel, és ne engedd, hogy a bűn elszakítson tőled!

Hívek: Kérünk téged …

5. Töltsd el békéddel minden ember szívét, hogy megértés uralkodjék a világon!

Hívek: Kérünk téged …

Pap: Urunk, Jézus Krisztus! Te az Atya akaratából emberré lettél, és közöttünk lakoztál, hogy megoszd velünk az emberi élet örömeit, gondjait és bánatát. Megtestesülésed szent titkára kérünk, segíts most veled együtt úgy élnünk, hogy egykor veled legyünk az örök dicsőségben is. Aki élsz és uralkodol mindörökkön-örökké.

Hívek: Ámen.

Karácsonyra (Pásztorok miséje)

Pap: Imádkozzunk, testvéreim, Urunkhoz, Jézus Krisztushoz, aki emberszerető jóságában eljött közénk!

Lektor: 1. Add, Urunk, hogy a lelkek pásztorai és hívő nyájad egyaránt tanúságot tegyenek emberszerető jóságodról!

Hívek: Kérünk téged, hallgass meg minket!

2. Add, Urunk, hogy a világ népei egységben és szeretetben éljenek!

Hívek: Kérünk téged …

3. Add, Urunk, hogy a betlehemi pásztorok alázatával és egyszerűségével keressünk és megtaláljunk téged!

Hívek: Kérünk téged …

4. Add, Urunk, hogy a Szűzanya példájára megőrizzük szívünkben a karácsony örömét!

Hívek: Kérünk téged …

5. Add, Urunk, a Karácsony örömét az elhagyatottaknak és a szenvedőknek is!

Hívek: Kérünk téged …

Pap: Édes Jézusunk! Jászolban fekvő gyermekként jöttél közénk. Testvérünkké lettél, hogy üdvözíts minket. Add kegyelmedet, hogy egyszerűségben és igénytelenségben kövessük hívásodat. Aki élsz és uralkodol mindörökkön-örökké.

Hívek: Ámen.

Karácsonyra (Ünnepi mise)

Pap: Testvéreim, Megváltónk születésének ünnepén az istengyermekség örömével fohászkodjunk az Úrhoz:

Lektor: 1. Add, Urunk, hogy Egyházad a betlehemi pásztorok hitével fogadja megtestesülésed szent titkát!

Hívek: Kérünk téged, hallgass meg minket!

2. Add, Urunk, hogy Egyházad tisztelje és szeresse betlehemi igénytelenségedet!

Hívek: Kérünk téged …

3. Add, Urunk, hogy ezen szent ünnepen meghallja a világ az angyalok békeszózatát!

Hívek: Kérünk téged …

4. Add, Urunk, hogy amint te a mi testvérünk lettél, legyenek egymásnak testvérei az emberek is!

Hívek: Kérünk téged …

5. Add, Urunk, a Karácsony boldogságát a gyermeket váró édesanyáknak, az újszülötteknek pedig add meg az istengyermekség kegyelmét!

Hívek: Kérünk téged …

Pap: Urunk, Jézus Krisztus! Te részese lettél emberi természetünknek; engedd, hogy mi pedig megtestesülésed titka által isteni dicsőségedben részesüljünk. Aki élsz és uralkodol mindörökkön-örökké.

Hívek: Ámen.

Szent Család ünnepére

(Vasárnap Karácsony nyolcada alatt)

Pap: Kérjük, testvéreim, a mennyei Atyát, hogy a Szent Család legyen példája a keresztény családoknak.

Lektor: 1. Add, Urunk, hogy a keresztény családok által növekedjék Egyházunk!

Hívek: Kérünk téged, hallgass meg minket!

2. Add, Urunk, hogy a békés családi élet által erősödjék a nemzet és a társadalom!

Hívek: Kérünk téged …

3. Add, Urunk, hogy a házastársak – esküjükhöz híven – hűségesek legyenek egymáshoz a sírig!

Hívek: Kérünk téged …

4. Add, Urunk, hogy a gyermekek növekedjenek bölcsességben és kedvességben Isten és az emberek előtt!

Hívek: Kérünk téged …

5. Add, Urunk, hogy elhunyt hozzátartozóink elnyerjék szeretetük jutalmát: az örök boldogságot!

Hívek: Kérünk téged …

Pap: Mindenható, örök Isten, te példaképül adtad nekünk a Szent Családot, amelyben isteni Fiad földi életét töltötte. Add, hogy a családi élet szent legyen, és így elnyerhessük a földi és az örök boldogságot. Krisztus, a mi Urunk által.

Hívek: Ámen.

Az év utolsó estéjére

Pap: Testvéreim! Még néhány óra, és vége lesz ennek az esztendőnek. Adjunk hálát a gondviselő Istennek az elmúlt év minden ajándékáért!

Lektor: 1. Fogadd el, Urunk, hálánkat azért, hogy hitünk meg nem ingott és reményünk meg nem fogyatkozott?

Hívek: Kérünk téged, hallgass meg minket?

2. Fogadd el, Urunk, hálánkat azért, hogy sok bűntől megóvtál és szeretetedben megőriztél!

Hívek: Kérünk téged …

3. Fogadd el, Urunk, hálánkat azért, hogy az elmúlt esztendőben megtartottál minket békességben és egészségben!

Hívek: Kérünk téged …

4. Fogadd, Urunk, hálánkat azért, hogy atyai jóságoddal gondot viseltél testi és lelki életünkre!

Hívek: Kérünk téged …

5. Add, Urunk, hogy szüntelenül hálásak legyünk segítségedért, amellyel munkánkban és küzdelmeinkben mellettünk álltál!

Hívek: Kérünk téged …

6. Add, Urunk, hogy mindig hálásak legyünk irgalmadért, amellyel megpróbáltatásainkból kimentettél bennünket?

Hívek: Kérünk téged …

Pap: Mindenható, örök Isten! Megköszönjük az elmúlt esztendőben kapott sok ajándékot, amellyel elárasztottál bennünket. Fogadd el őszinte bűnbánatunkat is: fájlaljuk a sok hűtlenséget, mulasztást és hanyagságot, amellyel megbántottunk. Add, hogy kegyelmed segítségével az új esztendőben újemberekké lehessünk. Krisztus, a mi Urunk által.

Hívek: Ámen.

Szűz Mária Istenanyaságának ünnepére

Pap: Testvéreim! Az új esztendő első napján kérjük gondviselő mennyei Atyánkat, hogy az Istenanya közbenjárására áldjon meg bennünket az egész esztendőben!

Lektor: 1. Add, Urunk, hogy Szűzanyánk közbenjárására eredményes legyen Szentséges Atyánknak, főpásztorainknak és papjainknak apostoli munkája!

Hívek: Kérünk téged, hallgass meg minket!

2. Add, Urunk, hogy az emberiség felismerje a Boldogságos Szűz istenanyai méltóságát, és gyermeki bizalommal forduljon hozzá!

Hívek: Kérünk téged …

3. Add, Urunk, hogy akik az Istenanyában égi édesanyát kaptunk, szeretettel mutassuk meg, hogy gyermekei vagyunk!

Hívek: Kérünk téged …

4. Add, Urunk, hogy egyházközségünk minden tagja egész évben érezhesse a Szent Szűz anyai pártfogását!

Hívek: Kérünk téged …

5. Add, Urunk, hogy lelki válsággal küzdő híveid a Szűzanya közbenjárására megtalálják a hozzád vezető utat!

Hívek: Kérünk téged …

Pap: Gondviselő Atyánk! A Boldogságos Istenanya személyében hatalmas pártfogót adtál gyermekeidnek. Add, kérünk, hogy akik Fiadnak hűséges hívei akarunk maradni, mindhalálig érezzük szűzi Anyjának hathatós segítségét. Krisztus, a mi Urunk által.

Hívek: Ámen.

Évkezdetre

Pap: Testvéreim! Isten kegyelmével új esztendőt kezdünk. Kérjük erre az idő és az örökkévalóság Királyának áldását!

Lektor: 1. Segítsd Egyházadat, hogy szüntelenül figyelmeztesse az embereket arra, hogy „a látható mulandó, a láthatatlan pedig örök”!

Hívek: Kérünk téged, hallgass meg minket!

2. Segítsd azokat, akik a közhatalmat gyakorolják, hogy miközben a földi jólétet előmozdítják, ne gátolják, sőt inkább támogassák az embereket az örök élet elnyerésében!

Hívek: Kérünk téged …

3. Segíts bennünket, hogy rádöbbenjünk: az elvesztegetett idő soha vissza nem tér, felelősek vagyunk azért, hogy a rendelkezésünkre álló időt jól használjuk fel!

Hívek: Kérünk téged …

4. Segítsd a fiatalokat, hogy megértsék fiatalságuk egyedülálló értékét, s a rendelkezésükre álló időben a krisztusi embert alakítsák ki magukban!

Hívek: Kérünk téged …

5. Segítsd az öregeket az idős kor nehézségeinek elfogadásában és abban, hogy az utolsó órákat is hűségesen töltsék Isten szolgálatában!

Hívek: Kérünk téged …

Pap: Urunk, Jézus Krisztus, te vagy a kezdet és a vég. Áldd meg ezt az esztendőt, amelyet ajándékodból most megkezdünk. Segíts, hogy amit általad elkezdtünk, azt általad is fejezzük majd be. Aki élsz és uralkodol mindörökkön-örökké.

Hívek: Ámen.

Karácsony utáni 2. vasárnapra

Pap: Imádkozzunk, testvéreim, a mennyei Atyához, aki bölcsességgel irányítja a világot!

Lektor: 1. Adj, Urunk, bölcsességet Egyházunk vezetőinek, hogy a rájuk bízottakat biztos kézzel vezessék az üdvösség útján!

Hívek: Kérünk téged, hallgass meg minket!

2. Adj, Urunk, bölcs belátást a világ vezetőinek, hogy a népeket békében és igazságban kormányozzák!

Hívek: Kérünk téged …

3. Add, Urunk, hogy ne a test ösztöne, hanem a te kegyelmed vezesse életünket!

Hívek: Kérünk téged …

4. Add, Urunk, hogy szent és feddhetetlen élettel tanúságot tegyünk hitünkről!

Hívek: Kérünk téged …

5. Add, Urunk, hogy a gyermekek bölcsességben és kedvességben is növekedjenek!

Hívek: Kérünk téged …

Pap: Mennyei Atyánk! Segíts bennünket, hogy törvényeid bölcs irányítását követve, eljussunk hozzád. Krisztus, a mi Urunk által.

Hívek: Ámen.

Urunk megjelenésének ünnepére (Vízkereszt)

Pap: Kérjük, testvéreim, a mi Urunkat, hogy vezessen minden népet az igaz hit világosságára!

Lektor: 1. Dicsőséges megjelenésed ébresszen hitet az egész világon!

Hívek: Kérünk téged, hallgass meg minket!

2. Világosságodra találjanak rá azok is, akik még nem ismernek téged!

Hívek: Kérünk téged …

3. Isteni tanításod vezesse el a népeket és vezetőiket az igaz egyetértésre!

Hívek: Kérünk téged …

4. A hit aranyával, az imádság tömjénfüstjével és az áldozatos szeretet mirhájával hódoljon előtted szent néped!

Hívek: Kérünk téged …

5. Boldogságod fényét sugározd otthonainkba!

Hívek: Kérünk téged …

Pap: Mennyei Atyánk, te elküldted Fiadat, hogy általa üdvözüljön a világ. Add, hogy mindenütt felragyogjon az igaz hit világossága, és Egyházad minden népet egybegyűjtsön el nem múló országodba. Krisztus, a mi Urunk által.

Hívek: Ámen.

Vízkereszt utáni vasárnapra,

Urunk megkeresztelkedésének ünnepére (Évközi 1. vasárnap)

Pap: Imádkozzunk, testvéreim, hogy a világ meglássa bennünk Isten kedves gyermekeit!

Lektor: 1. Add, Urunk, hogy Jézus lelkületével közeledjünk az emberekhez, alázatosságban és szeretetben!

Hívek: Kérünk téged, hallgass meg minket!

2. Add, Urunk, Krisztus lelkületét püspökeinknek, papjainknak és mindazoknak, akik segítik munkájukat!

Hívek: Kérünk téged …

3. Add, Urunk, hogy a népek és a fajok között megszűnjék minden igazságtalan megkülönböztetés!

Hívek: Kérünk téged …

4. Add, Urunk, hogy Jézushoz hasonlóan mi is mindenben teljesítsük szent akaratodat!

Hívek: Kérünk téged …

5. Add, Urunk, hogy minden megkeresztelt gyermek megőrizze a fogadott fiúság kegyelmét!

Hívek: Kérünk téged …

Pap: Istenünk! Te a mai napon kinyilvánítottad, hogy Jézus a te szeretett Fiad. Add, hogy akik a keresztségben vele eggyé lettünk, mindvégig hűséges gyermekeid maradjunk! Krisztus, a mi Urunk által.

Hívek: Ámen.

Nagyböjt

Nagyböjt 1. vasárnapjára

Pap: Kérjük, testvéreim, Megváltónkat, hogy kegyelmével szívesen vállaljuk az önmegtagadás gyakorlását, és tisztítsuk meg lelkünket a bűnbánattal!

Lektor: 1. A bűnbánatban eltöltött nagyböjti szent idő szolgáljon lelkünk megújulására!

Hívek: Kérünk téged, hallgass meg minket!

2. Püspökeink és papjaink hozzanak meg minden áldozatot a lelkek megmentésére!

Hívek: Kérünk téged …

3. Híveid megbocsátó szeretete által növekedjék a földön a béke és az egyetértés!

Hívek: Kérünk téged …

4. Önmegtagadásaink és áldozatvállalásaink növeljék bennünk a lélek erejét!

Hívek: Kérünk téged …

5. Önzetlen szeretetünk által tegyük boldogabbá családjaink életét!

Hívek: Kérünk téged …

Pap: Urunk, Jézus Krisztus! Böjtölésed és önfeláldozásod példája mutatja, hogy az üdvösséget lemondás nélkül el nem érhetjük. Segíts tehát, hogy bűnbánó és áldozatos életet éljünk! Aki élsz és uralkodol mindörökkön-örökké.

Hívek: Ámen.

Nagyböjt 2. vasárnapjára

Pap: Imádkozzunk, testvéreim, hogy megismerve Isten határtalan szeretetét igaz bűnbánatra induljunk!

Lektor: 1. Add, Urunk, hogy az egész világ felismerje Krisztusban egyszülött Fiadat, a világ Üdvözítőjét!

Hívek: Kérünk téged, hallgass meg minket?

2. Add, Urunk, hogy Egyházad a nagyböjt idején bűnbánatban megújulva készüljön húsvét ünnepére!

Hívek: Kérünk téged …

3. Add, hogy a népek önzetlenül támogassák egymást a nyomor megszüntetésében!

Hívek: Kérünk téged …

4. Add, hogy a szentmiseáldozat kegyelmeiből erőt merítsenek szenvedő és gondokkal küzdő embertársaink!

Hívek: Kérünk téged …

5. Add, hogy végső óránk felkészülve bűnbánatban találjon bennünket

Hívek: Kérünk téged …

Pap: Mindenható Atyánk! Te egyszülött Fiadat adtad a világ életéért. Segíts minket gyengeségünkben, hogy kegyelmedet vissza ne utasítsuk, és így elnyerjük a megváltás gyümölcseit! Krisztus, a mi Urunk által.

Hívek: Ámen.

Nagyböjt 3. vasárnapjára

Pap: Kérjük, testvéreim, mennyei Atyánk kegyelmét parancsainak hűséges megtartásához!

Lektor: 1. Urunk, ismerje fel az egész világ, hogy parancsaid szeretetből fakadnak, és üdvösségre vezetnek!

Hívek: Kérünk téged, hallgass meg minket!

2. Szentatyánk, N. pápa és püspökeink törvényeid útján vezessék a gondjaikra bízottakat!

Hívek: Kérünk téged …

3. A népek vezetői szent akaratod szerint békében és egyetértésben kormányozzák a nemzeteket!

Hívek: Kérünk téged …

4. Oltárodnál egybegyűlt híveidet erősítsd meg a hitben és az áldozatos szeretet gyakorlásában!

Hívek: Kérünk téged …

5. Add, hogy parancsaid útján járva minden kísértésnek ellenálljunk!

Hívek: Kérünk téged …

Pap: Urunk és Istenünk! Add, hogy parancsaid teljesítésével járjuk az üdvösség útját, és eljussunk az örök boldogságra! Krisztus, a mi Urunk által.

Hívek: Ámen.

Nagyböjt 4. vasárnapjára

Pap: Kérjük, testvéreim, Isten kegyelmét, hogy felhagyjunk a sötétség cselekedeteivel, és mindenkor az igazság fényében járjunk!

Lektor: 1. Engedd, Urunk, hogy híveid jócselekedetekkel tanúsítsák, hogy ők a világosság fiai!

Hívek: Kérünk téged, hallgass meg minket!

2. Add, hogy Szentatyánk, N. pápa és püspökeink tanítása a világosság útján vezesse Egyházadat!

Hívek: Kérünk téged …

3. Add, hogy a nemzetek akaratod szerint igazságos békében éljenek!

Hívek: Kérünk téged …

4. Add, hogy a nagyböjti bűnbánatban megtisztuljunk bűneinktől, és minden tettünket a szeretet irányítsa!

Hívek: Kérünk téged …

5. Egyesítsd plébániánk bűnbánatban megújult népét a szentmiseáldozat szeretetközösségében!

Hívek: Kérünk téged …

Pap: Mennyei Atyánk! Segíts minket kegyelmeddel, hogy a nagyböjti bűnbánatban teljesen megtisztuljunk, és a világosság fiai lehessünk! Krisztus, a mi Urunk által.

Hívek: Ámen.

Nagyböjt 5. vasárnapjára

Pap: Imádkozzunk, testvéreim, hogy Megváltónk kínszenvedése adjon erőt nekünk is a szenvedések türelmes elviselésére!

Lektor: 1. Add, Urunk, hogy néped úgy szeresse földi életét, hogy el ne veszítse az örök életet!

Hívek: Kérünk téged, hallgass meg minket!

2. Add, hogy Egyházad pásztorai életük példájával is tanítsák az áldozatvállalás szükségességét!

Hívek: Kérünk téged …

3. Add, hogy az államok vezetői önzetlenül szolgálják a népek jólétét!

Hívek: Kérünk téged …

4. Add, hogy beteg és szenvedő testvéreink megváltó szeretetedből merítsenek erőt!

Hívek: Kérünk téged …

5. Add, hogy ne rettegjünk a haláltól, hanem meglássuk benne örök életünk kezdetét!

Hívek: Kérünk téged …

Pap: Urunk és Megváltónk! Földi életedben magad is megtapasztaltad az emberi szenvedéseket. Erősíts minket nehéz óráinkban, hogy a szenvedés üdvösségünkre váljék. Aki élsz és uralkodol mindörökkön-örökké.

Hívek: Ámen.

A Szenvedés vasárnapjára (Virágvasárnapra)

Pap: Imádkozzunk, testvéreim, hogy Megváltó királyunkhoz mindenkor hűségesek maradjunk!

Lektor: 1. Urunk, ismerje fel minden ember, hogy önfeláldozó szenvedésed árán váltottál meg bennünket!

Hívek: Kérünk téged, hallgass meg minket!

2. Tedd készségessé Egyházad tagjait a kereszt hordozására és a kegyelem közvetítésére!

Hívek: Kérünk téged …

3. Keresztedből fakadjon béke és egyetértés minden nép számára!

Hívek: Kérünk téged …

4. Egyesítsd szenvedéseinket megváltó szenvedéseddel, hogy egyek lehessünk veled a mennyei boldogságban is!

Hívek: Kérünk téged …

5. Megváltó kereszthalálod által adj örök életet az elhunyt híveknek!

Hívek: Kérünk téged …

Pap: Urunk Jézus, te vonakodás nélkül vállaltad a kereszthalál gyötrelmét néped üdvösségéért. Taníts meg minket az áldozatos szeretetre, hogy részünk legyen az örök dicsőségben! Aki élsz és uralkodol mindörökkön-örökké.

Hívek: Ámen.

Húsvéti szent háromnap és húsvéti idő

Nagycsütörtökre az utolsó vacsora miséjében

Pap: Kérjük, testvéreim, a mennyei Atyát ebben az ünnepi órában, amikor Isteni Főpapunk, Jézus Krisztus ránk hagyta szenvedésének emlékét, az Oltáriszentséget!

Lektor: 1. Könyörgünk, Urunk, szent Egyházadért, a pápáért, a püspökökért, a papságért és a hívekért, hogy kegyelmed őrizzen meg mindnyájunkat hitben, egységben és szeretetben.

Hívek: Kérünk téged, hallgass meg minket!

2. Könyörgünk, Urunk, az egész világ békéjéért, népünk jólétéért és hazánk vezetőiért.

Hívek: Kérünk téged …

3. Könyörgünk, Urunk, azokért a testvéreinkért, akik Jézust elhagyták.

Hívek: Kérünk téged …

4. Könyörgünk, Urunk, hogy az Oltáriszentség magunkhoz vétele hívő közösségünket a szeretet családjává tegye.

Hívek: Kérünk téged …

5. Könyörgünk, Urunk, elhunyt szeretteinkért, hogy a szent áldozat gyümölcseként felragyogjon előttük az örök élet boldogító világossága.

Hívek: Kérünk téged …

Pap: Őrizd meg, mennyei Atyánk, mindenható örök Isten, mindazokat, akiket szent Fiadnak adtál, hogy mindannyian egyek legyünk, és szent hitünkben megerősödjünk! Krisztus, a mi Urunk által.

Hívek: Ámen.

Húsvét vigíliájára

Pap: Imádkozzunk, testvéreim, mennyei Atyánkhoz, aki szent Fia feltámasztása által új életre hívott meg bennünket!

Lektor: 1. Töltsd el, Urunk, N. pápánk, N. püspökünk, papjaink, szerzeteseink és minden keresztény testvérünk lelkét a feltámadt Krisztus kegyelmeivel!

Hívek: Kérünk téged, hallgass meg minket!

2. Segítsd, Urunk, az újonnan megkeresztelteket, hogy keresztségi fogadásukhoz egész életükben hűségesek maradjanak!

Hívek: Kérünk téged …

3. Szüntesd meg a szakadásokat a keresztények között, hogy megvalósuljon a testvéri egység mindazokkal, akiket összeköt az egy keresztség!

Hívek: Kérünk téged …

4. Áldd meg, Urunk, hazánkat és mindazokat, akik népünk életének megújításán dolgoznak!

Hívek: Kérünk téged …

5. Add meg, Urunk, a megdicsőülés reményét a szenvedőknek és az elhagyottaknak!

Hívek: Kérünk téged …

6. Újítsd meg egyházközségünk életét áldozatkészségben és szeretetben!

Hívek: Kérünk téged …

Pap: Mennyei Atyánk! Szent Fiad feltámadásának éjszakáján örömet ajándékoztál a világnak. Add, hogy a feltámadás hitében éljünk, és így egykor eljussunk Fiad dicsőségébe. Aki él és uralkodik mindörökkön-örökké.

Hívek: Ámen.

Húsvétvasárnapra

Pap: Testvéreim! Krisztus feltámadott! Ő a Kezdet és a Vég, a szent, erős és halhatatlan Isten. Általa terjesszük kérésünket mennyei Atyánk elé.

Lektor: 1. Tartsd meg, Urunk, húsvéti szent örömben Szentatyánkat, lelkipásztorainkat és hívő népedet!

Hívek: Kérünk téged, hallgass meg minket!

2. Legyen velünk, édes hazánkkal és az egész világgal a te békéd!

Hívek: Kérünk téged …

3. Szítsd fel a keresztség kegyelmét mindnyájunkban, akik a keresztvízben meghaltunk a bűnnek, és feltámadtunk az új életre!

Hívek: Kérünk téged …

4. Feltámadásod győzelme bátorítsa a betegeket, az öregeket és szenvedőket!

Hívek: Kérünk téged …

5. A halálon aratott diadalod juttassa el megholt testvéreinket a feltámadás dicsőségére!

Hívek: Kérünk téged …

Pap: Mindenható, örök Isten! Újjászülettünk egyszülött Fiad halálában és feltámadásában! Tekints ránk kegyelmesen, és engedd, hogy második eljövetelének dicsőségében is részesülhessünk. Krisztus, a mi Urunk által.

Hívek: Ámen.

Húsvéthétfőre

Pap: Testvéreim! „Örvendetes napunk támadt” Megváltónk feltámadásával. Kérjük tőle a húsvéti öröm kegyelmét.

Lektor: 1. Áraszd el az egész Egyházat bensőséges, lelki örömmel!

Hívek: Kérünk téged, hallgass meg minket!

2. Segíts, hogy mindenki észrevegye az igazi örömök forrásait: a szépet és jót, mindazt amit ajándékul adtál!

Hívek: Kérünk téged …

3. Add kegyelmedet, hogy példád láttán tudjuk hinni: a jó erősebb a rossznál, és az élet győz a halál felett!

Hívek: Kérünk téged …

4. Légy velünk, Urunk, hogy a szomorúságot, csüggedést és a keserűséget kivessük lelkünkből, mindig örömet és derűt sugározzunk!

Hívek: Kérünk téged …

5. Add meg a boldogító istenlátás örömét mindazoknak, akik földi életükben hittek dicsőséges feltámadásodban!

Hívek: Kérünk téged …

Pap: Feltámadt és megdicsőült Üdvözítőnk! Áraszd el szívünket a húsvét örömével és békéjével. Segíts, hogy ezt megoszthassuk másokkal is. Aki élsz és uralkodol mindörökkön-örökké.

Hívek: Ámen.

Húsvét 2. vasárnapjára

Pap: Imádkozzunk, testvéreim, mennyei Atyánkhoz, aki Egyháza által hív bennünket az élő hit boldogságára!

Lektor: 1. Add meg, Urunk, Szentatyánknak, a püspököknek és a papoknak a rendíthetetlen hit kegyelmét!

Hívek: Kérünk téged, hallgass meg minket!

2. Add meg, Urunk, az egész világnak az élő hit ajándékát!

Hívek: Kérünk téged …

3. Erősíts meg mindnyájunkat, hogy hitünkben soha meg ne inogjunk!

Hívek: Kérünk téged …

4. Vezesd vissza, Urunk, a hit útjára mindazokat, akik elpártoltak tőled!

Hívek: Kérünk téged …

5. Adj hitből fakadó állhatatosságot a betegeknek és a szomorkodóknak!

Hívek: Kérünk téged …

Pap: Mennyei Atyánk! Te megerősítetted hitében a kételkedő Tamás apostolt, midőn szent Fiad testét érintette. Add meg nekünk is, hogy Jézus testét és vérét magunkhoz véve, a megtapasztalás boldogságát élvezzük! Krisztus, a mi Urunk által.

Hívek: Ámen.

Húsvét 3. vasárnapjára

Pap: Testvéreim, kérjük Urunkat, a feltámadt Krisztust, világítsa meg értelmünket, hogy megértsük tanítását, és bűn nélkül éljünk!

Lektor: 1. Áraszd, Urunk, Egyházadra a megígért Szentlelket, hogy hathatósan tanúskodjunk feltámadásodról!

Hívek: Kérünk téged, hallgass meg minket!

2. Add kegyelmedet, Urunk, hogy a nemzetek megtartsák parancsaidat, és igazságban éljenek!

Hívek: Kérünk téged …

3. Tedd, Urunk, tartóssá bennünk húsvéti engesztelő áldozatod gyümölcsét, a kegyelmi életet!

Hívek: Kérünk téged …

4. Segíts minket, Urunk, hogy tanításodat megtartsuk, és így tökéletes legyen bennünk az Isten szeretete!

Hívek: Kérünk téged …

5. Vezesd el, Urunk, a késlekedőket is az igaz bűnbánatra!

Hívek: Kérünk téged …

Pap: Urunk, Jézus Krisztus! Halálod és feltámadásod megtörte a bűn hatalmát. Kérünk, erősítsd híveidet kegyelmeddel, hogy bűntelen élettel tegyenek tanúságot rólad! Aki élsz és uralkodol mindörökkön-örökké.

Hívek: Ámen.

Húsvét 4. vasárnapjára

Pap: Testvéreim! Jézus, a jó Pásztor, életét adta értünk. Kérjük mennyei Atyánkat, hogy szent Fia által eljussunk a megígért örök életre!

Lektor: 1. Add, Urunk, hogy az Egyház pásztoraiban minden ember megismerje a jó Pásztor szeretetét!

Hívek: Kérünk téged, hallgass meg minket!

2. Add, Urunk, hogy a népek meghallják a jó Pásztor szavát: egy akol legyen és egy Pásztor!

Hívek: Kérünk téged …

3. Add, Urunk, hogy az önfeláldozó szeretet gyakorlásával hasonlóvá legyünk jó Pásztorunkhoz!

Hívek: Kérünk téged …

4. Adj, Urunk, Egyházadnak áldozatos lelkű papokat, akik készek életüket adni híveidért!

Hívek: Kérünk téged …

5. Engedd, Urunk, hogy Jézus neve legyen erősségünk és vigasztalásunk a halál óráján!

Hívek: Kérünk téged …

Pap: Irgalmas mennyei Atyánk! Te egyszülött Fiadat szent néped jó Pásztorává rendelted. Engedd, hogy halála és feltámadása érdeméből mindnyájan eljussunk a mennyei boldogságra! Krisztus, a mi Urunk által.

Hívek: Ámen.

Húsvét 5. vasárnapjára

Pap: Testvéreim! Krisztus az igazi szőlőtő, és a keresztség által egybenőttünk ővele. Kérjük Istent, hogy életünkkel méltók lehessünk a keresztény névre!

Lektor: 1. Tartsd meg, Urunk, az igazságban Szentatyánkat, N. pápát, püspökeinket és papjainkat, hogy az igazi szőlőtőhöz, Krisztushoz kapcsoljanak minket!

Hívek: Kérünk téged, hallgass meg minket!

2. Add, Urunk, hogy minden nép eljusson Krisztusban a testvéri egységre!

Hívek: Kérünk téged …

3. Engedd, Urunk, hogy egyházközségünk tagjai tudatában legyenek együvétartozásuknak, és felelősséget érezzenek egymás iránt!

Hívek: Kérünk téged…

4. Engedd, Urunk, hogy Krisztus tanítása mindig bennünk maradjon, és jótettekben sok gyümölcsöt teremjünk!

Hívek: Kérünk téged …

5. Árassz, Urunk, új, kegyelmi életet azokba, akik bűneik miatt nem hoznak gyümölcsöt Krisztusban!

Hívek: Kérünk téged …

Pap: Urunk és Istenünk! Te egyszülött Fiad által megígérted, hogy aki őbenne marad, az bő termést hoz. Kérünk, add hogy igazi szőlővesszők módjára belőle éljünk! Aki él és uralkodik mindörökkön-örökké.

Hívek: Ámen.

Húsvét 6. vasárnapjára

Pap: Testvéreim! Isten maga a szeretet. Kérjük kegyelmét, hogy szeretetünket soha meg ne rontsa az önzés mételye!

Lektor: 1. Áldd meg, Urunk, Szentatyánkat, N. pápát, hogy a Szentlélek erejével hirdesse Isten szeretetét!

Hívek: Kérünk téged, hallgass meg minket!

2. Szüntesd meg, Urunk, a kíméletlen vetélkedést és az ellenségeskedést a népek között, hogy szeretetben éljenek egymással!

Hívek: Kérünk téged …

3. Gyógyítsd ki, Urunk, a világot az önzés betegségéből, hogy megszűnjön az ínség és a nyomor a földön!

Hívek: Kérünk téged …

4. Engedd, Urunk, hogy egyházközségünk tagjai becsüljék meg egymásban Krisztus barátait!

Hívek: Kérünk téged …

5. Áraszd reánk, Urunk, Szentlelkedet, hogy tanításod szerint helyesen szeressük egymást!

Hívek: Kérünk téged …

Pap: Urunk, Istenünk! Engedd, hogy mi, akik a keresztségben Fiad képére formálódtunk, általa az igaz szeretet példaképei lehessünk! Aki veled él és uralkodik mindörökkön-örökké!

Hívek: Ámen.

Urunk mennybemenetelére

Pap: Forduljunk, testvéreim, örvendező lélekkel Istenünkhöz, mert a mi Urunk felment a mennybe, elfoglalta trónját Atyjának jobbján, mi pedig várva várjuk dicsőséges eljövetelét!

Lektor: 1. Könyörögjünk Isten szent Egyházáért, hogy a világban tanúságot tegyen Urunkról, Jézus Krisztusról!

Hívek: Kérünk téged, hallgass meg minket!

2. Könyörögjünk az Egyház elöljáróiért, hogy az ítélet napján örömmel adhassanak számot a mi lelkünkről!

Hívek: Kérünk téged …

3. Könyörögjünk a népek vezetőiért, hogy igazságosságban és szeretetben, békében és szabadságban kormányozzák a népeket!

Hívek: Kérünk téged …

4. Könyörögjünk az Egyház tagjaiért, hogy Urunk mennybemenetele adjon erőt nekik a kísértésekben, és hűségesnek találtassanak!

Hívek: Kérünk téged …

5. Könyörögjünk egyházközségünkért, hogy egykor mindnyájan együtt lehessünk Krisztusnak és az ő szentjeinek dicsőségében!

Hívek: Kérünk téged …

Pap: Urunk, Istenünk! Segíts, hogy mindig híven szolgáljunk Szent Fölségednek, el ne veszítsük kegyelmed ajándékait, és így folytonosan velünk maradj a földön, míg egykor eljutunk hozzád a mennyei dicsőségbe. Krisztus, a mi Urunk által.

Hívek: Ámen.

Húsvét 7. vasárnapjára

Pap: Testvéreim! Krisztus felment a mennybe, hogy reánk árassza a Szentlelket. Kérjük mennyei Atyánktól a Szentlélek ajándékait, hogy tanúságot tehessünk Krisztus haláláról, feltámadásáról és mennybemeneteléről!

Lektor: 1. Add, Urunk, hogy Egyházad a világban jel legyen, amely a túlvilág felé mutat!

Hívek: Kérünk téged, hallgass meg minket!

2. Engedd, Urunk, hogy a népek felismerjék az Egyház hivatását, és elfogadják Krisztusról szóló tanúságtételét!

Hívek: Kérünk téged …

3. Áraszd ki, Urunk, Szentlelkedet a világra, hogy szeretetben egyesítse az emberiséget!

Hívek: Kérünk téged …

4. Add, Urunk, hogy egyházközségünk minden tagja földi életének folyamán a jótékonyság gyakorlásával tegyen tanúságot az örök javak értékéről!

Hívek: Kérünk téged …

5. Engedd, Urunk, hogy akik árvának és elhagyatottnak érzik magukat, a Szentlélekben rátaláljanak az igazi örömre!

Hívek: Kérünk téged …

Pap: Urunk, Istenünk? Te úgy akartad, hogy a feltámadt Krisztus mennyei dicsőségéből elküldje nekünk a Szentlelket. Kérünk, hogy a Szentlélek kiáradása erősítse bennünk a testvéri összetartozást! Krisztus, a mi Urunk által.

Hívek: Ámen.

Pünkösdre (Vigília mise)

Pap: Imádkozzunk, testvéreim, miként az apostolok is közösen imádkozva várták a vigasztaló Szentlelket!

Lektor: 1. Urunk, világosítsd meg értelmünket, és erősítsd meg akaratunkat Szentlelked által!

Hívek: Kérünk téged, hallgass meg minket!

2. Urunk, töltsd el a szeretet tüzével Szentatyánkat, N. pápát, püspökeinket és papjainkat Szentlelked általi

Hívek: Kérünk téged …

3. Urunk, áraszd el hazánkat és népünk vezetőit békességeddel és áldásoddal Szentlelked által!

Hívek: Kérünk téged …

4. Urunk, vezesd el a földkerekség népeit a testvéri egységre Szentlelked általi

Hívek: Kérünk téged …

5. Urunk, adj lelki erőt a szenvedőknek, vigasztalást az árváknak és az özvegyeknek, tanácsot a bajbajutottaknak Szentlelked által!

Hívek: Kérünk téged …

Pap: Jóságos Atyánk! Öntsd lelkünkbe Szentlelked ajándékait, és add, hogy az ő csodálatos egyesítő ereje mindnyájunkat testvéri szeretetben kapcsoljon össze. Krisztus, a mi Urunk által.

Hívek: Ámen.

Pünkösdre I. (Ünnepi mise)

Pap: Kérjük, testvéreim, a mindenható Atyaistent, hogy árassza kegyelmi ajándékait a hívekre és pásztoraikra, akiket az Egyházban egyesít a Szentlélek!

Lektor: 1. Vezesd, Urunk, Egyházadat az igazság, a szeretet és a lelki egység útján!

Hívek: Kérünk téged, hallgass meg minket!

2. Őrizd meg Szentatyánkat, N. pápát testi-lelki épségben néped kormányzására!

Hívek: Kérünk téged …

3. Áraszd Szentlelked ajándékait az Egyház püspökeire és papjaira!

Hívek: Kérünk téged …

4. A bérmálkozásra készülőknek add a Szentlélek megvilágosító és megerősítő kegyelmét, a megbérmáltaknak pedig adj állhatatosságot!

Hívek: Kérünk téged …

5. Adj a széthúzó világnak igaz békességet és őszinte egyetértést!

Hívek: Kérünk téged …

6. Add Szentlelked vigasztalását a betegeknek és a szenvedőknek!

Hívek: Kérünk téged …

Pap: Urunk és Istenünk! Te Pünkösd ünnepén hősi lelkülettel ajándékoztad meg az apostolokat. Áraszd Szentlelkedet mindnyájunk szívébe, hogy hitünket megvalljuk és hitünk szerint éljünk! Krisztus, a mi Urunk által.

Hívek: Ámen.

Pünkösdre II. (Ünnepi mise)

Pap: Kérjük, testvéreim, a Szentlelket, a hét ajándék Istenét, hogy árassza kegyelmi ajándékait az Egyházra és az egész világra!

Lektor: 1. Bölcsesség Lelke, segítsd Szentatyánkat, a hittudósokat és a hit tanítóit, hogy meggyőzően hirdessék igazságaidat!

Hívek: Kérünk téged, hallgass meg minket!

2. Értelem Lelke, tedd fogékonnyá az emberiséget az igazi értékek felismerésére és megbecsülésére!

Hívek: Kérünk téged …

3. Jótanács Lelke, segítsd a bizonytalankodókat, hogy eligazodjanak az eszmék zűrzavarában!

Hívek: Kérünk téged …

4. Tudomány Lelke, segíts, hogy az evilági tudományok mellett az örök igazságok megismerését is igényeljük!

Hívek: Kérünk téged …

5. Jámborság Lelke, segíts, hogy újra megtanuljunk és szeressünk imádkozni!

Hívek: Kérünk téged …

6. Erősség Lelke, segíts, hogy semmi el ne térítsen bennünket az üdvösség útjáról!

Hívek: Kérünk téged …

7. Az Úr félelmének Lelke, adj nekünk mélységes tiszteletet az isteni és a szent dolgok iránt!

Hívek: Kérünk téged …

Pap: Szentlélek Úristen! Te az első Pünkösd ünnepén kiáradtál a világra és az Egyházra; világosítsd meg ma is a hívőket és nemhívőket, hogy az igazságot keressék, felismerjék és meg is valósítsák. Aki élsz és uralkodol mindörökkön-örökké.

Hívek: Ámen.

Évközi idő

Évközi 2. vasárnapra

Pap: Kérjük, testvéreim, Urunkat, hogy mindig figyelmesen hallgassunk szavára!

Lektor: 1. Tedd, Urunk, készségessé szívünket tanításod befogadására!

Hívek: Kérünk téged, hallgass meg minket!

2. Segítsd apostoli munkájában az Egyházat, hogy hozzád vezethesse a népeket!

Hívek: Kérünk téged …

3. Irányítsd a népek vezetőit, hogy hatalmukat az egész emberiség javára használják!

Hívek: Kérünk téged …

4. Add, hogy szeressük a templomot, a te hajlékodat, ahol veled találkozhatunk!

Hívek: Kérünk téged …

5. Adj enyhülést és gyógyulást szenvedő és beteg testvéreinknek!

Hívek: Kérünk téged …

Pap: Istenünk, segíts minket kegyelmeddel, hogy testben és lélekben egyaránt neked szolgáljunk, és ezáltal eljussunk az üdvösségre! Krisztus, a mi Urunk által.

Hívek: Ámen.

Évközi 3. vasárnapra

Pap: Kérjük, testvéreim, mennyei Atyánkat, hogy mint Ninive lakói, mi is készségesek legyünk a bűnbánatra!

Lektor: 1. Add, Urunk, hogy a világ mindenkor meghallja intő szavadat!

Hívek: Kérünk téged, hallgass meg minket!

2. Add, hogy Szentatyánk és püspökeink az apostolok nyomdokain járjanak!

Hívek: Kérünk téged …

3. Add, hogy az államok vezetői bölcsen és igazságosan irányítsák a népek sorsát!

Hívek: Kérünk téged …

4. Add, hogy a bűnösök megértsék szeretetedet, és igaz bűnbánatra induljanak!

Hívek: Kérünk téged …

5. Add, hogy földi szenvedéseink türelmes elviselése üdvösségünkre szolgáljon!

Hívek: Kérünk téged …

Pap: Urunk, te a bűnbánóknak kegyesen megbocsátasz, és tieidnek örök jutalmat ígérsz. Add, hogy szent Fiadat buzgón kövessük, és jutalmadat mindnyájan elnyerjük! Krisztus, a mi Urunk által.

Hívek: Ámen.

Évközi 4. vasárnapra

Pap: Imádkozzunk, testvéreim, hogy a Szentlélek erejével mindenkor győzedelmeskedjünk testünk ösztönei felett!

Lektor: 1. Óvd meg, Urunk, a világot a zabolátlan ösztönök és a bűn uralmától!

Hívek: Kérünk téged, hallgass meg minket!

2. Tisztítsd meg a Szentlélek tüzével híveid szívét, hogy neked tetsző életet éljenek!

Hívek: Kérünk téged …

3. Add, hogy akik hívásodra lemondtak a házaséletről, szeretetükkel egész Egyházadat szolgálják!

Hívek: Kérünk téged …

4. Őrizd meg a házastársakat hűségben és odaadó szeretetben!

Hívek: Kérünk téged …

5. Segítsd ifjúságunkat, hogy tiszta élettel készüljön fel keresztény hivatására!

Hívek: Kérünk téged …

Pap: Istenünk, erősíts meg minket kegyelmeddel, hogy feddhetetlen életünkkel mindig méltók legyünk keresztény mivoltunkhoz! Krisztus, a mi Urunk által.

Hívek: Ámen.

Évközi 5. vasárnapra

Pap: Testvéreim! Szent Pál mondta magáról: „Mindenkinek mindene lettem.” Imádkozzunk, hogy mi is hasonló lelkülettel szolgáljuk embertársaink javát!

Lektor: 1. Add, Urunk, hogy Egyházad példát adjon a világnak a szolgáló szeretetre!

Hívek: Kérünk téged, hallgass meg minket!

2. Add, hogy papjaid odaadó lélekkel munkálják embertársaik üdvösségét!

Hívek: Kérünk téged …

3. Add, hogy a népek vezetői a rájuk bízottak békéjén és jólétén fáradozzanak!

Hívek: Kérünk téged …

4. Add, hogy mindenkor készen álljunk a rászorulók megsegítésére!

Hívek: Kérünk téged …

5. Add, hogy szenvedő testvéreink a mi szolgáló szeretetünkben tapasztalják meg Krisztus jóságát!

Hívek: Kérünk téged …

Pap: Urunk, Jézus Krisztus, te mindenkor jót cselekedve jártál közöttünk. Add, hogy példádat követve mi is mindenkivel jót tegyünk! Aki élsz és uralkodol mindörökkön-örökké.

Hívek: Ámen.

Évközi 6. vasárnapra

Pap: Testvéreim! Krisztus önként alávetette magát a törvénynek, hogy teljesítse Atyjának akaratát. Kérjük, hogy a parancsolatokban mi is mennyei Atyánk akaratát lássuk!

Lektor: 1. Engedd, Urunk, hogy Krisztus földi helytartója, N. pápa tanításában felismerjük Fiad szavát!

Hívek: Kérünk téged, hallgass meg minket!

2. Add, Urunk, hogy a népek vezető jó példájukkal tanítsák népüket a törvény tiszteletére!

Hívek: Kérünk téged …

3. Engedd, Urunk, hogy az emberek parancsaid teljesítésében találjanak rá a boldog élet útjára!

Hívek: Kérünk téged …

4. Tedd szívünket fogékonnyá az önzetlen szeretetre, hogy azt keressük, ami hasznos másoknak!

Hívek: Kérünk téged …

5. Adj gyógyulást a betegeknek, a haldoklókat pedig erősítsd és vigasztald a szentségek által!

Hívek: Kérünk téged …

Pap: Mennyei Atyánk! Kérünk, világosítsd meg értelmünket, hogy parancsaidban felismerjük üdvözítő szeretetedet! Krisztus, a mi Urunk által.

Hívek: Ámen.

Évközi 7. vasárnapra

Pap: Testvéreim! Jézus Krisztus földi élete állandó „igen” felelet volt a mennyei Atya akaratára. Kérjük Istent, hogy segítségével mi is készséggel teljesítsük akaratát!

Lektor: 1. Add, Urunk, hogy mindannyiunk élete állandó „igen” legyen akaratodra!

Hívek: Kérünk téged, hallgass meg minket!

2. Add, Urunk, hogy az Egyház tanításában az egész világ felismerje üdvözítő szándékodat!

Hívek: Kérünk téged …

3. Törd meg, Urunk, a sokféle tévedés erejét az emberi szívek felett!

Hívek: Kérünk téged …

4. Vezesd, Urunk, igaz bűnbánatra azokat, akik a sátán rabságában sínylődnek!

Hívek: Kérünk téged …

5. Add, Urunk, hogy híveid az őszinte szentgyónásban rátaláljanak a bűnből való szabadulás útjára!

Hívek: Kérünk téged …

Pap: Mennyei Atyánk! A bűn által engedetlenné vált ember vétkét eltörölted egyszülött Fiad engedelmességével. Kérünk, erősíts bennünket kegyelmeddel, hogy állandó igennel válaszoljunk akaratodra! Krisztus, a mi Urunk által.

Hívek: Ámen.

Évközi 8. vasárnapra

Pap: Testvéreim! Isten új szövetséget kötött Krisztusban az emberiséggel. Imádkozzunk, hogy kegyelme segítségével hűségesek maradjunk hozzá!

Lektor: 1. Engedd, Urunk, hogy mindannyian tudatában legyünk keresztény hivatásunknak!

Hívek: Kérünk téged, hallgass meg minket!

2. Engedd, Urunk, hogy híveid szeretetben és hűségben éljenek törvényeid szerint!

Hívek: Kérünk téged …

3. Engedd, Urunk, hogy a világ a keresztények életéből felismerje Krisztus emberszeretetét!

Hívek: Kérünk téged …

4. Add, Urunk, hogy egyházközségünk tagjai Krisztust lássák és szolgálják egymásban!

Hívek: Kérünk téged …

5. Add, Urunk, hogy minden tettünket a Szentlélek irányítsa!

Hívek: Kérünk téged …

Pap: Mindenható Istenünk, örök Atyánk! Jóságodban minden embert el akarsz vezetni az üdvösségre. Add kegyelmedet, hogy életünkkel tanúskodjunk az Újszövetség megszentelő erejéről! Krisztus, a mi Urunk által.

Hívek: Ámen.

Évközi 9. vasárnapra

Pap: Imádkozzunk, testvéreim, hogy a vasárnapok és az ünnepek megszentelésével szolgáljuk Isten dicsőségét és a magunk testi-lelki javát!

Lektor: 1. Engedd, Urunk, hogy minden ember átérezze az ünnepnapok fontosságát!

Hívek: Kérünk téged, hallgass meg minket!

2. Add, Urunk, hogy híveid a szentmisében méltón ünnepeljék a megváltás szent titkát!

Hívek: Kérünk téged …

3. Add, Urunk, hogy az élet gondjai és szenvedései el ne homályosítsák bennünk Isten iránti kötelességeink tudatát!

Hívek: Kérünk téged …

4. Add, Urunk, hogy a vasárnapok és az ünnepek közös megszentelése elmélyítse a családtagok egymás iránti szeretetét!

Hívek: Kérünk téged …

5. Add, Urunk, hogy az ünnepekből erőt merítsünk a hétköznapok munkájához!

Hívek: Kérünk téged …

Pap: Mennyei Atyánk! Te szabtad meg az ember munkájának és pihenésének idejét. Kérünk, add, hogy pihenésünk napjait akaratod szerint használjuk fel! Krisztus, a mi Urunk által.

Hívek: Ámen.

Évközi 10. vasárnapra

Pap: Testvéreim! A bűn rabságba dönt, de Krisztus kegyelme felszabadít bennünket. Kérjük mennyei Atyánkat, hogy együttműködjünk a kegyelemmel!

Lektor: 1. Áldd meg, Urunk, Szentatyánkat, hogy tanítása által a keresztény nép megerősödjék hitében!

Hívek: Kérünk téged, hallgass meg minket!

2. Irányítsd, Urunk, a népek vezetőit, hogy felismerjék szándékaidat, és érvényt szerezzenek törvényeidnek!

Hívek: Kérünk téged …

3. Törd meg, Urunk, a bűn hatalmát felettünk, hogy a tiszta lélek örömével szolgáljunk neked!

Hívek: Kérünk téged …

4. Irányítsd Szentlelked sugallatával szívünket, hogy életünk minden tettével akaratodat teljesítsük!

Hívek: Kérünk téged …

5. Tekints irgalmasan a bűn rabságában sínylődőkre, és add meg nekik a megtérés kegyelmét!

Hívek: Kérünk téged …

Pap: Irgalmas mennyei Atyánk! Te jóságodban már az első bűn elkövetésekor szabadulást ígértél a bűnbeesett embernek. Kérünk, add meg nekünk is Isten gyermekeinek szabadságát! Krisztus, a mi Urunk által.

Hívek: Ámen.

Évközi 11. vasárnapra

Pap: Testvéreim! Kérjük bizalommal mennyei Atyánkat, aki Egyháza által gondoskodik üdvösségünkről!

Lektor: 1. Add, Urunk, hogy szent néped N. pápa vezetésével mindenben teljesítse akaratodat!

Hívek: Kérünk téged, hallgass meg minket!

2. Add, Urunk, hogy Egyházad minden nemes emberi törekvést támogasson!

Hívek: Kérünk téged …

3. Engedd, Urunk, hogy mindig nagy szeretettel kapcsolódjunk az Egyházhoz, és így tegyük egyre szilárdabbá szent Fiad titokzatos testének egységét!

Hívek: Kérünk téged …

4. Engedd, Urunk, hogy egyházközségünk családjaiban Krisztus békéje uralkodjék!

Hívek: Kérünk téged …

5. Vezess el, Urunk, minden embert az Anyaszentegyház egységébe!

Hívek: Kérünk téged …

Pap: Gondviselő Atyánk! Te úgy rendelted, hogy Egyházad legyen a nemzetek anyja és tanítómestere. Kérünk, hogy vezetésével minden ember eljusson országod dicsőségébe! Krisztus, a mi Urunk által.

Hívek: Ámen.

Évközi 12. vasárnapra

Pap: Testvéreim! Kérjük Istent, hogy gondviselő hatalmával irányítsa szívünket, és napról napra növelje bennünk a szeretetet!

Lektor: 1. Engedd, Urunk, hogy a népek a mai idők viharában Krisztusnál keressenek oltalmat!

Hívek: Kérünk téged, hallgass meg minket!

2. Add, Urunk, hogy Szentatyánk, N. pápa Krisztus erejével kormányozza az Egyházat!

Hívek: Kérünk téged …

3. Add, Urunk, hogy Krisztus kegyelmével mindannyian új teremtménnyé lehessünk!

Hívek: Kérünk téged …

4. Add, Urunk, hogy egyházközségünk hívei meghallják: Krisztus szeretete apostolkodásra sürget minket!

Hívek: Kérünk téged …

5. Engedd, Urunk, hogy az élet szenvedései és megpróbáltatásai Krisztushoz vezessenek bennünket!

Hívek: Kérünk téged …

Pap: Jóságos Atyánk! Az élet viszontagságaiban nem egyszer próbára teszed hitünket. Kérünk, add, hogy bizalmunkat ilyenkor is megőrizzük irántad! Krisztus, a mi Urunk által.

Hívek: Ámen.

Évközi 13. vasárnapra

Pap: Testvéreim! Jóságos Istenünk azt akarta, hogy az ember örökké éljen. Kérjük gyógyító kegyelmét, hogy megmeneküljünk a halálos bűntől és az örök haláltól!

Lektor: 1. Add, Urunk, hogy minden embert eltöltsön az örök élet vágya!

Hívek: Kérünk téged, hallgass meg minket!

2. Add, Urunk, hogy Egyházad az egész világ számára hirdesse az élet igéit!

Hívek: Kérünk téged …

3. Add, Urunk, hogy a gazdasági élet irányítói őszintén keressék az emberhez méltó élet útját!

Hívek: Kérünk téged …

4. Add, Urunk, hogy mindannyian segítőkész szeretettel tegyünk tanúságot hitünk igazságáról!

Hívek: Kérünk téged …

5. Adj, Urunk, segítő kegyelmet a botladozóknak, és megszentelő kegyelmet azoknak, akik még a bűn állapotában élnek!

Hívek: Kérünk téged …

Pap: Mindenható Istenünk, te halhatatlannak teremtetted és jóságodban az örök boldogságra hívtad az embert. Kérünk, add, hogy a hitünkkel megismert igazság és a jótékony szeretet útján valóban eljussunk örök célunkhoz! Krisztus, a mi Urunk által.

Hívek: Ámen.

Évközi 14. vasárnapra

Pap: Testvéreim! Mennyei Atyánk üdvözíteni akar minket. Imádkozzunk most azért, hogy kegyelmét mindig készséges lélekkel fogadjuk!

Lektor: 1. Áraszd, Urunk, Egyházad pásztoraira az erősség Lelkét, hogy mindig bátran hirdessék az evangéliumot!

Hívek: Kérünk téged, hallgass meg minket!

2. Vess gátat a világban a hitetlenség terjedésének, és az Egyház elleni gyűlöletnek!

Hívek: Kérünk téged …

3. Óvd meg a népeket attól, hogy a földi jólét keresésében letérjenek az örök üdvösség útjáról!

Hívek: Kérünk téged …

4. Ne engedd, hogy valaha is visszautasítsuk a felismert igazságot!

Hívek: Kérünk téged …

5. Add, hogy az ifjúság készséggel kövesse lelkiismeretének jóra ösztönző szavát!

Hívek: Kérünk téged …

Pap: Mindenható, örök Isten! Szent Fiad mondotta, hogy aki a Szentlélek ellen vétkezik, nem nyer bocsánatot sohasem. Kérünk, óvj meg minket a megátalkodás szellemétől, hogy bűneink bocsánatát elnyerhessük! Krisztus, a mi Urunk által.

Hívek: Ámen.

Évközi 15. vasárnapra

Pap: Imádkozzunk, testvéreim, hogy Isten országának örömhíre elterjedjen az egész világon!

Lektor: 1. Add, Urunk, hogy szent igédet mindig készséges szívvel fogadja az egész emberiség!

Hívek: Kérünk téged, hallgass meg minket!

2. Segítsd azokat, akiket Szent Fiad meghívott szolgálatára, hogy önzetlenül töltsék be apostoli küldetésüket!

Hívek: Kérünk téged …

3. Ébressz elegendő számban hivatásokat az igehirdetés magasztos feladatára!

Hívek: Kérünk téged …

4. Keltsd föl közömbössé vált embertársainkban az érdeklődést az evangélium iránt!

Hívek: Kérünk téged …

5. Tedd gyümölcsözővé kegyelmeddel a hitoktatás munkáját hazánkban!

Hívek: Kérünk téged …

Pap: Jóságos Atyánk! Te Fiad által az apostolokra bíztad szent hitünk terjesztését. Add, kérünk, hogy kinyilatkoztatott tanításodat mindig készséggel fogadjuk, és áldozatos apostoli lelkülettel hirdessük! Krisztus, a mi Urunk által.

Hívek: Ámen.

Évközi 16. vasárnapra

Pap: Könyörögjünk, testvéreim, az irgalmas Istenhez embertársainkért, akik békére és üdvösségre vágyódnak!

Lektor: 1. Ébreszd fel, Urunk, minden emberben a vágyat a te békéd után!

Hívek: Kérünk téged, hallgass meg minket!

2. Állj mindenkor papjaid mellett és erősítsd őket lelkipásztori munkájukban!

Hívek: Kérünk téged …

3. A kötelességüket becsületesen teljesítő emberek jussanak megérdemelt pihenéshez mindenütt a világon!

Hívek: Kérünk téged …

4. Szolgáljon a nyári szünidő ifjúságunk testi és lelki erejének gyarapodására!

Hívek: Kérünk téged …

5. Elhunyt testvéreinket fogadd jóságosan örök nyugalmadba!

Hívek: Kérünk téged …

Pap: Jóságos mennyei Atyánk! Te szent Fiadban jó Pásztort rendeltél az emberiség számára. Add, kérünk, hogy tanítása által eljussunk az örök béke országába! Aki él és uralkodik mindörökkön-örökké.

Hívek: Ámen.

Évközi 17. vasárnapra

Pap: Kérjük, testvéreim, a gondviselő Istent: adja meg nekünk az emberhez méltó életre szükséges javakat!

Lektor: 1. Add meg, Istenünk, hogy Egyházad, Krisztushoz hasonlóan mindig észrevegye az emberek testi-lelki igényeit!

Hívek: Kérünk téged, hallgass meg minket!

2. Az államférfiak mindenkor a rájuk bízottak jólétét és békéjét szolgálják!

Hívek: Kérünk téged …

3. A népek áldozatkész összefogása által szűnjék meg az éhínség a világon!

Hívek: Kérünk téged …

4. Segítse alkalmas időjárás a termés betakarítását!

Hívek: Kérünk téged …

5. Legyen elegendő kenyér minden család asztalán!

Hívek: Kérünk téged …

Pap: Gondviselő mennyei Atyánk! Te szent Fiad által tápláltad az igédre éhező és a pusztában ellankadt népet. Kérünk, maradjon mindig velünk is gondviselő oltalmad! Krisztus, a mi Urunk által.

Hívek: Ámen.

Évközi 18. vasárnapra

Pap: Könyörögjünk, testvéreim, az irgalmas Istenhez, aki Krisztus által táplálja éhező lelkünket!

Lektor: 1. Add, Urunk, hogy mindig éhezzük és szomjazzuk a te igazságodat!

Hívek: Kérünk téged, hallgass meg minket!

2. Az Oltáriszentség gyakori vétele táplálja és erősítse a keresztény népet!

Hívek: Kérünk téged …

3. A földi jólétért való küzdelem ne oltsa ki a népekben az örök üdvösség vágyát!

Hívek: Kérünk téged …

4. A szenvedők vigasztalást, a bajbajutottak segítséget nyerjenek a szentáldozásból!

Hívek: Kérünk téged …

5. A szent Útravaló által megerősítve távozzunk a földi életből!

Hívek: Kérünk téged …

Pap: Istenünk, nélküled senki sem lehet igazán boldog, és senki sem üdvözülhet. Tekints irgalmas szemmel hozzád könyörgő népedre, és engedd úgy boldogulni a földön, hogy elnyerje az örök életet! Krisztus, a mi Urunk által.

Hívek: Ámen.

Évközi 19. vasárnapra

Pap: Imádkozzunk, testvéreim, irgalmas Istenünkhöz a krisztusi hit üdvözítő kegyelméért!

Lektor: 1. Add kegyelmedet, Urunk, hogy kinyilatkoztatott igédnek készséges hallgatói legyünk!

Hívek: Kérünk téged, hallgass meg minket!

2. A tanító Egyházat segítsd, Urunk, hogy a hit erejével meggyőzze a világot!

Hívek: Kérünk téged …

3. A nemzetek egymástól eltérő hagyományai ne gördítsenek akadályt a hit terjedésének útjába!

Hívek: Kérünk téged …

4. Embertársaik üdvösségének reménye erősítse az igehirdetőket nehéz munkájukban!

Hívek: Kérünk téged …

5. Itt könyörgő híveid nyerjék el tőled a végső állhatatosság kegyelmét!

Hívek: Kérünk téged …

Pap: Istenünk! Add kegyelmedet, hogy engedelmes gyermekeidnek bizonyuljunk, és hűséges tanítványai legyünk szent Fiadnak! Aki él és uralkodik mindörökkön-örökké.

Hívek: Ámen.

Évközi 20. vasárnapra

Pap: Kérjük, testvéreim, a mi Urunk, Jézus Krisztust, hogy az élet Kenyerével táplálva vezessen el bennünket az örök hazába!

Lektor: 1. Szent tested vétele, Urunk, erősítsen bennünket a földi élet vándorútján!

Hívek: Kérünk téged, hallgass meg minket!

2. Egyesítsd Egyházadat áldozati oltárod körül!

Hívek: Kérünk téged …

3. Az Oltáriszentség legyen üdvözítő szereteted nagy jele minden nép számára!

Hívek: Kérünk téged …

4. Egyházközségünk hívei mindig örömmel tegyenek eleget a szeretetlakomádra szóló meghívásnak!

Hívek: Kérünk téged …

5. Haldokló testvéreinket erősítsd meg az élet Kenyerével!

Hívek: Kérünk téged …

Pap: Urunk, Jézus Krisztus! Te azt mondottad, hogy tested valóban étel a világ életéért. Engedd, hogy e kenyérrel táplálkozva örökké éljünk! Aki élsz és uralkodol mindörökkön-örökké.

Hívek: Ámen.

Évközi 21. vasárnapra

Pap: Kérjük, testvéreim, a mindenható Istent, hogy mindig állhatatosan ragaszkodjunk a krisztusi tanításhoz!

Lektor: 1. Erősítsd meg, Urunk, Szent Péter utódját, N. pápát, főpásztorainkat és papjainkat, hogy tanításodat mindig szilárd hittel hirdessék!

Hívek: Kérünk téged, hallgass meg minket!

2. Add, hogy a keresztények hite és szeretete mutasson utat a népeknek a te országodba!

Hívek: Kérünk téged …

3. Tartsd távol Egyházadtól a botrányokat és a hűtlenség szellemét!

Hívek: Kérünk téged …

4. Add, hogy a hittől eltávolodott testvéreink visszatérjenek atyai házadba!

Hívek: Kérünk téged …

5. Engedd, hogy szenvedő és nélkülöző testvéreink Krisztus szavából erőt és vigasztalást merítsenek!

Hívek: Kérünk téged …

Pap: Mennyei Atyánk! Az örök élet igéit szent Fiad által adtad nekünk. Kérünk, hogy az ő tanításában állhatatosan megmaradva eljussunk örök hajlékodba! Krisztus, a mi Urunk által.

Hívek: Ámen.

Évközi 22. vasárnapra

Pap: Kérjük, testvéreim, a mennyei Atyától, hogy kötelességeinket élő hittel teljesítsük!

Lektor: 1. Add, Urunk, hogy lelkipásztoraink igehirdetése és élete őszinte meggyőződésről tanúskodjék!

Hívek: Kérünk téged, hallgass meg minket!

2. Tartsd távol a népektől a nemzeti önzés és a faji gyűlölködés szellemét!

Hívek: Kérünk téged …

3. Segíts, hogy egymás iránti magatartásunkat a kölcsönös megbecsülés és testvéri szeretet hassa át!

Hívek: Kérünk téged …

4. Add, hogy családjaink életéből eltűnjék minden civakodás, irigység és bosszúállás!

Hívek: Kérünk téged …

5. Engedd, hogy halálunk órája a te kegyelmedben találjon minket!

Hívek: Kérünk téged …

Pap: Mindenható, örök Isten! Segítsd híveidet, hogy ne csak külső cselekedeteikkel, hanem mély belső meggyőződéssel is szolgáljanak neked! Krisztus, a mi Urunk által.

Hívek: Ámen.

Évközi 23. vasárnapra

Pap: Forduljunk, testvéreim, jóságos Istenünkhöz, hogy kéréseink mindig megfeleljenek az ő akaratának!

Lektor: 1. Add, Urunk, hogy Szentatyánk, N. pápa és az Egyház pásztorai korszerű és meggyőző szóval hirdessék szent igédet!

Hívek: Kérünk téged, hallgass meg minket!

2. Add, hogy minden ember füle megnyíljék az evangélium készséges hallgatására!

Hívek: Kérünk téged …

3. Add, hogy híveid szívükbe fogadják és életükkel meg is valósítsák tanításodat!

Hívek: Kérünk téged …

4. Add, hogy betegeink és magukra maradt embertársaink soha ne nélkülözzék az irgalmas testvéri segítséget!

Hívek: Kérünk téged …

5. Add, hogy elhunyt testvéreink boldog feltámadásra ébredjenek!

Hívek: Kérünk téged …

Pap: Engedd, Urunk, Istenünk, hogy mindig hittel hallgassuk tanításodat, és hangos szóval hirdessük szüntelen jótéteményeidet! Krisztus, a mi Urunk által.

Hívek: Ámen.

Évközi 24. vasárnapra

Pap: Imádkozzunk testvéreim, hogy Jézus Krisztust követve szívesen vállaljuk mindennapi keresztjeinket!

Lektor: 1. Add Egyházad pásztorainak, hogy a lelkek üdvösségéért türelmesen hordozzák kötelességük keresztjét!

Hívek: Kérünk téged, hallgass meg minket!

2. Add, hogy a népek felelős vezetői az igazságtalanság és a nyomor megszüntetésén fáradozzanak!

Hívek: Kérünk téged …

3. Add, hogy a betegek a maguk és mások örök boldogságáért készségesen vállalják szenvedésüket!

Hívek: Kérünk téged …

4. Add, hogy egyikünk se zúgolódjék életének keresztje miatt, hanem ismerjük fel benne szent akaratodat!

Hívek: Kérünk téged …

5. Add, hogy segítsük embertársainkat kereszthordozásukban az irgalmasság cselekedeteinek gyakorlásával!

Hívek: Kérünk téged …

Pap: Mindenható Atyánk! Szent Fiadat sem kímélted meg a szenvedéstől és a kereszttől. Add kegyelmedet, hogy keresztjeink türelmes viselésével biztosítsuk a magunk és mások örök üdvösségét! Krisztus, a mi Urunk által.

Hívek: Ámen.

Évközi 25. vasárnapra

Pap: Imádkozzunk, testvéreim, hogy szelídség és alázatosság lakjék szívünkben!

Lektor: 1. Add; Urunk, hogy Egyházad pásztorai a szelíd és alázatos szívű Jézus példáját kövessék!

Hívek: Kérünk téged, hallgass meg minket!

2. Távoztass el a nemzetek köréből minden ellenségeskedést és kíméletlen versengést!

Hívek: Kérünk téged …

3. Szüntesd meg híveid körében az irigységet és az önzést!

Hívek: Kérünk téged …

4. Add, hogy családjaink szeretettel fogadják el a gyermekeket, és keresztény bölcsességgel neveljék őket!

Hívek: Kérünk téged …

5. Add meg, kérünk, sokat szenvedett híveidnek béketűrésük jutalmául az örök boldogságot!

Hívek: Kérünk téged …

Pap: Mennyei Atyánk! Te a mindennapi élet megpróbáltatásaival is nevelsz bennünket. Add, hogy ezeket szelíd türelemmel vállaljuk, és így kövessük Fiad példáját! Aki él és uralkodik mindörökkön-örökké.

Hívek: Ámen.

Évközi 26. vasárnapra

Pap: Könyörögjünk, testvéreim, mennyei Atyánkhoz, hogy gazdagon árassza el szívünket kegyelmi ajándékaival!

Lektor: 1. Add, Urunk, hogy Egyházad pásztorai: a püspökök, a papok és a szerzetesek az egész világon az igazságosság bátor hirdetői legyenek!

Hívek: Kérünk téged, hallgass meg minket!

2. Engedd, Urunk, hogy a szociális igazságosság és szeretet az egész földkerekségen érvényesüljön!

Hívek: Kérünk téged …

3. Ébreszd fel a jólétben élő népek lelkiismeretét, hogy segítsenek a szegényebb nemzeteken!

Hívek: Kérünk téged …

4. Óvd meg híveidet attól, hogy életükkel bárkit is megbotránkoztassanak!

Hívek: Kérünk téged …

5. Add, hogy az anyagi javakért való fáradozás közben se feledkezzünk el örök célunkról!

Hívek: Kérünk téged …

Pap: Mindenható Istenünk, add, hogy a földi javakat úgy használjuk, hogy lelkiekben is gazdagodjunk! Krisztus, a mi Urunk által.

Hívek: Ámen.

Évközi 27. vasárnapra

Pap: Imádkozzunk, testvéreim, a mennyei Atyához, hogy családjaink életét szentelje meg a szeretet és szilárdítsa meg a hűség!

Lektor: 1. Add, Urunk, hogy a házastársak kölcsönös és áldozatos szeretettel boldogítsák egymást!

Hívek: Kérünk téged, hallgass meg minket!

2. Add, Urunk, hogy a házastársak mindhalálig hűségben éljenek, és a családok együtt maradjanak!

Hívek: Kérünk téged …

3. Add, Urunk, hogy a szülők imádságos lelkülete és munkaszeretete igaz keresztény otthont teremtsen a családnak!

Hívek: Kérünk téged …

4. Add, hogy a szülők gyermekeiket mindig a jóra neveljék, és soha meg ne botránkoztassák!

Hívek: Kérünk téged …

5. Add, Urunk, hogy a gyermekek egész életükben szeretettel viszonozzák szüleik jóságát!

Hívek: Kérünk téged …

Pap: Istenünk, ki az emberi nemet a házasság alapításával kívántad fenntartani, szenteld meg a keresztény családokat, hogy életük példaképül szolgáljon a világnak! Krisztus, a mi Urunk által.

Hívek: Ámen.

Évközi 28. vasárnapra

Pap: Kérjük, testvéreim, mennyei Atyánktól a bölcsesség ajándékát, hogy az élet igazi értékeit felismerjük!

Lektor: 1. Adj, Urunk, bölcsességet az embereknek, hogy helyesen értékeljék a földi javakat!

Hívek: Kérünk téged, hallgass meg minket!

2. Adj, Urunk, Egyházadnak önzetlen igehirdetőket az evangélium terjesztésére!

Hívek: Kérünk téged …

3. Add, Urunk, hogy az államférfiak bölcsen vezessék népeiket a földi boldogulás útján!

Hívek: Kérünk téged …

4. Adj, Urunk, bölcsességet a fiataloknak, akiket papjaid és szerzeteseid sorába hívsz, hogy mindent elhagyva kövessék szent Fiadat!

Hívek: Kérünk téged …

5. Add, Urunk, hogy az ítélet napján nyugodtan adhassunk számot a földi javak használatáról!

Hívek: Kérünk téged …

Pap: Mennyei Atyánk! Adj nekünk bölcsességet, hogy tanításod szerint mindig az igaz értékeket válasszuk, a hamisakat pedig elvessük! Krisztus, a mi Urunk által.

Hívek: Ámen.

Évközi 29. vasárnapra

Pap: Kérjük, testvéreim, mennyei Atyánkat, hogy ugyanaz a lelkület éljen bennünk, amely szent Fiát, Jézus Krisztust eltöltötte!

Lektor: 1. Add, Urunk, hogy Egyházad pásztorai az alázatosság szellemében híveiknek szenteljék életüket!

Hívek: Kérünk téged, hallgass meg minket!

2. Add, Urunk, hogy a szerzetesek életéből felismerjük az evangéliumi tanácsok: a szegénység, a tisztaság és az engedelmesség értékét!

Hívek: Kérünk téged …

3. Add, Urunk, hogy a világ vezetői tisztségüket ne uralomnak, hanem szolgálatnak tekintsék!

Hívek: Kérünk téged …

4. Add, hogy szenvedő testvéreink elfogadják kezedből a keserűség kelyhét a maguk és mások üdvösségéért!

Hívek: Kérünk téged …

5. Add, hogy a kísértés nehéz óráiban is hűségesek maradjunk szent akaratodhoz!

Hívek: Kérünk téged …

6. Add, hogy a halál küszöbét átlépve, Fiadhoz hasonlóan mi is eljussunk az örök dicsőségbe!

Hívek: Kérünk téged …

Pap: Mennyei Atyánk, aki Fiadat azért küldted a világba, hogy Mesterünk és példaképünk legyen, engedd, hogy az ő nyomdokain járva eljuthassunk hozzád! Krisztus, a mi Urunk által.

Hívek: Ámen.

Évközi 30. vasárnapra

Pap: Imádkozzunk, testvéreim, a mindenható Istenhez, aki megszabadíthat minket testi és lelki nyomorúságunktól!

Lektor: 1. Add, Urunk, hogy Egyházad az evangélium hirdetésével és a kegyelem eszközeivel orvosoljon minden lelki nyomorúságot!

Hívek: Kérünk téged, hallgass meg minket!

2. Add, hogy a kutatók és a feltalálók a tudomány vívmányait az emberiség javára használják!

Hívek: Kérünk téged …

3. Gyógyítsd meg a lelki vakságban szenvedőket, hogy meglássák az igaz tanítás fényét!

Hívek: Kérünk téged …

4. Vezesd tévelygő embertársainkat a helyes élet útjára!

Hívek: Kérünk téged …

5. Ragyogtasd fel meghalt híveidnek az örök világosság fényességét!

Hívek: Kérünk téged …

Pap: Mennyei Atyánk! Szent Fiad visszaadta a hozzá esdeklő ember látását. Könyörögve kérünk, adj nekünk lelki világosságot, hogy eljuthassunk hozzád! Krisztus, a mi Urunk által.

Hívek: Ámen.

Évközi 31. vasárnapra

Pap: Kérjük egy szívvel-lélekkel a jóságos Istent, akit Atyánknak hívunk, hogy segítsen minket kegyelmével a szeretet gyakorlására!

Lektor: 1. Add, Urunk, hogy gyermekeid mindennél jobban szeressenek téged!

Hívek: Kérünk téged, hallgass meg minket!

2. Add, Urunk, hogy az evangélium hirdetői cselekedeteikkel is tanúságot tegyenek Krisztusról!

Hívek: Kérünk téged …

3. Add, Urunk, hogy híveid emberszeretetében felismerje a világ szent Fiad jóságát!

Hívek: Kérünk téged …

4. Add, Urunk, hogy az elhagyottak és a betegek ne nélkülözzék embertársaik szolgáló szeretetét!

Hívek: Kérünk téged …

5. Add, Urunk, hogy halálunk óráján mindnyájan eljuthassunk atyai házadba!

Hívek: Kérünk téged …

Pap: Urunk, Istenünk! Szent Fiad által tanítottad, hogy mennyei Atyánk vagy. Segíts gondviselő jóságoddal, hogy mindig szerető gyermekeid lehessünk! Krisztus, a mi Urunk által.

Hívek: Ámen.

Évközi 32. vasárnapra

Pap: Testvéreim! Kérjük Istentől a nagylelkűség kegyelmét, hogy ne sajnáljuk az áldozatot az ő dicsőségéért!

Lektor: 1. Add, Urunk, hogy mindnyájan szeressük templomainkat!

Hívek: Kérünk téged, hallgass meg minket!

2. Add, hogy főpásztoraink fáradságot nem kímélve építsék Egyházadat!

Hívek: Kérünk téged …

3. Add, hogy a gazdag országok készségesen segítsék a fejlődésben levő népeket!

Hívek: Kérünk téged …

4. Add, Urunk, hogy plébániánk hívei anyagi hozzájárulásukkal is szívesen támogassák az Egyházat!

Hívek: Kérünk téged …

5. Add, Urunk, hogy áldozatos gonddal óvjuk gyermekeinket, mint a Szentlélek templomát!

Hívek: Kérünk téged …

Pap: Irgalmas Istenünk! Szent Fiad emberré lett, és közöttünk lakik templomainkban. Add, hogy megbecsüljük kőből épült házadat, de még jobban tiszteljük önmagunkban és egymásban a Szentlélek templomát! Krisztus, a mi Urunk által.

Hívek: Ámen.

Évközi 33. vasárnapra

Pap: Kérjük, testvéreim, Isten kegyelmét, hogy életünk végső céljáért, az örök üdvösségért minden áldozatra készek legyünk!

Lektor: 1. Segítsd, Urunk, Egyházadat, hogy minden jóakaratú embert összegyűjtsön országodba!

Hívek: Kérünk téged, hallgass meg minket!

2. Adj, Urunk, bölcsességet a világ vezetőinek, hogy az emberiség jólétéért együttműködjenek!

Hívek: Kérünk téged …

3. Adj földi és örök jutalmat azoknak, akik másokat az igazságra oktatnak!

Hívek: Kérünk téged …

4. Írd be, Urunk, mindnyájunk nevét az élet könyvébe!

Hívek: Kérünk téged …

5. Add, hogy tetteink miatt ne kelljen szégyenkeznünk a számadás napján!

Hívek: Kérünk téged …

Pap: Igazságos Istenünk! Hisszük, hogy egyszer mindenkit számadásra szólítasz. Segíts bennünket, hogy az ítélet napján az áldottak között lehessünk! Krisztus, a mi Urunk által.

Hívek: Ámen.

Krisztus király ünnepére (Évközi 34. vasárnapra)

Pap: Testvéreim! A mi Urunk a királyok Királya és az uralkodók Ura. Hódolatunkkal együtt terjesszük eléje kéréseinket!

Lektor: 1. Te vagy, Urunk, az örök és egyetemes Király: terjeszd ki szelíd uralmadat minden emberre!

Hívek: Kérünk téged, hallgass meg minket!

2. Te vagy, Urunk, a szentség és a kegyelem Királya: szenteld meg Egyházadat!

Hívek: Kérünk téged …

3. Te vagy, Urunk, az igazságosság és a béke Királya: adj békét a népeknek!

Hívek: Kérünk téged …

4. Te vagy, Urunk, a szeretet és az élet Királya: erősítsd meg a keresztény családokat!

Hívek: Kérünk téged …

5. Te vagy, Urunk, a jóság Királya: gondviseléseddel gyámolíts minden embert!

Hívek: Kérünk téged …

Pap: Urunk, Jézus Krisztus! Hittel valljuk, hogy te vagy a mindenség Királya. Irgalmas jóságoddal hallgasd meg esdeklő népedet, és áldd meg örökségedet! Aki élsz és uralkodol mindörökkön-örökké.

Hívek: Ámen.

Urunk főünnepei az évközi időben

Szentháromság vasárnapjára (Pünkösd után 1. vasárnap)

Pap: Testvéreim! A mennyei Atya gyermekei, a Fiú testvérei és a Szentlélek templomai vagyunk! Kérjük az Atyát a Fiú által a Szentlélekben, hogy segítse hívő népét!

Lektor: 1. A Szentháromság egy Istent dicsőítsék életükkel az Atya, a Fiú és a Szentlélek nevében megkeresztelt emberek!

Hívek: Kérünk téged, hallgass meg minket!

2. A Szentháromság egységének titka vezesse a hit és szeretet egységére az egész keresztény világot!

Hívek: Kérünk téged …

3. A Szentháromság kiáradó szeretete vezessen minden embert az Evangélium világosságára!

Hívek: Kérünk téged …

4. A Szentháromság egysége és békéje uralkodjék a népek és vezetőik szívében!

Hívek: Kérünk téged …

5. Az Atya hatalma, a Fiú bölcsessége és a Szentlélek kegyelme őrizze meg családjaink egységét és boldogságát!

Hívek: Kérünk téged …

Pap: Mindenható, örök Isten, engedd, hogy akik a keresztségben gyermekeid lettünk, kegyelmeddel a Szentháromság boldogító látására eljussunk. Krisztus, a mi Urunk által.

Hívek: Ámen.

Úrnapra

Pap: Testvéreim! Ünnepi örömmel imádjuk az Oltáriszentséget! Kérjük Megváltónkat és jó Pásztorunkat, hogy hallgassa meg alázatos könyörgésünket!

Lektor: 1. Add, Urunk, hogy Egyházad mindig egy legyen a kenyértörés közösségében!

Hívek: Kérünk téged, hallgass meg minket!

2. Szenteld meg papjainkat, hogy szentek legyenek és szentül szolgáltassák ki szentségeidet!

Hívek: Kérünk téged …

3. Úgy nevelj minket az Oltáriszentség gyakori vétele által, hogy mindennél többre becsüljük lelkünk kegyelmi állapotát!

Hívek: Kérünk téged …

4. Add, Urunk, hogy szeretetlakomádra, a szentmisére szóló hívásnak mindig örömmel és áldozatkész lélekkel engedelmeskedjünk!

Hívek: Kérünk téged …

5. Végül ne engedd, Urunk, hogy a Szent Útravaló nélkül távozzunk a földi életből!

Hívek: Kérünk téged …

Pap: Urunk, Jézus Krisztus! Add, kérünk, hogy a szentmise kegyelmeiben mindig bőven részesüljünk, és téged az Oltáriszentségben őszinte odaadással, tiszta lélekkel vegyünk magunkhoz. Aki élsz és uralkodol mindörökkön-örökké.

Hívek: Ámen.

Jézus Szíve ünnepére (Elsőpéntekre is)

Pap: Testvéreim! Forduljunk bizalommal Urunkhoz és jó Pásztorunkhoz, Jézus Krisztushoz, akinek Szentséges Szíve szeret bennünket és minden ügyünkben gondunkat viseli.

Lektor: 1. Légy, Urunk, Főpásztora lelkipásztorainknak: Szentatyánknak, püspökeinknek és papjainknak, hogy Szíved szerint vezessék a rájuk bízott nyájat!

Hívek: Kérünk téged, hallgass meg minket!

2. Támogasd, Urunk, az államfőket, hogy az igazság és a szeretet útján irányítsák népeiket a béke és a boldogulás felé!

Hívek: Kérünk téged …

3. Hajolj le, Urunk, irgalmas szívvel a megfáradottakhoz és könnyítsd meg számukra az élet terheit!

Hívek: Kérünk téged …

4. Engedd, Urunk, hogy hívő közösségünk minden tagja megbocsátó és irgalmas szívű legyen a te Szent Szíved példája szerint!

Hívek: Kérünk téged …

5. Elhunyt testvéreink Szentséges Szíveden leljék meg az örök nyugodalmat!

Hívek: Kérünk téged …

Pap: Urunk! Tekints irgalmasan hozzád könyörgő családodra, amely szívvel-lélekkel rád hagyatkozik és gondviselésedbe veti bizalmát! Maradj vele, éltesd és vezesd! Szabadítsd meg minden bajtól! Áraszd el Szent Szíved áldásával! Aki élsz és uralkodol mindörökkön-örökké.

Hívek: Ámen.

Urunk színeváltozásának ünnepére (Augusztus 6.)

Pap: Kérjük, testvéreim, Teremtő Istenünket, hogy a megszentelő kegyelmet növelje bennünk, és földi életünkön ragyogjon át a természetfeletti hivatás fénye.

Lektor: 1. Add, Urunk, hogy napról napra növekedjünk a hitben, a reményben és a szeretetben!

Hívek: Kérünk téged, hallgass meg minket!

2. Engedd, hogy az emberek megismerjék szeretett Fiadat és őt hallgassák!

Hívek: Kérünk téged …

3. Add, hogy a megszentelő kegyelem átformálja cselekedeteinket!

Hívek: Kérünk téged …

4. Add, hogy felebaráti szeretettel tegyünk tanúságot keresztény hitünkről!

Hívek: Kérünk téged …

5. Engedd, Urunk, hogy gyarló emberi testünkben megdicsőüljön az anyagvilág!

Hívek: Kérünk téged …

Pap: Jóságos Atyánk! Szeretett Fiadban az igazság teljességét és az üdvösség reményét adtad nekünk. Kérünk, engedd, hogy a megszentelő kegyelem által földi életünk szüntelen tanúságtétel legyen, és így egész emberségünkkel eljussunk a megdicsőülésre. Krisztus, a mi Urunk által.

Hívek: Ámen.

Szűz Mária és szentek miséihez

Szűz Mária szeplőtelen fogantatásának ünnepére (December 8.)

Pap: Testvéreim! A szeplőtelenül fogantatott Szűz Mária ünnepén együtt könyörögjünk a mindenható Istenhez!

Lektor: 1. Istenünk, aki Szűz Máriát kivetted az áteredő bűn törvénye alól, őrizd Egyházadban az igaz tanítást és a bűntelen életet!

Hívek: Kérünk téged, hallgass meg minket!

2. Mennyei Atyánk! Legkedvesebb leányod közbenjárása hozzon békességet a világnak!

Hívek: Kérünk téged …

3. Urunk, taníts meg, hogy mindennél többre becsüljük kegyelmedet és a tiszta életet!

Hívek: Kérünk téged …

4. A szeplőtelen Szűzanya alázatos, egyszerű élete legyen az anyák és a leányok példaképe!

Hívek: Kérünk téged …

5. A szeplőtelenül fogantatott Szűz Mária legyen betegeink gyógyítója!

Hívek: Kérünk téged …

Pap: Urunk, Istenünk! Kegyelmedből a Boldogságos Szűzben újra megjelent a földön a bűntelen ember. Add, hogy példája nyomán és közbenjárására elkerüljük a bűnt mi is, akiket a keresztségben újemberré alkottál! Krisztus, a mi Urunk által.

Hívek: Ámen.

Szent István első vértanú ünnepére (December 26.)

Pap: Testvéreim! Krisztus első vértanújának hitével imádkozzunk mennyei Atyánkhoz!

Lektor: 1. Add, Urunk, hogy Egyházad hivatott tanítói Szent István meggyőződésével és a Szentlélek erejével hirdessék hitünk igazságait!

Hívek: Kérünk téged, hallgass meg minket!

2. Adj, Urunk, békét a népeknek szent vértanúd közbenjárására, aki még haldokolva is a megbékélést hirdette!

Hívek: Kérünk téged …

3. Add, Urunk, hogy szívből megbocsássunk ellenségeinknek, és őszinte jóakarattal imádkozzunk értük!

Hívek: Kérünk téged …

4. Engedd, Urunk, hogy halálunk óráján mi is bizalommal imádkozhassuk: „Uram, Jézus, vedd magadhoz lelkemet!”

Hívek: Kérünk téged …

5. S végül engedd, Urunk, hogy kedves halottainknak megnyíljék az ég, és egykor velük együtt mi is láthassuk jobbodon a mi Urunkat, Jézus Krisztust!

Hívek: Kérünk téged …

Pap: Mennyei Atyánk! Add, hogy Szent István, első vértanúd hitével tanúskodjunk igazságodról, és az ő szeretetével munkálkodjunk mi is embertársaink javán! Krisztus, a mi Urunk által.

Hívek: Ámen.

Urunk bemutatásának ünnepére

(Gyertyaszentelő Boldogasszony) (Február 2.)

Pap: Kérjük, testvéreim, hogy a mi Urunkban, Jézus Krisztusban minden ember felismerje a világ Világosságát!

Lektor: 1. Urunk, Jézus Krisztus: add, hogy a szentmiseáldozatban – Simeonhoz hasonlóan – találkozhassunk veled, és felismerjünk téged!

Hívek: Kérünk téged, hallgass meg minket!

2. Urunk, Jézus Krisztus: világosítsd meg Egyházadat, és add, hogy híveid az isteni élet fényében járjanak!

Hívek: Kérünk téged …

3. Urunk, Jézus Krisztus: egyesítsd népedet Szentlelked erejével, és adj neki békességet!

Hívek: Kérünk téged …

4. Urunk, Jézus Krisztus: add kegyelmedet, hogy minél több szülő nevelje gyermekét az evangélium világosságának terjesztésére!

Hívek: Kérünk téged …

5. Urunk, Jézus Krisztus: add meg nekünk, hogy életünk végén találkozhassunk veled, és a mennyben örökre láthassuk fényességedet!

Hívek: Kérünk téged …

Pap: Gyújtsd fel, Urunk, szívünkben istenséged ismeretének tiszta világosságát, hogy mindig tetszésed szerint éljünk! Mert te vagy lelkünk és testünk megvilágosítója: Krisztus, Istenünk; téged dicsőítünk Atyáddal és éltető Lelkeddel együtt most és mindörökkön-örökké. (A gör. kat. Liturgikonból.)

Hívek: Ámen.

Szent József ünnepére (Március 19.)

Pap: Testvéreim! Szent Józsefnek, a Szent Család gondviselőjének ünnepén terjesszük kéréseinket mennyei Atyánk elé!

Lektor: 1. Szent József közbenjárására oltalmazd meg, Urunk, Egyházadat az egész világon!

Hívek: Kérünk téged, hallgass meg minket!

2. Az emberiség vezetői Szent József bölcsességével gondoskodjanak a népek nagy családjáról!

Hívek: Kérünk téged …

3. A názáreti otthon békéje és meghitt öröme töltse el családjaink életét!

Hívek: Kérünk téged …

4. Szent József hite, egyszerűsége és Istenbe vetett bizalma legyen a családapák eszményképe!

Hívek: Kérünk téged …

5. Szent József követésével szenteljük meg mindennapi munkás életünket!

Hívek: Kérünk téged …

6. Szent József boldog halálához hasonlóan Jézus és Mária álljon mellettünk is halálunk óráján!

Hívek: Kérünk téged …

Pap: Istenünk! Te Szent Józsefet példaképül adtad nekünk a családi élet megszentelésére. Add, hogy a mi fáradozásunk is a te dicsőségedre, családunk és embertársaink javára váljék! Krisztus, a mi Urunk által.

Hívek: Ámen.

Urunk születésének hírüladására

(Gyümölcsoltó Boldogasszony) (Március 25.)

Pap: Testvéreim! Ezen a napon ünnepeljük, hogy a Boldogságos Szűz Isten Anyjává lett. Vele együtt imádkozzunk Szent Fiához!

Lektor: 1. Add, Urunk, hogy Szentatyánk, püspökeink, papjaink és a szerzetesek a Szent Szűz alázatos lelkületével teljesítsék hivatásukat!

Hívek: Kérünk téged, hallgass meg minket!

2. Mutasd meg, Urunk, a világnak, hogy beteljesedett már a prófétai szó, és velünk az Isten!

Hívek: Kérünk téged …

3. Erősíts meg minket, Urunk, hogy jó- és balsorsban egyaránt valljuk: „Legyen meg a te akaratod!”

Hívek: Kérünk téged …

4. Oltsd lelkünkbe, Urunk, kegyelmedet, hogy Gyümölcsoltó Boldogasszony közbenjárására mi is a jócselekedetek méltó gyümölcsét teremjük!

Hívek: Kérünk téged …

5. Add, Urunk, hogy a szomorkodók és a betegek Isten Boldogságos Anyjánál vigasztalást nyerjenek!

Hívek: Kérünk téged …

Pap: Urunk, Jézus Krisztus, aki érettünk emberi testet öltöttél, add, hogy megtestesülésed szent titka által eljussunk hozzád, a mi Istenünkhöz! Aki élsz és uralkodol mindörökkön-örökké.

Hívek: Ámen.

Szent Péter és Szent Pál ünnepére (Június 29.)

Pap: Kérjük, testvéreim, Urunkat, égi Főpásztorunkat, hogy Szent Péter, Szent Pál és a többi apostol közbenjárására hallgassa meg kéréseinket!

Lektor: 1. Áldd meg, Urunk, Egyházadat, N. pápánkat, püspökeinket és papjainkat, hogy mindig Péter és Pál hite és buzgósága lobogjon szívükben!

Hívek: Kérünk téged, hallgass meg minket!

2. Küldj, Urunk, munkásokat aratásodba, hogy az evangélium világosságát az apostolok lelkesedésével terjesszék az egész világon!

Hívek: Kérünk téged …

3. Áraszd, Urunk, áldásodat a népek vezetőire, hogy békesség és szeretet uralkodjék az egész földön!

Hívek: Kérünk téged …

4. Áldd meg, Urunk, népünk szorgalmas munkáját, tartsd távol tőlünk az elemi csapásokat, hogy bőséges kenyér legyen minden család asztalán!

Hívek: Kérünk téged …

5. Végül engedd, Urunk, hogy elhunyt szeretteink már most, és majdan mi is az apostolok boldog társaságának örvendezhessünk!

Hívek: Kérünk téged …

Pap: Urunk, Istenünk, hallgasd meg hitből fakadó kéréseinket, és teljesítsd reményünket! Hisszük és reméljük, hogy ami javunkra válik, azt megadod nekünk. Krisztus, a mi Urunk által.

Hívek: Ámen.

Szűz Mária látogatására

(Sarlós Boldogasszony) (Július 2.)

Pap: Testvéreim, Szűz Mária látogatásakor Erzsébetet eltöltötte a Szentlélek. Imádkozzunk most közösen, hogy ugyanaz a Szentlélek töltsön el minket is!

Lektor: 1. Add, Urunk, hogy Szűz Mária közbenjárására püspökeinket és papjainkat töltse el a Szentlélek!

Hívek: Kérünk téged, hallgass meg minket!

2. Add, hogy Szűz Mária közbenjárására kéréseink meghallgatásra találjanak!

Hívek: Kérünk téged …

3. Add, hogy Szűz Mária példáját követve, mi is készen álljunk felebarátaink megsegítésére!

Hívek: Kérünk téged …

4. Add, hogy Erzsébet lelkületével Máriában mi is felismerjük Urunk Anyját!

Hívek: Kérünk téged …

5. Add, hogy az örök élet küszöbét örvendező lélekkel léphessük át!

Hívek: Kérünk téged …

Pap: Jóságos mennyei Atyánk! Engedd Szűz Máriát úgy tisztelnünk itt a földön, hogy közbenjárására, a reánk árasztott Szentlélek irányításával, eljussunk a mennybe! Krisztus, a mi Urunk által.

Hívek: Ámen.

Szűz Mária mennybevételének ünnepére

(Nagyboldogasszony) (Augusztus 15.)

Pap: Köszöntsük, testvéreim, örvendező szívvel a testben és lélekben megdicsőült Szent Szüzet, és kérjük, hogy Jézus közvetlen közelségében támogassa kéréseinket!

Lektor: 1. Hogy a világ felismerje a nagy jelet, a mi dicsőséges Asszonyunkat és az ő Szent Fiát, Jézus Krisztust!

Hívek: Kérünk téged, hallgass meg minket!

2. Hogy az Egyház szüntelenül érezze a megdicsőült Szent Szűz anyai gondoskodását!

Hívek: Kérünk téged …

3. Hogy a mennyország Királynőjének közbenjárására minden nép elnyerje a béke ajándékát!

Hívek: Kérünk téged …

4. Hogy a gyengék és a betegek erőt és reményt merítsenek a Boldogságos Szent Szűz test szerinti megdicsőüléséből!

Hívek: Kérünk téged …

5. Hogy elhunyt testvéreink társaságában egykor mi is boldogan köszönthessük a mennybe felvett Szűzanyát!

Hívek: Kérünk téged …

Pap: Istenünk! Te páratlanul csodás dolgot műveltél, amikor a Boldogságos Szűz testét és lelkét a mennybe fölvetted. Add, hogy megdicsőült Szent Anyánk pártfogásával gyarlóságunk ellenére is eljussunk hozzád a boldog örökkévalóságba! Krisztus, a mi Urunk által.

Hívek: Ámen.

Szent István király ünnepére (Augusztus 20.)

Pap: Kérjük, testvéreim, az Istent, hogy Szent István király közbenjárására áldja meg nemzetünket!

Lektor: 1. Áldd meg, Urunk, népünk szorgalmas munkáját, hogy békében és jólétben éljen!

Hívek: Kérünk téged, hallgass meg minket!

2. Áldd meg népünk vezetőit, hogy eredményesen dolgozzanak országunk felvirágoztatásán!

Hívek: Kérünk téged …

3. Add, hogy az Egyház és az állam együtt dolgozzon egész népünk javára.

Hívek: Kérünk téged …

4. Áldd meg gyermekeinket és ifjúságunkat, a magyar jövő zálogát!

Hívek: Kérünk téged …

5. Tartsd távol hazánktól a természeti csapásokat, és segíts mindenkit emberhez méltó életre!

Hívek: Kérünk téged …

Pap: Urunk, Istenünk, áldd meg Nagyasszonyunk és első szent királyunk közbenjárására nemzetünket, hogy békében és jólétben élhessen, és áldva magasztaljon téged! Krisztus, a mi Urunk által.

Hívek: Ámen.

Szűz Mária születésének ünnepére

(Kisboldogasszony) (Szeptember 8.)

Pap: Örvendezzünk, testvéreim, a mai ünnepen, mert hatalmas közbenjárónk született! A Kisboldogasszonnyal együtt könyörögjünk mennyei Atyánkhoz!

Lektor: 1. Add, Urunk, hogy Szűzanyánk születésében minden ember felismerje megváltásunk hajnalhasadását!

Hívek: Kérünk téged, hallgass meg minket!

2. Add, Urunk, hogy Egyházad pásztorainak szolgálata által mindnyájan újjászülessünk az örök életre!

Hívek: Kérünk téged …

3. Add, Urunk, hogy égi Anyánk közbenjárására megszülessék a földön a béke!

Hívek: Kérünk téged …

4. Add, Urunk, hogy a betegeket és a szomorúakat is örvendeztesse meg a „Szomorúak Vigasztalójának” születése!

Hívek: Kérünk téged …

5. Add, Urunk, hogy Kisboldogasszony mai ünnepe mennyei születésnap legyen elhunyt testvéreink számára!

Hívek: Kérünk téged …

Pap: Jóságos, mennyei Atyánk! Szent Fiad megtörte az ősi ellenség erejét. Az ő Szent Anyjában égi édesanyát adtál nekünk. Kérünk, hogy közbenjárására bennünk is törje meg a gonosz lélek hatalmát a mi Urunk, Jézus Krisztus. Aki él és uralkodik mindörökkön-örökké.

Hívek: Ámen.

Magyarok Nagyasszonya ünnepére (Október 8.)

Pap: Testvéreim! Magyarok Nagyasszonya ünnepén gyermeki bizalommal terjesszük kéréseinket mennyei Atyánk elé!

Lektor: 1. Áldd meg, Urunk, Szentatyánkat, hogy vezetésével Krisztusnak hűséges tanítványai és Nagyasszonyunknak buzgó gyermekei legyünk!

Hívek: Kérünk téged, hallgass meg minket!

2. Adj hazánk főpásztorainak, papjainak és szerzeteseinek testi-lelki erőt, hogy munkájuk nyomán egyre gazdagabban viruljon a krisztusi élet Mária országában!

Hívek: Kérünk téged …

3. Alakítsd át szívünket, hogy Boldogasszonyunk példája szerint mi is reád figyelő és akaratodat teljesítő keresztények legyünk!

Hívek: Kérünk téged …

4. Segítsd a magyar családokat, hogy Szent Istvánt, Boldog Gizellát és Szent Imrét követve vállalják az áldozatos családi életet!

Hívek: Kérünk téged …

5. Ébreszd fel a magyar ifjúságban a keresztény hivatástudatot, hogy Mária országa újra a szentek földje legyen!

Hívek: Kérünk téged …

6. Vezesd elhunyt testvéreinket az égi hazába, hogy ott együtt örvendjenek Nagyasszonyunkkal és nemzetünk szentjeivel!

Hívek: Kérünk téged …

Pap: Urunk és Istenünk! Első szent királyunk végakaratából Fiad édesanyját Nagyasszonyunknak tiszteljük. Segíts, hogy pártfogásával családjainkban és hazánkban megvalósítsunk szent Fiad országát. Aki él és uralkodik mindörökkön-örökké.

Hívek: Ámen.

Mindenszentek ünnepére (November 1.)

Pap: Imádkozzunk, kedves testvéreim, mennyei Atyánkhoz a mai szép ünnepen, és kérjük Isten minden szentjét is, hogy közbenjárásukkal támogassák könyörgésünket!

Lektor: 1. Add, Urunk, hogy néped – szentjeid példájára – minden erejével építse a te országodat!

Hívek: Kérünk téged, hallgass meg minket!

2. Add, Urunk, hogy a népek vezetői önzetlenül fáradozzanak a rájuk bízottak földi boldogulásáért és békéjéért!

Hívek: Kérünk téged …

3. Add, Urunk, hogy a szentek hősies példája lelkesítse híveidet, és irányítsa őket az életszentség útjára!

Hívek: Kérünk téged …

4. Add, Urunk, hogy a szentek közbenjárása segítse szenvedő, beteg és gondokkal küzdő embertársainkat!

Hívek: Kérünk téged …

5. S végül engedd, hogy meghalt testvéreinkkel együtt mi is részesüljünk a szentek dicsőségében!

Hívek: Kérünk téged …

Pap: Urunk, Istenünk! Te mindannyiunkat meghívtál szentjeid közé. Add kegyelmedet, hogy az ő útjukat járjuk a földön, és társaságukban elnyerjük a boldog örökkévalóságot. Krisztus, a mi Urunk által.

Hívek: Ámen.

Zsoltár-dallamok (tónusok)

(Az 1–8. dallam a nyolc hivatalos gregorián tónus a LIBER USUALIS-ból; a 9. a „tonus peregrinus”, ugyancsak a LIBER USUALIS-ból; a 10. tónus a GRADUALE SIMPLEX egyik responsorialis tónusa: C/ 1; a 11. tónus a HOZSANNA énekeskönyv 313. sz. énekének tónusa; végül a 12. tónus a Kisdi-féle „CANTUS CATHOLICI 1651” egyik litánia-dallama zsoltározásra alkalmazva.)

Alleluja-csoportok a zsoltárokhoz

és az evangélium előtti versekhez

1. számú alleluja-csoport

2. számú alleluja-csoport

3. számú alleluja-csoport

4. számú alleluja-csoport

5. számú alleluja-csoport

6. számú alleluja-csoport

7. számú alleluja-csoport

8. számú alleluja-csoport

10. számú alleluja-csoport

11. számú alleluja-csoport

(Helyette lehet választani az 5. számú csoportból is.)

12. számú alleluja-csoport

13. számú alleluja-csoport

Table of Contents

Impresszum

Tartalomjegyzék

A magyar fordítás jóváhagyása

Az egyházi év mozgó

Szentírási könyvek címének rövidítése

Advent

Advent 1. vasárnapja

Advent 2. vasárnapja

Advent 3. vasárnapja

Advent 4. vasárnapja

Karácsonyi idő

December 25. – Urunk születése: Karácsony

Vigília mise

É

Pásztorok miséje

Ü

A Szent Család ünnepe (Vasárnap Karácsony nyolcada alatt)

Január 1. Szűz Mária, Isten anyja ünnepe (Újév)

Karácsony utáni 2.

Urunk megjelenése (Vízkereszt)

Vízkereszt utáni vasárnap: Urunk megkeresztelkedése

Nagyböjt

Nagyböjt 1. vasárnapja

Nagyböjt 2.

Nagyböjt 3. vasárnapja

Nagyböjt 4. vasárnapja

Nagyböjt 5. vasárnapja

Virágvasárnap, az Úr szenvedésének vasárnapja

Körmenet

Ünnepi mise

Nagycsütörtök, krizmaszentelési mise

Húsvéti szent háromnap és húsvéti idő

Nagycsütörtök,

Nagypéntek

Húsvétvasárnap, Urunk feltámadásának ünnepe

Húsvéti vigília

Húsvétvasárnap

Húsvéthétfő

Húsvét 2. vasárnapja

Húsvét 3. vasárnapja

Húsvét 4. vasárnapja

Húsvét 5. vasárnapja

Húsvét 6. vasárnapja

Urunk mennybemenetele

Húsvét 7. vasárnapja

Pünkösd

Pünkösdvasárnap

Évközi idő

Évközi 2.

Évközi 3. vasárnap